ai mulți bărbați năvăliră în cort, mă apucară de brate și de 
picioare și mă tăi oforă, ițiva se rel 
uri şi pic până să mă trezesc 
rbot înolt, acoperit cu fier, purtând un coif strălucitor pe 
cap, ornat cu doi ochi incruntaţi, innebuniţi de furie, Dintr-o parte 
a coifului, un şarpe se târa, undu 
ăbate pământul, 
al, privind tini 

Fiicei mele, Rebeca 


CAPITOLUL I 


Rob la barbari. Cu sabia pă grumaz 


Mi se spune Ulpila. După îndelungi războaie 
purtate de puterile lumii, ce-au strâns fața 
pământului în chingi grele de plumb, sânge şi lacrimi, 
au năvălit sălbaticii din marginea neștiută a lumii. S- 
au năpustit de la răsărit, de dincolo de mare și de 
Danaistru, unde se zice că diavolul și-a făcut sălaș. În 
acele vremuri tulburi, am fost luat captiv de barbari 
fără cuvânt, ce nu știau să socotească, să scrie și să 
cetească. Scrierile rămâneau mute sub ochii lor orbiți 
de întunericul necunoaşterii și al cruzimii. Eram în 
pădurea Ţării de Piatră, închinându-mă în sălaşul 
meu ascuns în steiul muntelui, acolo unde se rugau 
strămoşii de veacuri. Înainte să-mi reteze capul dintr- 
o lovitură de sabie, un glas a strigat: 

- Taaaa ... Naaa ... Liii...! 

Sabia a rămas în aer, deasupra creştetului meu, 
picurând stropi de sânge proaspăt pe frunte şi în jos 
pe nas, până pe pieptarul din piele de zimbru. 


Sălbaticul acela crud mă împinse cu capul în pământ, 
cu spatele încovoiat, cu gura în tină. Altul, aflat mai 
jos, văzu semnul de pe mantia mea, un cerc tăiat în 
patru părţi în inima căruia sta înfiptă cheia pe care se 
încolăceşte șarpele înțelepciunii, plutind pe undele 
apei veşnice. O îmbrânceală mă trânti într-o rână, 
zmucitura căderii scuturând gluga, dezvelindu-mi 
capul ascuns în cuşma de lână. 

- Besi Segitse Gev EL. 

Cineva mă apucă de picior şi mă târî peste 
brujii de pământ, prin crengile uscate, lângă o râpă de 
pământ argiloasă. O lovitură puternică mă trăzni în 
creștetul capului, am auzit osul pârâind și n-am mai 
văzut decât negru în fața ochilor. Când am deschis 
pleoapele, era amurg. Fâşii de lumină trandafirie 
aprindeau cerul spre apus. În rugul asfinţitului, am 
văzut pădurea arzând în flăcări. Spre vale, 
trunchiurile pomilor fumegau, transformate în stâlpi 
de jar. Am pus mâna pe frunte şi-am dat de sânge 
închegat. Mi-am atins apoi burta și pieptul, să văd 
dacă sunt vătămate. Picioarele le simțeam întregi. Am 
mișcat buzele uşor, rostind rugăciunea de ajutor 
pentru pericol de moarte, chemând protectorul 
pădurii și puterile ploilor. Un fulger spintecă crugul 
cerului, urmat de-un tunet asurzitor. Ploaia începu să 
cadă în rafale, să spele lacrimile sătenilor, să stingă 


rugul pădurii, să înece duşmanii şi trufia lor 
nemiloasă. 

Câţiva barbari înfăşuraţi în blănuri roase se 
adăpostiră într-o firidă săpată în munte, scrijelită cu 
semnele străbunilor. Pe mine m-au lăsat în ropota 
ploii, unde am rămas în genunchi, rugându-mă 
pentru glia strămoșească și trăitorii locurilor. S-au 
apucat să frigă un porc mistreţ răpus pe loc, spurcând 
pereţii sfântului lăcaş cu sânge şi unsoare, răsfirând 
rărunchii animalului, afumându-i, descântându-i. M- 
am mirat de cele văzute și mi-am continuat mișcarea 
buzelor, lăsând ploaia să-mi curețe gândurile, grijile 
şi spaimele, rugându-mă cu mai mare tărie să rămâi 
viu în zilele ce urmau. În același timp, mi-am ascuțit 
auzul să prind sunete, curios de limba ce-o vorbeau 
năvălitorii. Poate seamănă cu vreo limbă de care am 
cunoștință și mi-ar fi îngăduit să pricep câteva vorbe, 
ceea ce mi-ar fi de mare ajutor și mi-ar putea scuti 
capul de la tăiere. 

Mi-am pipăit pieptarul de zimbru, era încă 
întreg. În buzunarul creat de îmbinarea a două piei 
tăbăcite, filele subțiri, lungi, ce cuprindeau Zicerea 
Sântă a strămoșilor, strecurate pe piept și pe spate, de- 
a lungul, ca un scut, erau încă întregi. Nimeni nu le 
bănuia existenţa, buzunarele fiind cusute strâns, de 
parcă nimic nu s-ar fi aflat acolo. Aşternute pe scoarță 
bună, înscrisurile rezistau sute de ani, păzite de foc, 


Si 


umezeală şi de nebunia dușmanilor. Cele mai multe 
erau tăinuite în fundul pământului, în cotloane greu 
de dibuit de necunoscători. Filele erau păstrate de 
înţelepţi pentru cei care vor urma pe şirul desfășurat 
al vremii. 

O parte erau ascunse în trunchiuri de copaci 
scobite pe dinăuntru, închise în așa fel încât nimeni să 
nu-și dea seama. Sălbaticii ăştia or fi aflat ei ceva, de 
vreme ce-au dat foc pădurii. Nenumărate copii ale 
celor mai importante precepte au fost cioplite în 
piatră, pe zidurile cetăților, în lăcașurile de cult, în 
peșteri, în morminte. De aceea, multe ziduri și temple 
au căzut la pământ, dărâmate de păgânii sălbăticiți de 
zeii lor lipsiţi de viaţă și putere. Nu aveam voie să 
mărturisesc aceste lucruri dușmanului, cu mare 
blestem pus asupra sufletului meu și-al lor, şi mai 
bine ar fi să-mi smulg limba din gură decât să las un 
sunet să iasă de pe buzele mele. Și decât să dezvălui 
locul unde se află tăinuite, mai bine ar fi să-mi scot 
ochii din cap. lar dacă orb și mut fiind m-ar forța să le 
dau slove scrise, mai bine ar fi pentru mine să-mi 
zdrobesc degetele mâinilor sau să mă arunc de pe 
zidurile cetăţii, precum Astianax, decât să-mi pierd 
sufletul pentru totdeauna odată cu Slova Sacră. Atât 
de mare era puterea blestemului ce proteja Sânta 
Scriire, menită să dăinuie pe vecie și să slujească 

tuturor seminţiilor de oameni buni trăitori pe acest 
pământ în vremurile viitoare. 

Odată ajuns pe mâna fiarei, a omului mincinos, 
rău şi crud, slova poate fi schimbată și puterea ei 
poate fi folosită pentru a răspândi toate răutăţile pe 
fața pământului, fără a mai putea fi stăpânite 
vreodată. Dar legile blajine au fost făcute pentru a fi 
spuse tuturor  seminţiilor de oameni, să-i 
îmblânzească. Fără răbdare şi blândeţe nu putem 
viețui, o lume a cruzimii și tâlhăriei nefiind pe placul 
nimănui. 

De prunc, rămânând orfan, m-am aciuat pe 
lângă înţelepţii unei chilii simple de la munte. Acolo, 
ajutându-i cu cele trebuincioase pe cei slăbiți de vârsta 
înaintată, m-am silit să învăţ tot ce mi s-a spus. Cel 
mai important odor, mai scump decât tot aurul 
munților era Sânta Scriire, pe care trebuia s-o apăr cu 
propria-mi viaţă, nelăsând-o dușmanilor odată cu 
capul. Am învăţat-o pe de rost, fixând-o în mintea ce 
se forma, fragedă, moale şi primitoare precum aluatul 
de pâine. Altfel spus, eu sunt cartea scrisă de ei pe 
scoarță invizibilă, pe filă nevăzută, tainică şi ascunsă 
de ochiul, urechea și mâna dușmanului. O repet în 
gând zi şi noapte, rând cu rând, iar când momentul şi 
locul prielnic îmi apar în cale, am legământ pe viaţă și 
pe moarte s-o pun din nou pe hârtie, piele, lemn, 
piatră, aur sau plumb, s-o fac să dăinuie peste veacuri, 

dincolo de timpurile acestea și de cele ce stau să vină. 
Sălbaticii înghițeau hulpavi carnea pe jumătate crudă, 
însângerată, strigând, luându-se la  sfadă, 
înghiontindu-se. Unul dintre ei a fost străpuns cu 
sabia de cel ce părea a fi conducătorul cetei. I-a împins 
leșul cu piciorul la vale, în râpă, scuipând, răcnind 
vorbe de neînțeles: 
— Hala Hala Rabz Olga! 

Zadarnic m-am sforțat să pricep ceva, dar m- 
am căznit să învăţ unele sunete, să le-agăţ în mintea 
mea precum așezi ștergare albe într-un şir de cuie 
bătute în perete. Înspăimântați, ceilalți îl priveau cu 
mare temere, plecându-și capetele, smeriţi, glăsuind: 

— Fo hun Veze to! 

Nu ştiam dacă acesta este numele căpeteniei 
ori rangul său, dar aveam prilejul să mă lămuresc mai 
târziu în această privință. M-am făcut că nu văd 
nimic, ţinând capul plecat în pământ, rugându-mă 
neîncetat. Conducătorul era înfuriat, pufnind din 
buzele țuguiate cu dispreţ. Se apucă să mănânce din 
nou, înfulecând hălci mari de carne sângerândă, pe 
nemestecate. Sprâncenele îi erau groase, dese, 
zbârlite, de culoarea pământului, deasupra ochilor 
bulbucaţi de furie. Dintr-o dată, se prăvăli pe spate, 
urlând fioros, ţinându-se cu mâinile de burtă. 
Pesemne l-a luat durerea de burtă după mâncarea 


Îi 


păgână înghițită pe nemestecate. Ceilalți nu știau ce 
să-i facă, se-nvârteau în jurul lui scoțând un fel de 
strigăte din adâncul grumazului. Unul dintre ei a 
venit spre mine, m-a luat de-un picior și m-a târât în 
sus, spre suferind. Apoi și-a apropiat capul de-al meu, 
strigând cu ochii ieşiţi din orbite: 

— Hasi Faj Dal Om Fo Hun Veze to! 

Faj Dal Om! 

Nu ştiam ce vroia să spună, dar mi-am dat 
seama că-i nevoie să ușurez durerile stăpânului. 

— Da, da, gata, gata, am rostit, 
încuviințând din cap, de mai multe ori. 

Am arătat cu degetul spre cupa de piatră, am 
mimat sorbirea apei. Am luat apă proaspătă pe care 
am fiert-o pe jarul rămas, punând înăuntru niște 
ierburi de leac ştiute de la bătrânii înţelepţi care m-au 
crescut, în care am presărat o unghie de zeolit, piatra 
care fierbe, bună pentru durerile crâncene de burtă. 
Unul dintre barbari îmi ţinea tăișul sabiei la gât. Mă 
mişcam încet și cu băgare de seamă, pentru a nu-i 
neliniști. Am ridicat ușor capul suferindului, 
ducându-i fiertura la buze, murmurând un descântec 
şi-o rugă de vindecare. Probabil i-a plăcut gustul de 
mentă sălbatică cu mușeţel și păpădie, fiindcă a sorbit 
fiertura. Încet, s-a calmat, suspinând uşor, adormind 
pe spate, lângă foc. M-am speriat rămas singur cu 

ceilalți sălbatici, dar, după o vreme, cel adormit s-a 
trezit. S-a ridicat, mi-a pus mâna pe umăr, rostind un 
şir de cuvinte neînțelese: 
— Me ger de mled. 

Şi-a scos un inel gros de aramă de pe degetul 
mare, inel sigiliu bătut cu cap de taur, pe care mi l-a 
înmânat. L-am luat, gândindu-mă că-mi va putea 
proteja viaţa şi-mi va putea folosi ca însemn fixat în 
ceară mai târziu. Ceilalţi au plecat capul în faţa mea, 
strigând: 

— Besi Vara Zslo Segitse Gev EI! 

Socot că s-au minunat de fiertura vindecătoare 
a durerilor de burtă făcută de mine și-acum mă 
considerau un fel de vrăjitor ori vraci. Aceasta ar 
putea fi scăparea vieții mele. Bucuros, mi-am plecat 
capul cu smerenie, punându-mi palma pe piept, în 
dreptul inimii. Fo Hun a strigat ceva și unul dintre 
barbari s-a dus s-aducă doi cai. A urcat pe unul și m- 
a îndemnat şi pe mine să urc pe celălalt, dându-mi 
cinste şi onoare precum unei căpetenii de vază. Am 
aburcat pe cal și-am coborât pe coasta muntelui în jos. 

Ceilalți bărbaţi veneau în urma noastră, 
cântând un cântec ce-mi părea cunoscut, întrucâtva. 
Într-un târziu, am ajuns la tabăra năvălitorilor, pe 
malul unui pârâu, lângă o pădurice de arini. Câţiva 
pari erau bătuţi în pământ, de care erau spânzurate 

pânze groase. Acela era cortul şefului de trib. Ceilalţi 
sălăşluiau pe unde apucau în jurul cortului, pentru a- 
l proteja. Am intrat în sălaș, tras ușor de brațul 
conducătorului. Pe jos, doar pământ bătătorit. O 
femeie pe jumătate dezbrăcată, cu păr despletit, 
încâlcit, plin de scaieți ca blana de oaie, fusese 
împinsă spre mine, căzându-mi la picioare. 
Înspăimântată, îşi acoperea trupul cu braţele, 
suspinând. Mi s-a făcut milă de biata femeie, părea să 
fie din seminţia mea, ori poate din ţinuturile 
învecinate. Am scuipat pe jos şi am împins-o ușor cu 
piciorul, scuturând energic capul a refuz: 
— Neeee, neeee! 

Şeful tribului holbă ochii, apoi se porni pe-un 
râs răsunător şi isteric, scuipând spre femeie. Toţi 
ceilalți s-au pus pe râs, scuipând care mai de care. 
Unul a împins femeia afară şi ea îndată a fugit 
deacolo. Fo Hun și-a potolit râsul, apoi şi-a deschis 
gura, arătând că-i flămând. Pe jos, într-un colț, am 
văzut o oală mare de fier, pe care am luat-o, 
umplând-o cu apă proaspătă. Apoi am tăiat mărunt 
niște rădăcini găsite prin pădure, câteva frunze de 
verdeață, doi trei bureţi și le-am pus la fiert. Carnea 
am tăiat-o felii subţiri, am întins-o pe-o piatră încinsă 
în flăcări, întorcând-o şi pe-o parte și pe alta. Încet, am 
presărat praf de sare din săculețul ce-l port la gât. Toţi 
mă priveau uimiţi, salivând pofticioşi. Am avut noroc 


a TBA 


să găsesc morcoji şi usturoi sălbatic, ce împrăştiau 
aburi îmbietori în preajmă. Am pus sare și-n fiertură 
şi i-am îndemnat să mănânce, după ce-am înșirat 
câteva strachini pe-un ştergar, pe jos. Am turnat zamă 
în fiecare strachină și-am pus deasupra câte o felie de 
carne friptă, bine rumenită. Au sorbit totul dintr-o 
înghiţitură, plescăind încântați, lingându-se pe buze. 
Conducătorul mă urmări cum sorbesc încet 
zama, rupând cu dinţii din carne, mestecând încet, 
temeinic. Mă imită întru-totul, precaut și termină de 
mâncat odată cu mine. Era mulțumit. A strigat la toți 
să iasă afară, apoi s-a întins pe jos, făcându-mi şi mie 
semn să mă-ntind. Eu am luat o bucată de pânză, am 
așternut-o sub mine, învelindu-mă cu un colț şi m- 
am culcat pe jos, să dorm, cu pleoapele pe jumătate 
deschise, dând slavă cerului că-s încă viu și 
nevătămat, iar capul îmi stă încă întreg pe umeri. 

CAPITOLUL II 


DACABALLATA. 
Gomergi la zgrunţure cu juruit fără tăgadă! 


Am dormit iepurește, aproape cu ochii 
deschişi, tresărind la fiecare pas furişat, vreascuri 
călcate ori scheunat de câine. Căpetenia barbarilor 
dormea trântit pe pământ, pufăind şi sforăind, 
înecându-se cu respirație grăbită, salivă şi coşmaruri. 
Uneori, vorbea în somn, certându-se cu dușmanii, 
repezindu-se să apuce sabia şi să reteze capete dintr- 
o mişcare. Barbarii aceştia nu știau de milă și nu mă 
puteam încrede în ei nici o clipă. Capul îmi atârna de- 
un fir de păr și trebuia să mi-l păzesc în permanenţă 
dacă-l vroiam bine aşezat pe grumaz şi de-acum 
înainte. N-a trecut nici un ceas după cântatul 
cocoșului de munte când s-a stârnit mare larmă. Şeful 
tribului a sărit în picioare, și-a apucat sabia și a ţâşnit 
afară din cort, urlând fioros. M-am uitat printr-o 
gaură în peretele cortului. Un alt trib de barbari a 
năvălit, ucigând în stânga și-n dreapta și mă mir de ce 
se luptau barbarii între ei, numai ei știau ce obiceiuri 
aveau și ce lege ori fărădelege urmau. 

— Besi Vara Zslo! 


STTS 


Mai mulți bărbaţi năvăliră în cort, mă apucară 
de braţe şi de picioare și mă târâră afară, urlând. 
Câţiva se repeziră și-mi traseră ghionturi și picioare, 
până să mă trezesc în fața unui bărbat înalt, acoperit 
cu zale de fier, purtând un coif strălucitor pe cap, 
ornat cu doi ochi încruntaţi, înnebuniţi de furie. 
Dintr-o parte a coifului, un şarpe se târa, unduinduşi 
trupul precum un râu învolburat străbate pământul, 
săpând adânc în țărâna sa. 

Era călare pe cal, privind ţintă spre mine. Făcu 
semn către doi ostași. Aceștia m-au luat și m-au legat 
în spatele calului, să merg în urma lor. Convoiul se 
puse în mişcare. M-am trezit rob încă o dată la un 
neam necunoscut, despre care trebuia să aflu cine 
sunt, de unde au venit, ce limbă vorbesc şi din ce spiță 
se trag. După ce ne-am îndepărtat cale de-o poştă de 
tabăra sălbaticilor, am făcut popas în pădure. Cei doi 
ostaşi m-au împins spre căpetenia lor. Acesta 
descălecase, își dădu jos coiful şi se spălă pe mâini și 
pe faţă la un izvor. Când se întoarse spre mine, am 
încremenit. Era fratele preotului bătrân din Ţara de 
Piatră, faimos războinic şi mare om de carte, 
Dacaballata. 

- Înțălept Ulpila, te-am răscumpărat, aşe 
cum ne-o fost legământul, atunci când mni-ai 
tămăduit boala de tinereţe. 

— Mulţumesc din adâncu inimnii, mărite 
stăpâne. Viaţa mnea îți aparţâne. 

— Alta-i socoteala, după dreapta cugetare 
a regelui nostru. 

— Voința regelui îi poruncă păntru mine. 

— S-o hotărât, cu voia marelui Zămislitor, 
să mergi iscoadă la barbari. Dar nu sălbaticii ăştia, ci 
ăia ce stau pe moşia strămoşească, năvăliți de la vest. 
O trimăs soli și vreu să-nveţe graiu nost, ca să ne 
putem înțăleje. 

- Oi mere  unde-s trimis păntru 
răspândirea înțălăpciunii străbunilor. 

- Te-om duce până la marjinile hotarului, 
răstimp în care îi putea afla mai multe despre neamu 
ăla de năvălitori. Nu te teme, s-o pus zălog mare pe 
capu tău, nici un fir de păr nu fî s-a clinti. Îi mere ca 
reprezentant al poporului nostru şi învățător. Îi vei 
învăţa carte pe barbari. Apoi ne-a şi mai ușor să 
pricepem ce hram poartă şi ce coată pă tărâmurile 
ăstea. 

Dacaballata intră în adăpostul său, o colibă de 
lemn construită pe sponci de oamenii săi, din 
trunchiuri de pom și pari ascuțiți, împlântați în 
pământ. Îmi făcu semn cu capul să-l urmez. Am 
intrat. Pe-un ştergar, o pâine, praf de sare, o ceapă şi 
brânză așteptau îmbietoare. Mi-am spălat mâinile și 

chipul la râu, întocmai ca binefăcătorul meu, apoi am 
zdrobit ceapa cu pumnul şi-am presărat sare în inima 
ei. 

Am frânt pâinea în două, binecuvântând-o în 
sus şi-n jos şi de la stânga la dreapta. Ne-am închinat, 
plecând capul în reculegere, rostind rugăciunea în 
gând. Ne-am apucat să mâncam încet, domol, 
mestecând cu măsură și cu grijă, fără vorbă, fără 
gânduri negre, fără îngrijorări. Am mulțumit 
Domnului pentru hrana bună mâncată în liniște, 
răstimp în care ne-am limpezit gândurile, cugetând la 
cele ce vom face de-acum înainte. Într-o parte, se afla 
un cufăr mic de lemn cu însemnul șarpelui solar 
galben, având solzi roşii cuprinşi de flăcări şi cap de 
lup albastru rupt din sfântul cer ori smuls din valurile 
învolburatului Danaistru. Era ferecat cu o cataramă 
mare de bronz ce sălta într-o parte când apăsai 
butonul tainic de dedesubtul palei de foc, turnată de 
meșterii fierari de la curte după cerinţele regelui. 
Câteva cojnice zăceau trântite de-a valma, fâşii de 
piele de vițel şi iepure așternute cu litere mărunte de 
variate feluri, strânse pe cilindri de aramă, având 
mecanisme aparte pe care nu trebuia să le mărturisesc 
nimănui. Sub ele, un sigiliu mic de argint în formă de 
trifoi cu patru foi, cu bază groasă, încrustată cu 
simboluri și semne tainice, amestecându-se unele cu 

altele. Lângă sigiliu, un lanţ gros de argint. Am aninat 
trifoiul în lanţ şi l-am acăţat de grumaz, sub mantie. 

— Înțălept Ulpila, se cade să ştii că, de uătii 
poporului, îi fi dat barbarilor ca prins de război. La 
curtea regelui barbar, te-or pune, fără răgaz, să dai o 
mână de ajutor la templu, să-i înveţi leacuri de-a 
noastre. După ce-i învăţa cutuma lor, tu cere să-ți facă 
dăscălie, unde să-i înveţi să scrie, să citească şi să 
socotească. Întocmai ca Aristotel cu Arisandru, îi 
începe cu pruncul regelui, pe jumătate de neamul 
nostru, după mă-sa, o nepoată de-a rejelui nost. Asta 
doar tu știi şi nimeni altcineva nu care cumva să afle. 
Nu-i învăţa taina ocolnicelor și nu le tălmăci ce nu se 
cade s-audă uretile străinilor haini. 

— Am înţăles, stăpâne. 

- P-o ptiele de iepure sălbatic nefătat 
găsăşti câteva vorbe rostite de neamul acela de 
barbari. Ți-i de-ajuns să te înțăleji cu ei la-nceput. 
Apoi înveţi mai multe, și când eşti gata, le însemni în 
scriitură, folosind ţifrurile cilindrelor, de fiecare dată 
altu, după care o iei de la capăt. Închizi înscrisurile cu 
sigiliul pe care-l învârţi o dată la dreapta, fixezi în 
ceară, apoi lași sulul la marginea pădurii, îngropat 
sub copacul cu scorbură proaspătă. Să nu te vadă 
nimeni, du-te noaptea după miezul nopţii, căutând 
ierburi de leac. 

— Oi face întocmai, stăpâne. 

Ne-am întins pe niște laiţe ridicate în pripă din 
pari şi pământ, acoperite cu blănuri de oaie și-am pus 
geană pe geană o oră, două, păziți de ostașii care 
înnoptau întinși lângă foc. La trezire, ne-am stropit 
chipurile cu apă și-am pornit iarăşi la drum, încă nu 
se mijise de ziuă. Cerul era întunecat, greu, lăsânduse 
jos peste pământ, să-l sufoce parcă. Merserăm încet pe 
cai, urmând poteci numai de ei știute, pe coaste de 
munte abrupte, pietroase, urcând pe coamele 
munților, pe cărări înguste, dincolo de care, la stânga 
şi la dreapta, se căscau prăpăstii adânci. O mișcare 
greșită, o alunecare a copitei şi ne prăvăleam cu tot cu 
cai în hăurile flămânde ce aşteptau să ne înghită din 
toate părțile. Ajunseserăm pe Ceahlău, La Lutul Roşu, 
la Curmătură, recunoscuserăm Piatra Teiului cea 
plină de taine nedesluşite din negura timpului celui 
mai vechi și mai neștiut, încremenit în uitare. 

Piatra Teiului sau Piatra Dracului, cum i se mai 
spunea, era un loc blestemat, unde nimeni nu se 
încumeta să meargă fără călăuză pricepută, doar 
schimnicii locului pot rezista puterilor diavoleşti ce-i 
împinge pe oameni să se arunce de pe stânci în hăul 
fără fund. Multe suflete și-au găsit sfârşitul năpraznic 
în acest loc de temut. Eu eram în siguranță, dar 
trebuia să-mi fac datoria şi să slujesc Domnului 
pentru a ţine departe de noi forțele răului ce 

sălăşluiesc prin aceste pustietăți. Şi cât era de frumos 
acolo, îţi tăia răsuflarea înfățișarea nelumească a unui 
paradis sălbatic, cu păduri dese aruncate înspre cer 
să-l ţină bine să nu cadă, cu izvoare, pâraie, lacuri şi 
poieni înflorate. Se lăsase din nou noaptea, luna era 
atât de-aproape, încât îmi părea c-o pot atinge cu 
mâna. Puteam să-i văd toate liniile și desenele cu 
precizie şi m-am minunat de aceste lucruri. 

Luna era rotundă, luminoasă şi încrezătoare să 
se-arate în toată splendoarea sa unde nici picior de om 
nu se abătea. Împreună cu ostașii, am făcut plinul la 
burdufuri. Apa era curată şi rece, neatinsă de adierea 
vântului, întocmai unei suprafețe de sticlă smolită, 
întoarsă spre cer, răpindu-i imaginea. După ce-au fost 
adăpați, caii păşteau mai încolo, nechezând uşor. Am 
luat trifoiul cu patru foi turnat din argint în mână, am 
întors mantia pe partea cealaltă și-am început să 
săvârşesc slujba, stropind picuri de apă cu un 
mănunchi de ierburi vindecătoare înspre ostași şi 
stăpânul acestora. Îşi țineau capetele plecate, fără 
cușmi, primind binecuvântarea din curgerea norilor, 
înceată, molcomă, săgetată de razele cerate ale lunii. 

Toţi au sărutat pământul, apoi s-au apucat de 
lucru, tăind trunchiuri cu o secure cu două capete, 
unul ascuţit și celălalt bont pentru a ciopli parii și-a-i 
bate în pământ cu ușurință. Au ridicat repede câteva 
colibe acoperite cu crengi din toate părțile, la intrarea 

în pădure, pentru a li se pierde urma printre copaci. 
Era ca şi cum am fi fost nevăzuțţi. Sub sclipirea razelor 
lunii, ochii lui Dacaballata străluceau straniu, 
absorbind lumină, părând doi ochi de lup. M-au 
trecut fiori, dar mi-am amintit că Dacaballata a fost 
hărăzit de la naștere frăţiei lupilor, un ordin războinic 
străvechi înființat de pe vremea Luanei. 

Numiţi Daoşi, ei trebuiau s-apere aceste 
ținuturi fără a-şi pierde viaţa, zvonindu-se că Marele 
Zămislitor le-ar fi dat veşnicia în dar. Ceea ce ei apără 
de la facerea lumii începută de Luana este pământul 
cu munți, apă, ierburi, pomi, aur şi peştera tainică a 
zeului, unde acesta a ascuns oasele primilor oameni, 
ca să nu uite lumea de unde a pornit. Zeul ştia că, în 
negura învolburată a vremurilor viitoare, oamenii își 
vor pierde minţile şi limba sacră şi atunci toate relele 
lumii vor istovi pământul de vlaga sa. De-aceea 
Daoşii nu au moarte, să poată urma şirul sfânt al 
timpului, care străbate lumea ca şirea spinării spatele 
omului, pe unde curge sfânta simţire a 
Zămislitorului. Că nu suntem decât biete fire de iarbă 
prin care se revarsă ştiinţa cerurilor peste pământ, iar 
taina pământului se ridică sus, acolo unde e așteptată. 

Puteam sta liniștiți toată noaptea. Au făcut 
apoi un foc cu mult jar, doi dintre ei au săgetat un cerb 
pe care l-au învârtit în propria-i piele şi l-au îngropat 
în jar. Pe deasupra, au presărat morcoji sălbatici. 

Miresme plăcute se împrăștiau în jur. Un oștean 
priceput a tăiat carnea în fâşii lungi și potrivit de 
subțiri, împlântându-le în bote ascuţite, cu coadă 
lungă, înșirate vertical într-un trunchi de copac cioplit 
în mijloc cu securea. Unsoarea fierbinte se scurgea pe 
trunchi, lăsând carnea îndeajuns de caldă și pătrunsă 
pentru a fi ruptă uşor cu dinţii. Mirosea a carne friptă 
şi-a rășină de brad. Ne-am apucat să mâncăm, nu 
înainte de-a mulțumi cerului pentru seara tihnită, 
neavând teamă să mâncăm în linişte şi pace. Oasele 
au fost aruncate celor cinci lupi domesticiți ai lui 
Dacaballata, crescuţi de pui orbi încă, hrănindu-i cu 
lapte de iadă albă. 

Un alt oştean scoase fluierul din brâu și începu 
să cânte atât de frumos încât sufletele ni se înălțau, 
aninându-se de marginile norilor, încercând să 
ajungă la luna strălucitoare. Am cântat toți versuri de 
dor şi de vitejie, vrăjiți de frumuseţea muntelui, a 
pădurii şi-a cerului sticlos, presărat cu stele. Apoi am 
rostit toți în cor jurământul războinicilor, moştenit 
din strămoşi: 


Yama, cumplit întuneric al morții 

Arzi, tăciune nestins al Șarpelui Încolăcit 
Păzea, c-amarnic te va lovi 

Veghează, ascultă vestirile cerului 


au DB 


Tălmăcește-le, neamul tău va știi 

Cântarea cetății îndelung răsună 

Putere vie scurgând în sângele tău cald 
Luptă, lup în luptă-i fi cât îi trăi 

Înalță-te cu legământ, ca șoimul spre nouri 
Gomergi la zgrunţure cu juruit fără tăgadă! 


Blestemul munților de pe tărâmurile noastre 
era frumusețea şi bogăţia, la care toți năvălitorii 
râvneau din străfundurile inimilor lor mici, diforme, 
înrăite și lacome. Acest blestem era greu de șters și 
legea străbunilor ne îndemna să apărăm pământul de 
golanii rătăcitori, năvălitorii din toate colțurile lumii 
sterpe, uscate, moarte, precum sufletele celor care o 
locuiau. Dacaballata îmi făcu semn cu capul să ne 
retragem spre colibă, unde ne-am așezat pe laiţe, 
acoperindu-ne cu mantiile, sforăind liniștiți în timp ce 
ostaşii cântau afară, lângă foc. Lupii lui Dacaballata 
păzeau coliba, tresărind la orice mișcare, dând roată 
în jurul ei. Cel mai credincios, Șureanu, era așezat la 
intrare, cu botul adulmecând înspre cărarea de la 
marginea pădurii. Lotru stătea lângă el, Oslea și 
Grinduşu lateral, în timp ce-n spate păzeau Bixad şi 
Corhan. 

Ne-am trezit la trei ceasuri după miezul nopții 
în urletele lupilor flămânzi. Doi oșteni s-au dus să 

vâneze în adâncul întunecat al pădurii, întorcându-se 
cu un căprior de munte și-un mistreț de toată 
frumuseţea, nici mare, nici mic, numai bun de fript pe 
jar ori la proțap. Labele osoase, capetele și 
măruntaiele le-a aruncat lupilor, ţinând carnea pentru 
noi, frigând căpriorul la proţap, deasupra jarului gros 
de azi-noapte. Mistreţul tăiat în două, umplut cu 
bureţi adunaţi de mine, l-au îngropat în jar pentru 
două ore. Trebuia să mâncăm bine, să luăm și-o porţie 
de merinde cu noi, neștiind unde vom înnopta mai 
târziu. 

După ce-au stins jarul şi-au şters toate urmele, 
oştenii au îngropat cărbunii, cenușa şi resturile de 
oase la o adâncime de doi metri, să nu fie descoperite 
de duşmani. Unde au făcut focul, au săpat brazde și- 
au întors pământul, mărunţindu-l, stropindu-l cu apă, 
să nu rămână nici un fir de colb în urma lor. Peste 
pământul întors și înmuiat au pus bolovani mari, 
aruncaţi cu forța ca și cum s-ar fi prăvălit singuri în 
timpul furtunii. Cu apă proaspătă, buruiene de leac 
culese și nădejde în Domnul am pornit la drum 
înainte de a se crăpa de ziua, coborând încet pe coama 
pietroasă a muntelui. 

Am mers cu mare grijă până ce soarele era de 
trei sulițe pe cer. Când am dat de câmp deschis am 
prins la galop, făcând popasuri dese şi scurte pentru 
adăpat caii înfierbântaţi. Nu cunoşteam ruta pe care 

s-a mers, dar m-am încrezut în Dacaballata și 
războinicii lui, ei cunoşteau munţii ca propria palmă. 
De copii, războinicii sunt învăţaţi să bată pădurile, 
munţii şi toate coclaurile, făcându-şi ascunzători 
secrete, cunoscute doar de ei. Să știi cum să-ţi pierzi 
urma când dușmanii-ți stau în spate, înseamnă să-ți 
salvezi viața. Să abaţi lupii flămânzi și urşii fioroşi în 
calea dușmanilor sau să arunci bolovani în capul lor, 
asta este parte din învăţătura de bază a războinicilor, 
odată cu călăritul cailor și învățarea verdeţurilor de 
leac şi de hrană ce cresc din belșug pe plaiurile 
munților. De temelie este să știe cum să se înțeleagă 
unii cu alții în aşa fel încât străinii să nu priceapă, 
imitând ţipete de animale și de păsări într-un ţifru 
numai de ei știut. 

Şi-apoi, mânuirea pumnalului, sabiei, securii, a 
arcului cu săgeți, săritura pe cal și de pe cal, urcarea 
și coborârea pe munte, călare ori ba, sunt deja parte 
din arta luptelor şi războaielor. Cum să țină scutul şi 
arma, cum să se facă nevăzuţi ca şi când ar fi intrat în 
pământ, de unde să reapară sărindu-i în spate, asta 
zăpăceşte dușmanul și-l răpune, slăbindui forța. 
Dacaballata avea experienţă și era unul dintre cei mai 
de vază războinici de la curtea regelui nostru. Călit în 
lupte grele cu invadatori feluriţi, bătătorind cărările 
munților fie vară, fie iarnă, era potolit şi neînfricat, 
vorbind rar şi puţin, dar cu înţelepciune. 

— Înțălept Ulpila, avem de vorovit între 
patru uăti. Aproptie-te de calul mneu, rogu-te. 

— Da, mărite Dacalabalata. Îs numa uăti și 
ureti. 

— Ne aproptiem de Gruiu Dării, cetatea 
unde rejele își are sălașul la adunările tainice de 
război. Acolo, ne-a iscodi de cele ce s-o mai petrecut 
pân ţară şi ne-a spune ce-om ave de făcut de-amu- 
nainte. Şi pânce zidurile au uăti și ureti, să grăiești în 
vorba vete a Luanei, că așa ni-i înțălejerea. 

— Oi face întocmai, stăpâne. 

Se lăsă din nou întunericul, nu mă simţeam 
obosit sau flămând, deși parcă îmi amorţiseră 
picioarele tot de-an călare. Dar mai bine să dau slavă 
Domnului că-s viu și nu-s târât legat de coada calului, 
bătut aprig cu scorbaciu ca un tâlhar fioros ce nu iartă 
nici pruncul nenăscut din burta mamei sale. Sălbaticii 
năvălitori astfel își tratează prinşii, fiind mai puţin 
aspru decât retezarea capului dintr-o singură 
lovitură, pe care apoi îl acaţă într-un par de laudă, să- 
i fie de spaimă mare dușmanului. Îmi depănam 
gândurile ca pe-un ghem gros de lână, legănându-mă 
încet pe spinarea calului, recitând în gând Sânta 
Scriire. O rosteam în limba veche a Luanei, Înțeleptul 
rege de la începuturile timpurilor ce și-a găsit rost 
prin aceste locuri. 

Nimeni nu știe de unde a venit, dar umblă 
vorba printre bătrâni c-ar fi căzut din cer pe coama 
muntelui, ca un vultur în zbor, într-un car uriaș, cu 
totul şi cu totul de aur. Pe locul unde-a pus piciorul, 
multe lacrimi s-ar fi scurs din ceruri, luând foc, 
arzând cu o parte din pădure. Muntele s-ar fi 
cutremurat și și-ar fi deschis tainițele adânci, lăsând 
să iasă jivine multe, monstruoase. Abătute de Luana 
spre flăcări, ar fi ars toate de s-au făcut cenușă. Poate 
unul să fi scăpat, de-a făcut prăpăd printre oameni, 
până l-a prins Marele Luana și l-a împietrit c-o vrajă 
grea, de pe alte tărâmuri. Avea Luana știință de toate 
lucrările, învățându-i pe oameni să facă foc, să ridice 
case, să meşteșugească bărci, pluguri, care cu roți. l-a 
învăţat să are, să macine, să facă chipuri de oameni și 
dobitoace, să scrie și să cetească, să cânte şi să joace cu 
veselie, încât oamenii s-au schimbat mult de-atunci, 
fiind cu toţii nişte sălbatici lipsiți de pricepe și simţire 
omenească până în acele vremuri. 

Alţi bătrâni spuneau cu gură de moarte că 
Luana ar fi fost o Zee, fiica Bătrânului Rege Luana, ce 
a venit cu el din cer, şi i-a căzut drag un pământean 
al locului. Ocupat cu reconstruirea carului ceresc, 
Bătrânul Înţelept i-a dat sarcină fiicei sale să-i înveţe 
pe oameni toate științele și meșteşugurile ce le-ar fi 
putut pricepe, dimpreună cu cetirea şi scrierea, pe 
care numai câțiva înţelepti au putut-o izvodi, multor 

altora de-au încercat li s-au rătăcit minţile. Mă 
gândeam la toate ce le spuneau bătrânii. Limba asta 
cerească a Luanei era hărăzită doar unei mâini de 
înţelepţi s-o grăiască, fiind legată cu blestem mare. 
Eram mirat că Dacaballata și regele aveau știință de 
ea, fiind unii dintre puţinii cărora le era îngăduit s-o 
rostească şi să trăiască pe urmă. Deşi nu este mare 
osebire între limba noastră și graiul sfânt al Luanei, 
nimeni dintre nevorbitori nu are habar de asta. 

Una dintre taine era că se citea de la dreapta 
spre stânga, Luana era Anaul, la care puteai adăuga 
slova A ori H să sune mai încurcat. Anahula Luiharg, 
Luiharg Anahula, și nime nu mai ştie ce-am zâs io aci, 
dar Zămislitorul aude şi ascultă, Ahudă-vă şi pă voi. 
Așa umblă slovele și sar de la dreapta la stânga, de 
sus în jos, de jos în sus, se dau peste cap şi se 
transformă, după cum vrea cugetul celui ce scrie și 
după harul său, cuvântul fiind de la Domnul, putând 
face ceea ce omului îi este peste putință. Mergeam 
alene, caii erau asudaţi, dând semne de oboseală și 
iritare. 

La semnul lui Dacaballata, ne oprirăm să 
adăpăm caii şi să-i odihnim oţâră pe malul Câlnăului. 
M-a luat o ameţeală neașteptată și am simţit un vârtej 
iscându-se în jurul capului meu istovit. M-am așezat 
pe iarbă, într-o parte, apoi m-am întors pe spate, să 
privesc cerul. Am închis ochii să-i hodinesc câteva 

clipe. Atunci l-am văzut pe marele și legendarul rege 
căzut lângă pomul sacru, în geruntele stâng, cu 
piciorul drept întins în partea cealaltă. Cu mâna 
stângă strângea mănunchi mantia la rădăcina 
pomului, în timp ce-n mâna dreaptă ţinea cuțitul 
curbat, secera sicană, gata să taie, fără preget. Încolţit 
de duşmani, a izbândit s-ajungă până-n acel loc, 
adăpostindu-se la umbra pomului sacru, unde era 
privit de Marele Zămislitor, așteptând să-l primească 
în împărăţia sa fără început şi fără sfârşit. 

Un fulger căzu, lovind stânca muntelui, 
crăpând-o-n două. Sângele curgea la rădăcina 
pomului, înroşind pământul, iarba, scurgându-se și 
amestecându-se cu viața pomului, a ierbii și-a 
pământului. Duşmanii şi-au pierdut lumina ochilor, 
să nu-l vadă pe Rege înălțându-se și pe Zămislitor 
primindu-l pe poarta trandafirie a lumii sale hărăzite 
doar celor vrednici. Mi-am frecat ochii-nlăcrimaţi, 
trebuia să-mi reintru în simţiri, Dacaballata își înşeua 
calul, pe Roibus. Murgul meu Suhard izbea cu copita, 
fremătându-şi nările, nechezând uşor. Arăta de parcă 
s-ar fi tăvălit în cenuşă, cu coada albă, cu pete sure 
ninse pe alocuri, crupă puternică și stea în frunte. Am 
băut câţiva stropi de apă în căuşul palmelor şi mi-am 
clătit ochii, îmi ardeau în orbite. Ne-am pornit din 
nou la drum, cugetând la cele ce aveam s-aud de la 
regele nostru, Bour Bujoriu Colţatu, din neamul 

străvechi al Vişeuanilor. Aceştia sunt marii visători, 
cei care au pus temeliile acestei lumi așa cum se 
arătase în visele trimise lor de Marele Zămislitor. Astă 
taină nimeni n-o ştie, poate doar Dacaballata, deşi el, 
destoinic şi vânjos războinic, este preocupat mai mult 
de tacticile de luptă pentru apărarea ţării. 


CAPITOLUL III 


CETATEA DIN MUNȚI Shadetta wi 
Kogasheyanna 


Creștetele munților erau nalte, înzăpezite, 
împungând cerul cu vârfurile colţoase, avântate 
dincolo de apele de lumină albăstruie, unde nu 
puteau fi zăriți de ochiul omenesc. Ne apropiam de 
cetatea tainică zidită pe culmea unui munte jos, 
încadrat de alți munți mai înalţi, de unde era străjuită 
de războinici. Se lăsase noaptea. Dacaballata aprinse 
patru torţe. Ne-am apropiat de primul zid al cetăţii, 

durat din piatră trainică, având o formă pătrată, ușor 
rotunjită, coborând de sus în jos. Dacaballata a șuierat 
de patru ori, ridicând și mișcând o torță împreună cu 
alți trei oşteni ce ţineau celelalte torţe, semnalând de 
patru ori stânga și de patru ori dreapta. De la poarta 
primului zid se auzi un strigăt: 

— Tsarna Straebune Racata Dakhia Helix! 

Dacaballata răspunse cu un chiot: 

— Helix Dakhia Zgruntsur 

Seghet Hester 
Gheballailza! 

— Daţi-vă la o parte, zise Dacaballata, 
păşind înainte. 

Înfipse un obiect mare de metal într-o firidă a 
zidului, care provocă culisarea porţii într-o parte, 
aceasta deschizându-se de-o palmă de om voinic, 
dezvelind un rând de gratii groase de plumb, cu 
vârfuri ascuţite. Dacaballata apăsă ceva acolo și barele 
de gratii se dădură la o parte, lăsând să se vadă un șir 
de oșteni înveșmântaţi în armură până-n dinţi, cu 
sulițele, săgețile şi săbiile îndreptate împotriva 
noastră. 

— laha upa Teutata, rostiră aceştia în cor, 
cutremurând zidurile. 

— laha de pă la Somoş, strigă Dacaballata, 
făcând un pas înainte, punându-și torța sub bărbie, 
pentru a-și lumina faţa îndelung, să fie recunoscut. 

— Ha Vaseg Taranex Gheballalza, rostiră 
străjerii din nou. 

— lohesta  Derzales  Dackha Ballata 
Tarabostes Racatiai. 

A fost cercetat cu atenţie la chip şi i s-a cerut să 
arate brăţara șarpe de pe mâna stângă, folosită ca 
semn de recunoaştere. Străjerul ridică braţul, 
atingând brăţara sa de brățara purtată de Dacaballata. 
La atingere, se auzi o vibraţie sonoră și-o lumină 
ușoară străfulgeră. 

- Ha Tsseg Zgruntzzur Saghet, răcni străjerul. 

Toţi ceilalţi au intrat în formaţie de câte doi, pe 
stânga și pe dreapta, lăsând spaţiu cât să treacă un om 
printre ei, către clădirea din spate. Dacaballata a 
trecut înainte, străbătând tot şirul. Apoi am trecut toți 
prin același procedeu de recunoaștere, fiecare arătând 
ce putea, pentru a-și lămuri obârşia. Eu am arătat 
sigiliul trifoi cu patru foi sau floarea vieţii şi am fost 
lăsat să păşesc după Dacaballata. Am fost conduşi 
într-o clădire cătănească cu multe paturi de lemn. 
Dacaballata a cerut slobozire ca noi doi să primim o 
odaie separată, dosită în capătul coridorului, având o 
ușă îngustă, nebăgată în samă. De mâncare ni s-a dat 

a doua zi, în zorii zilei. Am fost treziți de larma 
oştenilor ce-au început antrenamentele afară, izbind 
săbiile, scuturile, sărind și cățărându-se pe ziduri, pe 
construcții de lemn și piatră. Am mâncat brânză, 
ceapă şi ouă cu jumări. Pe sară, ni s-a promis friptură 
la proţap, în curte, la rug de lemne. Dis de dimineaţă, 
Dacaballata a ieșit la antrenamente, dar eu am rămas 
în încăpere, având răgaz să citesc pergamentele și 
rolele de piei scrise, pregătite pentru marea mea 
misie. 

Prima dată, am cercetat sigiliile pe care erau 
învârtite pieile şi mecanismele lor de învârtire. Apoi, 
am buchisit cu băgare de seamă slovele acelea 
aşternute pe pieile de animale, să-mi dau seama după 
ce rânduială se-nlănţuie între ele. N-am găsit nici o 
slovă din vechea scriere a Luanei, și-am răsuflat 
uşurat. După socoteala mea, literele săreau şi se 
aranjau după ritul salmoşian, dar nu m-am dumirit 
încă ce rost poartă cuvintele acelea barbare zgâriate 
pe pielea de pui de iepure nefătat. Am închis ochii şi- 
am rostit rugăciunea în gând, s-am putere înzecită de 
concentrare. Am stat așa ore întregi, ca într-un somn 
adânc, desi eram treaz, dar pesemne mintea mea 
rătăcea în alte locuri. L-am văzut pe Marele Bătrân sus 
pe creasta muntelui și tot felul de semne scrise pe cer 
mi s-au arătat. Când am deschis ochii, am recunoscut 
câteva semne conturându-se cu sfială pe scrierile 

întinse de-a valma. Încet, opintindumă la fiecare 
literă, am tălmăcit câteva cuvinte. 

Capul îmi era încins precum fierul ars în flăcări 
şi-am căzut obosit cu capul pe masa de lemn, într-un 
somn greu. Dacaballata mă scutură de umăr, era deja 
seară și nu ştiu cum a zburat timpul. Eram chemați la 
masă afară, în jurul focului, unde regele urma să se- 
arate, la momentul potrivit. Nu ni s-a îngăduit să 
păşim dincolo de primul zid, spre al doilea, al treilea 
şi al patrulea, unde era adăpostit regele. Dacaballata 
mi-a spus că-n al doilea cerc sălășluiesc războinici de 
rang, înalt, apărătorii, în al treilea se află preotesele şi 
preoţii vindecători, zămislitori de cunoaștere, iar în al 
patrulea se află regele, Mato Gerro Bour Bujoriu 
Colţatu, Marele și Înțeleptul Bărbat. Nouă nu ne era 
îngăduit să străbatem cercurile până la ei, dar lor le 
era lesne să ajungă la noi, de voiau, fără a fi simţiți. 

După miezul nopții, toată lumea s-a dus la 
culcare, nu se auzea nici țipenie de om. Paznicii 
stăteau nemişcați pe crestele zidurilor, în timp ce-n 
inelele zidurilor de piatră se aflau şiruri de oşteni 
veghind neîncetat. Am auzit bătăi în ușă. Dacaballata 
s-a ridicat din pat, a deschis ușa. Cineva i-a șoptit ceva 
neînțeles. Ușa s-a închis din nou, Dacaballata mi-a 
făcut semn să mergem. 

Am ieşit pe coridorul întunecos, luminat de 
strălucirea palidă a unui opaiț. Am fost conduși de- 
un grup de oșteni spre zidul al doilea, unde am fost 
predaţi paznicilor de la intrare, care ne-au înmânat 
ostașilor zidului al treilea. Acolo, am fost duși într-o 
încăpere cu tainiţă, o ferestruică mică deschizându- 
se-n susul ușii, pe unde furăm priviți de cineva, în 
timp ce fețele ne erau luminate de torţe. Dacaballata 
îmi spuse că doi preoți ne mâzgălesc chipurile pe 
stinghie de lemn, pentru a fi păstrate în arhiva 
regelui. Fiecare vizitator era nevoit să-și lase chipul 
acolo, pentru a fi recunoscut mai târziu. Geamul s-a 
închis după o vreme, uşa s-a deschis șiam fost 
conduşi de oșteni într-o sală lungă, unde neam aşezat 
pe laviţe de piatră acoperite cu blănuri de oaie. Pe jos, 
lespezi mari de piatră șlefuită. Pe peretele din față, 
un tron aurit, deasupra lui o stemă uriașă, închipuind 
un scut roșu ca sângele pe care se prefigurează 
turnurile cetăţii, un scut albastru cu inima aurită, 
asupra căreia de din lături doi lei albi se aruncau, 
înfruntându-se. Ca ieşită din pământ, o siluetă înaltă 
acoperită de mantie și glugă purpurie își făcu 
apariţia. Se opri într-un colţ întunecos. Dacaballata se 
ridică și merse într-acolo. Mă dusei și eu, îndemnat 
de Dacaballata. Pesemne era regele. 

— Shadetta wi kogasheyanna, a rostit 
acesta către mine. 

— Rebaon Telmagos grai văzaro Yama, i- 
am răspuns, plecându-mi capul cu smerenie. 

Regele mi-a înmânat un medalion de argint și 
mai multe copii de piatră, cu hudă în mijloc, 
inscripționate cu semne multe. Apoi s-a-ndepărtat, 
noi rămânând în tăcere, cugetând la cele ce-aveam de 
făcut fiecare. Oştenii au venit să ne ia și ne-au dus în 
încăperea noastră, să ne continuăm somnul ori să 
facem cum credem noi de cuviință. Am cercetat 
medalioanele cu mare încordare, la lumina opaițului. 
Găseam acolo toate semnele de trebuință omului la 
munci, ieșit din sălbăticie de mii de ani, având drag 
de moşia lui străbună, aşezat temeinic pe țărna ei. Că 
numa sălbaticii umblă de ici colo prădând şi 
omorând, lăsând prăpăd în urma lor, ca să poată trăi. 
Noi, oamenii aşezaţi, muncim pământul, ne durăm 
case și nu ne clintim de-aci. L-am întors apoi pe dos, 
privindu-l printr-un ciob de sticlă smolit şi-am 
desluşit voinţa regelui: Koge Criir și fost] R Cicir oviit. 
În mijlocul medalionului era capul Marelui Rege, 
mândru turnat, cu vârful cușmei îmburdat spre 
Cetatea Cicirului, construită de Vajnicul Bourobosta, 
cel mai mare rege al geților şi dacilor. El a ţinut piept 
împăraţilor lumii, adunându-i sub sceptrul său cu 
multă înțelepciune, ocârmuit de Marele Zămislitor. 
Acolo, lângă Sântana, era scaunul domnesc 
strămoșesc în urmă cu mii de ani, unde cetatea 

ridicată din lemn, lut şi piatră, era atât de întinsă, de 
n-o puteai cuprinde cu privirea, iar palatul domnesc 
era cel mai măreț din lume. 

De-acum, eram trimisul regelui, iar roţile astea 
de argint şi de piatră îmi zălogeau viața-ntre străini. 
Am atârnat medalionul de argint în lanţul de la gât, 
lângă trifoi şi le-am îndesat bine sub pieptar, să nu-mi 
răpună viaţa. Sosise momentul să plec în marea 
misiune la neamurile sălbăticite. Ştiam că nu-mi va fi 
uşor şi că va trebui să înfrunt pericole la tot pasul, dar 
am fost încredinţat că acei cruzi întunecaţi sunt legaţi 
cu legământ puternic. Legătura mea avea să fie 
preotul bătrân de-acolo, unul de-al nostru de mult 
sălăşluit printre acele neamuri, fără ca cineva să 
bănuiască. Îl credeau toţi mut și orb şi astă taină 
trebuia să rămână neatinsă până la moartea lui. 

Peste măsură de bătrân, simţea că i se apropie 
sfârşitul pe pământ şi-a trimis semn regelui să 
găsească un înlocuitor. Am fost ales eu, Ulpila, ce aș 
fi putut muri în orice clipă captiv la primii barbari, de 
unde am scăpat ca prin urechile acului cu capul pe 
umeri, răscumpărat fiind de Dacaballata. Toată 
noaptea m-am rugat să fiu călăuzit de Marele 
Zămislitor la fiece pas pe care-l voi face şi fiecare 
vorbă rostită în înfricoşata misie pe care am primit-o 
de la rege. În zorii zilei, am ieșit din cetate. Ne-am 

îndreptat în josul muntelui, tăind potecă prin pădure, 
călări pe cai unde s-a putut, în alte locuri la pas, 
ținând caii de dârlogi. Urma să străbatem muntele 
până la hotarul de vest, unde au năvălit barbarii, 
ocupând o parte din pământurile locuite de-ai noştri, 
amenințând cu război. De-acolo, făceau raiduri în 
timpul nopţii, prădând satele mărginașe, pârjolindu- 
le, luând cu ei grâne, vite, cai şi femei. 

După îndelungi lupte, la Marele Sfat al Ţării, 
înțelepţii au hotărât că mai de folos ar fi ţării 
îmblânzirea păgânilor acestora decât războiul cu ei, 
neîncetat, precum setea lor de sânge. Nu erau un 
neam numeros şi-au apucat să se-amestece cu 
seminția noastră făcând copii cu femeile luate cu 
gabja, crescându-i în ritul lor, dar care ştiau grăi şi 
câteva vorbe în limba noastră. Făcurăm popas lângă 
un pârâu repede de munte. M-am afundat în pădure 
să adun câţiva bureţi şi niscaiva ierburi de leac. 
Buruienile sunt bune de hrană, de leac și de oblojire, 
fiind peste măsură de trebuincioase și valoroase, 
cântărind mai mult ca aurul. Nu poţi mesteca aur 
când ţi-e foame și nu poţi obloji rana cu pietre 
preţioase, iar de te-ai betegit, aurul și argintul nu te 
scapă de boală și de moarte. 

Îmi amintesc de pilda regelui de prin părţile 
îndepărtate ale Orientului, cel ce atât era de împătimit 
după aur, încât a cucerit o cetate să-i stăpânească 


= 4] = 


bogăţiile, dar nu s-a îndurat s-o apere de alți 
năvălitori plătind soldă ostașilor. În scurtă vreme, un 
alt rege l-a subjugat. La voința poporului, l-a închis 
într-un turn cu tot aurul dobândit, fără mâncare și 
fără apă, să-şi sature foamea și setea, murind hulit de 
toată lumea, ca un păgân lipsit de simţire omenească. 
Mereu m-am ferit să port aur și argint cu mine 
deoarece grabnic atrag moartea, râvnite fiind de toți 
oamenii, săraci și bogaţi, plini de nobleţe ori sălbăticiți 
întru totul. Am găsit bureți mari, cărnoşi, pe care i-am 
cules în poală și i-am fript pe jar, pentru mine și 
pentru Dacaballata. I-am mâncat cu sare și scoarță de 
secară, stropiți cu mujdei de usturoi sălbatic și ni se 
părea că un festin mai gustos şi mai regesc nu se putea 
găsi pe fața pământului. Am băut apă din susul 
pârâului şi-am plecat din nou la drum. Ne strecuram 
pe poteci neștiute, năpădite de bălării înalte şi groase, 
pe care le retezam cu seceri mari, prelungi. 

CAPITOLUL IV 


DUS ÎN ROBIE LEGIUITĂ 
Bosta boteo buddakka sterwa tati 


Într-un târziu, ne apropiarăm de-o așezare 
plină de toate seminţiile de oameni zdrențăroși şi de 
barbari cu trupuri dezgolite, într-o larmă şi-un 
vacarm nemaipomenit. Dacaballata se opri lângă o 
pădurice. Doi oșteni mă duseră lângă parii de lemn 
strâmbi ce se vroia gard al aşezării, îmi înmânară 
lădiţa cu scrierile şi mă puseră s-aștept. Un grup de 
războinici barbari goi până la brâu, având pielea 
vopsită cu tot soiul de semne brune, și-un smoc de păr 
tepos pe creştet apărură călare pe cai, cu sulițele-n 
mână. Mă luară cu ei. Dacaballata se-ndepărtă cu 
oștenii săi, în timp ce eu mergeam în urma cailor, 
prins cu un laț pe după umeri, cărându-mi lada-n 
spate. Am ajuns la o construcţie de lemn semănând cu 
o barcă acoperită. 

Barbarii răcniră din toţi bojocii: 
— Komosti, Komosi, Besi, Besi! 

Un bătrân încovoiat de spate, cu o lungă barbă 
albă își făcu apariția, îndrumat de-un copil descult. 
Cu un ghiont, m-au împins înspre bătrân și copil. 

Izbindu-mă de ei, am căzut toți grămadă, lucru care 
tare i-a înveselit pe sălbatici. Râdeau toți cu gura 
căscată, arătându-și cioturile dinţilor. Ne-am ridicat 
și-am intrat în clădirea construită dintr-o barcă mare 
de lemn, având pereţii vopsiți pe dinăuntru cu 
chipuri luminoase de îngeri. Acesta părea să fie 
templul păgânilor. Într-o parte, un perete de scânduri 
cioturoase ascundeau un culcuș de paie. Îmi arătară şi 
mie un colț unde să mă pot întinde când mi se închid 
ochii de oboseală. Nu mi-era foame, nu eram nici 
obosit, așa că mi-am pus lada jos, aşezându-mă pe ea, 
să mă dumiresc ce-am de făcut și de unde să încep. 
Mai întâi, am cercetat lacăta cufărului de lemn, să văd 
dacă e bine ferecată, să nu umble nimeni la ea. Ar 
trebui s-o ascund undeva, într-o firidă cât de măruntă, 
să n-apuce nimeni la scrierile dinăuntru. Pentru 
siguranța mea şi a cufărului, ne-ar fi fost necesară o 
odaie mică și întunecată, fără fereastră, unde să dorm, 
dar ia-o de unde nu-i. 

M-am dus afară să mă uit după nişte lemne cu 
care să ridic o colibă într-o parte a templului, dar 
Bătrânul Preot m-a oprit cu ochii săi albi. Ştia deja ce 
aveam de gând să fac. Îmi întinse un zapis de piele 
roasă pe care erau scrise câteva slove sângerii: CAP 
WALA CAFTA. I-a făcut semn copilandrului să mă 
însoțească. Acesta veni cu lada mea în spate și 
pornirăm pe ulița prăfuită, plină de gropi şi bălți. Era 

mai mult o cărare bătătorită, lărgită de care, vite şi cai, 
pe unde mai vedeai câte-o găină ciugulind, 
cotcodăcind temătoare. Ici și acolo, capre legate pe 
şanţuri în fața colibelor ridicate din pari, lemne, paie 
şi orice apucară la mână, să-și facă acoperiş cum 
puteau. 

— Gabro, gabro bitacut, striga un 

barbar, grăbindu-se după capra dezlegată de 

la gard, pe uliță-n jos. 

Ajunserăm în fața unei case de lemn cu mese și 
scaune scoase afară, unde bărbaţi beţi răcneau cântări 
adunate de prin toate locurile. Cumva, îmi păreau 
cunoscute, dar n-aveam vreme să mă gândesc de 
unde anume. Un bărbat opri feciorul care era cu mine, 
întrebându-l: 

— Ibeo, degus. 
— Cap Wala wosistam kom wed eo, răspunse 
băietanul. 

Bărbatul se uită prelung după noi, apoi se 
așeză din nou la masă, cântând mai cu foc. După nici 
o sută de paşi, zării în fața mea o casă mai mare, 
construită din trunchiuri de lemn groase, având 
acoperiş stufos de paie, ușă de scânduri şi-un gard 
mare de pari și nuiele împletite. 

— Ande sedeo, zise copilandrul intrând în 
ogradă, uitându-se spre mine să vin şi eu. 


SABS 


Cum am intrat pe poartă, copilandrul strigă 
tare: 

— Wognit ako, arat, arat! 

Imediat un argat zdrențăros veni în fugă să 
întrebe ce poftim. Băiețandrul îi întinse scrierea. 
Argatul o înhăţă, făcându-ne semn să aşteptăm în 
fața porţii, unde rămăseserăm până un oştean înalt și 
puternic veni să mă ia în tinda casei. La o masă mare 
de lemn stătea un bărbat cu barbă deasă brună, beînd 
vin dintr-o ulcea mare de lut. Pesemne era căpetenia 
acelei așezări, m-am dumirit eu, după măsura și 
aranjamentul casei, mai răsărite şi mai mari decât ce- 
am văzut până acum în acea adunătură de neamuri 
sălbatice. 

— Anman! strigă acesta către mine. 


Ulpila, am rostit, plecându-mi capul. 
— Leuketjo, răspunse celălalt, făcându-i 
semn oșteanului să mă ia de-acolo. 

Celălalt îmi spuse scurt că-l cheamă 
OinoGustu, purtându-mă spre spatele curţii, unde se 
găsea o dugheană de pari şi lemne vechi. Intrarăm 
acolo, apoi coborârăm pe niște trepte de pământ 
întărit cu leţuri de lemne. Era întuneric, doar un 
firicel de lumină străbătea de la o fereastră mică, 
joasă, acoperită cu scânduri, deschisă să intre aer. 
Încăperea era săpată în pământ bătătorit, peste care 

erau puse scânduri de lemne sau pietre de râu şi paie. 
Grămezi de legume, morcoji, saci de grâne, lăzi de 
lemn umplute cu tot soiul de alimente erau puse de- 
a valma la rece. 

După ce mi-am obișnuit privirea cu 
întunericul de-acolo, am zărit într-un colț o ușă joasă 
și-o colibă mică. Oino-Gustu m-a împins înăuntru, 
închizând ușa după mine. Aveam acolo o laiţă din 
pari şi pământ uscat, acoperită cu paie și două 
blănuri de oaie mâncate de viermi. Am pus cufărul 
jos lângă pat, ascunzându-l sub o blană şi m-am 
aşezat pe laiță cu coatele pe genunchi, să cuget ce am 
de făcut. Mi-am dat sama c-am primit odaie în 
pivniţa de bucate, odată cu răspunderea de-a păzi 
avutul stăpânului și obligația de a-mi păzi viaţa, 
onoarea şi încrederea acordată. Cineva mi-a adus o 
ulcea de apă şi-un călcâi de pâine groasă, păstoasă, 
din săcară şi ovăz. Am ciugulit câteva firimituri, am 
sorbit apă şi, frânt de oboseală și emoţii năvalnice, 
am căzut rupt, dormind câteva ore. După o vreme, 
am auzit strigăte, paşi fugăriți, lovituri cu parul, 
icnete și vaiete. Am pipăit cu mâna după ladă, 
răsuflând ușurat, era tot lângă patul meu. 

Uşa odăii s-a deschis, a intrat Oino-Gustu. Îmi 
făcu semn să vin cu el. Am urcat după el pe scările de 
pământ. Când am ajuns sus, am văzut un om 
prăbuşit la pământ, cu o rană sângerândă la ceafă. 

Lângă el, trântită pe jos, se afla o pâine ruptă în 
bucăţi. Pesemne era vreun hoț dintre slugile 
căpeteniei. Oșteanul mi-a făcut semn să-l duc jos. L- 
am târât cum am putut în josul scărilor, şi l-am așezat 
cu faţa în jos pe scânduri. Cu câțiva picuri de apă, am 
amestecat praf de sare, grăunţe galbene de albine 
purtate în săculeţ, cu un căţel de usturoi și-o ceapă 
zdrobite pe piatră, din care am stors zama. Am uns 
alifia pe rana omului, după ce-am spălat-o bine cu 
apă. L-am oblojit cu o bucată de pânză din mantia 
mea, apoi l-am lăsat să doarmă. 

În câteva ore, s-a crăpat de ziuă, cocoşii cântau, 
iar slugile dereticau prin curte, flecărind. Am ciulit 
urechea să aud cuvinte rostite, să-mi dau seama dacă 
înţeleg ceva, căznindu-mă să rețin vreuna. Părea să fie 
o amestecătură de vorbe barbare de la răsărit, de 
dincolo de râul Tyras, cu vorbe din graiul harpilor, a 
caucoensilor și alte rostiri nemaiauzite de urechile 
mele. Nu-mi va fi greu să pricep şi să leg vorbă cu ei, 
ştiind și eu fărâme din graiurile neamurilor așezate în 
munții sacrului Şarpe de Stâncă coborât din cer. Toate 
limbile Cerului de Piatră seamănă între ele, osebire 
făcând numa grăirea lor mai repede, mai molcom, 
mai cântat ori mai aspru, după cum e viaţa pe aceste 
meleaguri muntoase. Fiindcă omu din vârfu muntelui 
n-are grabă şi-aşteaptă cu răbdare să treacă zăpezile, 
neștiind de dușmani, dar cel de la câmpie sare ca ars 

să nu-i prăpădească fierbințeala soarelui rodul din 
grădină, păzindu-se de secetă, de molime și de 
năvălitori în aceeași măsură, neștiind de unde i se 
poate trage moarte. 

Ostașul cobori treptele în grabă, scuturându-le 
aprig. Îl apucă pe rănit de partea din spate a 
grumazului şi-l trase după el ca pe-o cârpă 
neînsuflețită. Strigă să urc și eu. Am mers înapoia lui, 
gândindu-mă ce va urma acestei întâmplări. Îl legă 
de-un par lângă gard, scuipându-l şi dându-i un 
pumn zdravăn în burtă, suduind în graiul său: 

- Bosta boteo buddakka sterwa tati. 

În câteva clipe, o mulțime de slugi jigărite şi 
zdrenţăroase s-au adunat în jurul lui, rânjind cu guri 
ştirbe, fețe tâmpe, murdare și ochi urduroși, aruncând 
cu bulgări de tină şi balegă de vite în el. Oino-Gustu 
îi goni de-acolo înapoi la lucru, înghiontindu-i, 
pleznindu-i, trăgându-i de urechi. Peste câteva 
ceasuri, mi s-a dat o strachină de fiertură din 
măzăriche și linte, sorbită la umbra unui măr pădureţ 
crescut lângă gard. Mirosea a balegă încinsă de 
soarele cald al Mărţișorului, cu iz de borhot borşit și 
zamă de varză murată stătută. Omul legat de par 
începu să miște, oftând și văitându-se de durere 
bâguind vorbe neînţelese de mine: 

— Skutu kwenno galo<. 

Fireşte, nu-i deloc plăcut să primeşti un par în 
creştet, izbit cu forță de-un ostaş puternic și pot băga 
mâna-n foc că o pâine nu cântăreşte cât viața unui om. 
Dar așa-i la păgâni, pentru o găină poți să-ţi pierzi 
viaţa cu ușurință, iar pentru un porc sau un bou îţi 
duci la groapă toată familia. M-am ridicat de pe 
butucul pe care stăteam, am luat apă în strachină și i- 
am dus-o rănitului la buze, să-i potolesc setea. După 
chip, părea să fie un bărbat de vreo nouăsprezece 
primăveri, cu fața asprită de muncă grea, ars de vânt 
şi ger aprig. Slugile zdrențăroase s-au adunat iarăși, 
rânjind batjocoritor. Nu îndrăzneau să-l lovească, de 
teamă să nu-i leg cu blestem greu pe ei şi toate 
neamurile lor, dar îl ocărau de la distanță. Oino-Gustu 
veni îndată, uitându-se mirat că rănitul încă trăiește, 
după izbitura puternică, care de bunăsamă ar fi răpus 
şi-un urs. Se uită la mine chindorâș, nepricepând ce 
s-ar fi putut întâmpla de rănitul trăieşte, bănuindu- 
mă c-aș fi făcut niscaiva farmece. Merse să anunţe 
căpetenia, care, curios, ieşi să se uite la el. 

Se uită încruntat la mine, se uită la rănit, iar la 
mine, iar la cel legat de par. Merse la poiata 
animalelor, luă un par gros de jos şi izbi cu toată 
puterea în cap un slujitor ce râdea, țopăind într-un 
picior. Acesta căzu jos, secerat, cu o băltoacă de sânge 
prelingându-se-n țărână. Făcu semn cu capul către 
Oino-Gustu să-l care pe scări în jos, în pivniţă, apoi 

mă chemă și pe mine acolo. Păşii cu grijă, ocolind 
dârele de sânge proaspăt lăsate prin curte. 

— Waito, îi spuse Leuketjo mai- 
marelui slugilor, așezându-se pe-un sac de 
grâne, de unde căta iscoditor spre mine. 
Mi-am dat seama că vrea să vadă ce fac, cum îl 

tămăduiesc pe amărâtul lovit în cap cu atâta cruzime 
şi sălbăticie. Am luat strachina, am amestecat praf de 
sare și pulbere din aur de albine aflate-n săculețul 
atârnat la gâtul meu cu zamă de usturoi și ceapă 
zdrobite pe piatră. Am uns rana nenorocitului cu 
pasta aceea, mișcând buzele încet, rostind o rugă 
mută. După o vreme, căpetenia se ridică, făcându-i 
semn lui Oino-Gustu să rămână pe loc. Mă- 
ncredințai de faptul că Leuketjo nu se încrede în 
mine, motiv pentru care l-a lăsat pe oștean să 
urmărească de fac vreo vrăjitorie ori de chem demoni 
precum solomonarii din Ţara Neagră, unde oamenii 
au pielea de culoarea tinei, umblând goi fără rușine. 
M-am înclinat în faţa lui Oino-Gustu şi-am intrat în 
odaia mea de lemn, să cuget la întâmplările zilei. 

Se auziră paşi bătând pe scările de pământ, 
coborând în afund. Zvon de vorbe și alți paşi grei 
urcară. Pesemne altcineva venise să ţină locul lui 
Oino-Gustu, într-atât erau de curioși ce fac eu cu 
loviţii şi cum de aceștia nu mor pe loc. Neluând samă 

la treburile lor, am continuat să mă rog în gând 
pentru mine şi pentru nenorociţii trăzniți în cap fără 
pricină. După o vreme, se auziră câteva gemete și 
vaiere. M-am repezit afară din odaie și atunci văzut- 
am cum al doilea betegit mișca încet coșul pieptului, 
cu-o fărâmă de putere. l-am picurat câţiva stropi de 
apă pe buzele încinse să prindă tărie cât să deschidă 
pleoapele ochilor, lipite de lacrimi și urdori. Aproape 
adormit, într-o rână era un argat slab de minte, care 
mai că l-a izbit cu piciorul în spate pân-am ajuns 
lângă bolnav. S-a oprit când m-a văzut că vin, 
făcându-se că alunecă într-o parte de pe sac, de frică 
să nu-l afurisesc. 

— Batăr Yama Morga Hadăşi, am 
strigat spre el, făcând semn înfricoşător cu 
degetele spre el. 

A fugit afară urlând ca din gură de şarpe, 
trimițând pe altcineva în locul său. Sălbaticii aștia 
netoţi nu aveau frică decât de botă şi de blestem, într- 
atât erau de ticăloșiţi și în rândul fiarelor crescuţi. 

CAPITOLUL V 


GATAIA Primele tămăduiri ale loviţilor în cap 


Cu mare zgomot, un argat trăgea după el în 
josul scărilor, de-o mână, trupul primului lovit, 
izbindu-i mădularele de toate treptele, făcându-l să 
tipe amarnic. M-am repezit să ajut, zmulgându-l din 
mâinile slugii toante şi nepăsătoare. 

— Balo, balo, zise, arătând spre bolnav, 
făcând cu muchia palmei semnul tăierii grumazului, 
râzând nebunește. 

De mine atârna viaţa lor, așa cum de 
însănătoșşirea lor depindea viața şi onoarea mea de 
vraci şi trebuia să fiu cu mare băgare de samă. Am 
aşezat răniții unul lângă altul, ungându-i din nou cu 
alifia mea, veghind asupra lor toată noaptea. Cel tânăr 
îşi mişca buzele arse ca şi când ar fi cerut apă, pe care 
i-am picurat-o imediat, sorbind-o cu nesaţ. Era trecut 
bine de miezul nopţii. M-am așezat pe-un sac rostind 
rugăciuni şi-am scos trifoiul cu patru foi să ţin slujba 
de purificare şi vindecare, invocând ajutorul puterilor 

cereşti. Spre cântatul cocoşilor, cel tânăr se zvârcoli, 
vorbind în somn un grai tare apropiat de-al neamului 
meu. Din câte-am înţeles, se necăjea pentru surorile 
lui amenințate de robie, deoarece mama nu aveau nici 
pâine, nici putinţa să le țină acasă ori să le mărite. Am 
înțeles atunci pricina pentru care fură el pâinea aceea 
și mi s-a făcut milă de el. 

Din acea zi, Oino-Gustu n-a mai dat voie 
nimănui să intre în pivniţă, de teamă că vor fura din 
bucatele stăpânului. Cine avea ce mânca și-i prisosea, 
avea vite și cai în bătătură, era ţinut de bogat şi cu 
rang înalt la păgâni, ei neluând în samă ale cărții 
câştiguri. Dar, spre înșelarea mea, ziua următoare, 
Oino-Gustu a venit în beci c-o balanță mare, un 
băietan de ajutor, un sul de piele și-o pană înmuiată 
într-o strachină cu zamă de cerneală. Apucarăm să 
cântărim, să măsurăm şi să înscriem tot avutul 
căpeteniei, dornic să ştie ce are, în ce măsură şi cum 
să și le sporească mai grabnic. 

La sfârşitul zilei de lucru, rămâneam singur 
oblojind betegii mei, dându-le apă și păzindu-le 
somnul,  rugându-mă pentru  întremarea lor. 
Prindeam putere de la Cel de Sus, veşnic cu gândul la 
înţelepciunea sa nepătrunsă, izvorâtoare de bunătate. 
După câteva săptămâni de cântărit, măsurat și 
însămnat în scripte, am prins câteva vorbe de-ale 
păgânilor şi-am îndrăznit să mă-ntreb de Oino-Gustu 

dacă poate să ceară stăpânului îngăduinţă să primesc 
ajutoare credincioase. Se uită prelung la mine și nu 
răspunse, dar ştia că mi-i greu să ridic sacii de grâne 
și de aceea nu zise nimic. Nici nu-mi ceruse să 
hămălesc, cu toate că băietanul acela, săracu, nu 
prididea cu toate. Îmi dete răspunsul a doua zi, odată 
cu porunca căpeteniei să mă apuc de făcut hârtie, 
cerneală şi pene de scris. l-am spus că numai bine mi- 
or prinde slugile după care umblu. În noaptea aceea, 
bolnavul cel tânăr deschise ochii și începu să 
vorbească speriat, neştiind unde se află, de e mort ori 
trăieşte: 

— Bată-i Dumnezo să-i bată! M-o îngropat 
de jiu! Arde-i-ar focu să-i ardă! Ioi ioi ioi, că rău mă 
doare< 

Mi s-a făcut milă de el şi i-am adus o bucată de 
pâine din porția mea, nu aveam trebuință de toată și- 
o păstrasem pentru ei, uscată iască să stea fără floare 
de mucegai. Am muiat-o în apă cu zamă de ceapă 
proaspătă şi i-am dat să mestecce ca unui prunc 
neajutorat. Trebuia să prindă putere, aveam nevoie de 
el în planurile mele, îmi vorbea graiul și mă puteam 
înțelege cu el. În câteva zile, sprijinindu-se de mine, 
putu face câțiva pași şi tare m-am bucurat de izbândă. 
Rana i se închise într-o scoarță groasă, ce începea să 
se cojească, lăsând la vedere o cicatrice ascunsă de 
părul bălai. Era slab, sfrijit de foamete, dar avea 

mădulare puternice. Pentru a nu fi auziți de celălalt 
rănit, l-am luat în odaia mea, unde începu să-mi 
depene povestea lui: cum nu au ce mânca, cum 
fuseseră luați robi de păgâni cu tot cu surori şi cu 
mama sa, tatăl murind în luptă cu ani în urmă. Acum, 
pe surorile sale le paşte o soartă crudă. Urmează să fie 
vândute în robie pe viață unui barbar crud și hain ce 
necinsteşte toate femeile, să-i facă copii mulți ținuți în 
sclavie fără milă, pentru a-i înmulțţi avutul. 

Îi curgeau lacrimile șuvoi pe obrajii rumeni şi 
suspina cu jele. ÎI chema Gataia. L-am liniștit cum am 
putut mai bine, spunându-i că mare este bunătatea 
Domnului și de nepătruns pentru mintea omenească. 
Am scos trifoiul cu patru foi şi l-am binecuvântat, 
rostind rugăciunea de protecție a neamului nostru. 
Dis de dimineaţă, înainte de cântatul cocoșilor, m-am 
furişat la templu să mă sfătuiesc cu bătrânul preot. El 
ştia deja pricina care m-a purtat acolo în zgura nopții. 
Fără întrebări, mi-a înmânat doi kosoni groşi de aur 
greu, bătuți în Măreaţa Cetate a Ormenișului de 
regele Rubobosta. I-am cercetat cu băgare de samă şi- 
am văzut stând scris pe-o parte cu slove numa de 
mine înțălese „Havilia”, asta fiind țara Muntelui de 
Aur, dăruită de Zămislitor strămoşilor mei așezați aci 
din vremuri vechi. 

l-am ascuns cu mare grijă într-un buzunar 
tainic, hoţii îmi puteau da în cap pentru ei, primejdios 

lucru să afle cineva ce tăinuiam io acolo. Am ajuns 
acasă viu și nevătămat, fără să ştie nimeni de isprava 
mea. Toți dormeau, nimeni nu m-a simţit cum m-am 
mișcat cu ușurimea pisicii. Doar flăcăul vindecat mă 
aştepta aşezat pe-o grămadă de morcoji, aducând pe 
cei de dedesubt deasupra, să nuncolţească. l-am făcut 
semn să se culce, că vom descurca cât vom putea de 
bine starea încâlcită în care se afla familia lui, a cărui 
soartă atârna de-un fir de păr. Eu aveam să ţin de acel 
fir cu puterea Domnului nesfârşită, scurgându-se în 
lume din toate părţile, văzute și nevăzute. Se culcă pe- 
o scândură, iar eu m-am dus în odaia mea, închizând 
ochii să cuget asupra ce voi face mai departe. 

Cu adevărat, aveam nevoie de un ajutor de 
nădejde, în care să mă încred. Acum puteam să practic 
mila Domnului, câştigând câteva suflete cu care să 
împlinesc porunca Măritul Rege. Dar cea mai mare 
misie era cea cu care m-a hărăzit Marele Zămislitor pe 
acest pământ plin de moarte, suferinţă și jale. Aceasta 
este calea care mi-a fost arătată și care părea să fie mai 
bună decât oricare alta m-aș fi gândit eu dinainte cu 
mintea mea obosită de socotelile gospodăreşti. Peste 
puţin timp, Gataia bătu în ușă, era timpul să mergem 
la târgul de robi, surorile lui vor fi scoase la vânzare. 
Era agitat, cu fața roşie de indignare, împiedicându- 
se în cuvinte de neputinţă și obidă. l-am pus mâna pe 
creştet, am rostit rugăciunea de pace sufletească şi i- 

am spus că mai presus decât orice, trebuie să ne ținem 
cumpătul, mare fiind încercarea la care am fost puși. 
Pornirăm spre centrul așezării păgâne, o 
grămadă de oameni gălăgioşi aşteptau să înceapă 
târgul, unii dintre ei veniseră cu vite de povară ori de 
tăiere, alții cu robi. Și animalele şi robii erau legaţi de 
câte un par, vitele cu un braţ de iarbă ori fân în față, 
robii doar cu cerul necuprins oglindit în ochii lor 
adânciţi de durere. Era o dimineaţă friguroasă, poate 
mult aşteptatele raze ale soarelui or mai înmuia 
răceala din aer și din sufletele negustorilor. Văzurăm 
două fete zgribulite, costelive, aproape dezgolite, de 
vreo paisprezece, cincisprezece ani, dărâmate de 
oboseală și plâns. Părul le era încâlcit, faţa îngălbenită 
de foamete și frig. Zăceau pe pământul rece, întărit de 
răceala nopții, tremurând din toate încheieturile. 
Gataia era gata să-şi iasă din minţi, dar l-am liniștiți 
cu privirea. Suferința lui nu putea decât să 
înrăutățească situaţia, mai ales pentru bietele fete pe 
care numai de le priveai ți se rupea inima de milă. 
Nimeni nu se uita la amărâtele alea slabe ca vai 
de ele. Toţi căutau mână bună de lucru la câmp și-n 
ogradă. Cine să prade atâta hrană și galbeni pentru a 
le scoate din slăbiciunea lor bolnăvicioasă și să le 
poarte pe la vraci? Asta era tare bine pentru noi, 
putându-le obţine fără mare osteneală şi fără riscul 
de-a le pierde. M-am liniștit în sufletul meu, tulburat 


= 58 = 


peste poate de cele văzute şi m-am îmbărbătat, să pot 
duce la bun sfârșit treaba pentru care am venit. 
Amândoi am dat roată târgului parcă cătând ceva 
anume ori vreun chilipir, întrebând pe câte un 
vânzător cât cere pe una, cât cere pe alta, un sac de 
fărină, o oaie, o pereche de boi, un car de lemne. Ne- 
am apropiat apoi de locul unde zăceau fetele iscodind 
cât cere pe amărâtele alea rebegite de frig și pierite de 
foame. 


Tri galbini de aur, încercați între dinți. 

— Tri galbini, pentru nenorocitele astea 
numa ptiele şi uos? 

— Astea, slăbănoage? Hei, hei, păi nu știi 
mneatale ce mni-o trecut mnie pân mână < 

— Cum? Nu le vezi că stau să moară? 

— N-au nimnic, sclifosâtele < 

- Acu te pârăsc mai marelui târgului, i- 
am spus negustorului, după îmbrăcăminte un persan 
bătrân cu pielea arsă de soare. 

— Nuuu, stai măi omule, de şagă-i la 
iarmaroc. la-le cu doi jumate. 

- Nu mai stau la tocmeală. Mă duc mai 
încolo, unde au robi zdravini, gata să-mi dureze 
bordeiu-n bătătură într-o zi de vară până-n sară. 

- Doi galbini şi ia-le de-aci, că mni-o 
mâncat sufletu cu plânsu lor. 


sts 


I-am întins kosonii, am dezlegat fetele și ne- 
am îndepărtat repede, să nu ne vadă nime. Cum am 
ajuns acasă, i-am şi spus lui Oino-Gustu că am nevoie 
de ajutoare şi m-a pricopsit Domnul cu două roabe 
care, împreună cu Gataia câştigat prin vrăciuire, să 
mă poată ajuta la ţinerea gospodăriei. Oino-Gustu se 
uită la mine, dete din cap, zicând scurt: 

— Gataia slano jakko. 

Și se-ndepărtă. Îndată am notat în catastiful 
meu de şedere la căpetenie că am căpătat două roabe 
de ajutor și-l cer pe Gataia, care oricum, ar fi fost deja 
mort şi îngropat, să mă ajute la ţinerea rânduielilor în 
gospodărie. Am scris acolo că multe orânduieli bune 
aş avea de pregătit pentru urmaşii săi. M-a ajutat 
Zămislitorul cu Gataia deoarece oricât m-am căznit 
cu celălalt lovit în cap a rămas săracul cu mintea 
slabă, nu-şi mai aminteşte nici cum îl cheamă. 
Creştetul i-a rămas strâmb într-o parte, afundat 
înauntru. Barăm n-o murit, l-or făcut ăştia porcar și 
e de mirarea lumii cum se bate cu porcii în troacă 
pentru hâlbe. Au apucat a-i zice Porko Mukku- 
Sukku. Doarme în grajdul vitelor și nu răspunde 
decât la grohăitul și guițatul porcilor, de parcă le-a 
învăţat limba, că doar năravul lor l-a prins deja. Râde 
toată ograda de el și e mare veselie, încât ți se pare că 

e şezătoare în zi de sărbătoare. lo-l chem Jeru și mă 
pricepe, iar asta-i tare bine. 

Mă gândisem să încep dăscălie pentru urmașii 
şi nepoții căpeteniei, apoi încet să-i adun pe toţi plozii 
oamenilor mai răsăriți din aşezare, dintre cei care au 
slugi să muncească la câmp, neavând nevoie de mâna 
de lucru a propriilor odrasle. Așa era obiceiul pe la 
păgâni, să nu-şi dea urmașii la şcoală, ci să meargă cu 
vitele şi oile la câmp, să nu lenevească acasă. 
Auziseră ei că învățătura e grabnică stricare de minte 
și rătăcire a sufletelor de unde nu mai era întoarcere 
la starea dinainte, de parcă și-ar pierde nevinovăția. 
Dar lucrurile stau tocmai pe dos şi-am de gând să le- 
o dovedesc cât mai curând cu putință. Și-apoi 
trebuia, conform legământului, să las vorba sacră 
într-o formă de înțeles pentru păgâni, dându-le glas, 
scriere și slovă, s-aibă cu ce-și clădi fala în vremile ce 
stau să vie, după voia Celui de Sus. Fără de 
învăţătură, noi n-am fi fiinţe depline, ci biete animale 
lipsite de simţire, grai şi cu totul fără căpătâi. Oino- 
Gustu a dus cererea la stăpân, care, spre slava 
Marelui  Zămislitor, veghetor asupra mea, a 
încuviințat. Era mirat peste poate de planurile mele 
din care nu putea întrezări mare lucru, dar era bine 
dispus c-a primit veste bună din Ţara de Aur. Ceea 
ce nu știa el, însă, era că aurul este legat cu mare 
blestem și niciodată nu poate cel ce râvneşte la acest 

aur sfânt să-și răscumpere sufletul din genunea 
morţii fără fund, unde întunericul și scrâșnirea 
dinților sunt veşnice. 

Fără a mă amesteca în patimile ce-i chinuiau 
sufletul, mi-am văzut de ale mele, multe și nu ușoare 
treburi având de făcut pentru a ridica aceste suflete 
din starea primitivă în care i-a aruncat neştiința şi 
apusul luminii cunoașterii. Cea mai mare taină mi-era 
ascunsă adânc în minte. În primul rând, aveam de 
gând să-i învăţ pe Gataia și surorile sale să scrie şi să 
citească, printre socoteli, când nu suntem văzuţi şi 
mai ales noaptea, când ceilalți dorm. Şi tot noaptea 
aveam să încep să scriu pe scoarță de lemn rânduiala 
Zămislitorului, Domnul tuturor şi a toate, vorbitoare 
și nevorbitoare, de pe această lume. 

Am lăsat fetele să doarmă sub grija lui Gataia, 
după ce-au fost hrănite c-o mână de fărină fiartă-n 
ceaun, în zamă de varză. De-a doua zi, le-am arătat 
cum să se spele pe mâini și pe față la hârdăul din fața 
pivniţei, unde se aduna apă de ploaie. După aceea, le- 
am tăiat părul plin de păduchi şi alte lighioane. Pielea 
creştetului le era înroşită, buboasă, urduroasă, frecată 
cu unghiile până la sânge. Folosind foarfeca de oi, le- 
am tăiat laţele încâlcite până la rădăcină, apoi le-am 
pus să-și frece părul cu leşie şi să-l limpezească bine 
la pârâu. Le-am cerut să-mi arate pielea de pe braţe și 
picioare, să văd dacă au râie, dar se pare că nu aveau 

boala asta ce se lua cu ușurință de la dobitoace. Se 
întâmplă celor care dorm cu animalele în grajd, ori 
celor care-și adăpostesc oile și caprele sub acoperiș. 
Apoi, cu blândeţe, le-am întrebat numele dat de 
mama lor. 

Erau Evdochia și Evlavia, două fete cuminţi, 
pierite de foame şi spaimă. Le-am binecuvântat şi s- 
au liniştit auzind vorbă și credință strămoşească. 
Evdochia era blândă şi supusă, avea glasul plăcut şi 
ochii mari albaștri adumbriţi de sprâncene brune 
arcuite. Cu ochii mierii, Evlavia era rece și tăioasă, nu 
vorbea mai deloc, dar scria și scrijelea zi și noapte, 
uitându-se cu atenţie în jurul ei, ascultând și 
cercetând tot ce făceau argaţii prin ogradă. În scurt 
timp, a învăţat cum îi cheamă, ce familii au, de unde 
vin, de ce neam sunt și ce cred despre stăpân. Nu-i 
scăpa o bârfă şi-avea tinere de minte mai dihai ca un 
slujbaș de la curtea regelui. 

După câteva zile, le-am chemat să le-arăt cum 
se scriu numerele cât mai simplu, scrijelind linii pe-o 
scândură de lemn. O linie pentru o bucată, două linii 
pentru două, trei pentru trei, trei tăiate de-o alta 
pentru patru, trei tăiate de două pentru cinci, trei 
tăiate de trei pentru şase, patru tăiate de trei pentru 
şapte, patru tăiate de patru pentru opt, cinci tăiate de 
patru pentru nouă, cinci tăiate de cinci pentru zece şi- 
aşa mai departe. Deocamdată, era bugăt de bine 

pentru ele să știe batăr atâta. După o vreme, puteam 
trece la socoteli și însemnări mai grele, dacă mintea 
lor se va lumina de la hrana şi blândeţea cu care sunt 
ținute. Bietele fete au fost îndobitocite de atâta 
răutate, foamete și nevoi câte au îndurat în soarta 
potrivnică de care au avut parte. Zilele treceau 
molcom, iar Evdochia și Evlavia se luminau uneori la 
faţă de câte-un zâmbet trecător. 

După câteva zile, ne-am și apucat să facem coji 
de hârtie din stuf şi paie de pe baltă puse de-a moiu 
în ciubăr, mestecat bine, apoi turnat în cadre de lemn 
meșterite de Gataia. Le uscam întinse și-apoi le 
puneam bine în lăzi, la loc uscat. Pentru cerneală 
foloseam funingine groasă de la cuptoare ori din 
cărbune pisat, înmuiat cu rășină şi ţuică de prune. 
Gataia muncea cu mare dăruire și aprindere pentru 
mine, fără a cârti, chiar și când îi sculam noaptea din 
somn să le-arăt cum se fac buchiile, scrijelite jos, pe 
pământul bătătorit, c-o țepuşă ascuţită găsită prin 
ogradă. Fetele erau atente, tare plăcându-le cum se 
scriu slovele, câte una pe noapte. Păreau să aibă bună 
tinere de minte, scrijelindu-şi numele în lutul 
bătătorit apoi cu tălpile, să nu ştie nime. 

CAPITOLUL VI 


NENOROCIRI ȘI SMINTEALĂ Bato, moartea 
muierii căpeteniei la născare şi înecarea fiului 


Spre sfârșitul acelei luni, mare nenorocire s-a 
abătut asupra casei căpeteniei, murindu-i femeia la 
nașterea ultimului prunc. S-au dus amândoi pe lumea 
cealaltă, lăsând în urmă o fetiță de vreo zece ani, 
Atigana, şi-un băiat de numai trei primăveri, Senako. 
Pesemne blestemul vreunui nenorocit lovit în cap i-o 
fi ajuns ori şi-or fi atras mânia Zămislitorului din 
oarece pricină. Mi-a spus Gataia că doi prunci, o fată 
şi-un băiat, s-au spânzurat singuri până să iasă din 
pântece. Mare năcaz pe biata mamă. O altă fetiță a 
murit încă din leagăn, la o jumătate de an după facere, 
de boala răcelii plămânilor într-o iarnă grea. 

Eu nu ţin cu tot dinadinsul să mă bag în 
sufletul căpeteniei, dar mare nevoie are de-o slujbă de 

curățare a casei de duhuri rele. N-am văzut-o pe 
răposata, fiindcă nu m-au chemat la creștetul ei de 
răul bahorniţei wrakka soit-alo, dar am auzit că avea 
fierbințeală mare. Se înroşise toată la chip de parcă un 
foc cumplit îi ardea-n măruntaie. Nici înmormântare 
ca oamenii nu i-au făcut, au săpat o groapă şi-au pus- 
o acolo, azvârlind repede pământ peste ea. Au 
împlântat o botă la căpătâiul ei să se ştie că cineva 
zace acolo şi cu asta au sfârșit. În acea clipă, ammanti 
wrakka soit-alo, o muiere bătrână purtând o mască de 
scoarță de copac pe față şi cunună de ramuri 
înfrunzite împletite pe cap, ţopăia în fața 
mormântului, urlând vorbe neînţelese, tot plângând 
și căinându-se: 

— Bato, bato, Aliweto, belatu, anku, sterb, dito, 
melgo. Margi, margi, margi... Sukaro marwo, sukaro 
marwo. Margi, margi, margi... 

A pus apoi coroane de flori și frunze împletite 
deasupra şi oamenii s-au dus pe la bordeiele lor. 
Numai baba Hârca a rămas, păzind groapa, să nu 
care cumva să iasă moarta și să atace wiko. Toată 
noaptea a hălăduit pe-acolo, rostind descântece 
numai de ea ştiute. Dacă răposata încearcă să răzbată 
afară, nebuna trebuie numaidecât să înhaţe bota şi să- 
i tragă câteva-n spinare, să se ducă binișor înapoi de 
unde-a ieşit. Mai apoi, de iar ieşea îngropata, adânc 

în piept trebuia să-i împlânte un țăruș ascuţit. Şi tot 
aşa, în astă sminteală, vreo trei nopți și-a făcut 
vrăjitoarea veacul în sălașul morților. 

Nu m-am apropiat prea mult pentru a nu-mi 
atrage pedepse severe, mulți găsindu-şi sfârşitul în 
chinuri groaznice când au vrut să-i înveţe credința 
înțeleaptă. Aşa a fost Sânsava, cel ce a fost pus să 
înghită toată apa din râul Mousaios. Fost-a Mousaios 
ăsta mare înțelept prooroc de pe vremea Homerului, 
amândoi vestiți în întreaga lume și se prea poate să fi 
fost de pe meleagurile noastre. Sânsava viețuise pe 
vremea lui Atanaric pe malurile acestei ape numite 
Mousaios de greci și Bousaios de strămoși. Era un 
dascăl cuminte ca o fată mare, înduhovnicit cu 
preotul Gutticas din satul învecinat. 

Cu ani în urmă, s-au pus păgânii pe prigoană, 
numindu-l Atanaric cel cu inima de întuneric pe 
Atharid, fiul lui Rotheseu, căpetenie peste fiarele 
acelea. Prinzându-i pe Sabbas de i se zicea și Sava şi 
pe duhovnicul lui, Sansala, pomenind Înălţarea 
Domnului în bazilică, i-au înhăţat. Apoi i-au biciuit, i- 
au târât prin păduri, i-au străpuns cu un ţăruș de fier 
încins, silindu-i să mănânce carne jertfită idolilor 
păgâni. Sansala a scăpat cu viaţă, dar Sabbas a fost 
aruncat în râu cu un lemn mare și greu atârnat de 
grumaz. 


= 87 = 


Mulţi se-nșeală în sufletele lor, neştiind că, 
demult tare, Sabbas a fost un zeu tânăr și frumos ce 
păştea cireada de boi de aur ai lui Appolon letros. 
Acesta veghea de pe un pisc pietros al muntelui, 
cercetând să nu-i piardă din boii săi auriți. Într-o zi, 
zeița Afrodita l-a ademenit pe Sabbas să stea cu ea, 
timp în care Hermes a furat mulți boi aurii. Supărat, 
Appolon l-a transformat pe Sabbas într-un trunchi de 
copac sacru și l-a aruncat în râu. De-acolo şi-a luat 
râul cel repede curgător numele, prelingându-se pe 
stânci în jos din vârful Ciucașului. 

Bietul Sabbas, cât de înrăiţi și de slabi de minte 
au fost acei păgâni ce l-au mântuit de pe fața 
pământului! Crezut-au ei că Dumnezeul lui Sânsava 
îl va ajuta să beie toată apa din acel râu, scăpându-l 
de la moarte. Aşa se zicea, că lui Sânsava i s-ar fi arătat 
un bărbat îmbrăcat în lumină, peste măsură de înalt. 
Şi atunci sălbaticii atât de tare s-au tulburat, încât au 
vrut neapărat să-l vadă pe acel uriaş făcut din lumină 
apărând în toată slava cerească în faţa lor. Nu ştim 
dacă le-a făcut cinstea de-a li se arăta ori nu, deoarece 
de bună samă unele lucruri nu se pot vedea decât cu 
ochii sufletului, doar dacă este întru-totul curăţat prin 
rugăciuni nenumărate şi viață plină de nevoinţă. 

Încă o dată lovit de soartă prin acea moarte, 
stăpânul s-a închis în casă o zi şi-o noapte, bând fără 


= 68 = 


de măsură, încât Oino-Gustu și-a făcut griji, 
împărtăşindu-mi-le şi mie. 

— Seno Ulpila, tare năcăjit îi stăpânu. Bea 
întruna. L-a stroși< 

— Vai şi-amar, Oino-Gustu, de grea soartă 
o avut parte. Atâtea neonorociri< 

— Greu ptică la suflet, ca ptetroaiele... 

- lo mă gândesc că i-o fi mai uşor dacă 
primeşte o mână de ajutor cu ţâncii. Evdochia-i fată 
blândă și-i poate crește cuminţi și sănătoşi. Veghez io 
asupra lor. 

Am zis aşa şi lui Oino-Gustu i-a plăcut 
îndemnul meu. 

— Că bine zâci, cum s-a descurca el cu 
wiko, gospodăria şi războinicii pă cap. Iară amu că nu 
mai are muiere la plozi, a şii vai şi-amar de el. Şi-a lua 
lumea-n cap şi s-a duce cât a vede cu uătii. 

— Nu l-om lăsa noi de izbeliște, de-aia 
suntem aci. 

S-a dus Evdochia, i-am spus să aibă mare grijă 
și să dea pruncilor numa lapte de vacă proaspăt muls 
bine fiert pe plită, până se înfoaie spuma. Atâta numa 
trebuia să ştie și că orice le dă de mâncare să fie bine 
spălat, mărunțit şi fiert, dacă nu e poamă din pom, pe 
cât posibil fără pete ori putreziciune. Atigana nu prea 
dormea, se mai juca pe-afară, dar era tare tristă, i-o fi 
lipsind mă-sa. Senako era neastâmpărat, tot la joacă 

pe uliţă cu copiii mai mari. De multe ori, se luau şi se 
duceau la pădure cățărându-se în copaci, aruncând 
cu praștia, scăldându-se-n pârâu. Nu după multă 
vreme, o altă năpastă căzu asupra capului lui 
Leuketjo, pare-se că moartea se ținea scai de neamul 
lui. Într-o zi de Mărţişor, gloata de mucoşi din wiko s- 
a pornit spre codru, murdari și trențăroşi de curgeau 
zdrenţele pe ei. S-au oprit s-arunce pietre în apă și 
apoi, cum-necum, au început să sară în apa rece 
dintr-o răchită înaltă. Tot îndemnat de ceilalţi, bietul 
Senako a sărit şi n-a mai ieșit la fața apei. Au venit 
pruncii înapoi tot într-o fugă, strigând cât îi ţineau 
plămânii: 

— Senako, Senako, srutu, srutu, wo-ret-eo! 

Am dat toţi fuga la pârâu. Bietul Senako nu se 
vedea nicăieri. Au început argaţii să-l caute cu pari și 
căngi scufundate pe la cotloane, scotocind după trup. 
Cine a pomenit copil de trei ani să sară în apă rece şi 
adâncă, şi încă dintr-o răchită înaltă! L-au găsit după 
câteva zile, tot umflat şi cu capul spart. Pesemne s-a 
lovit cu creştetul de-o piatră când a atins fundul, din 
săritura aceea înaltă. Nu s-a mai putut face nimic 
pentru bietul copil. L-au luat şi l-au îngropat lângă 
mă-sa, chiar pe pieptul ei. l-am văzut cum dezgropau 
cu hârlețele, ajungând la răposata. O duhoare 
spurcată s-a împrăștiat în jur, dar nu s-au lăsat, vroiau 

să vadă dacă-i moartă ori umblă noaptea să fure vlaga 
celor vii. Mi-am pus un colţ al mantiei la gură și nas, 
să nu trag în plămâni iasma morţii. Mărturisesc că mi- 
a fost teamă să nu mă îmbolnăvesc de boli crunte, fără 
de leac. 

Asemenea rătăciri ale minţii se făceau între 
păgânii aceia. Leuketjo se înnegrise la față când a 
auzit. Vroise ca fiul să-i crească viteaz, vrednic, să 
înfrunte apă înghețată, pădure pustie, ger, 
singurătate şi foame, să se călească, să crească mare şi 
puternic ca tată-so. Mai că l-ar fi trimis să se bată cu 
lupii şi cu urşii. Așa era obiceiul acelor păgâni cruzi. 
Încă de la șapte ani duceau copiii de parte bărbătească 
în pădure, singuri, să se descurce cum pot. Ori mor, 
ori trăiesc, să poată apăra satul de orice primejdie. Se 
vede că Senako era prea cruduţ şi fără de minte la trei 
anișori și s-a prăpădit. l-a mai rămas Atigana, o fătucă 
slabă ca vai de ea, pusă în grija Evdochiei. Uitându-se 
la ea cât e de jigărită, Leuketjo se aştepta să-i moară 
din zi în zi. Nu mai avea nici o speranţă să-și ridice 
neamul şi-atunci şi-a înecat necazurile în băutură, 
vânătoare și bătălii. 

Evdochia își făcea bine treaba şi se întrema, 
făcându-se rumănă la faţă, iar stăpânul începuse a se 
uita lung după ea şi-a prinde drag de fată. După 
atâtea necazuri, răsărise o nădejde în cugetul său. 
Evdochia era subţire ca trestia, avea mijlocul unduios, 

iar de sub năframă părul îi cădea pe frunte în culoarea 
scoarței trunchiului de măr în pârg, bogat şi drept. 
După câteva luni, m-a chemat Oino-Gustu la stăpân, 
să stăm de vorbă oleacă. Lucrurile mergeau bine și 
trebuia să cântăresc cu măsură cele ce vor urma, 
având un bun prilej de a le pune pe un făgaş bun. 

M-am înfățișat înaintea stăpânului așezat la 
masa mare de scânduri, având ulciorul de vin în față. 
M-a invitat cu un gest larg să iau loc între el și 
OinoGustu,  pironindu-mă locului c-o privire 
iscoditoare, dar potolită. Oino-Gustu începu să zică că 
stăpânul ar vrea s-o răscumpere pe Evdochia, să şi-o 
facă muierea lui. Am ascultat răbdător, fără să zic 
nimic. N-am dat nici din cap, n-am zâmbit, am stat 
doar căzut pe gânduri. 

— Widwa  Leuketjo kalona grija andera 
Evdochia. Ce spui, Seno Ulpila? Stăpânul îţi dă tri 
galbini de aur pe fată, numa să şii mulțumnit. 

— Slăvite stăpâne, io n-am avut parte de 
coptii, iar Gataia cu surorile îs ca și-a mnei amu. Ţân 
la ei ca la pruncii mnei, că i-am scos de la grea 
suferinţă şi de la moarte neîndoielnică. 

Leuketjo asculta ca și cum nu l-ar interesa ce 
spun, fără să miște. 

— Care ţi-i voia, bătrâne? Glăsuiește și 
stăpânu aşe-a face, că om de nădejde te-ai arătat la 
casa lui. 

— Cinstite stăpâne, vașnice Oino-Gustu, 
mnie nu-mni trebe bani, poate o salbă de rotunzi de 
aur de zestre, să şi-o atârne fata la gât, cum îi obiceiul 
pe la noi. Mnie nu-mni trebe nimnic. Numa musai să 
șiu privit ca tătâne bun a ei, până la sfârșitu soartei 
mele pă pământ, ca să ţânem datina strămoșească, 
fără de care mare năpastă și suferință a căde pă capu 
păretii. 

Leuketjo lăsă capul în piept şi oftă din adâncul 
sufletului, uitându-se către Oino-Gustu. 

— Joino, joino? zise încet, sucindu-se spre 
mine. 

Apoi dădu din cap, cu ochii încruntaţi, năcăjit. 

— Ce trebe să facem, înțălept Ulpila, 
păntru a mulțumi zeii să facă soarta prielnică ăstei 
uniri? Să ţânem post negru înainte? 

— Postu-i mereu de folos, da io zic să să 
ţână obiceiurile noste din străbuni. Să să facă nuntă 
cu joc și masă pentru tăt satu păst-on an. Pân-atunci, 
tre ţânut doliu, care curăță inima de durere, o 
sloboade de prima legătură şi-o găteşte de-a doua, 
dac-a fost din voia Domnului ori din temeiuri neștiute 
de noi. Fata doarme acasă, Atigana-i deja mare, 
Senako s-a dus la Domnul, odihnească-i-se sufletu-n 
pace. Până atunci, trebe pregătită casa, curtea şi ulița 

pă care trece alaiu. Gataia caută muzică, io fac 
binecuvântarea cu preotu bătrân. 

— Aşa facem. Atâta numa? 

— Fata tre luată de-acasă, cu ceterași, joc și 
veselie pentru tătă lumea, c-amarnic de grea-i viaţa. 
Să face masă mare și mâncă și slugile, să poarte gând 
bun. 

- Atunci musai să vă facem o casă cât de 
mnică, s-aveți unde șede cu treabă bună. Trebo, buta, 
ande sedeo, tego slougo, zise el către Leuketjo, care 
încuviință dând din cap. 

- Mare ti-i îndurarea, mrogi Leuketjo, 
stăpâne, răsplăti-ț-ar Domnu după sufletu tău. 

M-am închinat şi-am plecat din odaie, 
gândindu-mă cum s-or aranja lucrurile de-aci-ncolo. 
Aveam planuri mari, purtat fiind de vrerea celui de 
sus. Din ziua următoare, îndemnați de Oino-Gustu, 
Gataia cu încă un lemnar s-au și apucat de lucru. Au 
mers în pădurea de pe deal, au tăiat copaci, au decojit 
trunchiurile şi le-au legat în urma calului, cărându-le 
acasă. Când au adus câte le trebuiau, s-au apucat de 
ridicat bordeiul. Retezate la mijloc, pe lung, le-au 
clădit pe-un cadru de bârne sprijinit pe trunchiuri 
întregi bătute-n pământ. Casa avea două încăperi jos, 
un cerdac de intrare și două încăperi sus în pod, 
pentru fete. Pentru că stăpânul era darnic, am primit 

îngăduire să facem și paturi din scânduri pentru toți, 
acoperite cu blănuri pentru bărbaţi şi saltele de paie 
pentru fete. A mai făcut Gataia două lăzi de lemn 
frumos sculptate pentru zestre, să s-apuce surorile 
sale de tors, țesut şi cusut. 

Eu le-am arătat cum se face războiul de ţesut 
şi cum se coase. Ştiam bine acest meșteşug, necesar 
fiind să ne coasem singuri cămăși în lăcașurile din 
Ţara de Piatră. Mare ştiinţă a fost țesătoria de la 
începutul lumii, cea care a scos oamenii din rândul 
fiarelor, îmbrăcându-i și apărându-i de frig. Am 
trimis o slugă la stâna stăpânului să ne-aducă lână - 
wlană îi spun ei - s-o spălăm, s-o toarcem și s-o dăm 
fetelor la tors. Nu era timp de-așteptat după cânepă 
și in. Lâna este bună iarna că ține de cald și vara de 
răcoare, mare dar de la Zămislitor pentru oameni. Le- 
am cioplit fetelor și andrele mari de lemn, cu bumbi 
în capăt, să-şi facă zestrea. Harnice şi pricepute, tot 
coseau, țeseau și împleteau, pe lângă făcut pâine, 
cadorisindu-ne  Oino-Gustu cu o puică kerka jaro, 
câteva ouă şi-un sac de fărină. Fetele dereticau, 
torceau, țeseau, adunând ştergare, cămăși, scoarţe și 
pieptare în lada Evdochiei, ea urmând să plece 
prima. 

În scurt timp, căsuţa a fost gata, arătoasă, 
înmiresmată de răşina de brad amestecată cu 
parfumul florilor de câmp. A căptușit Gataia podul 

cu luțărnă, sânzâiene, romaniță și izmă creaţă. 
Mirosea ca-n rai. Mie mi-a trimis Leuketjo o masă 
mică făcută din scânduri de stejar, daru, şi-o oală, 
dabaka, cu zamă de funingine, să scriu. Tare m-am 
bucurat în sufletul meu de darul stăpânului, nu 
oricui îi era hărăzit să șadă şi să scrie la masă 
domnească. Dar ştiu că mai presus de Scriirea Sântă 
şi buchiselile mele, pe Leuketjo îl interesa să pun pe 
hârtie leacuri de boli şi mai ales ocolnicele dealurilor, 
munților şi pădurilor din jur, să se poată apăra de 
năvala dușmanilor. Deocamdată, fiind o așezare pe 
vale stana stinowo simplă şi săracă, un sat wiko mic și 
amărât, nu atrăgea lăcomia năvălitorilor, care nu 
aveau ce fura, nici măcar muieri. După câte-am 
văzut, mai mulți bărbaţi se găseau pe-acolo. 

În odaia mea, mi-am ascuns cufărul într-o 
hudă construită în podea, așa cum l-am instruit pe 
Gataia s-o facă într-o noapte, pe furiș, cu mine de faţă. 
Dădeam două scânduri la o parte din colțul de sub 
pat, ascundeam cufărul şi-apoi aşezam capetele 
scândurilor la loc, fără să știe nimeni ce-i acolo. Ne- 
am sfătuit cum să facem cu vatra de foc și ne-am 
dumirit s-o facem din spoială de lut văruit, de jos 
până sub acoperiș, să ţină cald fetelor. Tare ne plăcea 
la toți căsuţa și dam slavă lui Dumnezeu pentru grija 
sa. Gardul l-a împletit Gataia din nuiele de răchită 
prinse de pari împlântaţi în pământ. Evlavia a pus 

puica pe ouă şi-ntr-o lună ne-am trezit cu câțiva 
puişori galbeni-aurii, înveselind curtea cu piuitul lor. 
Le-a meșterit Gataia o ladă lungă de lemn în care 
dormeau noaptea și cu care îi scotea Evlavia afară să 
pască iarbă la soare. În ogradă, o întorcea cu capu-n 
jos, să poată ajunge la iarbă şi să-i ferească de mâțe, 
câni, dihori şi ulii. Din când în când, muta lada, să 
apuce puişorii la iarbă proaspătă. Le-a pus acolo o 
strachină mică de lemn cu apă şi una cu câteva fire de 
fărină, să nu ducă lipsă. 

Am încropit şi-o grădinuță de verdețuri din 
sămânţuri luate dintre zarzavaturile înmuiate, 
aruncate de la bucătăria stăpânului. Am ieşit să 
privesc grădinuţa azi dimineaţă. Prierul este cald şi 
umed prin aceste locuri și ierburilor mele le pria. 
Usturoiul şi ceapa s-au săltat binişor deasupra 
pământului, prinzând putere de la soare și ploi, 
trăgându-şi seva din țărâna brună. leşi şi Evlavia să se 
dezmorțească la soare. 

— Da tare mândre cresc verdeţurile, 
părinte! 

— Da, Evlavie dragă, mereu m-am mnirat 
câtă grijă are Domnu de noi! În prea-marea sa 
îndurare, ne-o dat pământu ăsta miraculos care, ca 
printr-o mare vrăjitorie, rodește sămânţa îngropată, 

făcând-o mâncare să ne ostoiască foamea, fără să ne 
ceară nimnic în schimb. 

— Așe-i, părinte. Dacă oaminii-s buni, 
mai aruncă Domnu câteva ploi, încălzește cu tăria 
soarelui şi i-așe ni avem ce mânca, în tăt anu. 

— Nu ştiu, zoiu. Spusu-mni-au preoții 
bătrâni cum, cu mnii de ani în urmă, mare supărare 
a prins Zămislitoru pă oamini, nelăsând nici un 
pticur de ploaie să cadă pă fața pământului. Vreme 
de sute de ani n-o plouat deloc, încât s-o uscat țărna, 
o săcat apele și-o murit aproape tăți oaminii. Numa 
ăia ascunși în străfundul pământului, în mușuroaie 
ca ale furnicilor, o scăpat cu viaţă, trăind în întuneric, 
îngropați de vii. 

— Vai de mine, părinte, da mare 
nenorocire o fost pă capu oaminilor ălora ...! Da ce-o 
fi păcătuit oare de i-o bătut Dumnezo Alduitu așe de 
tare ... 

— Nu mai știe nime ce-o fi făcut hoaita aia 
de oamini de l-o supărat aşe de tare pe Sântu Domn, 
trimițând mare prăpăd pă capu lor. 

— Şi-amu dacă nu știm, iară-om face aşe 
şi ne-a bate mai rău ca-nainte ... 

— Drept grăieșşti, Evlavie dragă. Zâceau 
bătrânii că lumea iară a uita ce-o fost şi-a face mai rău 
ca-nainte. Așe bâjbâiesc oaminii, ca uărbdii, prin 


= 78 = 


întinderea făr de capăt a vremurilor, de parc-ar pluti 
într-o barcă p-on râu nevăzut, ducându-se unde-i 
poartă vârtejul 

valurilor. Așe făcut-a şi tata Noia și alții înaintea lui 
şi-or face-o şi-alții după el, până când șiru timpului va 
fi curmat de secera Atotputernicului. Atunci, 
Zămislitorul, obosit de atâta năcaz cu oaminii, s-a 
hodini o bună bucată de vreme. lară apoi nime n-a știi 
ce-a mai șii. 

Tot clătinând din cap, Evlavia se duse înapoi 
în casă să-şi aducă furca de tors. Fluturii şi albinele 
veneau în grădinuța mea, aşezându-se în zbor grațios 
pe frunzele călduțe ale plantelor. Zarzavaturile 
creşteau bine, împrăștiind arome, încinse fiind de 
razele soarelui. Vântul adie molcom și furnicile 
cutreieră bucata de țarină de parcă ar fi o lume 
nesfârșită, cărând după ele mici firimituri din ceea ce 
le e lor de trebuinţă. Evlavia se așeză la umbra 
mărului, torcând. 

— Rugu ăla de mure, părinte, creşte ca din 
apă. 

— Da, Evlavie, o răsărit sângur la 
marginea postatei, întrecându-se cu zmeurul. L-am 
lăsat să crească, să văd ce-a face. 

— Ni, ia vezi cum murul face multe flori 
și se-ntinde deasupra usturoiului, în hățiș. Ruju-i 
tare plăpând. 

— N-oi avea io mare haznă după zmeuru 
cela, da până mai apuc la sămânţuri l-oi lăsa să 
crească. Tare repede răsar și să-ngrașă buruienile 
astea, trăgând hrana de la bietele verdețuri, tre să le 
smulg să nu mi le schilodească, altfel n-avem ce 
mânca la toamnă. 

— Da, Domne-ţi multam, ceapă bună de 
tocănuri și zame, usturoi păntru mujdei şi fripturi, 
dovleci de copt în spuză iarna când îi frig și 
viscoleşte, de se ridică troienii deasupra caselor, 
astupându-le. 

— Cu ele nu răcim şi nu ne iau frigurile, și 
dacă mărul de lângă gard dă rod, avem şi poame. 
Doi-tri pruni avem şi nădăjduim să dea rod mult, să 
pot face apă de foc, trebuincioasă la vindecarea 
rănilor. 

Tot pălăvrăgind cu  Evlavia, am  plivit 
straturile, în timp ce ea torcea de zor. Se lăsa încet 
amurgul şi rotocoale de fum se ridicau spre cer din 
cuptoarele sătenilor.  Muierile pregăteau cina. 
Intrasem în casă cu imaginea cerului strânsă sub 
pleoape, aşezându-mă plin de râvnă la masa de scris. 
Datoria înțeleptului este să însemneze Cuvântul 

Domnului rostit în toate vremurile, spre pilduire și 
aducere aminte plină de învățăminte. 

CAPITOLUL VII 


VENETICUL Soro, păduchele ucigător 


După mijlocul Prierului, se lăsă primăvara 
peste lume, înverzind câmpurile, umplând pădurile 
de flori. Se intra în pășunat, de Sângeorz urcând 
ciobanii cu turmele la munte. Începeau muncile 
câmpului și slugile forfoteau în toate părțile, 
văzându-şi de treburi. Leuketjo era plecat la Jupa cu 
războinicii, luându-l şi pe Oino-Gustu cu el, lăsându- 
mă pe mine răspunzător de orânduit munca argaților 
în gospodărie. Am fost nevoit să diriguiesc pășunatul 
vacilor, caprelor şi urcarea turmelor de oi la munte, 
cu păcurari de nădejde. Tocmiţi din toamnă, de 
Sâmedru, unul dintre ei tocmai a fugit în alt sat, aşa 
c-a trebuit să găsim înlocuitor din wiko. 

Era taman de Sân Georz, cel care ţine cheile 
vremurilor împreună cu Sâmedru, păzindu-le cu 
mare grijă să nu le fure cineva și să schimbe vremea 
după bunul plac. Străjeri ai timpurilor, ei țin cheile 

pământului și cerurilor, lăsând iarna şi vara peste 
noi, după păcatele noastre și după voia Domnului. 
De la jumatea Prierului încolo, Sângeorzu încuie iarna 
în piatra muntelui și descuie căldura verii, lăsând 
soarele să primenească natura. Belșugul de verdeață 
se întinde peste câmpuri şi-n grădinilor noastre, 
hrănind animalele și oamenii. Cu toţii ne bucurăm de 
reînvierea naturii şi de reînceperea vieții în lumină. 

La îndemnul meu, Evlavia și Evdochia au făcut 
cunună de rug verde, leuștean și frunză de fag aninată 
de stâlpul casei. În acea zi, ne-am încins toți mijloacele 
cu ramuri verzi, să nu ne doară șalele peste an. 
Împreună cu Evlavia, am scos afară în curte războiul 
de țesut, să se umple de soare, miresme și verdeață 
pentru a ţese veşminte bune. Zic bătrânii că de 
Sângeroz e bine să stea oamenii treji toată noaptea, să 
păzească laptele vacilor, oilor şi caprelor de arătările 
nevăzute ce stau să-i fure mana. Peste noapte, n-am 
dormind, muncind, povestind, scriind şi cântând 
împreună cu Evlavia, Evdochia și Gataia. Auzindu- 
ne, strigoii de mană nu se apropie, ci se duc pe pustii, 
toată dulceaţa laptelui rămânând la noi, dându-ne 
vlagă şi spor de-a lungul anului. 

Întreaga sevă mustind de viață a naturii 
ţâşnește dinlăuntru spre faţa pământului, ademenită 
de razele soarelui. Ca să nu se îmbete de seva naturii 

şi să se smintească de vigoarea primăvăratică a 
pământului, oamenii, vitele şi bordeiele trebuie 
stropite cu apă curată. Noaptea am aprins rug de 
flăcări din focul viu, să lumineze de departe iar, în 
zori, am aruncat cărbunii peste curte şi grădină, 
chemând rod bogat pe brazda noastră. Acum e cea 
mai bună zi de scăldat în pâraie și ape curgătoare, 
înainte de răsăritul soarelui, spălându-se relele 
stătute ale iernii, pentru a fi sănătoși, voioșşi şi harnici 
tot anul. Mi-am luat trifoul cu patru foi şi-am rostit 
rugăciunea de binecuvântare a pământului pentru a- 
l îndupleca să ne dea roade bogate în grădină. De astă 
dată, nu m-am dus cu oamenii pe câmpuri, să n-am 
necazuri cu maştera vrăjitoare, neștiind ce obiceiuri 
au păgânii prin acele locuri. 

După ce-am mântuit cu turmele şi pășunatul, 
mi-am mai sămânat în grădinuță două rânduri de 
ceapă și două de usturoi sălbatic, o mână de morcoji, 
câțiva ludăi, foi de măcriș şi leurdă de pe deal. Pe 
toate le-am întărit cu gunoi de la grajdul stăpânului, 
încât creşteau văzând cu ochii şi casa noastră arăta ca 
o casă de gospodari înstăriți. De aceea, trebuia să 
avem grijă să nu stârnim invidia și răutatea păgânilor. 
Deoarece auziseră că sunt vraci, veniseră la mine, pe 
mulţi vindecându-i de dureri de dinţi şi de burtă, de 
răni de căzătură, de braţe şi picioare frânte la tăiat 
lemne în pădure. 

De aceea, nu cârteau împotrivă, fiindcă nu le 
ceream nimic în schimb, fiind vindecător fără de 
arginţi, spre slava Domnului. Într-o sară târzie, m-am 
dus la Jeru în poiată și — ce i-am zis, ce nu i-am zis — a 
venit la mine acasă cu un purcel mic de lapte, de-abia 
fătat, fără să ştie stăpânul de el. I-am dat apă şi-un 
codru de pâine drept mulțumire. De-atunci tot vine şi 
într-o zi i-am spus să-mi aducă şi-o vițică când poate, 
damo kuwo îi zic ei. L-am învăţat să-i spună mai 
marelui argațţilor că-i bolnavă de stă să moară şi să mi- 
o aducă mie. Având capul afundat într-o parte, părul 
năclăit de culoarea nisipului şi pielea înroșită de 
soare, Jeru se uita spre mine cu ochii îngustați de 
lumina puternică a soarelui. 

Irisul îi era de culoarea alunei coapte și părea 
să aibă vreo cincizeci de ani bătuți pe muchie. 
Mirosea a balegă și-a grajd. Picioarele desculțe erau 
mânjite de tină pătrunsă între degete, întărită într-o 
pojghiță ocrotitoare, ferindu-l de spini. Era blând și 
tăcut, nu mai vorbea, bâlbâia câteva sunete neînțelese 
și râdea într-una, cu gura largă, ştirbă. L-am 
binecuvântat şi i-am dat o coajă de pâine pe care a 
molfăit-o hulpav, deoarece nu mai avea dinţi. L-am 
lăsat să se culce la umbra mărului, pe iarba grasă, ce 
aştepta vacă, oaie şi purcei să fie păscută. M-am dus 
în casă și l-am lăsat să doarmă liniștit, fără grijă 
argaţilor netoţi ce-l scoală să-şi râdă de el. De când 

cu purcelul, vine zilnic să curețe cotețul făcut în pripă 
de Gataia, aruncând resturile puturoase peste gard. 
Purcelul e mic şi mâncă puţin, dar mai mult vine să- 
şi caute pacea. Ne uităm încântați cum soarbe 
purcelul hâlbele, scărpinându-l pe spinare. Ochiul 
stăpânului îngrașă porcul şi grija sa umple cămara, 
toamna. După câteva săptămâni, apare într-o noapte 
şi-mi aduce o vițică mai mult moartă decât vie. 
— Damo Da mo mo kuwo. lu-nin-ca, 
iu-nin-ca hata Dumne tale. 
— Hai Jerule-în casă, să-ți dau ptită. 

L-am binecuvântat şi aşa netot cum a rămas de 
nu-și mai ştia nici neamurile, pe mine nu m-a uitat 
cum i-am oblojit rănile. Cine să-și pună mintea cu el, 
nici măcar Oino-Gustu, ştiind că i-a zdrobit Leuketjo 
creierii și nu mai e în toate minţile. Ne mai trebuia o 
mneală și poate un mânz, i-am făcut semn lui Jeru să 
țină minte, damato molto, ad pastrijo, kallukko. Amu era 
musai să facem o poiată cât de mică, durată din pari 
şi acoperită cu crengi, pentru viţică. Imediat l-am 
sculat pe Gataia să pregătească ceva, să nu moară 
vietatea cuibărită în fân moale, lângă Evlavia. Aveam 
nevoie de-o ulcea-două de lapte pus deoparte când 
mulge pentru a hrăni vițelușa, să prindă putere. 

Am meșterit o ulcea de lemn cu cioc căptușit 
cu un deget de pânză de in prin care viţica sugea 


= 86 = 


laptele. Cât despre purcel, e mai uşor, pregătește 
Evlavia resturi de la masă, dumnicațţi de pâine fierți 
cu apă și-i dăm, mic fiind, până mai agonisim. Gataia 
îi aruncă holbură, ştir şi troscoțăl, iar purcelușul 
grohăie fericit, întorcând buruienile cu râtul. Amarnic 
îi plăceau. Simbrie nu primeam, dar trimitea stăpânul 
o dată pe săptămână câte ceva, în semn de mulțumire 
pentru ajutorul Evdochiei. Mai punea și ea-n sân câte 
ceva pentru sora ei, pe-ascuns, şi-o scoteam cumva la 
capăt. Zilnic gătea Evlavia zamă ori tocană cu ierburi 
culese de pe deal și ce mai cădea de la pivnița 
stăpânului. Mai adunam bureţi și buruiene de leac 
când mergeam împreună cu Gataia să colindăm 
locurile, având de gând să mâzgălesc un ocolnic. 

Era vremea urzicilor grase, bune de făcut 
zamă, tocate mărunt şi drese cu usturoi sălbatic. Tare 
bune erau, dând trupului multă vigoare. Am găsit 
până şi corcodușe pentru fete, culese într-o straiță 
împletită din paie, să se bucure și ele. Păpădiile 
creșteau mândre, frunzele amărui fiind bune de salată 
ori de mâncat crude. Laptele lor gros întăreşte oaselor 
şi dinţilor și este mai cu samă bun pentru bietele fete, 
după foametea îndurată, ce de bună samă le-o-nmuiat 
oasele. Le țineam și de medicament, iar din puful 
auriu al florilor făceam o pastă aromată, fiartă pe 
cuptor cu rădăcină dulce sălbatică. La fiecare ieșire pe 
deal, aduceam verdeţuri şi buruiene bune pentru 

hrană şi leac, de-am umplut grădina din jurul casei cu 
miresme plăcute. Printre pomi, am împlântat 
rădăcini. Rezistente,  creşteau, se  înmulțeau 
nestingherite și nu duceam lipsă, mai ales că ceilalți 
nu aveau cunoştinţă de aceste ierburi. 

Într-o zi, Oino-Gustu a trimis pe mai marele 
argaţilor să mă cheme la sfat cu Leuketjo, căpetenia 
aşezării. Pricina: trebuia pregătită ulița, tare 
înnoroiată, pentru alaiul de nuntă şi nu se dumireau 
cum să facă mai bine. 

— Kintu samino, vine vremea ploilor, o să 
fie mol mare, n-om putea călca. Punem tulei și paie, 
Seno Ulpila? 

— Stăpâne, io zic că-i mai bine să punem 
bdicașei, ptietriș şi prund, scoase de la râu, cărate cu 
căruțele. Tân ani de zâle. 

— Şi cum facem? 

- Nu-i mare scofală, împlântăm bolovani 
în pământ şi păstă ei ţâpăm prund. Facem numa 
partea de uliţă din mnijlocul satului până la casa 
căpeteniei, şi-apoi om vedea de-a şii bine ori ba. 

— Bine, Ulpila. Şi pă cine trimetem? 

— Patru bărbați vânjoşi şi Gataia îs de- 
ajuns. Îmi trebe musai două căruţe mari și coşerci de 
rătită păntru cărat bolovani și prund. 

— Wisu bawano. Bine, Ulpila, atunci aşe- 
om face. 

Tocmai intra pe poartă o ceată de slugi plecate 
la coasă încă din zori - matahale, metelei şi hăndrălăi 
gata să apuce luna de pe cer. Oino-Gustu dă de-i 
strigă de zor prin ogradă: 

— Metela, Metela, werg jeo. Să faceţi cum 
spune Seno Ulpila, klew eo? Ori capu vă stă unde vă 
stau pticioarele. 

Ne-am urcat în căruța mare şi ne-am dus la 
pârâu, să aducem cele de trebuință. Pârâul era repede, 
prăvălindu-se în josul văii abrupte cu furie. Se topeau 
ghețurile în susul muntelui, aruncându-se înspre 
dealuri și văi în puhoaie întunecate. Apa făcea spume 
albe şi cafenii, bolborosind cu furie, rupând răchiți, 
sălcii cu tot cu rădăcini şi smulgând bucăţi din maluri. 
Nu era chiar așa de ușor cum credeam să adunăm 
bolovani, dar am coborât mai jos. Apei ăsteia Gataia 
îi spunea Gorova, iar barbarii Srutu, ăştia din urmă 
venind mai târzâu, amestecându-se cu localnicii 
rămaşi în viață. Mergând pe malul drept în jos, am 
văzut flori de săpunele, bune pentru spălarea pielii. 
Tare bine mi-ar prinde un pui de salcie să-mi crească 
în fața porţii, să-mi murmure din frunze doinele 
uitate ale strămoşilor! 

Dar acum nu aveam vreme de asta, i-am arătat 
lui Gataia ce-mi trebuie și-am mers până-am dat de- 
un repeziș cu apă mică, sub o cioată îmbătrânită de 
răchită. Apa curgea cuminte și jucăuşă, făcând un cot 
brusc spre stânga pe sub trunchiuri aplecate de sălcii, 
răchiți şi-un plop uriaş ce-şi tremura frunzișul 
deasupra undelor. Ne-am apucat să scoatem bolovani 
de râu în coşerci, răsturnați apoi în căruță, până-am 
umplut-o. l-am împrăştiat apoi pe ulița satului și în 
câteva zile, am pietruit partea aceea de drum. Se 
putea călca cu uşurinţă şi nu se mai împotmoleau 
carele. Oamenii nu-şi mai înnoroiau picioarele când 
umblau desculți. Mulţumit, Leuketjo ne-a trimis un 
rând de straie albe și frumoase, din in, să-i fie 
Evdochiei de folos mai târziu. Pe lângă asta, ne-a 
trimis şi două table de slănină din cămara sa și-un sac 
de fărină amestecată pentru pită. 

Evlavia progresa cu învăţătura şi aveam de 
gând s-o fac ajutorul meu la scris şi dăscăliță-n sat. A 
prins şi ea puteri, căpătând culoare în obraji. Avea 
nasul mic, subţire şi drept, fața ovală, ochii 
verzuimierii şi părul castaniu, buclat, dar strâns în 
năframă, așa cum am sfătuit-o eu. Muncind cât e 
ziulica de mare, mai că nu mânca nimic, iar seara 
scriam împreună până târziu. Scoasă de la pivnița 
căpeteniei, avea răgaz de scrijelit, încât acum eram 
mulțumit că ştia să scrie toate cuvintele de folosinţă 

prin casă şi ogradă, putând număra orice. Încet, am 
început să-i scriu şirele cu buchii, silabe şi cuvintele 
cele mai simple într-un silabar ce urma să fie folositor 
copiilor la şcoală. Scriam fiecare literă mică și mare, 
cuvântul care începe cu acea literă și imaginea 
lucrului reprezentat de acea slovă. Câte trei litere şi 
cuvinte pe-o foaie erau de-ajuns. 

Când îi vine rândul Evdochiei să plece, Gataia 
se mută-n pod și putem aduce copii în cealaltă odaie, 
să-i învăţăm să scrie. Le va fi mai ușor să înveţe de 
mici, când mintea lor se plămădește, moale, caldă, 
primitoare de cunoştinţe. Masa de stejar dăruită de 
Leuketjo avea să fie pusă în față, unde om sta eu cu 
Evlavia, dar ea se va mişca printre învățăceii așezați 
pe bănci lungi de lemn în toată încăperea, să încapă 
cât mai mulți. Pentru început, le vom ciopli tăblițe de 
lemn căptușite cu lut moale pe care să scrijelească 
slovele cu bețe ascuţite. Încet și pe rând, vom putea 
face mai multe și mai bune, să-i învăţăm lucruri de 
folos pentru a îmblânzi sălbăticia din ei. 

Viaţa intrase pe-un făgaș bun acum. Viţica, 
puii şi purcelul creşteau, casa era curată şi pașnică, 
grădina era spornică și mă puteam gândi la Scriirea 
Străbună, încă bine strânsă în pieptarul meu, de care 
nu mă despărțeam niciodată. Ne-a fost lăsată nouă de 
Marele Luana despre care ziceau preoții că ar fi venit 
de undeva aducând cu el toată știința sa, pe care 

trebuie s-o păstrăm până la sfârşitul timpurilor. Cum 
am știi ce-a fost mai înainte de noi, bicisnici truditori 
vremelnici pe această scoarță de țărână, dacă nu 
ţinem socoteala de la începuturile începuturilor! Și- 
apoi alţii vin să ne omoare, zicând că altfel s-au clădit 
lumea şi pământul. Dar noi trebuie să ştim adevărul, 
să ne ferim de minciună, fiind mare pricină de 
nebunie și moarte, adevărul Domnului fiind înscris în 
frunze, în peşteri, în pământ, iarbă şi pomi, în aer şi-n 
picurii de ploaie, în nouri și-n stele. Omul nu-l poate 
şterge decât dacă distruge această lume, cu toate ce se 
află-n ea, şiatunci nu mai poate trăi nici el. Că nu a 
făcut pasărea creanga copacului pe care-și face cuibul, 
nici ursul muntele în care sălășluiește, peştele apa în 
care înoată şi nici omul n-a clădit pământul pe care 
fiinţează de atâta amar de vreme. 

Într-o zi, un venetic zdrențăros, cu ochi 
întunecaţi, adânciţi în orbite, intră în wiko, vorbind o 
limbă necunoscută de locuitorii așezării. Purta 
pieptar căptușit cu blană de oaie, mâncat de vremuri 
pe margini. Împleticindu-se, căzu jos, răspândind pe 
uliţă o grămadă de flori de mină din munte. Un argat 
a dat fuga de la curtea lui Leuketjo să vin degrabă, că- 
i mare bai. Am mers iute după argat, când ce-mi văd 
ochii! O grămadă mare de gură cască erau adunaţi în 
jurul străinului, zăcând jos, aproape fără suflare. 

— Bela, allo mori, baleo < 

— De-da, Gallo, de-da < 

— Allo mori, baeo < tameo < 
Tot grăiau unii către alţii allo mori, pesemne o 

fi însemnând străin. Argatul i-a împrăștiat pe curioși 
la o parte, dându-le ghionturi şi suduindu-i în toate 
felurile: 

— Ati-aweo, gateo! Trank, diaku! Ati- 
aweo, bautro! Surbo, ergeo... 

Oino-Gustu stătea la distanță, privindu-mă de 
după gard. Mi-am pus poala mantiei la nas și gură, 
apropiindu-mă cale de-un pas de bolnav. M-am 
aplecat să-l cercetez şi atunci am văzut moartea. 
Ochii-i erau înfundați în găvane, iar chipul îi clocotea 
în roşeață puternică. l-am spus argatului să vadă dacă 
are fruntea încinsă. Avea fierbințeală mare, ardea. I- 
am spus să-i desfacă pieptarul să vedem pielea. Era 
plin de bube mari, roșii, sângeroase. Era într-adevăr 
îngrozitor. M-am dus aţă la Oino-Gustu. 

— Oino-Gustu, gustu ari kom vedeo, 
sterb, bato, belatu, soro, tekeo, yama, yama < 
l-am spus cum am putut că-i primejdie de 

moarte. Cum necum, a priceput că toți gură cască 
trebuie adunaţi într-un loc şi scoşi din sat, în pădure, 
cu tot cu argatul trimis după mine. Era boala 
fierbinţelii buboase, dată de păduchi, ce n-avea încă 
leac pe lume. Se răspândea cu iuțeală de la om la om 

şi făcea prăpăd în tot poporul. Uitându-se spre o 
matahală de om, Oino - Gustu strigă sălbatic: 
— Kurkagno,  Kurkagno,  tureteo, 
tureteo, gustu! 

Acesta s-a înfățișat cu un scorbaci împletit în 
nouă fire şi i-a mânat pe toţi de-acolo în afara aşezării, 
în păduricea de pe deal, ca pe vite. Dar nu era altă 
soluţie, trebuia să ne salvăm, să nu murim toţi răpuşi 
de-un păduche. Trupul mort al străinului fu ars pe 
loc, cu tot cu hainele mizerabile, năpădite de 
purtătorii morții fără cruțare. Soro şi tekeo însemna pe 
limba lor păduchi și purici, de care trebuia să ne 
păzim ca de Necuratul. Şi de cei plecaţi trebuia să ne 
ferim, lăsându-le ceva de mâncare la marginea 
pădurii, să nu intre peste noapte-n așezare. Leuketjo 
a pus strajă zi şi noapte zece oameni, aceștia făcând cu 
rândul pază lângă gard, cu torţe aprinse și furci în 
mâini, să nu pătrundă nimeni. Era mare spaimă. Am 
pus să se strige celor izgoniți să-şi ardă hainele, 
năpădite fiind de păduchi ucigători. De-a sărit 
vreunul pe ei, să nu se scarmene, skribb, că intră 
păduchele mai adânc, lepădând acolo bălegar 
molipstitor. M-am apucat imediat de pregătit leacuri, 
era mare jale. Leuketjo era înnebunit de furie, să nu-i 
moară copilul ori Evdochia, tocmai acum când 
aștepta nunta. 

L-am luat cu mine pe Gataia şi ne-am apucat 
de cules frunze de mesteacăn, brusturi și alte 
buruiene de leac pentru a pune stavilă răspândirii 
molimii și să ne-ntărim. Aveam nevoie de zamă 
curată de păcură, sângele negru din fundul 
pământului, adus de dincolo de munţi. Numa asta era 
în stare să omoare păduchele spurcat, să ne scape de 
necaz, suferință şi moarte. Leuketjo a trimis argat pe 
la toate colibele și casele să întrebe cine are zamă 
strecurată de păcură, că primeşte un galbăn de aur în 
schimb. Spre mirarea noastră, au găsit o ulcea plină la 
templu, ţinută cu mare grijă de bătrânul preot orb, 
ştiind cât este de folositoare omului. 

Despre ceilalți izgoniți la marginea pădurii 
aveam să vedem dacă s-au molipsit ori nu într-o lună 
de zile, cât știam că-i trebuie păduchelui să răpună 
omu. S-au răspândit goi puşcă prin pădure, la 
distanţă unii de alții, să nu prindă boală. Le-am trimis 
vorbă să-și frece pielea trupului cu sare din deal și să 
mestece dula betwa, frunze de mesteacăn, câte-o mână 
pe zi. Să se spele în fiecare zi în pârâu şi apoi iar să se 
frece cu sare peste tot, chiar şi pe cap, tăindu-şi părul 
până la rădăcină. Toată lumea din sat și-a retezat 
părul, până la piele, chiar și femeile. Evdochia şi 
Evlavia au mai trecut prin asta şi nu s-au necăjit, dar 
alte femei au plâns. Mult le plăcea muierilor păgâne 
să umble despletite, lățoase, cu părul până la călcâie, 

încât aproape călcau pe el. ÎI trăgeau prin tină și praf, 
scai și găteje ca pe vremea săbaticilor din peşteri, 
crezând că e peste măsură de atrăgător în acest fel. 
Când le vedeai ţopăind după datina lor în ritm 
drăcesc, bete, dându-și ochii peste cap, ţipând și 
trântindu-se prin șanțuri cu toţi bărbaţii la grămadă, 
erau așa de hâde de nu te puteai uita la ele, semănând 
cu diavolii din fundul pământului. În sfârșit, odată cu 
veneticul bolnav, ne-am scăpat și de obiceiul acela 
păgân al muierilor scurte de minte și lungi de păr, 
cuibul păduchilor mizerabili și ucigători. 


CAPITOLUL VIII 


NOUA PRAVILĂ Orânduirea faptelor fără de 
ruşine 


Sătenii începeau să uite spaima cu moartea 
străinului, iar izgoniţii nu s-au mai întors. O parte 
dintre ei au murit, iar restul și-au întemeiat o aşezare 
fără de lege în pădure, unde puteau umbla dezgoliți 
când voiau, împreunându-se între ei ca diavolii. Unul 
dintre ei şi-a amintit că așa făcea tribul său cu mulți 

ani în urmă, bând vin fără măsură, închinându-se 
zeului viței de vie, destrăbălându-se precum fiarele 
necugetătoare. Slabi de minte și netoți, tare s-au 
bucurat c-au scăpat din slujba lui Leuketjo şi de sub 
pumnul greu al lui Oinu-Gustu. În pădure, nimeni nu 
s-a apropiat de colibele lor vreme de câteva luni, până 
s-au sălbăticit. Eu ştiu că vița de vie, rodul ei și vinul 
sunt sănătoase cu măsură, mai ales lacrimile viței 
tăiate primăvara devreme. Obişnuiam să le-adun într- 
o ulcică, să le țin la rece şi să sorbesc câteva picături 
pe zi, iarna, să mă-ntărească. Tot aşa, adunam într-un 
ulcior sevă de mesteacăn, o adevărată apă vie pentru 
trup și suflet. Dar de la plânsul viței la pierderea 
măsurii simțurilor înecate în băutură este cale lungă 
pe care numai omul nebun se încumetă să pășească. 
Văzând că n-au murit toţi şi auzind ce lucruri 
fără de ruşine fac, Leuketjo a trimis o mână de argați 
vânjoşi, cu bice, furci și coase, să-i înterească din 
pădurice ori să-i aducă înapoi la lucru, la vite şi ogor. 
Au izbândit să-i aducă înapoi pe cei mai mulți dintre 
ei, doar argatul acela și vreo două muieri cu prunci de 
lapte au fugit spre dealurile din împrejurimi. 
Împreunându-se fără de lege și rușine, muierile au 
prins rod cu vreunul, nici ele nu știau care. Argatul 
ajunsese mai marele lor, împuindu-le capul cu zeul 
vinului şi apucăturile pe care le-ar fi avut strămoşii lui 
cu multă vreme-n urmă. Apucând la mărire, n-a vrut 

să se mai întoarcă sub scorbaciul lui Kurkagno, mai 
bine se ducea pe pustii, ca Procletul. Și dus a fost pe 
unde şi-o înțărcat dracu copiii şi unde-o mers mutu 
cu iapa, de nime n-a mai auzit de el multă vreme. 

Vremea trecea molcom. Împreună cu Evlavia, 
scriam noaptea, la lumina lumânării de ceară. Într-o 
bună zi, ne-a fericit Domnul trimițându-ne un roi de 
albine adăpostit în scorbura mărului. A meșterit 
Gataia un skep împletit din paie, lutuit, să le ţină cald 
iarna, iar harnicele albine făceau miere, ceară, 
propolis şi lapte de matcă, de mare trebuință la 
leacuri. Mierea era dulce, aromată, câteva picături 
puse-n lapte dau putere şi bună dispoziţie, fără să 
îngreuneze măruntaiele. Am izbândit de pus pe 
hârtie silabarul pentru copii, împodobit de Evlavia cu 
desene frumoase. Văzând acest lucru, am îndemnat-o 
să umple pereții casei cu chipuri de îngeri. Cu răbdare 
şi îngăduința Domnului, din mâinile ei răsăreau 
oglindirea Sfintei Maici a omenirii şi-a Marelui 
Zămislitor, să poată învăţa copiii uitându-se la cele 
sfinte. 

Tare ne plăcea căsuţa, mirosea a brad de 
munte, a sânzâiene, roiniță, izmă, salcâm și tei. 
Purcelul creştea cu holbură și iarba lui Tatin, câteva 
coji de ptită şi spălătură de pe oala de zamă, dându-i 
gust. Juninca Carinda mânca acum luţărnă și fân, şi-i 
aduceam cu Gataia drob de sare de la ocna din vârfu 

dealului. Apă era din belșug; la fântână, apă rece şi 
curată, de beai o ulcică nu-ți mai era nici foame, nici 
sete. Şi zilele treceau molcome, fără bătăi de cap, 
mulțumind Zămislitorului pentru pacea din acel wiko, 
îngăduind oamenilor să muncească pentru hrana cea 
de toate zilele. Preocupat de venirea veneticului, 
Leuketjo s-a pus pe-un gând. Bag samă a priceput câtă 
nevoie e de pază ostăşească cu simbrie pentru 
străjuirea satului. Pentru asta trebuiau bani şi bucate. 
M-am gândit câteva zile și-apoi i-am spus să pună 
dijmă pe recolta adunată de la fiecare bordei. 

Astfel, din orice rodește în grădinile 
bordeienilor precum şi din creşterea vitelor, din caș, 
lapte, ouă, toţi trebuiau să dea dijmă pentru hrănirea 
mercenarilor, pentru a ţine deoparte străinii și 
năvălitorii. Era nevoie și de feciori pe care să-i dea în 
ostăşie de mici, să-nvețe meşteșugul armelor și-al 
călăriei. De aveau numa fete în casă, una musai să 
vină la şcoală să înveţe scrierea şi legea Domnului, să 
le scoatem din sălbăticie. Lui Leutekjo i-a plăcut sfatul 
meu și l-a pus pe Oino-Gustu să pregătească o mare 
adunare a poporului de Arimindneo, pe-un podeţ de 
scânduri, unde să le desluşesc noua lege şi rostul ei. 
S-a dat sfoară-n sat că se dă de mâncare la toată gura, 
numa să vină la ascultare, că vraciul Balo, Faţă Albă 
(așa îmi spuneau mie), va ceti din cartea stăpânirii, să 
apărăm wiko de pribegi și de duşmani. Aveam răgaz 

să mă pregătesc de cuvântare cu ajutorul Evlaviei, 
sara târziu. Tăcută, fata aduse lumânarea aprinsă la 
masa de stejar, arătând gândită, abătută parcă. 

— S-o-ntâmplat ceva, Evlavie? 

- Am visat ceva noaptea trecută. 
M-o pus pă gânduri, părinte. 

— Ce te-o tulburat, fiică? 

— O femeie nici bătrână, nici tânără 
mni s-o arătat şi m-o luat cu ea undeva 
departe. Parcă zburam şi nu mai aveam trup, 
eram ușoară ca o pasăre. 

— Şi cum arăta femeia aia, Evlavie? 

— Îi ardeu uătii, fără flăcări. Nu- 
mni amintesc numele ei, mni să-mpare că l-o 
rostit fără să mnişte buzăle. 

- Îmi pare că-i Zeea, fiica 
Bătrânului Luana, cel care ne-o adus 
cunoaşterea și lumina, aci, pă pământ, trimis 
fiind de Zămislitor. Ţi s-o arătat şi teo temat, 
asta-i tare bine, Evlavio. 

= Mă bucur, părinte. 

— Zeea te-a ajuta să urci pe treptele 
harului şi curățeniei cereşti. Veghează asupra 
ta. 

- Asta mă face fericită, părinte. 

Am continuat să lucrăm, înşirând cu zamă de 
funingine pe bucata de hârtie ţapănă, scorțoasă, 
multe nume de argațţi, robi, dijmuiri, toate în limba 
păgânilor, pe care am deprins-o cu chiu cu vai, mai 
cu samă cea folosită-n gospodărie. N-a fi uşor, dar 
om scoate-o noi la capăt. Ne-am hotărât ca fiecare 
cuvânt important să fie urmat de înțelesul lui în 
limba noastră, să înveţe și ei graiul strămoşesc. l-am 
spus Evlaviei să caute numele argaţilor, slugilor, 
robilor în catastiful mare unde stau însemnate pentru 
Leuketjo. Trebuia să scriem numele celor vii din sat, 
celor morți şi din ce pricină, ce boli se abat asupra 
oamenilor din așezare, câţi se nasc, în ce familii, cine 
sunt părinţii. Grea treabă deoarece păgânii de-aci n- 
au înscris numele copilului la naștere, nici numele 
părinţilor, cei mai mulți dintre ei neavând tată, 
femeile lor împreunându-se cu orişicine. Așa s-a 
ajuns să aibă urmași slabi de minte și schilozi din 
naştere.  Necunoscându-se frate cu soră, se 
împreunează, făcându-și neamul de ocară. Spusu- 
mi-au bătrânii că-n vechea și mândra cetate Sparta 
aruncau pruncii schilozi de pe stânci, pentru a nu 
schimba înfățișarea neamului și a nu se moşteni acele 
beteşuguri de rușine. 

Acest obicei sălbatec și fără de lege trebuia 
oprit. În acest scop, am să-i propun lui Leuketjo legi 
și pedepse aspre date celor care le încalcă. Muierile 

rămase grele din flori să fie izgonite din sat peste 
șapte dealuri, de unde să nu se mai întoarcă 
niciodată. Bărbaţilor care siluiesc femei ori le 
momesc și apoi le lasă de rușine să le fie luată 
bărbăţia, să fie izgoniți de aci ori să fie aruncaţi în 
temniţă. Mă voi gândi şi la alte pedespe pe care mi le 
va desluși Zămislitorul la timpul potrivit. De-acum 
înainte, era necesar să scriem la templu numele 
tuturor pruncilor care vin pe lume împreună cu 
numele părinţilor, care musai să se ia cu cununie sub 
binecuvântarea noastră și-a căpeteniei aşezării. 

De asemenea, trebuie să numim pedepse 
pentru alte păcate — furturi, omoruri fără de război, 
trădare şi vânzare la dușmani. Era multă rânduială 
de făcut în acea așezare şi asta pentru că Leuketjo nu 
se prea amesteca în treburile satului, singuratic și 
tăcut cum era. Nu-i plăceau oamenii și mai degrabă 
se lua și se ducea la vânătoare, la pescuit ori călare pe 
dealuri cu ostașii decât să-și bată capul cu gospodăria 
și isprăvile satului, crezându-le treburi muiereşti. 
Așa am rămas eu să le dreg cum oi știi, împreună cu 
Oino-Gustu, Evlavia şi Gataia, după cum ne 
luminează bunul Dumnezeu. Gataia a deprins mai 
bine graiul păgânilor şi ne era de mare ajutor la 
scrierea cuvântării. 

CAPITOLUL IX 


ARBINO, SILUIREA Vindecarea trupului şi-a 
sufletului, că amândouă suferă deodată 


Într-o amiază, am fost chemat de Oino-Gustu 
să facem rânduială în bucatele căpeteniei, să hotărâm 
cât rămâne la curte și cât dăm la oştirea din Jupa. 
Evdochia  deretica prin curte, spălând hainele 
pruncului lui Leuketjo. Dezamăgit că e fată, Leuketjo 
s-a amărât și nu se mai ocupa de ea. Nici nu ar fi ştiut 
ce să facă și tare încurcat se arăta când se afla în 
preajma ei. Botezată Atigana, aceasta era o fătuță 
slabă, lălâie şi lăţoasă, cu părul încâlcit. Oricât i-l spăla 
și pieptăna Evdochia, tot vâlvoi îi stătea în toate 
părţile, precum unui dulău de stână. Crescută fără 
maică, cu tătâne-so nepăsător, se smiorchăia mereu. 
În acea zi, Atigana se juca cu un pui de mâţă lângă o 
grămadă de săcară pusă la uscat, flocăindu-l şi 
trăgându-l de coadă. M-am temut că l-a sugruma, n- 
ar fi fost prima dată când s-ar fi întâmplat. De curând, 
a strâns pui de găină atît de tare în mână, că i-a 
zdrobit cu totul. Evdochia a mustrat-o și i-a tras două 

palme la fund, punând-o la colţ, în genunchi, pe-o 
grămadă de grăunţe de fasole. 

În ziua cu pricina, Evdochia limpezea rufele 
într-o covată de lemn la fântâna din curte. Într-o parte 
a ogrăzii, un argat nou punea grâne în lădoi. Acest 
flăcău slab de minte, plin de pete pistruate pe obraji, 
cu ochi înguști și piezişi, căsca gura la ea cum stătea 
aplecată deasupra albiei. L-am văzut de deasupra 
pivniţei şi chiar mi-a trecut prin gând cât de greu le 
este unor bărbați tineri s-aibă purtare bună. Deunăzi, 
Kurkagno mi-a spus că netotul ăsta a furat din nucile 
stăpânului şi-a dat târcoale vinului, vrând să bea pe 
furiș. Cântăream cu Gataia grâul în lădoaie, când 
auzim țipete de muiere. Îndată fugim într-acolo şi-l 
găsim pe argatul netot aruncat asupra Evdochiei, 
ziua-n amiaza mare, în văzul tuturor. Venise prin 
spatele ei şi, cum era aplecată, o trântise la pământ şi 
se căznea să rupă hainele de pe ea. Am sărit cu Gataia, 
l-am prins de mâini şi le-am legat la spate, aruncându- 
l în coteţul porcilor. Ochii maronii îi erau pătaţi de 
sânge și făcuse bale la gură, scurgându-i-se pe pieptul 
cămășii zdrențăroase, jegoase. Ne-am dus imediat la 
Leuketjo să-i spunem petrecania. 

— Stăpâne, lucru de mare ruşine s-o 
petrecut. Argatu nou o sărit s-o siluească pe 
Evdochia. 

Leuketjo s-a făcut roșu la față, a luat sabia din 
colțul mesei să-l taie în bucăți. 

- ÎI tai ca p-un porc. Îi mânc ficații. O- 
ndrăznit să-s-atingă de muierea me? 

A ieşit afară val vârtej, înjurând în graiul lui, cu 
sabia ridicată şi chipul răvăşit de ură şi mânie. Mi-a fost 
frică să nu-i crape inima-n piept. Vroia să-l omoare pe 
loc, trăgând de ușa coteţului porcilor, bine strânsă de 
Oino-Gustu să nu rânească porcii şi să iasă afară, 
scăpând la bucate. Cei patru porci erau mari şi grași, de- 
abia suflând, mișcându-se cu greutate și nu putea trece 
de ei. Dădea cu piciorul în ei, înjurând și blestemând, 
dar namilele nu se mișcau. Cum robu s-a ascuns 
înăuntru, în balegă, ptișalău şi paie, Leukeţjo i-a făcut 
semn lui Gataia să-l scoată afară. Până Gataia şi-a tăiat 
calea spre lăuntrul cotețului, am grăit cu blândeţe către 
căpetenie. 

— Mărite stăpâne, robu ăsta-i nărod de 
minte, pasămite așe l-o adus mă-sa pe lume, bolunda 
aia zăludă și beţivă de-o tăvălit-o tăţi bărbaţii fără minte 
din sat. O vinit la mine cu bube mari femeiești pă tăt 
trupu, s-o lecuiesc, da nu-i trece, şi astă boală fără leac a 
dat-o nărodului, dar şi altora. Pesemne o fi blestemat-o 
oarecine. Îi boală grea ce-i mâncă carnea şi vântrele de 
vie, viermele pătrunzându-i şi-n lăuntru capului. Să nu 
te spurci cu boală grea. 

— ÎI spintesc, porcu < 

— Io zic că-i mai bine să arătăm îndurare și 
să facem judeţ mâne dimineaţă, în văzul întregului sat, 

unde să hotărâm ce-om face cu el. Așe-i lejea străbunilor 
ăstui pământ sfânt. 

— Kato Ulpila, mni-oi înăbuși furia până 
mâne. 

M-oi duce la pădure să vânez. 

— Cum dorești, mrogi, stăpâne. 

— Dar, Ulpila, hotărâm pedeapsa după 
legea noastră, a păgânilor, așe cum o gândit-o strămoșii 
noştri. 

— Mrogi Leuketjo, voia ta mni-i poruncă. 

— S-o-ngrijeşti pe Evdochia, să 

nu să molipsască de boala aia blestemată. 

A doua zi, la lăsarea luminii, flăcăul era legat de- 
un par în mijlocul curţii, plin de balegă din cotețul 
porcilor. După obiceiul slugilor, aruncau în el cu tină, 
balegă şi morcoji putregăiţi, înjurându-l, rânjind ştirbi. 
La umbra unui nuc, stăteam așezat în fața unei mese 
mari, lângă Leuketjo — peste măsură de încruntat şi 
Oino-Gustu — foc şi pară. Pe-un scăunel cu trei picioare 
plângea Evdochia. Eu am început să zic pricina 
judecății. 

— Oameni buni, astă pricină 
ruşinoasă priveşte o  nevinovată fecioară, 
aşteptându-şi nunta, asupra căruia a sărit ăst 
argat care, după cum vedeţi, nu-i în tăte minţăle. 
Ieri, în văzul curţii și-n amniaza mare, ăst om 
bolund trântit-o-a la pământ s-o siluiască. Am 

adus lumea aci la judecată, unde-om hotărî cum 
îi mai bine să pedepsim astfel de pățanii, să nu să 
mai întâmple altă dată. 

— Bine  grăieşti, înțălept  Ulpila, 
încuviință OinoGustu. 

— Ce pedeaspă se cuvine, oameni 
buni, ăstui împricinat? 

— Moartea, moartea, să-l spânzure, 
ziceau unii. 

z Să-l înece, strigau alții. 

— Să-l pună pe barcă singur fără 
merinde și săi dea drumul pe ape, a răsunat alt 
glas. 

— Bătrâne Ulpila, io zic să-i dăm 
pedeapsa după legea noastră, rosti Leuketjo. 

- Care-i acea pedeapsă, mărite 
stăpâne? 

- Să şie aruncat într-o groapă plină 
cu şerpti și să şie lăsat acolo să moară încet, 
otrăvit. 

— Cine este pentru această moarte? 

— Io, ridică braţul Oino-Gustu. 

— lo < 

— Şi io < 

— Şi cu mine< săriră slugile, 
amarnic bucuroase că-i rost de căscat gura 
la moarte cruntă. 

Doi argați au fost trimişi să sape o groapă mare- 
n câmp, apoi s-adune şerpi sălbatici pe care să-i arunce- 
n groapa aia. Toată slugărimea a pus umărul la adunat 
şerpi, astfel încât, în două ceasuri, groapa gemea de 
lighioane scârboase, târându-se unele peste altele. A 
fost adus împricinatul. Din spate, c-o lovitură de 
ghioagă, Leuketjo l-a azvârlit în groapă, cu spinarea 
ruptă. Nu mai putea nici respira, căzând într-o parte, 
frângându-şi grumazul. Doi șerpi mari şi groşi au 
apucat deasupra, târându-se pe furca pieptului în sus, 
unul din stânga, altul din dreapta, sâsâind. Flămânzi, l- 
au acoperit, muşcându-l aprig pe tot trupul. Urletele lui 
erau greu de îndurat, era într-adevăr mare groază. 
Slugile barbare se bucurau, înghiontindu-se să vadă mai 
bine. Mai-mai să se împingă unii pe alţii în groapă, aşa 
că m-am ţinut la distanță, rugându-mă molcom de 
iertare. Greu e între străini sălbatici, cu apucături pline 
de cruzime, însetaţi de durere și de moarte. 

De-atunci, din marea spaimă, Evdochia s-a 
tulburat, tresare din te miri ce și izbucneşte-n lacrimi. 
Atâta s-a necăjit săraca, încât la fiecare soroc femeiesc 
scurgerile ei se opresc cu greutate. Cât de iute am putut, 
i-am făcut leac de sorbit în fiecare seară din dintele 
dracului, brusture, siminoc și tei pentru liniștirea 

minţilor răvăşite. l-am spus că n-are voie să ridice 
greutate și-n zilele sorocului să stea mai mult jos să se 
hodinească, păstrând mintea liniștită, în singurătate și 
pace sufletească. 

Ca s-o ajut, i-am şoptit necazurile ei și lui Oino- 
Gustu, care s-a dus de îndată la Leuketjo să-l înștiințeze. 
Așa a putut săraca să-și mai revină, nefiind înțelept să i- 
o dăm lui Leuketjo beteagă. Multe descântece de 
dezlegare şi binecuvântări ale Marelui Zămislitor am 
chemat asupra ei în rugăciune smerită în casa de lemn, 
pe înserate. Ne-am bucurat cu toţii că nu s-a prins boala 
aia rușinoasă de ea. În acea zi, s-a dus săraca imediat la 
râu, şi-a dat jos veşmintele şi s-a spălat din cap până-n 
picioare cu săpun, apoi şi-a frecat pielea cu sare. În 
fiecare săptămână, se curăța pe tot trupul în acest felul 
și mare folos a avut. Am învăţat-o cum să numere zilele 
de la oprirea scurgerii până la următoarea, înșirând 
câte-un bob de năut uscat și găurit în mijloc pe sfoară, 
să vedem cum cade călindarul. Asta e mare taină, lăsată 
nouă cu limbă de moarte de Marea Mumă din Munţii 
Tărtăriei, Veche Vrăciuitoare de muieri. Se zice că era 
șchioapă de-un picior şi nu vedea bine c-un ochi, 
niciodată n-am știut de ce, dar nu se cade nouă 
muritorilor de rând să ne apropiem prea mult de 
străvechile taine. Am pus-o să înveţe pe de rost un 
descântec și-o rugă pe care să le rostească în fiecare 
seara înainte de culcare, îngenuncheată, cu coatele 

sprijinite pe pat şi capul plecat în smerită pace, cu ochii 
închiși şi sufletul în tihnă. 

Împreună cu Evlavia, i-am întipărit pe-o stinghie 
de lemn semnul Marii Mume, chiar deasupra patului, 
ajutând-o la liniștirea spaimelor. Pe așchia tăiată rotund, 
am scrijelit un cerc pe care am zgâriat cu vârful cuţitului 
o cruce de la un capăt la altul, axul de sus pierzându-se 
într-o hudă făcută să atârne scândurica sus pe perete. 
Crucea împarte cercul în patru părţi, în fiecare halcă de 
lemn am tăiat adânc câte două, trei, patru slove cu tărie 
zeiască. În stânga jos, un arc cu două săgeți slobozâte 
deasupra unui gard cu două lețuri prinse de-un par 
înspre dreapta jos, unde un coșştei cocoţat pe doi pari 
încrucișați era ridicat lângă o masă. 

Deasupra, în stânga, o laiță de lemn şi o 
desfăcătoare a boabelor, care între timp a ajuns să fie 
folosită de prinzător pentru orice lucru de trebuinţă, 
chiar și de mâner pentru săbii. În dreapta sus, un gard 
mare prelungit în cinci pari împlântați în pământ, uniţi 
de-o scândură mare pe mijloc. Acest semn îl foloseam 
eu pentru a număra tifra şase, iar dedesubtul gardului, 
slovele DDOC. 

Semnele acestea lăsate de mumă din mare 
vechime de vremuri înseamnă mai mult decât vede 
ochiul omului. Așa cum parii se-nșiră urcând în sus spre 
văzduhuri, încrucișați ori culcaţi la un loc cu ţărâna, tot 
aşa şi mintea omului zboară, se întretaie ori se așază 

molcomă la pământ. Așezata Diodochi ori Diodochia, 
ăsta era numele Mumii dintâi şi nu orişicine poate să-l 
desluşească. Era Marea Zeiță Așezată, Pașnica, cu 
mintea la cap şi nu rătăcitoare, umblând după te miri ce, 
pierzând vremea de pomană. Șede pe laiță judecând 
toate cele, deoarece numa ea putea număra şirul zilelor, 
nopților, săptămânilor, lunilor şi anilor, torcând fuse. 

Tesea cu preotesele ei încă de când primii oameni 
au hălăduit pe această lume, adică cu 4.010.000 de ani în 
urmă bătuţi pe muchie. Trebuia să fii şi cunoscător de- 
ale văzduhurilor să vezi cum bate crucea miezului 
nopții când fata mare duce cobilița la fântâna din 
răscruci, purtată în zbor de-un lebădoi uriaş. Cobilița 
era din prea plin şi se vărsa, împrăștiindu-se fără folos 
în toate părțile, frângând-o de oboseală, storcând-o de 
vlagă. Asta numa putea s-o ajute pe biata Evdochia şi 
încet, încet, i-au revenit bujorii în obraji, tihna în privire, 
dar zâmbetul nu-i adia încă pe buze. Adânc în sufletul 
ei, era rănită, o rană deschisă, supurândă, sângerând 
prin trup, greu să fie închisă și lecuită, punându-i viața 
în primejdie. Acela era sânge sufletesc de mare spaimă 
şi trebuia neapărat oprit cât mai repede să nu-i sece 
inima şi să piară. 

CAPITOLUL X 


TĂIEREA PORCULUI Capătul şarpelui întunecat de 
sub glie 


Căzuse prima brumă, încremenind iarba şi 
câmpurile într-o pojghiță de gheaţă subțire. Venise 
vremea boncăluitului cerbilor, numită sido bremo de 
aceşti păgâni. Se făcuse frig tare și aşteptam să ningă în 
curând, bucuros de recolta noastră din acel an. 
Grădinuţa ne dăduse ceapă, usturoi — fără de care nu 
poţi face mâncare — morcoji de fiert, ludăi de copt în 
vatră, câteva boabe de fasole, varză şi multe rădăcini 
sălbatice. Pe deasupra, am adunat bureţi din pădure pe 
care i-am uscat, plante de leac şi de gust, ca socul și teiul, 
din care cu uşurinţă făceam leac și băutură gustoasă, pe 
placul tuturor. Am cules braţe întregi de gălbenele și 
alte buruiene de folos pe care le-am pus la uscat în pod 
şi-n cămara ridicată de Gataia în spatele casei, unde 
tineam rezervele de bucate. 

Am găsit pe-o costișă multă măzăriche sălbatică 
din care am cules din belșug, bună să ţină saț. Sub 
cămară, ne-am sfătuit toţi cum să facem, dar tare bine 

ne-ar fi prins un beci cât de mic, unde să ne ascundem 
dacă năvălesc alți barbari. Aveam eu ştiinţă de niște 
vechi cărări ascunse prin munți, ce coborau ascunse în 
măruntaiele pământului. De multă vreme aveam de 
gând să dibuiesc unul dintre aceste capete de tuneluri, 
pe unde să ne pierdem urma dacă dăm de necaz. Așa 
că ne-am apucat să săpăm fără să ştie nimeni, căutând 
capetele şi cozile şarpelui întunecat de sub glie, 
adâncindu-ne în cotloanele pământului, conducându- 
mă după verseturile învăţate de la bătrânii preoți din 
Ţara Şarpelui de Piatră. Acestea au fost lăsate cu limbă 
de moarte din vremuri de demult, în grai vechi, încă 
viu. Deși vorbele săreau ici colo, combinând începutul 
unui cuvânt cu sfârşitul altuia ori invers, poţi să 
dibuieșşti ascunzișuri mari. Apoi dacă mintea îți merge 
bine, singură le face pe toate, jucându-se cu slovele 
auzite, mutându-le în toate părțile până când 
desluşește tainicele izvoade lăsate de strămoși. 

Când nu scriam, săpam, urcând în sus pe deal, 
într-un cordon de grosimea unui butoi, prin care ne 
puteam târî pe coate și pe genunchi, unul în spatele 
celuilalt. Taina noastră era să lăsăm ţărâna șubredă sub 
cămară și-n curte, ținută de nişte şipci putrede, iar în caz 
de primejdie, s-o surpăm după noi, să nu-i dea nimeni 
de urmă. Aceste ascunzișuri erau menite din străbuni 
să asigure viețuirea neamului, iar unul dintre cotloane 
ducea la celelalte, punând toată pânza în risc. De aceea, 
erau gâtuite în anume locuri, capul șarpelui ori coada 

fiind retezate, dar se ştie că acestea cresc la loc, ca-n 
poveste. Cele pietruite, ferecate în stânca muntelui cu 
fier, plumb, aur şi argint, acelea nu erau de nasul nostru, 
ci hărăzite regilor şi chiar zeilor. 

Se zice că numai Bătrânul Luana ar fi plecat, 
lăsând în urma sa pe fiica, bărbatul și urmaşii lor, aflați 
undeva prin măruntaiele pământului, nedibuiţi, acolo 
unde lumina soarelui nu apune și frigul nu se lasă 
niciodată. Orice muritor ar fi să dea ochii cu ei, este 
blestemat să moară imediat, străpuns în inimă de-o 
lance nevăzută. Și numai gândul la locul unde s-ar afla 
ei îngheaţă capul celui ce-l poartă, găurindu-l cu ace 
ascuțite, nevăzute. Să ne păzească Domnul de asemenea 
cugetări, căci noi vrem doar să scăpăm Sânta Scriire de 
la pierzare, s-o punem la loc sigur pentru urmașii 
neamului nostru ce ființează aci de la facerea lumii. Tot 
săpând într-o noapte, pe când credeam c-am lovit capul 
șarpelui, un perete de lut s-a surpat cu zgomot. Am 
rămas buimăciţi, orbiți de colbul gros ridicat în ochii 
noştri, cu miros greu, stătut de vremuri. 

— Ce-o fi acolo, părinte? mă întrebă 
Gataia. 

— Un zid vechi năruit. Să păşim încet 
şi cu mare băgare de samă, să nu ne punem viața 
în primejdie. 

După ce s-a așezat praful înecăcios, am ridicat 
opaiţele și-am intrat în lăcașul acela. Încet, se arătă 

vederii noastre un mormânt plin de oale de lut cu 
înscrisuri pe ele. Lângă oasele acoperite de pânze groase 
de păianjen erau așezate două săbii încrucișate, o 
coroană şi mai multe oale pline de monede bătute-n aur, 
încât ne-am mirat peste poate. Rostind o rugăciune de 
înălțare la Zămislitor, am binecuvântat rămășițele 
osoase ale drept-credinciosului răpus de moarte. Apoi 
am luat cu noi o oală de aur, de folos putând a ne fi în 
vreme de secetă, foamete sau pribegie între duşmani. 
De restul nu ne-am atins, să nu atragem blestem asupra 
noastră. Am zidit la loc peretele surpat, tot închinându- 
ne, să nu tulburăm odihna celui adormit întru Domnul. 

Sufletele unor răposați au mare putere de-a se 
arăta în toiul nopţii, amarnic speriind pe hoţii de aur, 
urmând calea arătată de blestem spre cel ce-a spurcat 
locul de veci, creându-se o legătură precum o funie 
nevăzută între pângăritor și cel pângărit. M-am 
încredințat c-am rostit descântecul și ruga potrivită 
pentru această împrejurare și ne-am mutat cotlonul 
mult la stânga, încât să nu mai ştie nimeni de acel 
mormânt. Ne-am întors acasă ducând cu noi ulciorul, 
pentru a-l ascunde-n cufărul de lemn. 

Ne apropiam de marea sărbătoare a lupilor, 
adunați puhoi în pădurile din munţi şi de pe dealuri, 
hămesiţi de foame în vremea ghețurilor. Începuse să 
ningă, adunându-se nămeți şi troiene mari. Cum se 
întuneca devreme, era vai și amar de cei ce rămâneau pe 

câmpuri în acele vremuri grele, devenind hrana fiarelor. 
De aceea, strămoșii noştri obişnuiau să le înduplece 
firea crudă, sângeroasă și să le potolească mânia 
împotriva oamenilor. Bătrânii călugări spuneau că lupii 
aveau puterea de-a alunga și sfâşia deopotrivă oameni 
și demoni. De aceea, numai înțelepții rămâneau în 
munţi de la sfârșitul Brumarului, cercetând cerurile 
pentru a afla răspunsuri la mari nedumeriri ale 
omenirii. Bătrânii pustnici puneau boabe de grâne în 
ulcele de lut urmărind cum încolţesc, știind astfel cât de 
roditor va fi anul următor. Am făcut și noi întocmai. 
Tot din acest temei, am rupt crenguţe de pomi 
din ograda noastră şi a lui Leuketjo, le-am pus în apă și 
ne-am uitat răbdători cum înfloresc, să ştim ce rod or 
face la anul. După obiceiul din străbuni, am pus-o pe 
Evdochia să coacă o turtă subțire din grâne, aidoma 
unei scoarţe, s-o mănânce în ultima noapte a 
Brumarului şi să se culce. Pe urmă, cine i-o întinde 
ulcica cu apă-n vis, să-i astâmpere setea, acela-i era 
bărbatul ursit. A doua zi de dimineaţă, ea nu-şi amintea 
de-a visat ori nu și uitată a fost întâmplarea. Intram în 
luna Undrea, a marilor troiene și se apropia Ignatul, 
sărbătoarea tăierii porcului. Ne-am pregătit de cu sară 
și-a doua zi în zori, Gataia l-a scos din coteţ, l-a 
înjunghiat şi i-a scurs sângele într-o strachină. L-a fript 
apoi bine cu paie de câteva ori, până i-a ars tot părul. 
Rămăsese o pieliţă aurie, plăcut mirositoare şi gustoasă, 

şoricul, de care nu ne mai săturam să-l ronțăim cu poftă, 
împreună cu fetele. Fiecare a primit o bucată de ureche, 
şorici şi codiţă, pe care le înghițeam cu nesat. 

— Bun e, Gataia! Numa bine copt, s-o făcut 
fraged şi dulce! Vă place, fetelor? 

— Tare-i bun, părinte. N-am mai mâncat 
niciodată aşe bunătăți. Maica numa ne-o spus c- 
apucase tăierea porcului când o fo ea coptilă, la părinți. 

— Mai avem multe bunătăţi de făcut, 
dragele mele. Evdochia, tu du-te la soba din casă să faci 
jumările. Evlavie, tu rămâi afară să şerbem măruntaiele. 

Din măruntaie, am făcut caltaboș, tare bun de 
uns pe pâine. Fetele spălau maţele, frecându-le uşor cu 
sare pe-o parte şi pe alta, apoi Evlavia s-a apucat de fiert 
măruntaiele în ceaun la focul mare făcut afară, pe pietre 
de munte. În casă, pe sobă, Evdochia făcea jumerele din 
grăsimea porcului. Nu o ţineam mult afară în frig, fata 
era plăpândă şi trebuia s-avem grijă de ea până la 
primăvară. Evlavia era rezistentă și nu cârtea niciodată, 
încât eu și Gataia ne miram de ea. Am ales cu Gataia 
tablele de slănină albă ca laptele, cu cîteva fâşii de carne 
deasupra. Le-am pus să stea câteva săptămâni într-un 
ciubăr cu apă și sare. Într-un alt butoi, am scufundat 
hălcile bune de carne, împreună cu coastele şi cioantele, 
la saramură. Din carnea mai grasă, de pe slănină, am 
tocat mărunt, am pus sare, usturoi pisat şi ardei roşu 
uscat și-am îndesat-o printr-un cilindru de lemn în 

mate, să facem cărnaţ. L-am agăţat la afumat pe-o rudă 
de lemn pentru trei zile, într-o colibă încropită de 
Gataia-n curte. Mirosea așa de bine, încât toți ne 
dădeau târcoale, să vadă ce facem. Din picioare am 
făcut aituri închegate fierbându-le câteva ore bune pe 
sobă, date apoi la rece-n cămară. Au ieșit atât de bune, 
de ne lingeam pe degete. 

Fetele au pus apoi de-o tocană din fâșii de carne 
căptușită cu grăsime dulce, prăjită pe-un pat de ceapă 
tăiată mărunt. Au aruncat și doi trei morcoji în cratiţă, 
tăiați cubuleţe. După atâta lucru în frigul acela, pe 
zăpadă, ne-am băgat în casă spre sară şi-am mâncat 
tocană caldă, proaspătă, de ne pârâiau fălcile, dând 
slavă Zămislitorului c-am ajuns să gustăm aşa bunătăţi 
pe vreme de pace. După ce-am dus pomana porcului la 
Leuketjo şi la Oino-Gustu, ne-au chemat să-i învăţăm şi 
pe ei să le prepare la fel. 

Când au văzut sătenii cum ne-am gospodărit cu 
porcul nostru și cât de bune sunt mâncărurile, ne-au 
întrebat cum se face. Tare le-au plăcut cărnaţul afumat 
și pastrama, așa că ne-au chemat pe la alte bordeie să 
dăm o mână de ajutor, de unde-am adus câte-un pic de 
carne proaspătă. Dintr-o parte de untură m-am apucat 
să fac sopon de spălat părul şi pielea. Era necesar pentru 
starea noastră de bine să ne spălăm pielea trupului, 
părul şi hainele cu sopon, curățându-le bine de grăsime 
și de murdărie. Ştiam că multe boli se iau de pe piele, 


= 119 = 


păr şi haine murdare și iată c-a sosit prilejul să le arătăm 
și celorlalți cum putem fi sănătoşi. Prima dată, am ars 
anumite buruiene de care știam eu că-s bune pentru 
sopon, le-am adunat cenușa, fierbând-o în grăsime de 
porc. Am pus acolo o mână bună de gălbenele, 
sânzâiene, mușeţel şi păpădii, să dea sevă vindecătoare 
și parfum. Am lăsat apoi fiertura să se răcească într-o 
tipsie, iar când s-a întărit, am tăiat-o în pătrate mici. De- 
atunci, au scăpat fetele de spălat părul cu leşie, pregătită 
dând în clocot apa de la fântănă cu cenușă căzută de la 
focul sobei. 

Am dus lui Leuketjo două bucăţi de sopon, 
auzisem că avea bube pe piciorul stâng. Îl chinuiau rău 
cu mâncărimi, de nu putea dormi noaptea. l-am spus să 
se spele cu sopon în fiecare zi, apoi să limpezească 
piciorul cu apă cu sare și în cîteva săptămâni i-a trecut. 
De atunci, îmi cere să-i fac sopon de pe-o iarnă pe alta, 
să nu-i lipsească din cămară. Așa l-am făcut să priceapă 
cât de hotărâtoare este curăţenia trupului pentru 
sănătatea acestuia, dar mai ales cât de însemnată este 
puritatea minţii și-a sufletului, toate fiind legate între 
ele. Cum a zis Marele Zămislitor — ca să vindeci omul, 
trebuie să ai grijă de trup, dar şi de cap, unde stă 
cugetul, pe care nu-l vedem, dar este temeiul vieții 
ființelor cuvântătoare. Din această pricină nu mai poate 
Jeru vorbi și nu mai e om ca toți oamenii; lovit în 

moalele capului, i s-a fărâmat cuminţenia precum s-a 
rupt catapeteasma templului în două, de sus până jos. 


CAPITOLUL XI 


ATIGANA Dezleagă pe roaba ta Atigana, dimpreună 
cu toate ale casei ei, de toate legăturile puterilor 
potrivnice 


Prima odraslă a lui Leuketjo creștea nebăgată în 
samă de nimenea. Tatăl ei, căpetenia, era ocupat cu 
războinicii, mânuirea aşezării şi a gospodăriei proprii, 
n-avea vreme de ea. Scârbit şi dezamăgit că nu-i fecior, 
să facă vreun voinic din el, nici nu se uita la ea. Mai mult 
plecat la vânătoare şi prădăciuni cu războinicii, nu se 
vedeau la față cu săptămânile. Atigana era o fată 
slăbuţă, cu ochii mici, îngușşti, şi părul de culoarea 
frunzei cenușii toamna, sârmos și lăţos. Era miorlăită și 
plângăcioasă de ţi se ura să stai pe lângă ea. Necârtitoare 
din fire, Evdochia avea răbdare, dar când nu mai răzbea 
cu ea o scotea afară la animale. Trăgând mâţele de 
coadă, flocăind căţei, strivind pui, ţipa ca din gură de 
șarpe mereu. Mi-a spus Evdochia că ceva nu i se pare 
firesc la acest copil, punându-mă pe gânduri. De atunci, 

m-am apucat s-o cercetez uneori, să văd ce-o fi cu ea. 
Deși era deja de vreo zece ani, nu prea vorbea, numa 
striga, tare, lung și ascuţit, fără încetare. Am încercat s- 
o întreb câte ceva, să leg vorbă despre mâţă, câne ori 
pasăre, dar nici pomeneală. Pare-mi-se mintea i-i 
întârziată, nu ştiu din ce pricină, numa de n-o fi avut 
mă-sa vreo boală grea, luată din pântece. Nu răspunde 
la ce se-ntâmplă-n preajma ei decât prin ţipete 
neîncetate. 

Fetița avea cearcăne adânci în jurul ochilor, fața 
trasă, suptă de neodihnă și supărare. Nu-mi dădeam 
sama din ce cauză nu se hodinea biata de ea. Poate o 
chinuie vreun duh necurat ce s-arată noaptea celor 
nebotezați în numele Domnului. După legea 
strămoșească, la noi se botează pruncii prin 
scufundarea în apă, rostind cântări sacre-n templu. 
Îngerul păzitor al acelui suflet dat lui de Domnul 
coboară atunci asupra creștetului său, privit de-un 
sobor de îngeri. Atunci doar poate primi îngerul sufletul 
omului, când este pur, nepătat de păcate pe care noi cei 
ce ființăm pe pământ nu le vedem şi nu le simţim, dar 
îngerii le zăresc cu mare claritate și nu se pot apropia de 
noi din mare scârbă și dezgust. Bag samă nici nouă nu 
ne place să fim în preajma celor murdari, ce put rău, ne 
e frică să nu luăm boli de la ei. Dar mizeria sufletească 
și-a cugetului nu le putem simţi, pricină din care de 
multe ori cădem victime la oameni cruzi și nebuni. Ei ne 

înlănțuie aruncând gânduri rele și pizmașe asupra 
noastră, prinzându-ne în strânsoare până ne găsim 
pierzarea în mâinile lor, mai ales că omul rău e şi 
viclean, cu limba deopotrivă înmuiată în miere şi 
otravă. 

Fătuţa asta, bietul ei suflețel era supt de vreun 
duh necurat, de nu-și găsea liniştea şi hodina. Dacă n-a 
fost botezată și nici n-avea cum să fie - păgânii n-au 
acest obicei — atunci îngerul n-a venit la ea s-o cunoască 
şi s-o ferească de pericolele nevăzute. Asta înseamnă că 
alte duhuri spurcate vin să se hrănească bând din 
fântâna inimii ei. Păzit fiind de înger, acest izvor este 
nesecat, adăpându-se din prea-plinul apelor sfinte ale 
Domnului, dar sufletele nelegate la pânza sacră, 
secătuiesc. Asta suntem noi, bicisnice firicele de apă ce 
încetează să mai curgă pe fața pământului, mutându-se 
cu totul la ceruri, de unde-am izbucnit. Ceilalţi sunt 
răpiți de duhuri rele şi nu mai găsesc drumul înapoi de 
unde-au izvorât, pierzându-se fără ajutorul îngerului 
păzitor. Acesta este chezașul și apărătorul sufletului, cel 
care ţine cheia vieţii acelei ființe. Dacă este omorâtă, 
îngerul vine, cerând sufletul şi sângele din mâinile 
ucigașului, aruncând cu pedeapsă de la 
Zămislitor. 

Atigana creştea încet, trupul ei plăpând fiind 
lipsit nu de hrană, de care avea din belşug, dar de 
dragostea mamei şi-a tatălui. Noaptea se-nvârtea în 

pat, dimineaţa trezindu-se cu greutate, cu obrajii palizi, 
supti, storşi de viaţă și ochii adânciţi în orbite. Acesta 
nu era lucru curat, copiii dormind uşor, liniștiți, ca 
pietrele, după ce se joacă toată ziulica afară la aer. Cu 
trifoiul de argint și Evlavia lângă fătuță am săvârşit 
slujba de chemare a îngerilor, încercând să atrag un 
păzitor din ceruri spre suflețelul ei chinuit. Când am 
săvârşit slujba de izgonire a duhurilor necurate, fata a 
început să urle ca din gură de șarpe, scuturată de-o 
forță nevăzută. Făcea spume la gură, legănându-se 
sacadat, izbind-o pe Evlavia cu mâinile și cu picioarele, 
de-ți era mai mare groaza. 

— Ţine-o bine, Evlavie, n-o lăsa, o scutură 
duhurile rele! Apucă-i mânurile! 

— O ţân, părinte, da are putere cât tri bărbați 
la on loc... răspunse biata Evlavia. 

Pasămite duhul cela nu vroia să iasă afară 
nicidecum. Urla copila cu voce îngroșată și înfricoşată, 
zgâriind păreţii cu unghiile, lăsând dâre de sânge. Ochii 
i se înroşiră şi începuse să-și izbească capul de părete, 
să-l spargă, nu alta. Deja răcnea ca o fiară, răgete de 
măgar și mugete de bivol, încât ți se zbârlea păru-n cap. 
Fata se opinti, se smulse din strânsoarea Evlaviei și se 
îndreptă spre fereastră, gata să se arunce-n jos cu capu- 
nainte. Atunci m-am oprit, era din cale afară de 
periculos să săvârșesc slujba când duhul vrea să-i 
piardă viaţa, pentru a-i lua sufletul cu el dincolo de 

moarte, de unde nimeni niciodată nu-l mai poate aduce 
înapoi. Așa lucrează acele duhuri rele şi Doamne fereşte 
de asemenea năcaz pe oameni. M-am gândit ce-i de 
făcut şi-am sfătuit-o pe Evdochia să înceapă a șopti 
rugăciuni când e lângă fată, urmărind încet purtarea 
acesteia — dacă izbeşte din picioare, dacă urlă, dacă 
loveşte. 

Am pus-o apoi să-nveţe pe de rost o rugă 
puternică de desfacere a legăturilor nevăzute: 
„Dezleagă pe roaba ta Atigana împreună cu toate ale 
casei ei de toate legăturile puterilor potrivnice şi 
distruge toată lucrarea vicleană prin pomenirea 
Preasfântului tău nume, dezleag-o pentru totdeauna, în 
ceasul ăsta, Doamne, cu puterea ta cea mare. Tu, 
Doamne, care cutremuri din temelie cele de sub cer, 
încât și stâlpii lor se clatină, depărtează, izgoneşte și 
împrăștie toată bântuiala puterii celei potrivnice de la 
casa aceasta şi de la cei ce locuiesc în ea. Amin”. Cea de- 
a doua rugă menită protejării sufletului de ura acelui 
duh suna astfel: „Cel ce ai nimicit toată tabăra 
vrăjmașilor noştri cei nevăzuţi, iar credincioşilor ce Te 
cunosc pe Tine le-ai zis: iată, vă dau vouă putere să 
călcaţi peste șerpi și peste scorpii și peste toată puterea 
vrăjmașului. Însuţi, Stăpâne, păzeşte pe toți care sunt în 
casa aceasta de toată vătămarea și ispita, izbăvindu-i de 
frica de noapte”. Rugile de pază a sufletului împotriva 
duhurilor rele le-a învăţat tot repetând în gând, în acea 

seară, pentru a îngădui lucrării să înceapă a doua zi de 
dimineață. 

Ca să tacă din gură, i-a meșterit Evdochia o 
păpuşă din cârpe, frumos cusută și  brodată, 
înveşmântată în alb, cu cătrinţă roșie, năframă, albastră 
și ie brodată cu fir auriu, de-ți lua ochii cu frumusețea 
ei. Fata purta păpuşa cu ea peste tot. Uneori, când o 
apuca mânia, o trântea la pământ, tăvălind-o prin noroi, 
călcând-o-n picioare. O lua Evdochia de-acolo, o spăla 
frumos şi iar i-o dădea să doarmă cu ea în pat, să nu se 
teamă noaptea. Într-o zi, a scăpat păpuşa în troaca 
porcilor. Animalele au luat-o-ntre fălci, plină cum era de 
hâlbe, rupând-o-n bucăţi. S-a pus Atigana pe plâns, 
urlete și suspine, încât a trebuit să-i facă alta Evdochia, 
la repezeală, înveşmântată numai în alb. Asta nu i-a 
plăcut, a zis că-i hâdă şi n-o vrea, zvârlind-o cât colo. 
Atunci Gataia i-a adus o păpuşă mică făcută din paie, o 
țărăncuţă torcând caier de lână. Era frumoasă ca un 
odor de ținut pe geam. 

În două zile, a ajuns ferfeniță, așa că Evdochia s- 
a gândit să-i coacă o turtă de fărină în fiecare zi, frumos 
rotunjită, cu seminţe de chimen împrăștiate, după voia 
Zeei și a Marii Mume. Era rumenită şi crocantă, cu 
picioarele strâns lipite şi întinse ca un ascuţiş, având 
mijlocul subțire. Lipsită de mâini, având capul mic și 
plat, turta înfățișa zeița aşa cum era închipuită cu mii de 
ani în urmă, când Muma hălăduia pe pământ. Evdochia 

scrijelea pe aluat semnul Marii Mume - trei linii 
orizontale scurte şi două linii verticale, cea de-a doua 
prelungită-n jos, închipuind un scaun ori o laiță — 
semnul așezării întru cele pământești și întru noi înșine. 
Atigana o mirosea, se juca ce se juca cu ea, apoi începea 
să îmbuce de oriunde, mâncând pe săturate. Îngâna 
apoi un fel de strigare cântată, Diovdochia, lovdochia, 
chia, chia, ia, ia, ia... legănându-se de pe-un picior pe 
altul, aplecându-și capul, apoi se trântea pe jos, 
jucându-se cu pietricele. Le număra, le aduna 
grămăjoare, apoi iar le amesteca, aranjându-le pe culori 
- albe, gri, maronii, gălbui, roşiatice şi pestrițe. Atunci se 
hodinea şi Evdochia oleacă, răstimp în care mă uitam ca 
din întâmplare la fetiţă, să văd ce face. Murmura un cânt 
molcom, stând liniștită de mă miram câtă pace găsise. 
Fata se înălța încet, plăpândă şi slăbuţă, cu 
mânuţe mici, slabe, cu picioruşe subțirele și fața suptă 
de nedormire și neliniște. Poate vreun moroi o istovește 
de vlagă, vreo arătare neîngropată cum se cuvine, în 
legea Domnului, trăind din ea ca broasca într-un iaz cu 
apă. Pesemne de-aia nu creştea biata fată și trebuia să 
cercetăm dacă mă-sa sau altcineva se ţinea de sufletul 
ei, adăpându-se. Usturoiul din grădinuța mea era cel 
mai bun leac. Iute m-am apucat să-l zdrobesc în mojarul 
de lemn, tot descântând, dregându-l cu sare, busuioc, 
miere și apă de izvor. Am pus zama într-o butelcă 
purtată de Evdochia la brâu, storcându-i câteva picături 

în lapte. Altceva nu prea mânca, biata fată. În noaptea 
dinspre sfârșitul lunii Brumar, de la intrarea în Ningău, 
moroii vii şi morți ies pe lume, amestecându-se cu lupii 
și alte fiare. Când încep a se întrece între ei, alegându-și 
căpetenia, atunci trebuia să-i săvârșesc slujba de 
invocare a Domnului, s-o țină-n paza sa. 

În acea noapte sacră, după miezul nopții, aveam 
să mă duc în poiată, să mă rog şi s-ascult cu mare 
încordare. Spuneau bătrânii pustnici că atunci se 
deschid cerurile, se întâlnesc viii cu morţii, cele văzute 
cu cele nevăzute şi necuvântătoarele prind a grăi pe 
înțelesul oamenilor. Mare este mila Domnului de 
îngăduie acestor biete fiinţe sortite tăierii să cugete şi să 
rostească vorbe omenești. Nu oricui îi este la îndemână 
să înțeleagă ce grăiesc, dar aveam prilejul să ciulesc 
urechile, încercând pe propria-mi piele. 

În ajun, m-am pregătit pe îndelete: am frecat cu 
usturoi poarta, hornu, toporu, lădoiu, ţâțânile uşii casei 
şi-a poieţii, ungându-mă și eu peste tot c-o căciulie, 
pentru a ţine strigoii deoparte. Le-am spus Evdochiei şi 
Evlaviei să facă la fel şi mai ales să nu uite de Atigana, 
care-mi părea în mare primejdie, astă noapte putând fi 
luată de niscaiva arătări, s-o lase cu totul rătăcită de 
minţi. De la ăia vii n-aveam năpastă, îi cunosc după 
obicei. M-am gândit la sărmanul aruncat în groapa cu 
şerpi, dar de astă dată nu eram eu răspunzător, ci 
Leuketjo, el fiind poruncitorul. Apoi am topit ceară 

curată de albine blagoslovită cu busuioc, frecată cu 
usturoi şi-am prins-o de coarnele jitelor. l-am spus lui 
Oino-Gustu să ascundă toate coasele, melițele, sapele şi 
fiarele ruginite. 

Neapărat să pună o cunună de usturoi pe masă, 
în mijlocul casei şi să mănânce toţi bucate cu mujdei, 
pentru a ţine arătările deoparte. Dacă cineva 
necunoscut le pune întrebări, să nu care cumva să intre- 
n vorbă, că nu e lucru curat ce se poate întâmpla în acea 
noapte. Și de nu face cum îi spun, mare zvon de şer 
lovit auzise-va, peste șapte dealuri, când ies moroii la 
luptă prin păduri și pustiuri nebătute de țipenie de om, 
de li se va zbârli păru-n cap. l-am mai spus să mă cheme 
de-ndată ce văd pe cineva umblând după unsoare de 
porc, dintre muierile mai bătrâne ori strigoii vii. Ziceau 
bătrânii că ăștia-şi ung tălpile cu osânză, s-azvârle pe 
horn în sus şi zboară călare pe vânt, aducând necazuri 
oamenilor. 

Pe Evdochia am pus-o să coacă turtă sărată, 
laolaltă cu alte douăsprăzece fete fecioare şi tot atâția 
flăcăi de-nsurat. Le-am spus cum să facă să treacă cu 
bine peste această noapte nefirească. Toate să se-adune 
de cu sară într-o casă, cu câte-un colac rotund, trei 
căciulii de usturoi, frunze de busuioc şi-un șir de sfoară 
roșie descântată. Trebuie aranjate pe masă, acoperite c- 
o broboadă roşie. Lângă ștergar, s-aşeze un sfeşnic cu 
lumânare aprinsă, care e musai să ardă toată noaptea, 

nestins. La fiecare latură a mesei, să se-aşeze în cruce 
dreaptă câte-o babă de încredere,  de-alea 
neînduplecate şi fără somn. Să stea acolo nemişcate, 
priveghind, purtând grijă să nu se fure bucate de pe 
masă. Din când în când, să-și schimbe locurile, să nu 
amorțească. Chiar dacă li s-ar cere de mâncare cu 
lacrimi în ochi, babele să rămână n-aude, n-avede, de 
nădejde la paza mesei în cârdășie. Nime să nu se-atingă 
de ce e sub broboadă până se crapă de ziuă. Fetele și 
flăcăii să cânte şi să joace toată noaptea, bine frecaţi cu 
usturoaie. Spre dimineaţă, un flăcău ia turtele şi joacă 
cu ele-n mână, în mijlocul tuturor, apoi mâncă toți 
laolaltă bunătăţile. Dacă au, să ducă și câte-un ulcior 
cu vin or ţuică de prune. Am auzit că unii storc din 
grâie zamă de tărie, ce arde ca focu pe gâtlej în jos, dar 
eu tot în țuica de prune şi-n vin mă-ncred. Şi cu asta, 
am lăsat-o să se ducă în voia ei. 

Gândindu-mă la Evlavia, i-am poruncit să 
măsoare nouă cești de apă curată de izvor într-o 
strachină și s-o lase sub icoană. N-am uitat să-i zic să 
numere patruzeci şi unu de boabe de grâu pe care să și 
le pună la căpătâi în acea noapte grozavă. Am mers 
apoi cu ea la fântănă c-o lumânare mare pusă-n găleată, 
scufundată odată, de trei ori, de șase ori și de nouă ori 
în apa rece. Flacăra luminează oglinda apei, arătând ca 
o stea din cer, deasupra căreia, aplecată, să descânte de 
fiecare dată: 

Sfinte Andreie 

Scoate-i chipul în faţa apei Ca 

în vis să-l visez 

Ca aievea să-l văz! 

Ş-apoi om vedea noi cine s-arată. După ce 
Evlavia s-a culcat frântă de oboseală, închipuiri şi 
spaime nelămurite, am luat o cunună de usturoi, trifoul 
de argint şi opaițu și m-am dus la poiată. Miam 
petrecut cununa după cap, peste lanţul cu trifoi, iar 
opaițu l-am apucat cu mâna stângă. Ajungând la 
poartă, am închinat flacăra de patru ori în cele patru 
colțuri ale pământului, murmurând rugi. Am intrat 
furișat, tot descântând, așezându-mă pe nesimţite peo 
ladă de scânduri la uşiorul din partea stângă. După 
oleacă de vreme, am apucat opaițu în cealaltă mâna și 
m-am mutat la ușioru din partea dreaptă. Am numărat 
nouă rugăciuni de Andreie în gând, după care m-am 
făcut că dorm. Stăteam cu pleoapele închise, 
descântând şopotit, aşteptând să văd şi s-aud minunile 
andreiești. 

După o vreme - nu știu de-am adormit ori ba — 
am auzit un fâșâit dinafara ușii şi-un zăngănit de şer. 
Cineva zgâria pereții  poieţii, mormăind. Tot 
închinându-mi fruntea şi făcând mătănii, cu descântul 
pe buze, m-am uitat pe fereastra aburită. Am zărit o 
arătare alburie ce tot sărea, învârtindu-se, apropiindu- 
se şi îndepărtându-se de ferestruică, țâşnind în toate 

părţile cu mare iuțeală. Vaca mugi odată lung, 
împingând capul spre tavan. Mi-am atins fruntea, 
pântecele, umerii, bătând mătănii, crucindumă, tot 
șoptind „Doamne, în prea-marea ta milostenie, păzeşte- 
mă de lucrarea Necuratului ieșit dintre nevăzutele 
băieri ale cerului şi-ale pământului!”. Un țipăt ascuţit 
se-auzi. Arătarea prinse formă subţiratică de om, cu față 
prelungă, dinți mari ascuțţiti şi gheare lungi cât coasele. 

Arăta ca un strigoi dintre cei răi. Se dădu de trei 
ori peste cap, scoase o seceră ruginită de undeva şi se- 
aruncă asupra poieţii s-o scuture şi s-o îmburde, de m- 
au trecut toate sudorile. Năluca sfrijită zgâria cu 
ghearele și muşca din scândură precum o fiară sălbatică. 
M-am îndepărtat de la fereastră, ducându-mă lângă 
văcuţă, în coarnele căreia am aninat o floare de ceară cu 
patru petale, descântată de cu sară şi unsă cu usturoi. 
Arătarea izbea şi zăngănea secera, eu mă rugam în 
şoaptă cu trifoiul în mână, simțind căldura văcuței și 
plăcutul zgomot al fălcilor ei. M-am așezat pe paiele 
moi, în rumegatul vitei, nechezatul murgului și behăitul 
oilor, tot șoptind descântece și rugăciuni. Nu ştiu de-a 
fost vis ori aievea, dar mi s-a părut că aud glasuri 
neștiute vorbind laolaltă despre Evdochia, Evlavia, 
Atigana, Gataia şi Leuketjo. N-au zis nimic despre mine 
ori nu-mi era îngăduit să le-aud, putându-mi stârni 
gândul la fapte necugetate. 

N-am ținut minte ce s-a vorbit, doar numele 
celor în cauză. Ce mi-a rămas în slaba mea tinere de 
minte a fost doar un vaier: „Atigana, suflet nenorocit, 
maica ta zace neîngropată, hălăduind cu fiarele, bătând 
la porţi zăvorâte!”. M-am trezit buimăcit, căzusem pe 
paie, adormind tun. Cununa de usturoi alunecase pe 
paie și-o oaie flămândă o morfolise toată. leșind afară, 
am văzut că se crăpa de ziuă, cerul fiind înroșit cu pete 
sângerii. Într-o doară, mă uitai într-o parte, 
încremenind. Pe pereţii poieţii, se zăreau o mulţime de 
zgârieturi şi scrijelituri de toate soiurile. Le făcuse oare 
arătarea, strigoiul de azi-noapte? Privii cu atenţie şi-mi 
păru că pot ceti, zgâriate pe lemn, destul de clar, slovele 
A TIG AN A. Era semn că lucru mare se petrecea cu 
biata fată și trebuia ajutată. 

Se poate ca pricina tuturor suferințelor ei să fie 
sufletul neîngropat cum se cuvine al mamei sale. 
Imediat, am sculat-o pe Evlavia şi ne-am dus la locul 
unde-a fost îngropată maica Atiganei după legea 
păgânilor. Tămâind cu cădelnița, am ţinut slujba de 
îngropăciune după datina strămoșească, rugând pe 
Domnul să se milostivească de sufletul ei şi s-o 
primească în împărăţia sa. Din acea zi, biata Atigana şi- 
a găsit liniştea. Privirea i se curăţi, limba i se dezlegă și 
prinse-a grăi. Începu să mânce și să zburde prin curte, 
veselă, jucându-se frumos cu mâţele și cu puii de găină. 
Îşi revenise. Deseori mă miram de ce oare nu m-am 

gândit s-o îngrop pe maică-sa, sărmana, mai repede. 
Maștera bătrână a lăsat-o de izbeliște în lumea 
strigoilor, între cer şi pământ, atârnând în genunea 
afundă a lumilor fără timp și fără tărâmuri. 


CAPITOLUL XII 


MOARTEA PREOTULUI BĂTRÂN Semn de la 
Domnul că se schimbă credinţa 


Spre sfârşitul lunii Undrea, taman când se înteţea 
gerul, primisem vorbă de la bătrânul preot de la templu 
să mă duc să-l văd, oricât de mare-ar fi omătu. Începea 
luna Cărindar, geroasă de crăpau pietrele, mai ales de 
Bobotează. Se întuneca repede, la ceasurile patru din zi 
nu mai vedeai nimic, fiind mare primejdie de 
degerătură. Pe asemenea vremuri grele, dacă sunt 
nevoit să umblu mai mult, mă ostenesc să mă duc de 
dimineață bună, cu o botă groasă în mână şi câteva 
picături de tinctură de plante sorbite. les din casă 
mâncat pe săturate, cu-n codru de pâne-n straiță, un 
burduf mic de vin fiert dres cu miere și multă credință 

în Domnul să mă apere de necazuri și de moarte prin 
înghețare, care e într-adevăr cumplită. Mare noroc 
aveam, era nevoie de mers doar la templu, dar chiar și 
așa, trebuia să-mi leg o bucată de pânză în jurul capului, 
pe gură şi pe nas, să înmoaie aerul. Evlavia mi-a împletit 
două mănuși, o pereche de ciorapi groşi de lână, un 
laibăr, un fular și-o cuşmă nouă. M-am înfofolit cu ele 
în toate părţile, să n-am baiuri. L-am luat pe Gataia cu 
mine, amândoi înarmaţi cu pari să ne ferim de lighioane 
și ne-am pus pe drumuri, când e frigul mai pătrunzător. 

— Gataia, tre să merem la bătrânu popă. De 
musai ca de voie bună, știi tu. 

— Merem, părinte Ulpila, merem, nu-i vorbă 
de-asta. 

— M-oi duce să-l văd și tu-i vini cu mine, 
Gătaie. 

— Oi vini, oi vini, da tre să ne-nfofolim bine 
de tăt, să nu-ndețăm. 

— O-mpletit Evlavia niște mănuși de lână de 
cald ca-n cuptor ne-a şii, îi vede tu. 

— Ş-apoi, luptii, cum ne păzâm de hămesâţii 
ăia! Noaptea-i aud de-aci cum urlă < 

— N-avea grijă de-asta, am io ac de cojocu 
lor, Gataie, băiete. 

Păşeam încet pe potecă cu tălpile legate în 
obdele, să nu lunecăm și blănuri de oaie în spinare, să 

ţină de cald. Nu vorbeam, să n-aburim mai tare pânzele, 
să îngheţe apoi în faţa gurii prinzând pielița subțire a 
buzelor. Eu mă rugam în cugetul meu, iar Gataia umbla 
de mână cu necazurile și cu puzderia lui de gânduri. 
Preotul orb părea să fie tare-naintat în vârstă, cam la 
vreo nouăzeci de ani, un răgaz destul de lung dat lui de 
bunul Zămislitor pe-acest pământ. Barba-i era lungă 
până la piept, semn c-a slujit la altar întreaga-i viaţă. 
Ajuns în așezarea păgânilor, şi-a făcut veacul în templul 
închipuit din acea barcă acoperită. Cum și când or fi 
venit aci primii din neamul lor, plutind pe ape repezi în 
acea barcă, nu știam încă, dar urma să aflu. Nu m-a 
chemat demult la dânsul. 

Printre rugile presărate cu fragmente din Scriirea 
Sântă repetată în minte, mă gândeam ce-o mai fi făcând, 
dacă n-o fi bolnav or suferind. Când l-am văzut ultima 
dată, era încovoiat de spate, slab de oase, cu privirea 
goală, dar inima plină. Așa sunt pustnicii și preoţii 
neamului meu, folosesc răstimpul din această viață nu 
pentru a aduna comori lumești, ci din cele de trebuință 
în ceruri. Stiu ei, când murim, nu luăm nimic cu noi 
unde ne ducem, ci numai sufletul nostru, bun ori rău, 
curat sau pătat, pe măsura căruia ne primim răsplata pe 
lumea cealaltă. 

Bătrânul era înțelept peste măsură, numa se uita 
la om şi ştia ce gândește, fără a da de bănuit. Nu iscodea 
cu dinadins, decât dacă era necesar. Cu două nopți 

înainte, l-am zărit în vis. Se făcea că barca plutea pe 
valurile Danaistrului, intrând apoi pe Tamis, urcând 
spre stânga pe Bârzava, preotul arătându-mi-se tânăr şi 
gingaş ca floarea pe pajiștea muntelui. Păru-i era retezat 
drept pe frunte, de culoarea spicului de grâu, ochii 
având nuanţa apei limpezi când se văd algele și mușchii 
crescuţi pe pietre. 

Era înveşmântat într-o robă scurtă de brocard 
argintiu imprimat cu flori de crin mov şi stele aurii, cu 
mâneci largi, rotunde. Mijlocul îi era încins cu o centură 
lată, roşie. Dintr-o dată, muntele se cutremură, crăpând 
în două, din lăuntrul lui ieșind un balaur cu 
douăsprezece capete scuipând foc şi pară. Fața 
pământului era scuturată aidoma unei frunze luată de 
apele repezi. Pădurile începură să ardă, apele să fiarbă, 
iar balaurul crescu tot mai mare, până acoperi tot cerul 
și pământul, înghițindu-le. 

Brâul roșu al preotului se transformă în mărgean, 
deşirându-se până închipui un palat mândru, cu turn 
înfipt, cu totul și cu totul de mărgean. Peşti de toate 
culorile zburau prin faţa ferestrelor palatului, unde 
tânărul citea și scria cărți nenumărate, ferecate în aur, 
argint şi pietre preţioase, închise în racle mici de cleștar. 
Stătea la o masă încrustată cu pietre lucitoare pe care le 
apăsa cu degetele, rostind incantaţii. Castelul roşu 
începu să se mişte, ridicându-se la suprafaţă, lăsând să 
se vadă tot pământul pârjolit, pădurile rămase în cioturi 

de jar, fumegând înecăcios, întunecat. Palatul era acum 
o pasăre Phoenix înălțându-se în văzduh, pierzându-se 
în înaltul cerului. M-am trezit tot gândindu-mă la 
înțelesul acestui vis şi nu m-am putut dumiri ce putea fi 
acel balaur ce pârjolise, apoi înghițise pământul şi cerul, 
lăsându-le înecate în întuneric. Şi ce-o fi acel palat de 
mărgean plin de toate cărțile înțelepciunii, probabil o 
pasăre Phoenix, nezărită vreodată de muritori, 
înălțându-se cu măreție spre ceruri. 

N-am putut uita cât de frumoase erau acele cărți 
scumpe ferecate în aur, argint și pietre scumpe, închise 
în racle cristaline, strălucind de-ţi luau ochii. Atunci m- 
am gândit că așa va trebui să arate şi Scriirea Sântă 
lăsată urmașilor spre gloria Domnului, să nu uite 
niciodată că pământul și lumea sunt trecătoare, dar voia 
sfântă rămâne pe vecie. Voi scrie-o cu fir de aur și argint, 
să răzbată peste vremi, ferecată apoi în scoarță de aur 
argintată, bătută toată cu pietre scumpe, precum mi se 
arătase în vis. Cerurile, pământurile, munţii și oceanele 
vin şi se duc, numa Cuvântul Domnului rămâne neatins 
de foc, apă și alte puteri ale acestei lumi, închis în 
templul său, acolo unde nime n-a ajuns vreodată, poate 
doar cu gândul, ruga ori visul. Această taină este fără 
început şi fără sfârşit, mintea omenească nefiind 
vrednică s-o dezlege. Atât doar să ştie toate neamurile - 
oricâte capete taie, oricâte înscrisuri ard, Scriirea Sântă 
nu poate fi în veci distrusă și toată truda lor este de 

pomană, pedepsiţi fiind apoi cu pierderea sufletului lor 
și a urmaşilor urmașilor lor, în vecii vecilor. 

Cugetam la toate astea pășind pe omătul alb, 
moale, aidoma norilor. Nu era nimeni pe drumul 
troienit de zăpezi, încât era cu neputinţă de bătut cu 
tălpile, mai ales că păgânii nu poartă încălțări. Cum era 
să iasă desculți în omăt, să degere! Doar Oino-Gustu şi 
Leuketjo îndrăzneau să umble cu sania trasă de cal 
meșteșugită de Gataia din două scânduri de lemn 
șlefuit, rotunjite la capetele din față, unse cu ceară de 
albine. Alunecau de parcă zburau. A pus şi zurgălăi la 
gâtul calului, încât îţi era mai mare dragul să asculți 
clinchetele cristaline ale clopoţeilor. Mirosea a fum de 
tizic, bălegar bătut şi întărit cu paie, ieşind rotocoale din 
bordeiele îngropate în omăt. Gataia îşi lăsase jos fularul, 
faţa i se îmbujorase, înflăcărată parcă, aburul respirației 
ridicându-i-se spre frunte. Un câine lătră într-o parte, iar 
dinspre pădure aurizăm un lup urlând. Era așa un vaiet 
și-o tristeţe în cântul său, podidindu-mă, aruncându- 
mi-se până-n fundul sufletului, îngreunându-l. Închisei 
ochii o clipită, zicând o rugă către Zămislitor, să ne aibă- 
n paza sa cea milostivă. 

Ajunserăm la templu, corabia era toată acoperită 
de omăt, încremenită pe Dealul Şumigului, lângă 
pădure. Pe ridicătura aceea de pământ, barca se 
împotmolise într-o rână, atârnând greoaie pe-o parte, 
cu bârna stângă de poprire zdrobită. Era în ziua a şasea 

a Gerarului, când se curăță apele de toate relele cu 
mănunchiuri de busuioc scufundat în apă proaspătă de 
izvor, descântată cu rugi sacre. Apa aceea este ținută 
apoi în ulcele de lut, nestricată, fie vară, fie iarnă. Se 
sorbește din ea câte-o picătură, fiind bună pentru 
alungarea  deochiului, răului, ameţelii şi-a bolii 
nesomnului. Intrarăm cu capetele plecate în templu, 
scuturând-ne picioarele de zăpadă pe prag. Îngerii 
aveau chipurile o leacă mai şterse, îngheţate în veşnicie. 
Ochii le erau parcă rupți din văzduh. 

În altar, preotul slujea singur, tot murmurând 
vorbe încete, un fel de zumzet îngânat deasupra cupei 
cu apă de izvor. Stinse în apă trei cărbuni încinşi prinși 
cu un cleşte de aramă. Sfârâiră, aruncând în sus stropi 
şi aburi fierbinţi, în timp ce ruga i se înălța odată cu 
aburii sfințiți. Privirea mi se limpezi, mintea se ascuţise. 
Mi se păru că îngerii deschiseră ochii mai largi, faldurile 
veșmintelor lor fâlfâiau parcă, degetele mâinilor 
fremătau. Era ceasul cel mai bun din începutul anului, 
atunci când inima omului se îndreaptă spre cele cerești, 
curate ca norii şi omătul, neabătut de gândurile 
muncilor câmpului. Venise vremea sărbătorilor sfinte, 
lăsate nouă de strămoși să ne-amintim de puritatea 
apelor ce ne spală trupurile și sufletele. Tot ele 
primenesc pământul la sorocul hotărât de Domnul. 

— Bobote, Botiza, Bobotiza, invocă bătrânul, 
scufundând o creangă dalbă înflorită de măr în apa 
încinsă. 

Mi-am alăturat glasul la cântarea înaltă, 
subțiindu-l. Chemarea se înălța spre tavan, răsunând 
spre Zămislitor. După câteva clipe, bătrânul începu să 
murmure o serie de nume spre pomenire: 

— Musai Sabas 12 pe 4 şi 3 cu 72, Bathusios 
Berca Arpila 26 pe 10 şi 3 cu 70, Gaatha Vellas Nichita 
15 pe9:şi 3 cu 70, 71, 72. În număr mare cu duhu apei 
botezați, cuprinși de limbi de foc și împietrire-n fața 
Domnului, veşnică pomenire aci şi pă heie lume. 
Drepţii or moşteni Împărăţia Cerurilor. Ziditorule, 
luminoasă fă scularea noastră din somnul morţii şi ne 
învredniceşte ca să privim cu bucurie la zorii veşniciei. 
Fă-ne, Doamne, fii ai nestricăciunii luminând ca un 
soare trupurile noastre cele fără de moarte. 

Dintr-o dată, o bârnă subţire încrucișată de o alta 
se prăbuși din tavanul bărcii peste cupa de piatră, 
spărgând-o. Cupa se frânse în două și apa țâșni afară, 
udând masa altarului, iar cărbunii se rostogoliră pe 
podea. 

— Îi semn de la Domnu că s-a schimba 
credinţa, zise bătrânul. 

Cu glas cristalin îngeresc, feciorul îngână un cânt 
vechi, turnându-ne în suflete pacea veșnică a 
Domnului: 

Io-s Zămislitoru 
Mare Ziditoriu 

Şi Ocrotitoriu 
Domnu a zis 

În a treia zi 

După răsăptii 
Iară oi vini 

Pă Crisus Pietros 
Pă Aries în jos 
Multă apă o scurs 
Apă cristă sântă 
Cu sânge pătată 
Cu aur vrâstată 
În lumină strecurată< cântă băietanul. 


— Voia Domnului fi-va în vecii vecilor, amin, am 
întărit vorba sa. 

Mă uitai ţintă la preot, căznindu-mă să înţeleg ce 
vrea să spună. Amândoi ştiam de râurile sacre ale căror 
nume sunt rostite diferit în felurite graiuri, dar toți 
pustnicii țineam poruncă de sfințire a acestora din 
străbuni. Cu limbă de moarte ne-au lăsat zeii moşia pe 
care umblau la facerea lumii, bucurându-se de praful de 
aur alb atât de trebuincios leacurilor și hranei oamenilor 
şi de cel galben râvnit acum de lacomi și desfrânați. Aci 

era casa zeilor, spun strămoșii, şi tot ei hotărăsc ce, cum 
și când se schimbă, iar noi trebuie să facem aşa cum ni 
se spune, ajutând sufletele neluminate. Acum, bătrânii 
zei oglindiţi în îngerii de pe pereţii templului au arătat 
că vremurile se vor schimba, și o dată cu ele și credința 
neamurilor. 

Multe, nenumărate neamuri sunt pe lumea asta 
și fiecare are zeii săi, încât s-a ajuns să se lupte între ei, 
asmuţind oamenii unii asupra altora pentru a le ţine 
parte. Cine n-a auzit de marele război de la Troada, 
unde-au pierit atâtea suflete, iar pruncii regilor acelei 
cetăți măreţe au fost zvârliți în prăpăstii de pe ziduri 
falnice. Cumplitul prăpăd s-a petrecut din pricina 
destrăbălatei, Avrodita, care a-nvrăjbit tot pământul, 
punându-l pe jar şi jale, numa să fie aleasă ea cea mai 
frumoasă dintre zee. Muierea are pe dracul în ea și dacă 
nu-l scoate, vai și amar de omul care și-o ia pe cap, 
pierzându-l cu ușurință. 

Bătrânul preot lăsă privirea-n jos, sprijininduși 
fruntea de-un stâlp. Nu ştiu dacă vărsă o lacrimă ori 
două, dar atâta apă sfinţită era pe altar încât dacă i-au 
mai curs niște picuri din ochi nu s-ar fi văzut. El a înțeles 
mai mult decât mine, credinţa lui fiind mai veche, mai 
adâncă și mai puternică, trăind şi pătimind de două ori 
mai multă vreme decât mine. Ce e mai prețios decât 
timpul în mâna omului, dar de obicei este irosit, scăpat 
printre degete precum apa curgătoare, nerămânând cu 

nimic dacă nu capătă înțelepciune. Cei drepţi în 
judecată folosesc fiecare clipă să-şi adâncească 
gândurile, să sfredelească-n minte și-n suflet, s-ajungă 
la miez, acolo unde-a pus Zămislitorul sămânţa sa. 
Hrănită cu rugăciune şi trăire smerită, sămânţa creşte şi 
se face un copac sfânt, având rădăcina înfiptă în ceruri 
și coroana în sufletul omului, acăţându-l de poarta 
raiului, să nu-l ia vântul pieirii şi să-l spulbere în 
întunericul neființei veşnice. 

Bătrânul și-a întors fața spre noi şi-atunci am 
văzut lacrimi de sânge picurând din ochii săi orbi. Nu 
se văita, doar suspina şi gemea molcom. L-am apucat 
cu Gataia și l-am întins pe-un culcuș, curăţându-i 
lumina ochilor cu apă sfințită. Mi-a apucat creștetul şi 
l-a tras spre chipul său, şoptindu-mi ceva la ureche. Era 
graiul Luanei şi nimeni altcineva nu l-ar fi putut 
înţelege în acel loc. Mi-a spus că i-a venit ceasul să se 
ducă în pace la Domnul și eu trebuie să-l îngrop după 
datină. Să caut în colțul stâng, sub altar, la trei pași de 
stâlpul rupt, la o adâncime de trei metri, să găsesc voia 
regelui nostru şi pe cea a Domnului. Acestea sunt în 
armonie şi să nu uit că nime nu trebuie neîndreptățit, 
oricât de mic şi de neînsemnat ar fi. 

Aveam știință de Robu Iob, care în vremuri tare 
de demult avea bogății multe, rang înalt și cinste, până 
l-au înrobit năvălitori fără simţire omenească, luându-i 
toată agoniseala, ucigându-i familia, aruncându-l pe-o 

grămadă de goz. Pricina sa a ajuns la urechile Domnului 
prin rugă fierbinte, scăldată în lacrimi de durere. De 
atunci, robii şi neîndreptățiții sunt ascultați de îngerii 
Zămislitorului şi toţi cei care-i neîndreptăţesc își află 
pedeapsa, pe această lume ori pe cealaltă.  Cine-ar 
îndrăzni să se îndoiască de acest lucru de temut, 
aruncându-l la spatele gândurilor? Numa omu lipsit de 
înţelepciune şi dreaptă rânduială lumească. 

Ne-am dus înapoi acasă întristați, cugetând la 
viaţa pământească, mai mult izvor de necazuri și 
suferințe decât de bucurii şi voie bună. Toată noaptea 
m-am rugat pentru sănătatea bătrânului preot, atât de 
împăcat cu sine că i-a venit sorocul a se înfățişa înaintea 
Zămislitorului, izbăvit fiind de greutăţile acestei vieți. A 
doua zi de dimineaţă, Darjo, băietanul de la templu, a 
venit să ne-anunţe că firul vieţii bătrânului a fost curmat 
din voia Domnului, găsindu-l țapăn. Am mers la Oino- 
Gustu să-i dau de ştire fără zăbavă, cerându-i să ne dea 
voia căpeteniei să-l îngropăm cum se cuvine. Ritualul 
încheierii vieții sale smerite, pocăite, plăcute Domnului, 
trebuia urmat în fiecare amănunt. Împreună cu Gataia, 
Evlavia și Darjo, am spălat bine trupul neînsufleţit al 
bătrânului, tot descântând, să se înfăţişeze înaintea 
Domnului curat ca un prunc scăldat în ierburile 
câmpului culese pe rouă, în dimineaţă de sărbătoare. 

Evlavia rostea bocete, plângând și căinându-se 
pentru sufletul lui, s-o audă îngerii. Cântând, tot 

scuturam trifoiul de argint cu patru foi în cele patru 
laturi ale trupului lipsit de viață omenească, să alung 
demonii și umbrele rele sosite la capul său din 
adâncimile nevăzute ale genunei fără de sfârşit. Am 
aprins rășină parfumată în cădelnița de argint, 
fumegând peste tot pentru a curăța templul, făcând 
aerul plăcut sufletului plutitor. Bolnav și peste măsură 
de bătrân, fără familie şi oameni dragi să le ducă dorul, 
sufletul său ar trebui să țâșnească spre cer ca fulgerul și 
ca lumina sfântului soare pe fața pământului, cât ai clipi 
ori ai ofta o dată. După cântare, l-am pus în țărna 
Dealului Șumigului, unde rodeşte iarba de fier şi 
Balaurul lumii de dinainte s-a cuibărit. Acolo şi-a ascuns 
oul din care, la vremea legiuită de Zămislitor, iară va 
ieși să-nghită oamenii peste măsură de păcătoşi, odată 
cu lumea lor zidită în greşală, fără rușine şi fără dreaptă 
socoteală. 

CAPITOLUL XIII 


LEUKETJO DEPRINDE SLOVELE Când buchiile se 
iau la trântă 


Era o iarnă grea, cu troiene şi zăpezi nesfârșite, 
acoperind casele cu un giulgiu gros de nea. Zi şi noapte, 
aşterneam scrierile mele pe scoarță, ajutat de neobosita 
Evlavia. Silabarul era deja gata, copiat de mâna ei în 
mai multe bucăţi, să le poată folosi copiii când începe 
învăţătura. Acum ştia toate buchiile, așa că mă puteam 
baza pe ea să-i înveţe pe cei mici carte. Scriirea Sântă 
îmi răpea multă vreme, nevoit fiind să pun toate slovele 
strămoșilor pe hârtii. Mai întâi, era scrierea runită a 
străbunilor, apoi slovele ușoare ce-au plăcut mai mult 
latinului și cele getice folosite de traci şi greci. Toate 
acestea le foloseam amestecate, după felul în care 
preoții bătrâni din Ţara de Piatră le păstrau pe toate, să 
nu fie uitate. 

Întocmai, ei le aruncau pe toate odată pe hârtie, 
lemn, piatră sau metal turnat. Ajunse acolo, se luau la 
trântă, se dădeau peste cap, se amestecau, se rupeau și 
se deșirau ca firele de aţă, încolăcindu-se și aranjându- 

se în mintea fiecăruia, după pricepere. Nu cu multă 
vreme în urmă, marele şi slăvitul împărat creştin 
Constantin cel Luminat de Domnul a ridicat o poartă 
de intrare durată în marmură. Deasupra, l-a închipuit 
pe Zămislitor cu preoţii săi, ticluind noua lege a cetăţii 
în patru limbi mari și altele necunoscute. Un oștean 
lăsat la vatră din cătănie mi-a spus că Măreţul era 
înfăşurat în mantie mândră de purpură, de sub ale 
cărui falduri se scurgea taina mare a înțelepciunii în 
ochii păgânilor, aşa cum curcubeul îşi varsă lumina pe 
fața pământului. Mâinile şi degetele preoților zburau ca 
porumbeii, ducând mesagii din lumea de sus în cea de 
jos, aşezându-le pe buzele profeților săi plini de har, de 
unde pluteau spre cei ce le puteau pricepe. Și aceasta 
era o mare şi înfricoşată taină și numai puţini ştiau scrie 
și ceti în lumea largă, neavând nevoie de acestea la 
munca câmpului. 

Chiar şi neștiutorii de carte înțelegeau câte ceva 
văzând cu câtă grație se mișcau mâinile profeților, fiind 
cu mare pace și milă de la Domnul trimiși să 
cumințească patimile neamului omenesc. Conduși de 
mișcarea braţelor lor blânde, dar puternice şi smerite, 
ochiul omului se mișca de la stânga la dreapta, de sus în 
jos, invers, oblic şi în toate părţile, dând minţii temei de- 
a face salturi până ajungea la înțelesul slovelor durate în 
marmură. 

În același fel trebuia s-aștern și eu Scriirea Sântă, 
putându-mă ajuta de imagini de păsări fermecate, 
frunze, flori, îngeri și alte odoare cu înțeles tainic, 
deprinse de la preoţii bătrâni. Aşa stă scris, toți au ochi, 
dar nu toți pot vedea şi pesemne toți au urechi, dar nu 
toți sunt în stare s-audă, dacă Domnul nu le-a dezlegat 
sufletele de la împietrire. Hainii nu au trebuință de 
Vorba Sântă, numa la gând rău fiindu-le sufletul şi iute 
gândul se face faptă, iar fapta aduce năpastă pe capul 
tuturor. Ştiind aceste lucruri însemnate, aruncam toate 
buchiile în scriitura mea, făcându-le să se miște în 
mintea cetitorului după imaginea odoarelor pictate în 
josul, susul și latura paginii. Cei cu adevărat înţelepţi nu 
aveau nevoie de slovele mele, cunoașterea fiind ţesută 
în fundul minţii lor din copilărie, adiați de duhul 
dumnezeiesc. Evlavia venea în urma mea şi copia 
fiecare pagină, ascunsă cu mare grijă în cufăr, să nu 
răsară în vederea vreunui neavenit. Într-o seară, 
începuse un viscol cumplit, împrăștiind omătul, 
ridicându-l pe deasupra coroanelor copacilor înghețați. 
Auzirăm lătrat de câine şi strigăte înăbușite răzbătând 
de-afară, din curte. 

— Descuieţi, descuieţi ușa <! 

Oino-Gustu ne striga să descuiem ușa, să poată 
intra la noi, săpându-şi cale prin zăpada clădită cât casa. 
Venise cu căruța împreună cu un alt argat, la căruță 
fiind legată o tăvălugă pătrată de scânduri groase, ce 

arunca omătul pe de lături. L-am chemat înăuntru, 
mirat ce gânduri îl poartă pe la noi în întunericul smolit 
de-afară, în toiul iernii. 

— Kato Ulpila, Leutekjo o trimes după 

mneata, să-l înveţi carte, da să nu știe nime, c- 

aiasta-i iscusință muierească. 

— Pricep, Oino-Gustu, din partea 
noastă, nici o grijă, nu suflăm o vorbă. 

— Haidaţi dară, să merem, ne- 
aşteaptă. 

M-am urcat în căruță împreună cu Evlavia, 
înfăşurându-ne în pături groase. Era cale de câțiva pași 
de la noi la ograda lui Leuketjo, dar cum omătul era 
mare, nu te puteai mișca fără să te uzi leoarcă, 
înghețând precum o halcă de carne în cămară. Cum am 
ajuns în fața ușii, ne-am cerut voie să colindăm după 
datina strămoşească. 

— Primiţi cu colinda? 
— Primim, primim... 

Şi ne-am pus pe cântate, colinda noastră 
răsunând frumos, cristalin, ridicându-se deasupra 
pomilor şi acoperișurilor, spre cerurile cutreierate de 
îngeri: 


Pă dealu cu busuioace Tinerii ca noi, 
Să preumblă două maice Tinerii ca noi 
Una râde una plânje Tinerii ca noi 

Una râde una plânje Tinerii ca noi 
Cea ce râde aşe zâce Tinerii ca noi 
Cea ce râde aşe zâce Tinerii ca noi 
Apără ce io n-oi be Tinerii ca noi 
Apără ce io n-oi be Tinerii ca noi 
Adusă de fata me Tinerii ca noi 
Adusă de fata me Tinerii ca noi 

Cea ce plânje aşe zâce Tinerii ca noi 
Cea ce plânje aşe zâcea Tinerii ca noi 
Apără ce io n-oi be Tinerii ca noi 
Apără ce io n-oi be Tinerii ca noi 
Adusă de fata me Tinerii ca noi 
Adusă de fata me Tinerii ca noi 
Ne-or aduce străinii Tinerii ca noi 
Şi-oi be de mni-a trăbui Tinerii ca noi 
Ne-or aduce străinii Tinerii ca noi Și-oi 
be de mni-a trăbui Tinerii ca noi. 


Cum am gătat colinda, ne-am scuturat bine de 
zăpadă şi-am intrat în casă. Leuketjo stătea la masa pe 
care erau aşezate coli de hârtie, o strachină cu cerneală, 
o pană mare şi-o tavă cu colaci rotunzi, rumeniți și 
crescuți cât pâinile. Am dat bineţe writ-oux sero, ne-am 
închinat și apoi ne-am pus pe scaune rotunde făcute din 
butuci groşi. Purtam în sumanul meu un rând al 
silabarului copiat de Evlavia, de care aveam de gând să 
mă folosesc în aceste seri paşnice. Învățătura stăpânului 

trebuia făcută cu grijă, înțelepciune şi răbdare, până 
când el a deprinde buchiile care-i plac mai mult. 

— Mrogi Leuketjo, mare taină dar şi mare 
câştig, este scriitura. Am aci tri soiuri de buchii, alege 
domnia ta pe-alea care-ţi par mai bune. 

Am înşirat pe masă trei coli cu trei scrieri diferite 
şi-am aşteptat răbdător să le cerceteze. În câteva clipe, 
luase în mână slovele runite. 

— Aiestea-s pă placu mneu. Linii drepte, 
oblice şi-n colțuri. Fără rotunjeli și înflorituri, că n-am 
răbdare. Astea le pot tăia și cu sabia p-o bucată de 
scândură, iute, iute. 

— Aiestea să șşie atunci, stăpâne. Ai ales 
slovele runite. 

— Aşe le zâce? No, atunci runitele le-aleg să 
şie a mele. 

— Strămoşii le zâceau rumanite, rumânițe, 
da nouă ni-i la îndemână să le spunem rumâne, rune, 
runițe. Le-am găsit săpate în stâncile din Colţii Şarpelui 
de Piatră, din vremuri tare de demult. 

— Hai să-i dăm bătaie, să terminăm cât mai 
repede, până nu mă răzgândesc, zise căpetenia așezării. 

Am început cu prima linie trasă de sus în jos, i- 
am rostit sunetul, apoi i-am dat pana lui Leuketjo, s-o 
încerce pe hârtie. Apoi am încrucișat două linii ca şi cum 
două drumuri se întrepătrund, altă slovă, cu alt sunet. 

Am pus acoperiș deasupra liniei, ca pe-o casă, şi aveam 
altă literă. Am sprijinit două linii precum doi pari unul 
în vârful celuilalt, altă buchie. Am tăiat linia cu o alta 
culcată, în cruce, și din nou, altceva. Se minuna Leuketjo 
cum liniile se aştern în toate părţile, culcate, tăiate, 
întrepătrunse, ridicate, unele semănând cu gângănii, 
case, unelte și alte bazaconii. El trasa liniile apăsând tare 
pe pană, încât rupea și găurea hârtia. Am pus-o pe 
Evlavia să-i arate cum se scrie, ușor, ca un fâlfâit de 
aripă, doară scrisul cu pana e precum pasărea-n zbor, 
plutind cu măiestrie în văzduh. Nu i-a plăcut lui 
Leuketjo. Mânios, a luat un cuțit ascuţit și-a tăiat liniile 
direct în lemnul mesei, cu obidă. 

Era o ideea bună să scrijelim slovele direct pe 
masă, de aceea așa am și făcut, tare bucuros fiind 
Leuketjo să trântească şi să taie cu putere, să-și topească 
obida. La slova a doua, unde două linii se întretăiau, le- 
a scrijelit cu foc în lemnul tare, rostind numele său la 
prima linie şi numele Evdochiei la a doua, râzând 
bucuros. După a patra slovă, şi-a pierdut răbdarea, a 
înhăţat olul cu vin, tăifăsuind cu Oinu-Gustu. Eu şi 
Evlavia ne-am cerut voie să plecăm. Ne-au pus doi 
cozonaci în straiță şi ne-au dus înapoi acasă. De atunci, 
aproape în fiecare sară mergeam să-l dăscălim pe 
Leuketjo, acesta deprinzând mare parte dintre slovele 
runite, apucând a-și scrie numele. Spre sfârșitul iernii, 

era mândru c-are carte ca Evdochia, să nu rămână mai 
prost decât muiere-sa. 


CAPITOLUL XIV 


LUPUL LUI DACABALLATA Templul tainic de pe 
Valea Vavilionului 


Începuseră să se topească zăpezile, prăvălindu- 
se în puhoaie pe munți și dealuri în jos. Se vărsau 
mânioase în pâraie şi râuri, umflându-le, încât ieșeau 
din mătcile lor, scurgându-se peste maluri, coborând 
către bordeiele oamenilor. Spre sfârșitul Făurarului, 
într-o după-amiază caldă, mi-am făcut un pic de răgaz 
să culeg buruiene de leac. Soarele curgea plăcut din 
ceruri inundând dealul cu strălucire aurie, aşa că mi-am 
pus traista-n băț şi mam pornit spre pădure. Mirosea a 
scoarță umedă, a muguri de brad şi-a pământ reavăn. 
Câteva păsări zburau zdrențuind vremelnic lumina 
albastră cu penele lor de cărbune. 

Vântul se zbătea ușor în ramurile copacilor. Din 
adâncul țărânei, apăruseră ghioceii, scoțând sfios cupa 
dantelată deasupra ierbii. Fiind singur, mi-am dat jos 
gluga și cuşma, să-mi încălzesc creștetul îngheţat de 

omătul prelungit al iernii. Mă apucasem să scormonesc 
pământul după o rădăcină de holmă, trebuincioasă 
pentru curățarea rărunchilor. Mult mă ajuta în 
perioadele lungi de post, tăindu-mi pofta de mâncare, 
vrednic fiind astfel să slujesc Domnului cu mintea 
limpede și pântecele curat. După ce-am tăiat dintr-o 
rădăcină mare şi adâncă, m-am uitat după cimișir, 
numit şi celtaică sau Lemnul Domnului. 

Acest leac lăsat de Zămislitor era negreșit bun 
pentru toate bolile de piele, dar și pentru eliminarea 
viermișorilor, precum şi pentru întărirea și colorarea 
sângelui. Unii pustnici nemâncători de cărnuri prind 
aşa o moleșeală şi-o slăbiciune de se topesc de-a-n 
picioarele, uscându-se iască, albi ca varu-n obraji, cu 
sângele palid, fără flacără. Atunci numa Lemnul 
Domnului îi mai scapă, dimpreună cu mare și fierbinte 
rugare. N-am uitat nici de grâușor sau untişor, pe care- 
| serveam verde, în salată, să primenesc şi să-ntăresc 
sângele după lunga iarnă fără verdeţuri. M-am dus apoi 
de-am căutat scoarță de anin și plop negru, laolaltă cu 
mugurii lor. De la anin, mare scăpare ne vine în caz de 
otrăvire. Mi-amintesc că un rege a fost otrăvit de 
dușmani și atunci vraciul de la curte i-a dat să mestece 
scoarță de anin. A vărsat tot ce-a înghiţit și s-a vindecat, 
dând mare slavă Domnului cât a trăit. 

Aninul ajută la curățarea 
dinţilor, la vindecarea bolilor femeieşti, luptă cu 

păduchii și cu râia. Am luat câteva rămurele tinere să 
le ard în casă, tare bine primenește aerul când zace 
cineva de boală, spurcând aerul cu suflu necurat. 
Scoarța de plop negru amestecată cu cea de salcie și cu 
cea de alun ajută mult la fierbinţeli, când din cauza 
frigului, răcim, tușim și strănutăm. Mă căzneam să dau 
şi de nițică urechelniţă, bună pentru vindecarea 
rănilor, arsurilor, a bătăturilor şi-a scurgerilor din 
urechi. Vâscul de pe brad și mesteacăn îl culeg cu grijă, 
de mare folos fiind celor cu inima grăbită. Din teamă și 
simțăminte adânci, ceasul inimii lor bate mai iute. 
Puţini ştiu că-n piept purtăm un ceasornic ce bate 
încet, numărând clipele hărăzite nouă de Zămislitor. 
Acest ceasornic trebuie îngrijit cu mare aplecare și 
cuviincioşenie, într-atât este de gingaș și de vremelnic, 
încât dacă merge prea repede, prea încet ori se oprește, 
suntem sortii pieirii. 

Stăteam aplecat deasupra gliei, tot scormonind 
după leacuri, mulțumind Zămislitorului pentru 
darurile sale pline de milostivire. Pe culmea dealului se 
afla o pădure deasă, unde nu m-am dus încă şi nici nu 
era bine să mă duc amu, de unul singur. M-am gândit 
că data viitoare îl iau pe Gataia cu mine şi ne afundăm 
în desișul pădurii cu o furcă şi-un par la noi, să ne- 
apărăm de sălbăticia fiarelor. În pădurile din preajma 
lăcașului preoţesc din Ţara de Piatră mergeam zilnic să 
culeg poame pădureţe, ierburi de vindecare, rășină, 
muguri de pin și brad pentru elixir, bureţi, mușchi, 

vreascuri pentru foc, aducând și apă de izvor proaspătă- 
n ulcior. 

Câteodată, prin luna Mărţişorului, găseam 
coarne mândre de cerb lepădate în fiecare an pentru 
altele noi. Aceste coarne au mare căutare printre 
războinici ca podoabă de mare fală, pentru înţelepţi 
fiind bune de făcut leac. Zdrobite cu piatra, se 
transformă într-un praf moale, amestecat apoi cu rășină 
de brad din vârful muntelui. Acest leac dă multă 
vigoare şi rezistență luptătorului, ajutându-l să crească 
nalt și puternic. Odată, căutând coarne de cerb pe sub 
frunze, am dat peste un căprior rănit, zăcând pe 
pământul rece cu picioarele din față frânte. M-am 
apropiat încet și l-am mângâiat între cornițe. Animalul 
răsufla greu și se zbătea să fugă, dar s-a lăsat moale în 
braţele mele, de parcă ar fi simţit că nu vreau să-i fac 
rău. Cum am putut, i-am pus scândurele legate cu 
sfoară şi l-am adus la chilia mea, să nu-l rupă lupii ori 
alte animale flămânde lăsate de Domnul pe lume să se 
hrănească după putinţă. 

Era încă mic cât un mieluţ, cornițele de-abia-i 
mijiseră. Avea ochii mari și catifelați și era frumos 
stropit cu pete albe pe trupul de culoarea miezului de 
lemn. În nopţile singuratice din chilie, mi-a ţinut 
tovărășie lângă patul meu din lut bătătorit, aburcat pe 
niște pari. Îi dădeam să mănânce din palmă, simţindu-i 
botul cald. L-am botezat Cerbu Ninsu și tare l-am 

îndrăgit, îi vorbeam ca unui om. Când mă auzea 
rugându-mă, ridica capul și mă aţintea cu privirea, încât 
mi se părea că-nțelege. Mare mirare este şi cu 
necuvântătoarele făcute de Zămislitor pe acest pământ 
să umple pădurile, fiind între ele și soiuri simţitoare, 
numa nu pot grăi. 

Cerbu Ninsu devenise tovarășul meu, stând 
cuminte lângă culcuș, căutându-mă cu botul când se 
plictisea. Avea pe crupa stângă din spate o floare mare 
cu șase petale, frumos desenată din pete alburii. Pe toată 
spinarea era nins de flori — anemone, margarete, flori de 
colţ — cu gingășie desenate, încât îi ziceam uneori Cerbu 
Ninsu Florea Înfloritu. Ce veșmânt scump pentru o 
mare regină s-ar fi putut face din pielea Ninsului meu 
Înflorit în plină iarnă! După câte ştiu eu, acest animal 
nobil este preferatul Zeei Bendis. Nici nu e de mirare, la 
cât de blânzi şi de gingași sunt. Încă de pe când munţii 
de piatră erau mereu acoperiți de zăpezi, era vânat 
pentru carne, piele şi coarne de oamenii acelor timpuri. 
Sfâşiate și de lupii flămânzi, mulțimile cerbești se 
împuţinaseră mult. De atunci, Bendis s-a hotărât să-și 
păzească prietenul. De fiecare dată când vânătorul îl 
urmărea, Zeea i se arăta acestuia în toată îndumnezeirea 
ei, orbindu-l. Atunci cerbul își pierdea urma, 
afundându-se în pădure, reîntorcânduse la turma lui. 

Oamenii omăturilor nesfârșite nu aveau traiul 
uşor în gerul acela neîncetat, putând muri degeraţi în 

fiece clipă. Mai mult decât atât, fiind mereu iarnă, nu 
puteau lucra pământurile îngheţate sub plapuma de 
nea, neavând grâne şi verdețuri. Preotul bătrân din 
lăcaş mi-a spus c-a găsit el semne nedesluşite înscrise pe 
peretele unei vechi peşteri vorbind despre viaţa acelor 
oameni ai zăpezilor. Cică nişte ierburi creşteau la 
intrarea în peșteri şi-n acele vremuri, unde ei făceau 
focuri, cărau pământ cu omăt, îl dezgheţau şi 
grădinăreau cum puteau. La întuneric creşteau bureți și 
uite-aşa — cu peştera, cu bradul, cu vânatul domesticit 
prin împrietenirea cu puii așa cum m-am întovărășit eu 
cu Cerbu Ninsu - se descurcau și trăiau. 

Stând aplecat după ierburi, dintr-o dată am 
simţit cum mă pătrunde un sloi de gheaţă în inimă. M- 
am înfiorat şi m-am uitat înapoia mea. De la marginea 
pădurii se arătă un lup sur, venind spre mine 
întinzându-și botul, amuşinând. Parcă ştiind că m-a- 
nfiorat, s-a oprit la vreo sută de paşi, uitându-se înspre 
mine. Ochii-i scânteiau în soare, blana era albă, stropită 
cu pete cenușii. Repede, am rostit descântecul de 
îmbunat sălbăticiuni, ridicând trifoiul de argint. 
Încingându-se de lumina soarelui, acesta a devenit 
orbitor. Lupul s-a întors în pădure, iar eu am răsuflat 
ușurat. Totuşi, era lucru neobișnuit și de mirare să iasă 
lupul din pădure în miezul zilei, în calea omului. 
Atunci m-a străfulgerat imaginea lui Dacaballata și mi- 
am amintit de legământ. Venise vremea să trimit 

scrierile cu graiul barbarilor, acum că m-am găsit Mare 
Preot în wiko, îndrituit în văzul tuturor barbarilor. 
Dacaballata mi-a dat răgaz atât cât aveam nevoie să mă 
înscăuneze Leuketjo Mare Preot peste aşezare, dându- 
mi de înţeles că are iscoade între păgâni, neştiute de 
mine. Luat cu treburile lumești, aflându-mă acum cu 
familie, casă și grădină, răspunzător fiind de toate 
sărbătorile și legiuirile, am uitat cu totul de răvaşele ce 
trebuiau trimise. 

Într-adevăr, Dacaballata și Marele Rege mi-au 
îngăduit timp să mă obișnuiesc cu graiul barbar şi să-l 
deprind atât cât să pot trimite zvon la Curtea Regelui. 
Se afla acolo un mare și faimos templu în care înţelepţii 
adunau izvoadele și înscrisurile în toate limbile 
pământului, aduse de peste mări și ţări pentru a fi 
cercetate cu mare băgare de samă. Din ce mi-a 
mărturisit un pustnic tare bătrân, acestea erau ţinute în 
mare taină într-un turn înalt de piatră, pe vârful 
muntelui, sub care săpaseră un șerpuitor afund, cu mare 
blestem pe capul puţinilor ştiutori. Acolo, în întunecatul 
cotlon al muntelui, se găseau prețioase lucrări ale mâinii 
și minţii omului, adunate de primii pustnici ştiutori de 
carte ai locurilor. Alt pustnic credea că Luana și Zeea, 
fiică-sa, au pus acolo primele scrieri și prima limbă 
vorbită pe pământ atunci când s-a făcut lumea, să 
rămână pentru veșnica pomenire a oamenilor. În 

peștera Gaura Chindiei eu însumi am văzut multe şiruri 
de semne nedesluşite rămase din vremuri străvechi. 

Am mers acolo cu preotul care m-a luat de suflet, 
familia mea pierind într-o invazie barbară. Fiind luaţi 
robi ori spintecaţi cu sabia, eu am leşinat sub trupul 
mamei, prăvălit peste mine ca să nu mă vadă năvălitorii. 
Eram cel mai mic dintre frați şi cel mai luminat la minte, 
puteam să spun pe de rost tot ce auzeam la templu. 
Mama era o femeie credincioasă, puternică, cu părul 
blond închis învârtit deasupra capului. Îmi amintesc 
cum mi-a spus că, înainte de-a mă avea, i s-a arătat un 
păun mare, cu coada frumos desfășurată. Păunul se 
găsea pe-o pajiște verde, între flori, unde se scălda în 
soare, cântând ca o privighetoare. Mama crezuse că 
păunul se afla pe lumea cealaltă, de unde trimitea veşti 
pe lumea oamenilor prin cântul său, vestindu-mă pe 
mine. 

La Gaura Chindiei, se găsea pe acele vremuri un 
mare templu, bine păzit de pustnici, preoți şi războinici. 
Se vorbea că peștera e veche de când lumea și că pe acel 
perete însuși Luana ar fi scris primele semne ale Scriirii 
Sânte. În templul Chindiei, înţelepţi din toate părţile 
lumii erau trimişi de regii lor cu plocoane bogate, 
plecând înapoi cu darul înțelepciunii și-al cunoaşterii. 
Nu aveau nevoie smeriții înţelepţi din lăcaș de darurile 
lor, să nu mânie pe Domnul cu lăcomia, de aceea le 
trimiteau la curtea regelui pentru a fi de folos oastei de 

apărare a țării. Păzit cu sfințenie de strămoşi, turnul din 
munte ar fi existat până când un neam nevrednic şi 
câinios a năvălit peste ei, tăindu-le limbile, legate între 
ele cu sfoară otrăvită cu zamă de cucută și mătrăgună. 
Văzându-se cu limbile tăiate și cu ochii scoși, sfinţii 
strămoşi înţelepţi l-au chemat pe Zămislitor, 
blestemându-i pe acei păgâni să nu poată desluși 
Cuvântul Domnului niciodată, cu toți urmașii lor ce vor 
ființa pe pământ până la sfârşitul veacurilor. 
Zămislitorul s-a mâniat făcând cuvântul său de nevăzut 
și de neauzit pentru spurcăciunile de păgâni nemernici, 
rătăcindu-le minţile. 

De atunci se vorbește în lume de Vavilia, Turnu 
Vavilionului ori Vaviiluanilor, înţelepţi ce şi-ar fi 
pierdut vederea sălășluind sub pământ, tot cetind şi 
scriind la lumina opaiţelor. În popor se zice că mare 
sminteală e să te îndeletniceşti cu așa năpastă, mai bine 
să deprindă oamenii meșteșugul armelor ori al muncii 
pământului, că mai de folos e. După vorba răspândită 
de străbuni, se zice că Vavilionii ori Văviiluanii încă 
trăiesc, tot înșirând slove în mare taină sub pământ, 
tălmăcindu-le în toate limbile câte-or fi existând pe fața 
pământului, de la începuturile lumii. 

Dar Cuvântul Domnului numa ei îl ştiu şi-l arată 
doar pustnicilor restrași din lume ce se nevoiesc prin 
cotloanele munților, mai mult morţi decât vii, hrănindu- 
se cu aer, soare, apă, umbriți de duhul Zămislitorului. 

Înţelepciunea Domnului cine-o poate opri în umbletele 
sale până la capetele lumilor și înapoi, zburând ca 
pasărea nevăzută în toate colțurile pământului, 
cunoscând cele ce se petrec în toate zările. Cugetam la 
toatea acestea păşind agale pe potecă înspre casă. Cum 
am ajuns, am închis ușa cu grijă înapoia mea și m-am 
apucat să scrijelesc pe-o tăbliță de lut proapăt vorbe din 
graiul barbarilor din wiko: 


Gotto — bâlbâit 

Regino — întins 
Mamma - mamă 
Orbjo — moştenitor 
Regeo — întins 

Marko, markă — murg, cal 
Sată — sămânță, sat 
Sedeo — a șede 
Kallukko - armăsar 
Brazde (0) — stângăcie 
Tinowo - vale 
Arismerta — poprire 
Slatto — tâlhărie 

Stana — loc, stână 
Lunkeo — lunecă 
Arikom brou -broderii 

Gasdo -— băț 
Tol-ejeo — dormi, tolăni 
Mergijo, aramo, mallo — încet 
Srubu - bot, rât 
Sodja — cenușă, funingine 
Rouma — hârleţ 
Brad, bageo, bateo, ba — a vorbi 
Kesti, barko - suliță 
Ballako — pestrit 
Wertito — învârtit 
Tonno-gara, tonno-galo — valuri 
Klaro — masă 
Karbanto, Karbito — car 
di-litso — natural 


Când a fost gata, am lăsat-o la uscat răzimată pe- 


un sprijin cu trei picioare, apoi am vârât-o în cuptor, să 


ardă oţâră. După vreo două ore, am scos-o afară, la 


răcit. Cu ajutorul Evlaviei, am înfășurat-o în paie şi-n 


pănuşi, am legat-o în rogojină şi l-am trimis aţă pe 


Gataia s-o ascundă la rădăcina copacului unde se 


arătase lupul. Şi-aşa am început să aştern slove păgâne 


pe înţelesul neamului meu, tălmăcindu-le spre slava 


împăratului nostru. De-atunci, în fiecare săptămână a 


acelei primăveri l-am trimis pe Gataia cu răvașe să le- 


ngroape la rădăcină ori să le înfunde în scorbură. 

Seara târziu, când toți ochii şi toate urechile erau 
închise în somn adânc, eu înmuiam lut, întins apoi cu 
lopăţica pe-o stinghie de lemn. Scrijeleam cu un beţișor, 
lăsam la uscat şi-apoi ardeam în cuptor. Multă vreme 
am lucrat împreună cu Gataia la graiul păgânilor, 
părându-mi-se mie apropiat de vorba strămoșească. 
Multe vorbe le înţelegeam de la bun început și mă 
miram cum de s-au putut păstra atâta amar de vreme 
fără a se pierde, încât mare minune a Domnului poate fi 
și asta. E semn că Zămislitorul cu toţi sfinții săi 
veghează de-acolo de sus, neîngăduindu-ne să ne- 
ndepărtăm prea mult de rânduiala lăsată de la 
începuturile lumii. 


CAPITOLUL XV 


DESPRE MORŢI ȘI DESPRE VII Câte bordeie, atâtea 
obiceie 


Acum că, din voia Domnului, Bătrânul Preot s-a 
săvârşit din viaţă, sufletul său înălțându-se spre cele 
cereşti, am rămas eu răspunzător de inimile, trupurile și 
legea păgânilor din wiko. Venise primăvara, un covor 
gros de iarbă verde şi puzderie de flori mirositoare s-au 

aşternut pe câmpuri. Cât de frumos cântau păsările! Nu 
mă mai săturam să leascult, după iarna grea, peste 
măsură de geroasă. Nouri de gâze zumzăiau în căldura 
soarelui, bucurându-se de  dulceața primăverii. 
Apăruseră mieii, albi şi pufoși, zburdând alături de 
mioare pe pajiști. Era frumos, oamenii erau fericiți 
călcând cu talpa goală pe pământul căldut, nu le era frig. 
Mâncau zamă de urzici şi lobodă de pe câmp, aşa cum 
i-am învăţat și se scăldau la pârâu, să-şi curețe pielea şi 
părul, tot acolo spălându-și rufele cu care se 
înveșmântau. 

Prinseseră încredere în mine și veneau după 
leacuri şi sfaturi înțelepte, să se mărturisească dacă 
făceau ceva rău ori de-aveau vreun necaz. Dintre 
prăpădiţi, beţivi și desfrânați se arătau doar noaptea pe 
furiș, să nu-i vadă nimeni cu boală rușinoasă. Le era 
teamă de hoașca vrăjitoare, baba Hârca, ce-i păcălea pe 
bieţii oameni cu fel de fel de bazaconii. Până și dintre 
muierile rămase grele ce nu vroiau să ţină pruncul mă 
mai căutau din când în când. Acelora le dădeam zamă 
de buruiene amare să bea de trei ori pe zi. Le storceam 
mai ales gheara dracului, limbariță şi roibă amestecate 
cu pelin, obligeană, rostopască, levănţică, ienupăr, 
salvie, cimbru, coada șoricelului, toate înecate în vin. Le 
trimiteam apoi să se scalde în apă rece și tulbure și le 
legam cu vorbă să nu mai meargă cu bărbaţi nelegiuți, 

că mare rușine li se arată și viață grea, cu prunc în robie 
şi sărăcie lucie. 

Căci oare ce au ele de câștigat din asemenea faptă 
necugetată, dacă nu ticăloşie, ruşine, sărăcie și 
neputinţă? Au încetat a mai merge la baba şi aceasta, 
haină, se puse pe uneltiri. Merse la Oino-Gustu zicând 
că mare blestem se va așeza pe casa stăpânului de mă 
va numi preot în wiko. Înfuriat, acesta a pus zdrahonii s- 
o izgonească pe vrăjitoare din aşezare, fugărind-o spre 
pădure. De-atunci, acolo şi-a mutat Hârca veninul şi 
răutăţile, ademenind pe cine putea, amenințând satul cu 
mari ponoase. 

Eram hotărât să urmez Cuvântul Domnului și să 
le dau o nouă rânduială, mai omenească, mai așezată. 
Oino-Gustu l-a pus pe Gataia să ridice podeţul de 
scânduri peste pârâiaşul care trecea prin sat, tăindu-l în 
două, dinspre pădure. Olăcarul a fost trimis să anunţe 
lumea că vraciul Balo, Faţă Albă, va ceti noua lege a 
aşezării, de față cu căpetenia Leuketjo şi cu mâna sa 
dreaptă, Oino-Gustu. Cu Evlavia, am apucat să scriem 
pe table de lut numele robilor bărbaţi cu câte guri aveau 
de hrănit, partea de muncă cu care erau datori, zilele de 
clacă pe pământul căpeteniei şi plata în grâne, după câtă 
recoltă se adună. 

De pe hârtia scorţoasă, Evlavia a copiat nume de 
argaţi şi robi, dijmuiri şi socoteli, în graiul lor, învățat 
după ureche. Ne-am hotărât să punem și înţelesul în 

graiul nostru, să-l audă și ei. Ne-am apucat de cei vii 
prima dată, să aflăm câte suflete sunt. Am numărat de 
toți vreo optzeci, după care neam gândit să-i scriem şi 
pe cei morţi, dar ia-i de unde nu-s. N-am găsit nici un 
înscris cu morţii fiecărui bordei. Atunci ne-am gândit să 
cerem ajutorul lui Oino-Gustu pentru a merge pe la 
fiecare casă şi-a întreba cine a murit sub acel acoperiş. 

A doua zi, mi-am luat desaga de piele de vițel și 
împreună cu Evlavia m-am înfăţişat în faţa lui Oino- 
Gustu cu rugămintea smerită să ne însoţească prin toate 
bătăturile, să luăm în primire pe cei duși pe lumea 
aialaltă. L-am lămurit că nu putem face asta decât dacă 
vorbim cu oamenii. Evlavia zugrăvea numele lor pe 
scândurele cu pensula înmuiată în cerneală groasă de 
funingine. El ne-a spus că are de lucru prin gospodărie, 
dar ni-l dă pe Kurkagno. Mi l-am amintit pe cel ce 
învârtea biciul împletit în șapte șire, punându-i pe fugă 
pe gură-cască adunați în jurul veneticului prins de boala 
morţii. Necugetaţi, nu le-a trecut prin cap că şi-ar putea 
atrage pieirea, riscând să moară întocmai ca acela. 

— Seno Ulpila, Kurkagno vine cu voi de la 
stăpânire. Acu-l trimit la mneata. 

— Bine-i și cu Kurkagno, bugăt de bine-i şi- 
aşe, am zis, mulțumit că-mi pot face socoteala morţilor 
acelui wiko. 

— Kurkagnoooo! Îl auzirăm pe Oino-Gustu 
strigând de răsuna curtea, Kurkagno, hai încoace! 

— Da,  stăpâne! ÎL văzurăm 

înfăţişându-se repede. Care-i baiu? 

— Du-te cu părintele Ulpila pă la tătă casa să 
numărați morții, că nici înscriși nu-s în catastif, nici pe 
lemn nu-i pus numele lor, aruncaţi cum îs acolo de-a 
valma. 

— Mă duc, stăpâne, amu ni m-oi duce şi-oi 
da o mână de ajutor. 

Ne-am pornit agale pe cărare, legând vreo două 
vorbe în graiul lui. Spre uimirea mea, mi-a răspuns în 
limba strămoșească, un pic stâlcită. Am ridicat ochii 
mirat la faţa lui, dar nu l-am întrebat nimic. 

— Bătrâne Ulpila, nu te tulbura, ştiu şi io să 
rup câteva vorbe salmoșeşti, că taica o fost poporean de- 
a locului. Mama era o beţivă venetică, da las că pusu-o- 
a tata la punct, numa că tăt i-o turnat iama țărnă-n cap. 
O murit, săraca, cu zâle, de dureri de rărunchi, i-o 
mâncat băutura măruntaiele. 

— Cum îi zicea lui tată-to, Kurkagno? 

— Cum să-i zică, prea-sfinte, Curcan îl 
strâgă. Amu-i bătrân şi vede de gadinele din grajd, 
cosăşte şi stă pă lângă casă. Da-n tinereţe nu-i găseai 
părete de viteaz ce era. Sărea pă cal din copaci, prin 
pădure. 

— Mare lucru, măi Kurkagno, cred c-am 
auzit de el. Tare mă bucur că ești de-a nost. 

— Numa să nu afle nime, prea-sfinte, ştii 
bine, prea multe ureti ciulite duc la vieți motroşite. 

— Mare drept ai rostit, Kurkagno, ne-om 
lega limbile cu nouă noduri cât sântem între barbari. 

Evlavia asculta şi ne cerceta cu ochii îngustaţi, 
umbriți de năframa trasă pe frunte până la rădăcina 
nasului. Se codi un pic, apoi zise: 

— Să-mi fie cu iertare, dar am și io un păs. 
Cine întreabă la casele străinilor? 

— N-avea grijă, Evlavio, io-s tartorele lor. 
Când mă văd cu scorbaciu prins la brâu, nu ştiu care pe 
unde s-apuce, să nu-i abțigui oleacă. N-or îndrăzni să 
facă zâmbre şi nici să toarne gogonate. 

Primul bordei se afla aproape de gospodăria lui 
Leuketjo, pe-o palmă de pământ bătătorit, năpădit de 
brusturi crescuți mai mari decât acoperişul. Era o colibă 
amărâtă, îngropată în pământ, făcută din pari bătuți, 
legaţi cu șnur din coajă de răchită. Deasupra, pe alți pari 
culcaţi, zăceau azvârlite o mână de paie suflate de vânt. 
Printre pari, era lipită muruială ciocănită de păsări şi 
roasă de șoareci. Coliba era căzută într-o rână și mică cât 
un dulap, de ne-a și fost frică să intrăm. 

Kurkagno s-a apucat să strige: 
— Gourjo, tu-ret-e-o, hai afară<! 

Iute se păzi afară o muiere bătrână de vreo șaizeci 
de ani, cu părul cărunt, creț și încâlcit, tot sfărmându-şi 
mânile. 

— Swareo, ce-i baiu, stăpâne? 

— Nimnic, Lisavetă, nimnic, stai oablă, 
numa te-om-ntreba şi noi ceva. 

— Daaa< Oare ce să vă spui< că n-oi ştii< 

— Ia, ză, Lisavetă, de când te-ai pomenit tu p- 
aci, cine s-o prăpădit la casa ta? 

— Taica, maica și bărbatu-mnio, c-o zăcut de 
boală. Io coptii n-am avut. 

— Şi cum îi tema pe cinstiții părinți? 

— Boji şi Semonă. 

— Şi pă bărbat? 

— Ardi îi zâcea. Da di ce? 

— Numa așe ni, să să mnire lumea. No mai 
rămâi sănătoasă, lele Lisavetă. 

Am ieșit din ograda bătrânei — n-avea nici gard, 
nici poartă — doar un pârleaz de lemn de-l sari dintr-un 
picior, în fața căruia se sumețea un par împlântat cu un 
leţ legat de-a crucișu, de care atârna o coşarcă roasă de 
ploi şi șoareci. De coşarcă erau legate talăngi mici de lut, 
sunând în bătaia vântului, semn că acolo stă cineva. Nu 
ţi-ai fi dat sama de asta, văzând câteva paie ţâpate pe 
bote, încât tare ne-am mirat cu Evlavia cum poate trăi 
acolo biata muiere. 

— Bdiata Lisavetă, nu-i în tăte minţâle, zise 
Kurkagno, într-o doară. 

— Da ce-o păţât? 

— O lovit-o bărbatu-so-n cap cu paru, de i-o 
crăpat ţeasta. S-o vindecat numa dintr-o mninune, c-o 
zăcut cu săptămânile. 

— Păi din ce pricină o lovit-o? 

— Bat mort, i s-o năzărit că are pă Necuratu. 

— Mare-i grădina Domnului... Și-i mort 
amu? 

— Da. De-atunci, lele Lisavetă umblă c-un 
ulcior spart la părâu, tăt cărând apă-n casă, şi tătă să 
scurge pă drum, şi iar să duce şi tăt așe şi iar-așe, până 
ptică jos frântă. 

— Da cum? 

— Zice că bărbatu-so nu-i mort, cică vine la 
ea să-i ceară apă, adusă musai în ulceaua aheia, c-acolo 
unde-i dus rabdă multă sete. 

— Mare mninune-i și-asta, am zis, cugetând 
la ale mele. 

Auzisem de pe la pustnicii din Ţara de Piatră de 
morți care s-arată de pe lume aialaltă, la oameni cu 
minţile rătăcite. Și nime nu le dă crezare, dar văd ei 
ceva. Mi-am pus în gând să mă duc iarăși la lelea 
Lisavetă după predica de Armindeni, când oi ave mai 
multă vreme. Următorul bordei era mai răsărit şi mai 

cuprinzător, găsind acolo șapte suflete: o femeie năcăjită 
cu cinci plozi, toți mărunţei unu ca altu şi-un bărbat dus 
la muncă. Unul dintre copilaşi, un băieţel de vreo şase 
anişori, zăcea pe pământul rece, pe-o zdreanță de 
rogojină. 

— Da ce are coptilu, Susană? 

— Nu știu zoiu, că nu să mai rădică de-acolo 
de câteva ceasuri. 

— No, d-apoi m-oi uita oțâră la el, zis-am, 
luându-i mânuţa, s-aud dacă-i bate inima. Băietu are 
fața palidă, trasă, şi burta umflată cât ptişca, i-am spus 
muierii. 

— O fi mâncat niscaiva buruiene, spuse 
careva. 

— Muiere, ăst băiat nu-i bine, dă-mni-l mnie 
să-l doftoricesc, că mni-a şii de ajutor la templu. 

— Ia-l părinte şi du-l, mânca-l-ar amaru să-l 
mânce, că mnie mni-o mâncat capu tăţi, de nu mai știu 
nici cum mă teamă când mă strâgă. 

— Vorba ceea, cum mă strâgă, cum mă 
teamă, şi io tăt nu bag de samă, spuse Kurkagno, 
șuguind. 

— Aşe-i, stăpâne, vai de sufletu nostru. Da ce 
vânt v-aduce pă la sărăcia me? 

— Susană, câți s-au prăpădit la casa ta de 
când te-ai pripășit p-aci? 

— O murit un ţânc de mnic, neînțărcat, și 
tătânele lui bărbatu-mnio, de cioante rele. Era rău de 
gură. Ne suduia pă tăţi, până i-o săcat măduva-n oase și 
l-o luat iama. 

— Şi cum îi zâcea omului ăstuia? 

— Skora. Da ce-i baiu, că n-am vreme nici să 
suflu cu diavolii ăștia mnici. 

— Nimnică, Susană, vezi-ți de treburi. 
Rămâi cu bine, că-l luăm p-ăsta mnicu. Da cum îl 
teamă? 

— Branaro. 

Ne-am dus în grabă, de cât urlau plozii şi săreau, 
se călăreau, se dădeau peste cap și de-a berbeleacu, 
făcând o larmă şi-un zvon ca de câni răi. Dintre ei, când 
mai cresc, om cere unu-doi să vină şi la școală, că bine 
le-a prinde, săraci cum sunt, mulți şi flămânzi. Cât sunt 
mici se satură cu două-trei firimituri, tot jucându-se, 
dar când se înalță oleacă încep să-și dea coate, nu se mai 
încap, se ocărăsc unii pe alţii şi se păruiesc de sar 
scântei. Kurkagno ducea băiatul bolnav în brațe, așa că 
ne-am întors din drum, ducându-ne la casa noastră să- 
l îngrijim. Uite așa, ne-am mai aflat cu un sufleţel de 
om, neştiind cum nea prinde bine vreodată, dacă-l pun 
pe picioare şi-l învăţ oţâră de carte. Evlavia se arătă 
bucuroasă că are de cine se ocupa, învățându-l graiul și 
ruga noastră. 

— A creşte şi s-a deştepta. L-om îngriji noi, 
spuse fata. 

— Drept îi, niciodată nu știm de unde sare 
iepurele, încuviință Kurkagno. Îi cunosc de oameni 
cumsăcade. Nu să-mbată și nu umblă cu bolunzii lela- 
n-drela pă drum. 

Ajunşi acasă, Kurkagno a pus băiatul pe-o laviţă 
lângă soba caldă. Branaro s-a încovoiat, ridicându-şi 
genunchii la burtă, gemând de durere-n rărunchi. 
Evlavia s-a apucat să facă o zamă proaspătă de ceapă și 
morcoji înăcrită cu zăr de lapte. A pus acolo şi două foi 
de varză tăiate mărunt. Mirosea îmbietor. Apoi a 
încălzit apă într-o cofă pe cuptor, în care am pus o mână 
de busuioc, mușeţel și mentă. Dreasă cu un pic de apă 
rece, l-am pus pe băiat într-o copaie şi-am turnat încet 
apa călduţă și aromată pe el. L-a spălat bine Evlavia cu 
sopon, șoptind o rugă de vindecare. 

Apoi l-a înfășat într-un ștergar încălzit pe vatră și 
l-a aşezat sub pătura de lână, tot descântându-i. Am 
adus trifoiul cu patru foi şi m-am apucat să săvârşesc 
slujba de curăţare a cugetului și-a inimii, stropindu-l cu 
un mănunchi de busuioc uscat, înmuiat în apă sfințită 
în care am aruncat o bucată de jar încins în foc. l-am 
atins fruntea cu trei degete umezite, făcând semnul 
celor patru colțuri ale pământului şi ale celor patru zări. 
Am făcut la fel pe tâmple și-n dreptul coșului pieptului. 
Cu câteva picături de tinctură de plante l-am fricționat 

uşor în dreptul inimii, să-i pun sângele în mişcare. Pe 
abdomenul umflat cât o băşică de porc am pus un 
ştergar cald înmuiat în oţet, frecându-l cu mișcări iuți pe 
spate. 

Folosind ulcica cu cioc îngust, Evlavia i-a turnat 
un pic de ceai de plante şi miere-n gură. Copilul se 
liniștise, nu mai gemea înfundat, încovoiat de durere în 
vântre. Baia caldă și frecţia i-au relaxat trupul şi mintea. 
După ceai, Evlavia i-a dat zamă aromată de legume. A 
băut-o cu nesaţ. L-am lăsat să stea liniștit. După o 
vreme, și-a întors capul într-o parte şi s-a apucat să țâpe 
afară din intestine ceva verzui, urât mirositor. Mâncase 
ceva rău, bietul copil, cine ştie ce poame otrăvite de pe 
vale. Periculoase sunt mai ales cele cu boabe negre, 
porumbele ori bolunzele, ce pot omori omul neștiutor. 
Evlavia a sărit să-i ţină capul să nu se înece. Istovit, 
băiatul a căzut într-un somn adânc. Când a deschis 
ochii, s-a uitat atent în jur, să-şi dea seama unde se află. 
Zâmbind, Evlavia a venit la el cu o ulcică plină de zamă 
caldă şi i-a dat-o, zicându-i: 

— Degu, degu, druto Branaro, degu, mastia, m 
las ta mastja. 

S-a dus lângă el și i-a pus ulcica la buze, 
aplecând-o ușor. Branaro a gustat plescăind din buze, 
apoi a băut-o toată dintr-o înghiţitură. Evlavia a mai 
umplut o ulcică și i-a dat-o, băiatul beînd-o și pe-aceea. 
Era mulțumit, îi plăcuse gustul zamei. S-a culcat apoi și- 

a dormit până-n zori, neîntors. La răsăritul soarelui, 
împreună cu Kurkagno, am pornit din nou pe la casele 
oamenilor pentru a lua în primire pe cei vii şi pe cei 
morţi, să putem face scriere în catastif. Evlavia a rămas 
acasă să vegheze asupra lui Branaro, să-l hrănească, să- 
l înveţe. Ne-am preumblat pe la mai multe bordeie — 
vorba ceea, câte bordeie, atâtea obiceie — întrebând pe 
toți de-şi amintesc de răposați. În câteva zile, am 
mântuit de înşirat nume pe-o tăbliță de lut. Destul de 
mulți muriseră de boli, alții în încăierări ori pedepsiți de 
căpetenia aşezării. În noaptea aceea l-am trimis pe 
Gataia cu un alt răvaş menit lui Dacaballata: 


Barno, bratu -judecată 
Worwede-o - minciună 
Adaki — noapte 
Prometsu — păcat 
Aiwito — vârstă 

Korb - pată 

Got-jeo — împreunare 
Si — ea 

Molto — oaie 

Owi-staro — cioban 
Kamisja — cămașă 
Samali (-tso) — asemănător 
Tunna — piele 

Kusk (-ajeo) — a te culca 
Ster — stea 
Arto — piatră 
Gateo — lasă, lasă 
Branca — întins, pe brânci 
An-kaini — necuviincios 
Tambal — insultă, tămbălău 
An-menja — răbdare, omenie Orbjo — moştenitor Ana — 
stai! 
Anati — suflet 

CAPITOLUL XVI 


ARMINDENI. KASNI NATRIK KLUGGA Unde se 
încolăceşte coada balaurului înainte de-a izbi din 
nou pământul 


Zilele au trecut precum frunzele uscate căzute 
toamna. A dat căldura, intraserăm deja în Florar, 
apropiindu-ne de zilele Armindeniului. Acestei 
sărbători îi ziceau bătrânii leremindeni, laramia, 
laramina, numele pustnicului înțelept trăitor pe aceste 
meleaguri cu mii de ani în urmă. În susul muntelui, 
unde se-ncolăceşte coada balaurului înainte de-a izbi 
din nou pământul, în Valea lerii, trăise pe vremuri o 
regină înţeleaptă pe nume Iara. Era frumoasă, luminată 
și mare cunoscătoare într-ale poruncilor dumnezeieşti. 
Ridicase această regină fecioară un mare templu de 
slujire a Zămislitorului, unde se ruga zi și noapte, 
păzindu-se a știi nepregetat tot ce porunceşte acesta pe 
pământ. Ce rege a păcătuit prin trufie în fața Domnului, 
care cetate trebuie dată în mâna dușmanilor necruțători 
pentru a plăti cruzimea cu care spinteca săracii dintre 
zidurile ei. În smerita sa rugă, regina știa tot ce se 

petrecea pe fața pământului şi zărea într-un glob mare 
de cristal, ca-ntr-o oglindă, toate câte se întâmplau în 
cele patru zări. 

A apucat regina la mare cinste şi vază în toate 
colțurile pământului şi împărați vestiți trimiteau solii 
îmbelșugate pentru a afla soarta luptelor duse cu alte 
seminţii. Regina ştia să-i sfătuiască pe toți. Într-o bună 
zi, un mare împărat a fost vestit că i-a sunat ceasul, 
hotărâre luată de Zămislitor pentru multele sale 
nedreptăți. Trufaşul împărat, crezând că regina 
uneltește împotriva vieţii lui, a trimis o armată să treacă 
întregul ținut prin foc şi sabie. Unii zic că regina, preoții 
și preotesele ei au fost uciși, iar templul a fost dărâmat 
din temelii. Pământul ar fi fost ars și nimeni n-a mai 
știut de acesta multă vreme. Numa poveştile oamenilor 
au purtat din gură-n gură numele reginei Iara şi crunta 
ei moarte. 

Alţii spun că Iara n-ar fi murit, ci ar fi fugit într-o 
peşteră adâncă cu mult timp înainte de-a ajunge oastea 
acelui împărat hain. Iara şi înţelepţii ei au trăit ascunși 
în inima muntelui pentru o vreme. Stând tăinuiţi, ei n- 
au mai putut vesti oamenilor nenorocirea ce urma să se- 
abată asupra lumii. Armata acelui împărat hain nici n-a 
mai ajuns la templul larei, apele râurilor, mărilor şi 
oceanelor ieșind să-i înece pe toţi. Şuvoaiele au acoperit 
tot pământul, nelăsând nici un petic de uscat, decât în 
creştetul munţilor. Când au ieşit din peşteră, nu i-a mai 

recunoscut nimeni. Pesemne aveau harul dumnezeiesc 
de-a trăi peste măsură de mult. Au ridicat din nou 
templu şi s-au apucat să-și înalțe ruga, dar fără a mai 
prooroci măririlor lumii, pentru a nu atrage mânia 
acestora asupra oamenilor locului. Cântau atât de 
frumos, încât îți părea că soborul îngeresc s-a scoborât 
pe pământ să cânte Domnului. 

Nu se ştie ce s-a mai întâmplat cu această regină 
fără seamăn, dar cântecele şi poveştile au vorbit despre 
ea mii de ani. De la o vreme, un alt împărat hain s-a 
pricopsit prin acele locuri, mândru și fățarnic în fața 
Zămislitorului. Tot atunci, dintr-o casă de oameni săraci 
s-a ridicat un prooroc îndrăzneţ care-l mustra pentru 
toate câte le făcea, rele, ascunse ori mișelești. Nu mai știa 
ce să urzească împăratul să-l piardă, atât de tare-l rodea 
zavistia şi ura. Îi ceruse deja capul adus pe tavă şi 
promisese mult aur celui care va duce la bun sfârșit 
ticăloşia. Dar soarta împăratului era deja scrisă și-ntr-o 
noapte, un rege dușman a năvălit peste el, spintecându- 
l cu sabia în culcuș, în timpul somnului. De-atunci, în 
ziua de Armindeni s-a păstrat obiceiul de-a spune toate 
câte sunt de spus, de-a face orânduială în curți şi-ntre 
oameni pentru a scoate la iveală toate fărădelegile, 
ocărându-i pe răufăcători. Aşa cum se curăţă în case 
primăvara, măturând tot gozul afară, tot așa și inimile 
oamenilor trebuie primenite și pregătite pentru un nou 
an de muncă şi viețuire laolaltă. Acesta e rostul 

leremindenului, datină lăsată nouă de străbuni ca să nu 
uităm toate câte au fost dinainte, mari taine acoperite de 
ape şi pământuri. 

Am pregătit toate tăblițele din vreme, urmând să 
trecem toate listele pe hârtie însemnată cu cerneală 
pentru înscrisurile lui Leuketjo. M-am gândit c-ar fi mai 
bine să avem legile scrijelite pe lemn, lut ars și piatră cât 
de repede, mai ales pentru că noua lege trebuie să fie 
pusă în văzul tuturor locuitorilor acelui wiko. Va trebui 
să lucrăm cu dalta, împreună cu Gataia, să săpăm 
slovele în piatră întocmai cum a făcut Marele Împărat 
Constantin la Roma. Și pentru a păstra amintirea legii 
aspre alese de căpetenia acestei aşezări, o vom numi 
Cazna Şerpilor de Piatră, Kasni Natrik Klugga, și-o vom 
orna cu şerpi încolăciţi care să le ia gândul nelegiuiţilor 
de la rele, înfricoşându-i. În acelaşi timp, săpăm în halca 
de stâncă semnul Şarpelui de Piatră din muntele sacru, 
pentru a dăinui în vecii vecilor. 

La mijlocul Florarului, podeţul era ridicat din 
bârne grele cioplite în trunchiuri late de copaci fixați pe- 
o pătură de nisip, punându-li-se opreliște două braţe 
făcute din stâlpi aşezaţi de-a curmezișul. În față, 
puzderie de oameni s-au adunat, care de-anpicioarele, 
care întinși pe iarbă, doi-trei cu scăunele de lemn. Unii 
şi-au întins corturi de pânză ori din frunziș des, să-i 
umbrească. Leuketjo stătea pe-o bancă, în faţa mesei, cu 
Oino-Gustu, Evdochia și Kurkagno. Era soare, dar 

umbra unui pâlc de salcâmi cădea peste mine, să nu mă 
năduș cetind. M-am urcat pe podeţ, cu Gataia-n stânga 
și Evlavia-n dreapta mea, să-mi dea tăblițele la mână. 
Un murmur de nemulțumire se iscă în rândul bărbaţilor 
veniți la adunare. 
— Wrakki bena drukko< 
— Ce-i cu muierea aia tuioșe în faţa 
nostă? 
Oino-Gustu se ridică odată cu Kurkagno, la 
semnul lui Leuketjo, tunând cu glasul: 
- Taus elo! Taci din gură, mojicule! 
Ţi-o îngăduit oarecine să vorovești? Amu vin cu 
scorbaciu să vă abțigui pă spinare. Buddakko< 
S-a făcut linişte. Am început să cetesc numele 
morților fiecărei case, la auzul cărora muierile lăcrămau, 
iar unii bărbați oftau. Am trecut lângă numele robilor 
locul și cauza robiei, cei mai mulți dintre cei rămași în 
sat fiind înrobiți pe datorie. Unii au devenit robi fiindcă 
le-a fost salvată viața în timpul năvalelor sălbaticilor. 
Despre cei luați robi în altă parte nu mai știe nimeni 
nimic, nici cine i-a luat, nici ce s-a întâmplat cu ei acolo 
unde-au fost duși, dacă sunt vii ori morți. Robii rămași 
aci după ocuparea fostului sat al neamului meu n-au 
fost mulţi, dintre ei o samă eliberându-se prin muncă 
grea şi neîntreruptă. Am trecut apoi la numărul 
pruncilor născuţi, vârsta lor după socoteala părinţilor, 
care a cui îi și dacă părinții sunt cununaţi ori ba. 

Atunci am început să spun noua lege, linie cu 
linie, că-i poruncă de la stăpânire să se cunune bărbat cu 
muierea lăsată grea, ori să-şi caute loc de trăit, şiunu și- 
altu, că trai bun în wiko n-or mai avea. Să nu-şi dea-n cap 
unii altora fără temei, deoarece vor fi bătuţi cu biciul în 
văzul tuturor. De va muri cel lovit, atunci li se va lua şi 
lor viaţa, c-aşa stă scris, dinte pentru dinte şi ochi pentru 
ochi. De vor fura vite sau mâncare unii de la alţii, vor fi 
bătuţi la tălpi, puși în butuci. De vor fura de la 
căpetenie, vor fi spânzurați pe loc. De nu vor asculta 
poruncile pentru bună înţelegere în wiko, vor fi 
întemnițați, bătuţi, apoi izgoniți prin pustiuri. Când a 
venit rândul dijmei, s-au auzit iarăşi murmure de 
nemulțumire, repede potolite de Oino-Gustu. S-a 
hotărât să se dea câte-o baniţă din recolta anului de 
fiecare bordei, fie aceasta fasole, morcoji, secară ori 
ovăz, până mai prind oamenii oleacă de spuză. 

Pe la sfârşitul predicii, s-au apucat să facă foc 
mare, au înjunghiat un surdo, un berbece pe care l-au 
belit de blană, l-au tăiat în bucăţi cu satâru și l-au pus la 
fiert într-un ceaun mare, cu ceapă prăjită și morcoji, 
toate stinse-n apa dreasă cu un pumn de sare. Mămăligă 
proaspătă de ovăz au pregătit lângă tocană. Fiecare om 
a venit cu strachina sa, mai mică sau mai mare, din lemn 
ori lut ars, după putinţa fiecăruia. S-a dat vin de poame 
sălbatice şi toată lumea a băut și s-a veselit în cântecul 
fluierului lui Gataia. Când am terminat, ne-am așezat la 

masa lui Leuketjo şi-am stat la poveşti până s-a lăsat 
întunericul, apoi ne-am dus încet spre casă, cu tot cu 
Evdochia. Peste câteva zile, bolovanul mare de piatră pe 
care am scrijelit legea a fost adus în căruță de Gataia și 
Oino-Gustu, ajutaţi de argaţi. A fost pus drept în 
mijlocul satului, unde se află și astăzi, să nu uite nimeni 
de noua poruncă. Seara târziu, am așternut câteva slove 
de folos și i le-am trimis lui Dacaballata: 


Kondei — arde 
Rog - alege 

Suli — soare 

Gestu — a căra 
Kusdro- fund 
Starno — ridicătură 
Kiro — curat 

Las-ni — lacom 
Udro - gri 

Kloppo - şchiop 
Bissi, mato — deget 
Adaso — potriveală 
Okita — grapă 
Tronketu -— baie 
Sata — sămânță 
Badjeo — a spăla 
Seno-tato — moș 


= 185 — 


Kolino - sfânt Buto — casă 
Ketru - patru 

Bou -— dino — ciurdă de boi, vaci 
Balo, sergo — boală 

Krutta — harpă 

Sugeo, dinneo - a suge 

Erra — coada 

Sugaro - fericit Nige/o - spală 
Grat-jo — ardoare 

Aramo - braţ 

Datlu — adunare 

CAPITOLUL XVII 


DEMATA, MARE OSPĂȚ Racla de cristal cu 
podoabe de aur 


Doliul lui Leuketjo după prima muiere se 
apropia de sfârșit. Era spre Cireșar, vreme însorită și 
caldă, fără zăduf, cu seri lungi şi luminoase. Evdochia 
era acum o tânără muiere curată, îngrijită, obişnuită la 
casa căpeteniei, cu mintea adâncită și știință de carte, 
așa cum numa fetele de neam mare și rang înalt 
obișnuiesc a fi. Crescută în legea noastră, avea purtare 
aleasă, era cuminte și liniştită, făcându-şi treaba cu 
hărnicie, răbdătoare cu toanele Atiganei. Vremea nunții 
se apropia. Acum, c-am trecut de predica de 
Armindeni, aveam răgaz să ne dumirim cum să facem 
petrecerea. Mai întâi, era nevoie să găsim nănași, 
părinţii sufleteşti şi îndrumătorii mirilor, oameni 
trecuți prin viață, cu copii. Ne-am gândit la Kurkagno, 
fiind de vița noastră, el ştia obiceiurile şi ne putea fi de 
mare folos ca staroste. Vom întreba dac-a fi bugăt de 
bun de nănaș pentru Leuketjo, pesemne el ar vrea să-i 
vină Oino-Gustu ori vreun războinic temut de la Jupa. 

Eu l-aş fi ales pe Kurkagno, măcar ştie strigăturile și 1- 
om mai învăţa noi și mai multe. Leuketjo a hotărât ziua 
ospățului pe la mijlocul lui Cireşar, spre seară, când e 
cald, dar nu înăbuşitor, să putem sta la mese noaptea 
întreagă. Totul avea să se petreacă în bătătura sa, unde 
a dat poruncă să se facă mese lungi și laite de lemn 
pentru meseni. 

De pe la sfârşitul Florarului, eu cu Evdochia, 
Evlavia și Gataia ne-am apucat să pregătim casa pentru 
alai, urmau doar să vină s-o ia de acasă, gătită frumos 
din cap până-n picioare. Pe de-o parte, trebuia pregătită 
casa miresei, pe de alta, odoarele de acăţat la mesele din 
curtea lui Leuketjo. Am împletit șnururi frumoase, 
ștergare brodate cu numele mirilor, șiruri de panglici 
colorate frumos pentru împăunare. De pridvor am 
aninat ştergare, merindare, scoarțe, perini, plapume, să 
încânte ochii alaiului. Pe jos, după ce-au măturat și 
dereticat, am deșirat un covor lung, colorat, ţesut de fete 
la război. 

În casă, am curățat lună, am pus covoare și-am 
împodobit masa cu strachini de fructe, fel de fel de 
colaci şi turte dulci drese cu miere și dulceţuri de 
poame, un ol de vin rece cu ulcele mititele. Am avut 
noroc de-o mână de vişine, vreo două căpşuni găsite la 
marginea pădurii și o straiță de corcodușe galbine. Tare 
frumos arătau întinse pe masă, în strachini mari de lut. 
Am tăiat şi-o tablă de slănină, am înconjurat-o cu ouă 

fierte, ceapă verde, leurdă şi alte verdețuri. Masa arăta 
îmbelșugată, aşa cum se cade la o familie de gospodari. 

În ajunul nunții, au împletit fetele șiraguri şi 
cununi de flori parfumate, plăcute ochilor. Cele mai 
frumoase erau cununile de Sânzâiene, galbene și 
înmiresmate de-ți luau minţile. Margarete, toporași, 
cicoare, maci și tot soiul de floricele găsite pe câmp și- 
n poiana pădurii le-am împletit cu sfoară, aninându-le 
de scaune şi pe deasupra meselor, acățate de nişte stâlpi 
de lemn pregătiți de Gataia. Erau patru stâlpi frumoși 
sculptați cu soarele şi luna, împănaţi cu două şire de 
sfoară colorată prinse-n cruciș, toate pline cu ghirlande 
de flori îmbătătoare. Aceștia erau Stâlpii Pământului, 
făcuți de Zămislitor să razime întinderea nesfârşită a 
lumii. 

Pentru bucate, de-o săptămână s-a dat poruncă 
la bucătărie să se taie-un porc gras, un berbece mare și 
cinci cocoși falnici. Am mers cu Evlavia să le-arătăm 
cum se face leveșa de găină, tocana de berbece și 
friptura de porc. Nu ne-am lăsat şi-am făcut jumere și 
cărnaţi, multe chiftele cu usturoi mărunţit, răcituri, 
ptişcă, toate mândru aranjate pe blide și străchini, cu 
cununi de ceapă roșie și bulgări de brânză proaspătă. 
Mămăligă s-a făcut pentru toate sufletele, înmuiată în 
tocană, servită cu fâşii subţiri de cureti murat. Era un 
ospăț pe cinste, după datina strămoșască. În dimineaţa 
nunţii, a pornit alaiul pe uliţă cu Gataia-n frunte, tot 

cântând şi strigând, cu oiaga de pălincă frumos legată 
cu şnur roşu. Gataia cânta din fluier, iar Kurkagno zicea 
strâgăturile șugubețe, să-nveselească lumea: 


Taci mnireasă nu mai plânje 
Că departe nu te-or duce 
Te-or duce la casa ta 

Cum ţâ-i face, aşe-i mânca 
Cum ţi-aşterne, așe-i culca 
Poţi să şii mnire împăcat 
Că mnireasă ț-ai aflat 

Ştie țesă, ştie coasă 

Ştii purta haine frumoasă 
Meşteră la cusătură 

Şi la vorbele din gură 

Ştie pânea s-o frământe 

Şi pă om cum să-l încânte 
Mnireasă mândră cu flori 
Ia-ți gându di la ficiori 
Ţine-ţi gându la bărbat 

Că cu el te-ai cununat 

Poţi să şii nună voioasă 
Că ţi-ai găsât șină frumoasă 
Voios poate să şie nunu 
Că e finu ca păunu 
Amândoi pereche aleasă 

Ni-s dragi la câți stăm la masă. 


În urma lor veneau flăcăi tineri jucând bătuta din 
picioare, frământând bine pământul în ritmul muzicii. 
De când au făcut horă-n sat, au prins a dănțui și păgânii, 
numa uitându-se la Gataia, Kurkagno și Evdochia. 
Evlavia obișnuia să mai cânte doine de dor și jale, 
plângându-și năcazurile dinainte. Pentru nuntă am pus- 
o să se ocupe de împodobitu găinii. Bine rumenită-n 
cuptor, a împănat-o frumos cu mărgele de plăcintă. A 
pus un colac mare cât roata carului în fața mirilor, 
mândru aranjat în formă de soare luminat cu multe 
raze. 

În mijlocul colacului era o lumânare de ceară 
mare, groasă, lungă, să ardă spre văzduh, dând de ştire 
Zămislitorului de cununie, pentru a le rostui viață bună, 
tihnită şi plăcută, ferită de rele. După ce iam 
binecuvântat cu trifoiul, cântând ale mele cântări de față 
cu tot satul, ne-am aşezat toți la masă. Imediat, a apărut 
Evlavia cu găina, scuturând-o, cântând și jucând cu alte 
muieri din sat. Și așa strigau ele din gură, s-audă toată 
lumea: 


Uiuiuiuiu că și io viu 


Cu zadia prinsă-n brâu 
Da-ţi-mi voie ca să zbor 

Cu găina din cuptor 
Găina îi ca ruja 

Să i-o duc la nănașa 
Măcar m-am sculat târzâu 
Numa atât-am zăbovit 
Până ce m-am rumenit 
Trandafir ardelenesc La 
tătă lumea vestesc 

Că cu găina pornesc 

La nănași să chiuiesc 
Socăciţa de la oale 

Şi-o făcut jăburi la poale 
Şi-o furat carnea din oale 
Şi-o dus-o printre clăi 

Şi-o mâncat-o cu prașcăi 
Şi-o dus-o-n fundu gredinii 
Şi-o mâncat-o cu vecinii 
Faceţi-mi locu mai larg 

Să mă scobor de pă prag Să 
mă duc cu găina 

Să i-o duc la nănașal... 


Mare veselie s-a pornit, lumea râdea şi se bucura 
de strigătura lor. Gataia cu alți doi flăcăi cântau din 
fluier, la frunză şi băteau toba. Dintr-un trunchi de 
copac, a meșterit Gataia o ceteră, a prins niște fire de păr 


= 192 = 


de cal şi gata a fost minunea. Când obosea de suflat, lua 
cetera și o piţiga, cântând din gură cu alți doi pregătiți 
dinainte s-o-mbucure pe soră-sa. Era mândră Evdochia! 
Avea părul împletit sub năframa roşie cu ciucuri, o 
zadie trasă-n fir roşu şi-o ie brodată cu pui, cruci şi stele. 
Pe năframă, o diademă din rotunzi de aur, la gât o salbă 
de galbini, strălucind în soare de te orbeau! l-a pus 
Evlavia o pasăre măiastră pe pieptul iei, atâta de 
frumoasă, încât te-aşteptai să-şi ridice aripile şi să 
zboare, ciripind. Era o ciocârlie cu pene înflăcărate, cioc 
de aur şi ochi de rubin, de s-au mirat toți mesenii. Pe 
spatele iei, i-a pus un trandafir mare, roşu încins, cu 
petalele deschise, de-ţi părea că lasă miresme parfumate 
în juru-i. Leuketjo s-a înveşmântat într-o cămașă albă 
brodată de Evdochia cu vârtejuri și cruci, încinsă c-o 
cingătoare lată din piele de bour. 

Lângă el, meseni de cinste, adunaţi dintre argații 
de frunte cu familiile lor şi războinici veniţi de la Jupa. 
Despuiaţi până la brâu, mâzgăliți cu pete brune, cu 
părul ţepos, i-au adus mirelui în dar o sabie mare, cu 
mâner aurit în cruce, bătută cu pietre preţioase şi 
cristaluri. Strălucea ca fulgerul în bătaia razelor 
soarelui. Se minuna lumea de mândreţea sabiei așezată 
pe masă în fața mirelui. Nu după multă vreme, dintr-o 
parte se auzi sunetul unui corn. De peste gard, călare 
pe-un cal sur, săltă în curte un războinic de-al neamului 
meu, purtând coif și zale de aur. Coapsele picioarelor și 

braţele erau arse de soare, pleznind de forţă și sănătate. 
Cu totul aurit, sclipea în soare ca un înger al Domnului. 
— lohaaanaaaa,  Racatai  Niwlahi Ha 

Tsseg, Dakhia ashezzar ye shadetta wi kogasheyanna! 

chiuind o dată lung. 

Războinicul veni la trap până-n 
fața Evdochiei, struni armăsarul în două picioare și 
rosti urarea strămoșească, s-audă toţi: 

— Tare ca piatra steiului din munte! 

Plecă capul și lăsă pe masă o raclă de cristal plină 
de brățări, cercei, mărgele de aur, argint şi tot soiul de 
podoabe femeiești. Rămaseră nuntașii cu gura căscată. 
Racla era ornată cu balaurul înflăcărat cu cap de lup. 
Dispăru apoi pe unde-a venit, pierzându-se spre 
pădure. Evdochia se bucură de darul demn de-o regină, 
trimis, socot, de Dacaballata şi de regele nostru, în 
semn de îngăduinţă. Mare cinste ni s-a făcut prin asta, 
ploconul Marelui Bour Bujoriu înălțând-o pe mireasă la 
rang de fiică a regelui, cu vaza şi răspunderea cuvenită. 
Leuketjo s-a mirat peste poate de cele întâmplate, 
bucurându-se de marea cinste ce i se arăta din partea 
regelui nostru. 

Jură credință Marelui Bujoriu pentru toată viaţa, 
închinând cu ulceaua de vin. Toţi războinicii i-au ținut 
isonul, hăulind de răsunau dealurile. Dintre ei, l-am 
văzut pe Corb a lui Răngaru, o matahală de om cu 
capul bolovănos proptit pe-un grumaz gros, vestit în 

toate locurile pentru vitejia lui pe câmpul de luptă. 
Învârtind o rangă mare, groasă de fier deasupra 
capului, îi pălea pe dușmani, rupându-le picioarele, 
capetele, zdrobindu-le piepturile, din care smulgea 
inima încă bătând. Ăsta era din seminţia noastră, 
tătâne-so, Răngaru, fiind un fierar de frunte de la curtea 
regelui. Nemulțumit cu disciplina aspră din armata lui 
Dacaballata, dădu bir cu fugiţii la păgâni, prinzându-se 
frate de cruce cu Leuketjo. 

Altul era Tenek, cu o claie de păr roşu pe creştet, 
un nas mare cât un morcov împlântat pe mutra lată și 
ochii cât cepele. Ăsta nu prea vorbea, bea cât potopul, 
scrâşnea din dinţi și numa izbea cu pumnul în masă, 
făcând-o arşice. Alb Ion, cu picioarele lungi cât 
turnurile și părul inele stătea lângă Gardar al Varvarei, 
mare tâlhar de cai. Apoi era Roger Borşa, atât de înalt 
încât se zicea că bate norii cu fruntea. Era Thunerik, 
întunecat la piele precum mă-sa, o barbară de din jos 
de Danaistru, Brude Roşcatu, fără dinţii din față, sparți 
cu buzduganu într-o luptă. Mai la dreapta, Aetel, înalt 
ca bradu, tăifăsuind cu Kentarie Sângerosu şi cu 
Cutbert, ăla de răcnea atât de tare, de se crăpau 
zidurile. La stânga mirelui, Vişinca, însemnător în 
urice, Mercior, din neam bogat şi Gutrumin, ăl rumen 
la chip, care tot se opărea la față când bea. Cot la cot cu 
ei, Vaidan, de-şi face laţ din sfoară groasă, îl aruncă de 
gâtlejul dușmanului, legându-l fedeleș cât ai clipi. 

Toată șleahta asta de fiare nestăvilite a dorit să fie 
nănaşi lui Leuketjo, tot închinând în sănătatea mirelui 
câte-o cofă, dată pe gât în jos dintr-o înghiţitură. 

— Potu be cât vreu. Să trăiască!< 
răcnea Cutbert cât îl țineau plămânii. 

— Cine să trăiască? întreba Kentarie 
șugubăţ, ca şi cum n-ar ştii. 

— Doră finu carele șef ni-i< da cine< 

— Ptiar așe, doră cine< 

— Doră finu carele şef ni-i< 

— Trăiască o sută de ani< - Să ne 
trăiască< — Trăiască... 

- Să ne trăiască... strigau toți ca unu. 
Apoi iară închinau urlând din toți bojocii: 

— Fine, hai să bem, halal de noi, că 
fain ospăț ai, cum n-am mai pominit de când 
sântem< 

— Să bem, oameni buni, să bem, c-o 
viață avem și nu ştim când să gată< 
Şi-a început lumea să mânce, să beie, să joace şi 

să se veselească, cum nu s-a mai pomenit prin acele 
locuri. Mâncau războinicii zdrobind cioante între dinţi, 
scuipând zgârciuri pe sub masă, de unde câte un câine 
mai îndrăzneț le apuca. Hulpavi de mâncare și băutură, 
după o vreme au văzut muierile jucând. Care n-a picat 
sub masă mort de beat s-a dus la câte-o prăpădită când 
se lăsă întunericu, să nu vadă tot prostu ce fac ei. M-am 

gândit, Doamne fereşte de-or lua vreo boală și nu i-oi 
putea scoate la liman, și-apoi la luptă, cine s-a duce... Ei, 
ei, omu tânăr e sortit patimii băuturii și-a muierilor, ba 
se mai şi îndoapă până crapă, îmbuibaţii! De băut, nici 
nu mai încape vorbă, deja au dat gata câteva butoaie. 
Nici nu mă mir că Măritul Împărat Bourobosta și Marele 
Preot Dioceneu au poruncit să stârpească viile ținutului! 
Într-atâta s-au înrăit bărbaţii la băute, încât n-aveau 
putere să lupte-n bătălii. După ce i-a pus la punct, a 
făcut din ei o armată neînvinsă cu care a ridicat o 
împărăție întinsă peste munți şi văi, ţinând piept Romei. 
Oino-Gustu se uita încruntat cum toarnă pe gât ca-n 
deșert și-și puse mâinile în cap. De la o vreme, s-a dus 
la bucătărie şi-a spus slugilor să îndoiască vinul cu apă 
înainte de-a aduce ciuberele la mese, şi-așa nu mai simt 
ei gustul, rupți de baţi cum sunt. 

Pentru sărăcime s-au întins niște mese mai 
încolo. Leveșa aburea în străchini rotunde de lemn, 
împodobită cu tocătură de verdeață şi usturoi. 
Plescăiau de mult ce le plăcea. După zamă, lua 
bucătăreasa tocana cu linguroiu direct din ceaun și-o 
turna în străchinile umplute cu bulzi de mămăligă, 
peste care arunca fâșii de murătură. De băut, oțâră de 
vin ars, nu prea mult şi-ndoit cu apă fiartă, să nu se- 
mbete și să facă prăpăd. De dulce, colaci cu silvoiță. Și 
jucau, bucurându-se-ntre ei. Ospăţul şi veselia a ţinut 
până în zori, ţopăind, horind, jucând, urlând, hohotind 

de răsunau văile. De la o vreme, larma s-a oprit, căzând 
toți morţi de beţi și frânți de oboseală. Evdochia şi 
Leuketjo şi-au văzut de ale lor, iar eu și Evlavia ne-am 
dus acasă, să ne culcăm, a doua zi aveam iar de lucru. 

A fost nuntă mare, de i s-a dus vestea în toate 
satele dimprejur. Toţi aflaseră că Evdochia era fiica 
regelui ținutului, c-a fost purtată într-o caleașcă cu totul 
şi cu totul de aur de-un înger coborât din vârful 
munților. Un porumbel alb a zburat deasupra capului 
ei şi cerurile s-au deschis. Așa vorbea lumea din auzite. 
După ospăț, cât de repede, am trimis răvaş tainic la 
Dacaballata: 


Banatlo - grozamă 

Merka - fiică 

Din — ziuă 

Bundo — podea 

Ennaka -— cioară 

Manga - înşelăciune 
Tamna-(j)e/o — a tăia 

Bou, damo — bou, vacă 
Soimeno - alifie 

Regli — clar Jalo — curăţare 
di-don-a — comfort kel-e-o — 
ascunde rime-o — numără 
mutro, temeno — întuneric 
mrato — decădere, înșelare 

kad — decora kadro — 
decorat trogo — descendent 
di-trebo — a părăsi baisto — 
dorință de-da — a dispărea 
Klad-je-o — baraj dura — ușă 


CAPITOLUL XVIII 


URSIIOARELE Coconu domnesc Wlatiko, 
Sagrobolo Katuwallu Danoujos 


A trecut și ospăţul, acum Evdochia era nevastă la 
casa ei, mare doamnă a căpeteniei din wiko. După o 
vreme, îşi pierdu pofta de mâncare şi începu să verse 
dimineţile. A dat fuga la mine să mă întrebe ce poate fi. 
l-am dat să bea ceai de muşeţel, spunându-i să aibă 
răbdare câteva zile, c-om vedea noi. După câteva 
săptămâni, i se oprise sângerarea muierilor. Biata fată 
purcese grea. Ne-am rugat toți Domnului s-o ţină 
sănătoasă şi m-am apucat să orânduiesc ce bucate să 
mânce în fiece zi. Trebuia s-o ţinem puternică la trup și 
la suflet, mai ales după foametea îndurată de mică şi 
spaima trasă după siluire. 

Era bolnăvicioasă, gingașă și speriată din te miri 
ce. Cu greu, în mai puţin de un an, după mult chin și 
lacrimi nenumărate, venise clipa să mă pregătesc pentru 
momentul greu prin care va trece biata copilă plăpândă. 
Am pregătit multe fâșii de albituri fierte în apă clocotită 
pentru sângerare. Cuţitul pregătit pentru tăierea 
legăturii era fiert de mai multe ori în apă clocotită și 
aburi încinși. l-am dat bietei fete o gură de elixir de 
plante, s-o-ntărească şi să-i uşureze suferința. Leuketjo 
era îngrijorat, umblând ca un leu în cușcă, bând vin cu 
Oino-Gustu.  Urletele Evdochiei îl  înnebuneau. 
Împreună cu moașa satului şi cu Evdochia, am reuşit să- 
i scoatem sănătoși pe amândoi din greaua încercare. Cu 
multă grijă şi rugăciune din partea noastră, Evdochia s- 
a aflat cu un fecioraș blond cu ochi mari şi albaștri ca ai 
ei, vânjos la trup ca tată-so şi sănătos. După câteva zile, 
a fost botezat vlădica, coconul domnesc Wlatiko, 
Sagrobolo Katuwallu Danoujos. 

În primele trei zile m-am căznit cu ajutorul 
Evlaviei să pregătim întâmpinarea noului suflet printre 
noi. După despărţirea pruncului de mamă, fragil 
trupeșşte şi sufletește fiind, acesta este ușor ademenit în 
tărâmurile neființei. Pentru a îmblânzi soarta aşa cum 
ne-au învăţat strămoșii, aşteptam cele trei ursitoare să-i 
ureze de bine copilului. Am curăţat cu mare grijă odaia, 
cădelnițând, rostind cântări de purificare a aerului de 
arătări necurate. Totul trebuia să fie primenit, tihnit, 

nepătat, de bună cuviinţă, nimic să nu le zăhăiască pe 
dochii. Pe masa de întâmpinare am aşezat trei străchini 
cu tarte îndulcite cu silvoiță și alte poame. Alături, trei 
colaci mari împletiți în spic, cu lumânări aprinse în 
mijloc, sclipind ca soarele. Am strecurat și trei ulcele de 
vin îndulcit cu miere, să se veselească 
Mumele. Împreună cu Evlavia, plăcută Marii Mume de- 
acum, vestind-o în vise și năluciri de multe întâmplări 
bune sau rele, am rostit descântecele potrivite: 


Doamne Dumnezeule 
Trimite Ursitorile 

Să vină toate voioase 
Voioase şi bucuroase 
La sânie să gostească 
Lui Sagrobolo bine să-mpărţască 
Urselor 

Zânelor 

Frumoaselor 

Sfintelor 

Curatelor 

Cu bine veniţi 

Bine ne găsiţi 

Cum vă primim 

Cu pusă masă 

Cu bucate direse 


= 201 = 


Vânaturi alese 

Aşa vă ospătaţi 

Până vă dumiriţi 
Noroc să meniţi 
Fătului nost Sagrobolo 
Sfintelor 

Bunelor 

Să vă aducă Dumnezeu curate 
Luminate 

Bune ca pâinea 

Dulci ca mierea Şi 
line ca apa. 


Pe la miezul nopţii am deshis uşor fereastra şi i- 
am lăsat pe mamă și pe prunc dormind liniștiți. Noi ne- 
am dus în cealaltă odaie, rugându-ne şi priveghind. 
Preacuratele au venit şi s-au dus, sorbind câteva 
picături de licoare, ciupind câte-o fărâmă de colac. A 
rămas în urma lor o adiere de busuioc și de mere 
domneşti, semn de ursită bună. Pruncul dormea liniștit 
în luminile focului din vatră, iar Evdochia se ruga 
Domnului să-i crească copilul mare și sănătos. Tot aşa, 
treceau săptămânile ca apusurile de soare. Mama şi 
pruncul prindeau puteri, deşi Evdochia era veșnic 
temătoare şi îngrijorată. Văzând câtă moarte a fost pe 
răposaţii copii ai lui Lueketjo, se speriase să nu cadă 

blestemul și pe capul băiatului ei. Din această pricină, se 
ruga neîncetat şi de-abia mai putea dormi. Nu îngăduia 
să intre nimeni în odaia ei şi-a copilului, nimeni 
altcineva decât părinţii, eu şi Evlavia. Socot eu că bine 
făcea, la câte boli spurcate umblă acum prin lume. 

Mai intra şi Atigana, curioasă, dar pizmaşșă, 
uitându-se pieziș la leagănul de lemn, până când ne-a 
tras o spaimă soră cu moartea. Într-o zi, fătuța a dus un 
pui de găină cu gheare ascuţite şi l-a pus în leagănul 
micului Sagrobolo. I-a zgâriat obrajii şi-a fost cât pe ce 
să-i scoată ochii, speriind rău pruncul. Oare ce-o fi 
gândit biata fată cu minţile rătăcite când a făcut această 
faptă necugetată! Aflând de una ca asta, a pedepsit-o 
tată-so, punându-i opreliște să se mai apropie de leagăn. 
N-au mai lăsat copilul nepăzit de atunci, de frică să nu- 
l omoare Atigana din neştire. De atunci, fata nu mai 
intra în odaia micului Sagrobolo decât cu tată-so ori cu 
Evlavia. Îl scotea Evdochia afară înfășat în albituri 
proaspete, culcat într-un leagăn cioplit pe-un căruț mic 
de lemn, pus pe roate, care în loc să fie tras, se împingea. 
A fost meșterit de Gataia pentru nepotu-so. S-a mirat 
Leuketjo de căruțul mititel când a văzut ce bine prinde. 
Copilul creștea sănătos şi-n afară de o răceală, două, n- 
au fost temeiuri de îngrijorare. Oricum, i-am adus 
Evdochiei un ulcior plin de ierburi de leac din care să 
facă fiertură de ceai pentru copil, să-i calmeze durerile 
de burtă. 

Apoi a venit vremea botezului după rit 
strămoşesc. La botez, l-am scufundat în copaia cu apă 
caldă şi busuioc, tot rugându-mă și tămâindu-l cu 
cădelnița. Evlavia îi descânta, Evdochia l-a şi luat să-l 
înfaşe, de teamă să nu-l prindă răceala, chiar dacă-n 
odaie focul ardea de cu sară. Apoi am stat toţi la masă, 
mâncând și închinând în sănătatea pruncului. Gataia i- 
a făcut sumedenie de jucării din lemn, Evlavia i-a cusut 
veșminte frumoase, eu i-am pregătit înscrisul venirii pe 
lume, cu numele părinţilor, ziua şi ceasul la care s-a 
arătat. Toată lumea era bucuroasă că este sănătos şi 
mereu ne străduiam să îl ferim de necazuri și boli. 

CAPITOLUL XIX 


DIDASCĂL LA TREBO URO 
Tauso exs-di-sede-o. Sed-e-o 


Cu Evdochia dusă la casa lui Leuketjo ca muiere 
legiuită a căpeteniei așezării, venise vremea să pregătim 
casa pentru dăscălie. Era în luna lui Răpciune, când se 
gată muncile la câmp şi plozii sunt lăsaţi să se joace-n 
noroi pe uliţă. Împreună cu Evlavia, ne-am apucat să 
rânduim casa pentru învățăcei, înşirând două bănci 
lungi de lemn cu spătar la perete, în fața cărora am 
aşezat laiţe drepte mai înalte şi mai late, de folos ca mese 
pentru scris. În dreptul fiecărui învățăcel, o tăbliță de 
lemn așternută cu lut moale, un beţișor de lemn cioplit 
în vârf şi-o scândurică subțire pentru ştergerea și 
îndreptarea lutului umed. Beţigașul nu era ascuțit, să 
nu-și scoată neastâmpăraţii ochii, vârful fiind tăiat bont, 
să nu împungă. 

Pe pereţii de lemn, a pictat Evlavia o puzderie de 
icoane ale Marii Mume şi ale Pruncului ei, Tânărul Mare 
Crist di Sus şi Marele Zămislitor în mijlocul Soarelui 
Sfânt, înconjurat de raze calde, înflăcărate. Era frumos, 

zgrăvit în albastru cerului, auriul soarelui, verdele ierbii 
şi roşul macilor. Icoanele acelea numa nu grăiau, atât de 
vii păreau, încât uneori mi se părea că mișcă. Mare taină 
e şi asta, a oglindirii dumnezeirii pe lume, şi cine poate 
s-o-nțeleagă! Măcar s-o lăsăm să lucre-n cugetele 
noastre, să le curețe, ţinând deoparte lucrările rele ale 
Nefârtatului și Necuratului Proclet. 

Azi-iarnă, în timp ce-l învățam carte pe Leuketjo, 
am îndrăznit să-i cer să-ngăduie unor prunci ai 
localnicilor să vină la învăţătură din toamnă, când se 
lasă bruma şi nu mai e nevoie de mâna lor de lucru în 
gospodării. 

— Ce dăscălie, Seno Ulpila, că n-avem 
dăscălie? 

— La noi acasă, mărite stăpâne. Pregătim o 
odaie jos, amu că Evdochia s-a măritat la casa ei. Acolo 
facem dăscălie pentru copilaşi, să ştie şi ei oțâră de carte, 
că nu strică să ai și oameni învăţaţi când cresc, să deie o 
mână de ajutor la propăşirea așezării. 

- Drept grăieşti, bătrâne Ulpila. Rău îi să nu 
ştii lega două vorbe ori să tai două linii p-o scândură, 
când ai două jite-n bătătură. 

— Da, stăpâne, mare vorbă ai grăit amu, 
Domnu audă-ți-o. Vremea trece și numa ne trezim 
bătrâni, neputincioşi şi n-are cine judeca cu minte dup- 
aia, când noi n-om mai șii. 

— Oino-Gustu, ia mergi cu Ulpila la vreo 
douătrei case, să chemați plozi la învățătură, că bine le- 
a prinde, şi-așe numa ne stau în cale pă uliţă, făcând tăte 
năzdrăvăniile. 

Ne-am dus la acele case, vorbind Oinu-Gustu cu 
mare poruncă de la căpetenie să-și trimită plozii la- 
nvăţătură, să se deprindă a scrie şi-a ceti, nevoie fiind 
de tineri cu carte la curtea domnească. Am primit 
făgăduială de la părinţi că-și vor lăsa fiicele şi fiii la noi 
la dăscălie să-nveţe slovele pentru a fi de folos la curte, 
ca vătafi, ţinând socotelile, să nu tragă din greu la 
munci, ca robi ori slugi. Cei cu mintea potolită au înţeles 
că-i mult mai uşor să ţii condeiul decât sapa și hârleţul, 
aşa că s-au întărit la inimă gândindu-se la viața uşoară 
ce li se arăta urmaşilor lor peste câțiva ani, dacă se țin 
de carte. După ce-am rânduit dăscălia, neputând pune 
geană pe geană, am pregătit răvaşul tainic menit 
înțelepţilor curţii şi l-am zorit pe Gataia să-l strecoare la 
marginea pădurii: 


Trag-jo — reflux 
Bili — margine 
Skora — închidere 
Namant - dușman 
Driko — față 

Taro — repede 

Tato, tata — tată 

Bote/o — frică 

Kom-ed-o — praznic 

Kamula - servitoare 

Mlato - făină 

Lin-je/o, bere-o — a se prelinge 
Blato -— floare 

Troget — picior 

Gustu — forță 

Antano, talo — frunte 

Kaito — pădure 

Kretta -— formă 

Duno, dunos, dunastu — cetate 
Di — de la 

Anu — de la 


La mijlocul lui Răpciune, când culesul 
s-a-ncheiat și recolta a fost adăpostită în pivnițe și 
cămări, iar claca pe moşia lui Leuketjo s-a sfârșit, am 
mers pe la casele oamenilor s-aducem copiii la 
învăţătură. Totul era pregătit, băncile erau înșirate la 
perete, măsuţele aveau tăblițele unse cu lut proaspăt. 
Am adunat cam șase-şapte copii, trei băieţi și patru fete, 
toți cam de vreo șapte-opt ani. Păreau amețiţi, zgribuliți, 
somnoroși şi nu știau unde să se-așeze. Evlavia i-a luat 
pe rând din colţul în care s-au înghesuit şi i-a condus pe 

fiecare la locul său, așezând fetele mai scunde în fața 
noastră, răsfirând băietanii pe marginile laiţei. 
- Tauso exs-di-sede-o. Sed-e-o. 

S-au trântit unii peste alții, râzând ca tonții. 

— Tauso, tauso a strigat Evlavia la ei. 

Kom-sit-e-o. 

Le-a pus pe fete la mijloc, cu băieții pe de lături, 
cei mai mari la stânga şi la dreapta. L-am adus și pe 
Branaro să învețe cot la cot cu ei. Venise şi-un vlăjgan 
de vreo unsprezece ani, mai mare decât toți şi mai slab 
de minte, tot hlizindu-se cu gura până la urechi. 

— Anman? l-a întrebat Evlavia. 
z Katu-Maro au răspuns copiii într- 
un glas, râzând. 
Era mare veselie, bine că măcar le plăcea. 
- Katu-maro Kuno-maro... Katu-maro 

Kuno-maro... strigau unii către alții, hohotind fără 

să se poată opri. 

Ce putea fi, de ce râdeau oare? Evlavia mă lămuri 
în şoaptă, râd pentru că se joacă cu numele lui, 
poreclindu-l câne. Kuno-maro însemna dulău, când pe 
mine mă dusese gândul la ceva maroniu, cum e pielea 
de bou. Hmmmm. Trebuia să le stăvilesc pornirea la 
haz, nu eram la iarmaroç, nici nu juca ursu în mijlocul 
satului. 

— Tauso, am strigat, cu glas tunător și 
calmant în același timp. 

Am început să săvârşesc slujba de purificare a 
noilor ocupanți ai încăperii, ştiind c-au venit aci cu 
apucăturile din casele lor, aducând cu ei umbre 
nedorite, spurcate chiar, tulburând buna pace a 
lăcașului de învăţare. Furaţi de glasul meu și de cântul 
melodios, potolitor, copiii au tăcut, lăsându-se liniştea. 
După cânt, m-am dus la perete, arătându-le cu bățul 
lung și neted din lemn de plop chipurile pictate de 
Evlavia, rostindu-le numele de trei ori. 

— Tu jowanko laudo. 

Au repetat după mine, pronunțând stâlcit 
vorbele, tot mai tare, tot mai corect. Era bine. Le-am 
atras atenţia și interesul. Evlavia începu să le cânte, 
încurajându-i şi pe ei să cânte cu ea, un cânt în graiul lor 
despre soare, iarbă, flori și păsări. 

— Kantlo. Tu kantlo, jowanko genti, 
kantlo, îi îndemna cu blândețe. 

Cântecul se ridica voios, pe măsură ce vocile 
copiilor se alăturau, prinzând curaj, unul câte unul: 


Alauda suli gelta 
manatlo blato 
glasto 

glejo swareo reb 

Le plăcea să cânte despre câmpuri înverzite, flori, 
soare. Începuseră să-i spună dăscăliei Trebo Uro, casa 
verde, din pricina grădinii frumoase din jurul casei. 
Peste tot, Evlavia aşezase flori în ghivece de lemn, lungi 
cât pervazul ferestrelor. În tindă, numai flori una şi-una, 
înflorind pe rând tot anul, bucurând privirea. În vară 
mai ales, mirosea îmbătător pe la toate bordeiele din 
preajmă. Se apucase și Evdochia să-și împodobească 
casa aducând de la Evlavia pui de flori de toate soiurile. 
Zi de zi, copiii veneau la școală, chiar şi când erau 
cuprinși de răceală. Încă mai dihai îi trimiteau părinții 
de-acasă în acele zile, să-i vindec cu ceai, oleacă de oțet 
ȘI miere. 

Amestecam apă călduţă cu sare și le-o dădeam 
să-şi clătească gura și gâtlejul, scuipând afară dup- 
aceea. Dintre ei, vreo două fetițe aveau aplecare spre 
învăţătură, restul veneau pentru că era cald și bine în 
încăperea dăscăliei. Bineînţeles că-i tratam cu blândeţe 
şi le dădeam și câte-o ulcea de lapte cu mămăligă de 
mâncare. După fiecare jumate de oră de ascultare ori 
scrijelit, îi lăsam să se joace cam un sfert de ceas, în curte 
ori înăuntru. De obicei, băieţii alergau, răsturnau 
băncile cu susul în jos, ba mai spărgeau și căni, fiind 
nevoiţi să-i scoatem afară. După câteva zile de cântat şi 
rostit numele icoanelor, ne-am apucat să trasăm liniuțe 
drepte și oblice, bastonașe, cârligele, puncte. Am văzut 
două ulcele strămoşeşti lipite, galbene ca de ceară, pe 

care cu mii de ani în urmă învățații vremii au tras 
rânduri drepte una sub alta, scriind pe ele liniuţe şi 
bastonașe, tot câte trei. Astfel am făcut şi noi cu copiii, 
că așa m-au învăţat și pe mine pustnicii bătrâni şi bine 
mi-a prins. 

Am pus pe Gataia să facă din lut două ulcele 
întocmai ca cele strămoşeşti, scrijelind rânduri, linii şi 
bastonașe înmuiate în cărămiziu, pe care le-am dat la 
cuptor să ardă. În acele ulcele ţineam apa pentru 
învăţăcei, turnată de Evlavia în căniţe mici. Erau puse 
la loc de cinste pe masa de stejar, drept în fața lor, s-o 
vadă bine în fiece clipă. Ce le plăcea celor mici era să 
cânte și să scrijelească pe tăblițe tot soiul de animale și 
flori. Le mai dădeam şi pensule să zugrăvească pe 
stinghii de lemn cu cerneală de funingine. Săptămâna 
trecea repede, în fiecare zi aveam lecţie de mâzgălit, 
cântat, dănţuit şi ghicitori. 

Am ţinut-o așa vreo lună, să prindă drag de venit 
la şcoală, după care am început scrierea de liniuţe legate 
între ele prin bastonașe. După scriere, musai jocuri pe 
perechi, copiii fiind lăsaţi să clădească cuburi, cilindre, 
tringhiuri și cercuri de lemn sculptate de Gataia, frumos 
pictate de Evlavia pe toate laturile. În câteva zile le-a 
meșterit Gataia o ramă de lemn umplută cu nisip fin de 
la părâu, unde copiii puteau călca desculți, lângă vatră, 
bucurându-se ca vara la scăldat. Acolo, pe prund, 
puneau formele de lemn în toate felurile, închipuind 

case, palate, animale și câte şi mai câte le treceau prin 
cap. 

După ce-au prins precizie la tragerea corectă a 
liniilor şi-a bastonaşelor, am trecut la primele slove, 
începând cu cea dintâi, A, Alfa. Arată ca un triunghi pe 
două picioare, ori o căsuță mică. Gataia a bătut două 
scânduri cap în cap, unindu-le c-o alta de-a curmezişul 
şi-am avut buchea în faţa ochilor, cam de două palme 
mărime. Evlavia le-a arătat cum să scrijelească slova, iar 
în câteva zile au prins a o scrie destul de bine. În 
continuare, Gataia s-a apucat să-i înveţe cum să cânte la 
fluier și din gură. A urmat buchea a doua, B, Beta, 
sculptată de Gataia în lemn, aidoma celeilalte. Fiecare 
slovă era găzduită câte-o săptămână în clasă, fiind 
scoase după aceea afară în cerdac. Erau aduse înapoi la 
repetarea a câte cinci odată, din urmă. 

Tare bine a fost când a dat omătul, se jucau în 
ogradă și nu mai vroiau să vină înapoi la învăţătură. I- 
am spus Evlaviei să-i lase să stea mai mult afară, să fugă, 
să sară, să țipe şi să se bată cu bulgări. De sărbătorile de 
iarnă am cântat colinde strămoșești, cu Maica rătăcind 
prin lume, nime nevroind s-o primească. Împăratul cel 
hain vroia să-i omoare pruncul, cum a omorât atâţia 
alții, ce n-au știut de mârșavul plan al crudului crai. Se 
mirau copiii cum puteau oamenii să fie atât de nemiloşi 
cu Maica Pământului şi cum de-a îngăduit împăratul cel 
sluțit la suflet să taie prunci cu sabia. Către Crăciun, i- 


= 213 = 


am învăţat pe toți colinda învățată de la preotul bătrân 
din Ţara de Piatră, s-o spună acasă la părinţi, sănveţe şi 
ei: 


Mă luai, luai 
Mă luai, luai Pă 
din sus de râu Cu 
secera-n brâu. 
Maica îmi venea 
Maica îmi venea 
Se apropia 

Se apropia 

Şi mă întreba 

Şi mă întreba 

Gătat-ai holda 

Gătat-ai holda 

Holda n-am gătat 

Holda n-am gătat 

Că s-o arătat 

Că s-o arătat 

Stea la răsărit 

Stea la răsărit 

Mândră de argint 

Steaua cum lucea 

Steaua cum lucea 

Holda să pleca 

Holda să pleca 

Bobu-n jos cădea 
Bobu-n jos cădea 
Holda-n loc creștea 
Holda-n loc creștea 
Holdă gălbioară 
Holdă gălbioară 
Cu spic de săcară 
Cu spic de săcară 
Holdă lângă râu 
Holdă lângă râu 
Cu spic greu de grâu. 

Când se săturau de scris și cetit, îi duceam la 
văcuță, oi şi cal, s-ajute la curăţat bălegarul și să se joace 
cu dobitoacele. S-au bucurat la tăierea porcului, privind 
cum arde focul de paie, apoi cum se taie tablele de 
slănină, cum se fac jumerele, cărnații, răciturile și toate 
celelalte. Drept răsplată, au primit câte-o bucată de 
coadă, ureche, şorici şi câte-o porție de tocană cu 
mămăligă. Spre primăvară, s-au mai înmuiat frigurile. 
Pe deasupra, aveam bogăţie de învăţătură de la pământ, 
iarbă, flori, gâze, păsări. leşeam afară să cunoaştem 
florile din grădină, soiurile de fluturi, de gâze, 
păsărelele -—  ciocârlia, potârnichea, barza, cioara, 
rândunica, sticletele, gaița, pe care le zugrăveam apoi pe 
tăblițe. Gataia i-a învăţat cum să imite ciocârlia şi mierla 
din fluier şi mare veselie a fost. Le-am făcut petic de 

grădinuţă în fața casei, lângă pridvor, unde cu toții am 
semănat pătrunjel, ceapă, usturoi, să vadă cum 
încolțeşte sămânţa. S-au bucurat nespus văzând 
vârfurile verzi răsărite deasupra pământului, uitându- 
se cu drag la ele în fiecare dimineaţă când intrau pe 
poarta dăscăliei. Când au dat buruienile, le-am arătat 
cum se pliveşte cu grijă, să nu smulgem plăntuţele 
plăpânde. 

Când a venit vremea muncilor câmpului, le-am 
explicat cum se pune jugul, cum se înhamă calul cu 
mare grijă, să nu zvârlească din copite. De unde, de 
neunde, a apărut Kurkagno cu un căluț pitic cât un 
măgăruș, pe care copiii învățau să călărească. O dată pe 
săptămână îl aducea Kurkagno, purtându-i pe rând pe 
spinarea căluțului botezat cu dragoste de ei Marko 
Woreido. Cum a dat Prierul, copiii au fost ţinuţi acasă 
câte-o zi, ba să stea cu gâştele, ba cu rațele, ba cu oile, ba 
cu vaca la păscut, mai ales când părinţii aveau clacă la 
curtea boierului. Având mai mult răgaz, miam făcut 
vreme într-una din seri să înșir câteva buchii pentru 
Dacaballata: 


Da -dă 

Kaskl, samani — adunare 
Gab-e/o - a lua, a găbui 
Smer — strălucire 

Bem, mei, ergeo — a merge 
Lugu - zeu 

Mati, dago - bun 
Su-gnatso — bun simț 
Grano, aranka — grâne 
Okita — grapă 

Kosta — pulpă 

Kollo - alună 

Sla-no — sănătos 

Klus-e/o — auzi 

Kal-on-a — inimă 
Kintu-lung - foame 
Tru(d)smo - greu 

Turno — înălțime 

Satla, satlo — călcâi 

Kekita — cucută 

Uman - aci 

Nero, argo — erou 

Brigant — înalt 

Roino, tumbo, dindu -— deal 


In Florar, am întrerupt învățătura până la 


următorul Răpciune, ocupându-ne doar de Atigana, 
Branaro şi-o fetiță plăpândă pe nume Isaro. Aveam 
nevoie de timp şi pentru pruncul Evdochiei, tare 
speriată era biata fată. Lisaveta trecea din când în când 

să-l vadă pe Branaro și să mai lase câte-un copilaș în 
grija noastră. Noi îi primeam pe toţi, că nu erau mulți și 
puteam să-i învăţăm câte ceva. După ce a mai prins 
putere, dornică s-ajute când Sagrobolo dormea în 
căruţul leagăn pus pe roţi, venea și Evdochia să le-nveţe 
pe fete priceperea torsului, cusutului și-a broderiei. 
Între timp, băieţii lucrau la tăiatul și sculptatul lemnului 
cu Gataia. Când aveau de frământat pâinea, le arătau 
fetelor cum se face, să ştie și ele să-şi facă colăcei. 

Într-o zi, Katu-Maro a îmburdat masa cu 
tăblițele, spărgând și ciobind unele dintre ele. În goană, 
era mai-mai să dea jos cele două ulcele cu exemplul de 
scriere și să le facă țăndări, tot strigând în gura mare: 


[7 


„Plimbă babanaaaa, ca să bei cu canaaaa!”. Toţi plozii 
râdeau cu hohote, întinzându-și gura până la urechi. Era 
o hărmălaie de ne asurzea timpanele. Gataia l-a invitat 
frumos la colţ, unde se afla o covată mare cu boabe de 
fasole, să stea-n genunchi. 

— Nime taro, zise el, smucindu-se. 

Am întrebat-o pe Evlavia ce înseamnă asta şi ea 
m-a lămurit, băiatul nu vroia. M-am dus la el și i-am dat 
de înţeles că dacă nu vrea să primească acea pedeapsă, 
atunci să poftească afară, să meargă acasă și să nu mai 
vină în acea zi. Băietanul s-a gândit oleacă şi s-a așezat 
în genunchi, zicându-ne: 

— Nime taro. lo sedeo sondo. 

Decât să se ducă acasă să rânească la porc, mai 
bine stă la școală, măcar se joacă. Așa i-am obișnuit cu 
pedeapsa, să nu facă pocinoage, de fugărit era loc bugăt 
afară, în curte şi prin luncă. Ca să-i fericească, le-a făcut 
Gataia scrânciob și hintă în curte, trepte pe care să sară, 
o ciupercă mare de lemn pe care se cățărau şi-un șotron 
de sfoară groasă, să se joace fetiţele. S-au bucurat mult. 
A fost un lucru bun, fiindcă văzând cum se bucurau 
învăţăceii noștri jucându-se, mai mulţi copii au plâns 
acasă să fie lăsaţi şi ei la școală, să se dea-n scrânciob. 
Dintre ei, Branaro şi Isaro cântau tare frumos, aşa că m- 
am apucat să-i învăţ cântările Zămislitorului, gândind 
să-i iau cu mine la templu să cânte de sărbători. Încet, 
s-au ridicat de pe băncile noastre tineri buni de carte, de 
muncă şi de ostăşie: Thunet, Vlăhuș, Durda, Sangeo, 
Brana şi Goru. Tot jucându-se pe-afară, păstorind, 
ajutându-și părinţii pe ogor şi buchisind la-nvăţătură, 
au crescut mari şi cuminţi. 

CAPITOLUL XX 


PLECAREA ATIGANEI Atigana face plod din flori 


Timpul se zvârlea înainte cu repeziciune, fără a 
putea fi stăvilit de vrerea omenească. Atigana creștea 
văzând cu ochii, făcându-se o fetișcană frumușică, dar 
tare slabă de minte. Venea la învățătură și nimic nu se 
lipea de ea, ca părul de broască. Nu mai bolea zi şi 
noapte, stoarsă de puteri fără pricină, dar n-avea stare. 
Sărea pe toți flăcăii din clasă, mai ales pe unul de care 
prinsese drag. Duminicile cânta Gataia din fluier, se 
făcea horă-n sat şi se adunau toţi, cu mic, cu mare, să 
joace de ridicau praful. Prima care se înfățișa la horă și 
ultima care pleca era Atigana, tot după flăcăi și flăcăii 
după ea. Să fi avut vreo treisprezece ani. De cum dăduse 
vara, începuse să se furişeze afară din casă, fără ştiinţa 
lui taică-so, ducându-se-n pădure. Se întorcea în toiul 
nopții, păşind tiptil, să n-o simtă nimeni. Evdochia 
dormea iepurește lângă pruncul ei şi-o auzea când vine. 

De la o vreme, n-o mai simţea intrând în casă nici 
în timpul nopţii. Nu-i spuse nimic lui taică-so, să nu-l 
înfurie. Leuketjo era oricum plecat la cetate cu 
războinicii. Se pregăteau de luptă. Către sfârșitul verii, 
Atigana se întoarse acasă, spășită, nedumerită, cam 

speriată. Evdochia o lăsă-n pace, n-o întrebă nimic. Fata 
stătea numai în pat. Își pierduse veselia și nu mânca. 
Îngrijorată că s-o fi îmbolnăvit din nou pe unde 
umblase, Evdochia mă chemă s-o cercetez. Fata nu vroi. 
Se duse afară să verse. Era dis de dimineaţă și nu era 
lucru curat să dea afară pe nemâncate. Când m-am 
apropiat, am înțepenit. Burta i se umflase, i se vedea 
prin veşmintele subţiri. Purcese grea. Mare tevatură şi 
năcaz a fi când a afla tată-so. Tare rău a pedepsi-o 
pentru necugetarea ei și ruşinea pe care i-a adus-o-n 
casă. l-am grăit molcom: 

— Atigana, fată, tu ai prins rod în 


pântece. 
— Așa o fi, părinte. 
z Şi cu cine s-o prins, fiică? 
— Nu ştiu, părinte, c-o fo mai mulți. 
— Cum, mai mulți? Unde? 
— În pădurice, în poiană, pă lună 
plină. 


— Şi cine v-o adunat acolo? 

— O vrăjitoare, Baba Hârca. Aia 
descântă, leagă şi dezleagă feciori şi fete. 

— Cine-i baba Hârca asta, fată? 

— Are-o colibă în pădure și ne dă de 
mâncare la toți fiertură de rădăcini să trăim mult. 
Bei şi uiţi de tine, te-mbeţi ca de vin. 

— Hârca izgonită din sat pă pustiuri? 

— Aşe cred, părinte. 

— Şi flăcăul cela vre să te ieie de 
nevastă lejiută? 

— Nu știu, părinte... că nu mă mai 
bagă-n samă... să ţâne tăt după Iuliana lui 
Galbănu, nu mai știe cum să-i intre-n voie... 

Şi se puse pe plâns, aruncându-se la picioarele 
mele, tot rugându-se: 

— Ajută-mă părinte, mă omoară tata 
că i-am adus rușine-n casă. N-am știut ce fac, mi- 
o luat minţile cotoroanța cu fiertura ei 
vrăjitorească... 

Mi se rupea sufletul de milă văzând-o zăcând la 
pământ, plângând cu sughițuri. Trebuia să ne mişcăm 
iute, să ajutăm biata fată până nu se întoarce tată-so s-o 
vadă şi-n mare mânie s-o piardă, ca să-și spele obrazul 
în fața întregii obşti. l-am descântat de iertare de păcate, 
am liniștit-o şi repede ne-am dus la Oino-Gustu să ne 
sfătuim. Când a auzit, s-a încruntat. 

— Las pe mine, părinte, om afla noi 
care-i calu breaz, cât ai zâce peşte... Baba Hârca, 
beţiva aia bolundă, ce umblă călare pă mătură și 
chiuie de vuieşte pădurea! Nu-i în tăte minţâle, 
hoașca dracului... Pun io mâna pă ea și-i sucesc 
gâtu ca la puii de găină, ia ṣe ni... mişcă el 
mâinile, cu pumnii strânși, scrâșnind din dinți. 

— Mâne, Oino, mâne... Amu io dau 
fuga pânăn satu vecin să-i găsăsc casă. Adă-on 
pumn de galbeni, să-i plătim sălaşu. Până vin 
îndărăt, pregăteşte zestrea rânduită fetei, să-i 
găsim un om bun şi s-o trimitem de-aci cât mai 
iute, până nu se întoarnă Leuketjo, s-o omoare. 
Oino-Gustu dădu fuga-n casă şi se întoarse c-o 

ulcică de galbeni învârtită într-un ştergar vechi. Repede 
am ascuns-o într-un coș mic împletit din ramuri de 
răchită acoperit c-o blană roasă de iepure. L-am 
cufundat apoi într-o coșarcă cu bălegar, așezat în 
căruţă, sub capră. Deasupra am presărat paie, iar jur 
împrejur am pus iarbă proaspăt cosită. 

— l-amu ni, părinte. Am io un nepot 
de văr, mai slab de minte, da nici fata nu-i prea 
zdravănă la cap, tătă lumea ştie ... 

— Adă-l aci, mâne dimineaţă, zisam 
mergând înapoi la fată. 

— Atigano, ştergeţi lacrimile! Ţi-am 
găsât scăpare. 

— Unde mă duc, părinte, unde să mă 
duc, că-mi vine să intru-n pământ de ruşine! 

— Are Oino-Gustu un nepot carele 
vre să te ieie, să te scoată din năcaz. Nu mai 
lăcrima. L-a aduce aci să-l cercetăm îndeaproape 
mâne dimineaţă. 

Cu Gataia, ne-am suit pe dată în căruţă şi ne-am 

pornit spre satul de peste dealuri, unde trăiau oameni 
din seminţia mea. Cale de două ore la galop, am și 
ajuns. Am mers la un bătrân, spunându-i să-mi caute o 
casă bună, c-avem parale s-o cumpărăm. 
Împreună cu sluga lui, ne-am dus la faţa locului. Pe-o 
buză de câmpie, lângă un şipot de apă, o casă de lemn 
cu acoperiş de paie era așezată pe-un brâu de calcar 
gălbui. Am trecut pragu și ne-am uitat înăuntru. Am 
găsit două odăi măricele, prima cu vatră mare, văruită, 
de puteai dormi pe ea și grindă mare deasupra plitei, pe 
care puteau acăţa oricâte oale aveau nevoie. În cealaltă, 
două paturi bune cu rogojine și perini umplute cu paie 
proaspete. Dintre încăperi, de pe-o scară de lemn dădeai 
în pod, mare şi luminos, unde să anine slănina la uscat. 
Chiar și război de ţesut puteai pune aci să tot țeşi zi și 
noapte - broboade, ştergare, merindare, catrință şi 
pieptare. 

Am încuviinţat și-am dat banii bătrânului, luând 
ocolnicul acareturilor semnată în bună rânduială de 
amândoi. Casa era a Atiganei de-acum. Răsuflând 
uşurați, cu ocolnicul pus bine-n coș, am mânat înapoi, 
pomenindu-ne acasă pe-nserat. Am mâncat de ojină şi 
ne-am culcat frânţi de oboseală. Ne-am bucurat că n-am 
întâlnit nelegiuți în cale, să ne spintece pentru 
veșmintele de pe noi şi merindea din desagă. La cântatu 
cocoșilor, am sărit în picioare. Mi-am rostit rugăciunea 

în timp ce mă spălam pe faţă cu apă rece, apoi am mers 
în curtea lui Leuketjo. Atigana pândi din odaia ei, îşi 
puse o cuvertură-n spate și ieşi-n bătătură. Era plânsă, 
avea ochii umflaţi, înroşiți și era peste măsură de palidă. 

Nici n-am ajuns bine că l-am văzut pe Oino- 
Gustu venind însoţit de-un vlăjgan de flăcău cu capul 
mare și rotund cât o baniţă, acoperit c-o şapcă de blană 
cât o turlă. Când se apropie, l-am recunoscut, era Katu- 
Maro. Crescuse și se făcuse un munte de om, cu pumnii 
cât nicovala. Avea nasul mare, arcuit, ochii mici, 
ascunși sub sprâncenele ca niște tufe de mărăcini. Era 
gros la trup, mâinile se bălăngăneau într-o parte, iar 
picioarele prindeau între ele un pogon de pământ când 
păşea. 

— Cum te cheamă, fiule? 

— Katu-Maro, părinte. 

— De-a cui ești? 

— De-a lui Maro, din josu dealului. 

— Vrei să te-nsori, fiule? Ț-o dăm pă fiica 
căpeteniei, c-am auzit că eşti ficior harnic şi la locu tău. 
Ia spune, vrei ori ba? 

— Păi, ce să zâc, vrednic oi şii io de fiica 
căpeteniei? 

— Vrednic... vrednic, da cum nu... 

— Poi atunci o ieu, dac-așa zice untieşu că-i 
fată bună şi ascultătoare... 

— Fată bună şi bogată, măi Katu-Maro, mă! 
Halal de tine, flăcăule, te-o ajuns norocu! Ţi-o pus 
Alduitu mâna-n cap! 

Un zâmbet strâmb miji pe chipul găliganului. Se 
uita încurcat când la mine, când la Oino-Gustu, când la 
Atigana. 

— De, părinte, ce să zic.. şi hăhăi 
scuturându-și trupul gros. 

— No du-te ia fata, mă băiatule, ia-o și du-te 
în satu Folea de peste dealuri, v-așteaptă acolo un om 
de-a mneu. Casă primeşti, mare, cu două odăi, car cu 
doi boi, două vaci, zece uăi, un berbece, un uăl cu cinci 
bani de aur de îngropat în taină şi scoarțe de aninat în 
casă. Tri rânduri de oale de acăţat deasupra vetrii, tri 
pogoane de pământ şi mila Domnului şie cu tine. 

— Sărumâna, părinte, sărumâna, dădu să-mi 
pupe mâna. 

— Amu ia-ți muierea și mereți cu Domnu. 
Da s-ai grijă, măi omule, că fata-i betegită la burtă. O 
mâncat ceva rău şi-ntruna varsă, umflată, din pricină că 
i-am dat leac şi multă apă. În curând, i-a trece. 

— Las, părinte, c-o dreg io cu zăr de oaie 
mulsă pă lună plină. O pun io pe pticioare, n-ave grijă. 

— Bine, flăcăule, la drum cu voi, să nu vă 
prindă noaptea. 

Katu-Maro făcu semn fetei cu capu, ea porni 
după el. În acea zi, la repezeală, încărcaseră totul în car 
şi porniră la drum, ridicând colbul în urma lor. Și duși 
au fost. N-am mai auzit nimic de ei o bună bucată de 
vreme, Domnul fie cu ei în neasemuita lui milă de cei 
păcătoşi şi slabi de minte. Așa spun înţelepții, fericiți de 
cei săraci cu duhu, că nu știu ce fac şi nu pricep ce-i bine 
şi ce-i rău. În orişice împrejurare, ei beau, se veselesc şi 
de nimica nu-i doare capu, până-n clipa când totul se 
sfârşeşte. Nu i-am mai văzut de-atunci. Pus pe gânduri, 
în sara aia am iscălit câteva vorbe pentru înţelepţii de la 
curtea regelui: 


Kasni — lege, cazne 

Gustu — pericol, boală 

Bato — moarte baleo, 

tameo -a muri En- 

gna-to — judecător 

Barno, bratu -judecată 
Kollino — sfânt 
Kom-ad-trebo - acasă 
Korno, benna — corn 

Dama, sloug-eto — gazdă 
Buta , trebo — casă Kintu- 
lung — foame di-sedi — leneș 
ande-sed-e-o — a locui 
enissi — insulă en-longeo — a 
se alătura sugo — suc laku — 


= 227 = 


lac tirro — pământ wirano — 
pământ maro — mare majos 
— mai mare kollo, skotto — 
conducător 

(s)kittu, Kleijo — stânga 
Eskari — picior 

Gat-e-o — a lăsa 


CAPITOLUL XXI 


CĂLUGĂRII SCRIBI Ruga lui Ulpila 


Unul câte unul, copiii aduşi la învățătură 
creșteau jucându-se pe ulițe, lucrând pe câmpuri şi-n 
grădini. Dintre cei mai cuminţi și mai isteţi, am ales 
câţiva să ne-ajute la însemnarea Cuvântului Domnului. 
Evlavia diriguia grupul ei de caligrafi încropită din 
Branaro, Isaro și Rouno, a cărui mână se mișca ca o aripă 
de înger, într-atât era de priceput la înşirarea slovelor şi 
zugrăvirea icoanelor. Ne-am mai pricopsit apoi cu 
Kalona, Sangeo, Thunet, Durd, Brana și Goru, copii 
buni din wiko. Dintre ei, fiul lui Kurkagno, Vlăhuș, ne 
era de mare folos. Avea o ţinere de minte 
nemaipomenită, doar auzea ce-i spuneam la învăţătură 

și nu mai uita. Era mare povestitor, născocea fel de fel 
de băsnuiri auzite de la bătrânii din casă, bucurându-ne 
urechile. Zicea el de Înșir-te mărgăritare, de Făt-Frumos 
din Lacrimă, de Martie flăcău înalt și falnic dătător de foc 
pentru vatra din bătătură. 

Zicea şi de Dragoş pornit la vânătoare din 
Marhamureș spre Moldova. Trecând apa cea mare 
botezată Molga, Dragoş ajunse pe-un tărâm împădurit, 
cu dealuri şi munți pierduţi în nouri, unde viețuia Baba 
Uţa, mare rugătoare la Maica Domnului. Astfel, zilele 
treceau, presărate cu basme, cimilituri, zicale, cântece şi 
ghicitori. În timp ce încondeiau, băieţii se întreceau la 
vorbe de duh, iar în zilele de pomenire le istoriseam 
pilde din Zicerea Zămislitorului. Înainte de sărbători, ne 
adunam la șezători, depănând gheme de lână, torcând, 
țesând, sculptând, făcând opinci. Ne era mai mare 
dragul stând pe laiţe, numai ochi şi urechi la cel spunea 
snoave. 

Într-o zi de Paște, m-am hotărât să le spun 
povestea Zeiței Boureea. La zidirea lumii, zeița Boureea 
stăpânea tot pământul, pe care-l colinda călăre pe-un 
Bour Alb cu corn de aur, lung până la lună. Obişnuia să 
cânte atât de frumos, încât vrăjea pădurile și 
viețuitoarele. Din ceruri, fusese zărită de-un flăcău 
viteaz, strălucind aidoma Luceafărului. De la o vreme, 
el prinsese drag de zee și de pământul întins, mănos şi 
albastru-verzui ca o mărgică fermecată. Prin rugi 

nenumărate, l-a înduplecat pe Tatăl Ceresc să-l lase să 
trăiască pe pământ alături de Boureea. Sătul de 
rugămințile lui, Zămislitorul l-a lăsat să se ducă, 
destăinuindu-i că, din clipa în care va pune piciorul pe 
țărâna pământului, nu se va mai putea desprinde de ea. 

Mânat de dragoste, Luceafărul s-a aruncat spre 
pământ, prăvălindu-se într-o piatră mare, sfârâitoare. 
Cum a ajuns în munţi, piatra s-a făcut un armăsar roşu 
ce scotea flăcări pe nări, iar Luceafărul şi-a luat 
înfăţişarea unui flăcău al cărui păr era cu totul și cu totul 
de aur. Și-a luat numele Wolgovan şi iute şi-a făcut un 
paloş din argint să plece la vânătoare. În cale, i-a ieșit 
Boureea călare pe Bourul Alb, făurit parcă din lumină 
orbitoare. Wolgovan şi-a aburcat armăsarul focos şi s-a 
aşternut pe goană nebună, pe urmele Bourului. 
Văzându-se hăituită, Boureea a făcut ce-a făcut și şi-a 
pierdut urma în pădurile întunecate ale Şarpelui de 
Piatră. Întorcându-și capul, îl vedea apropiindu-se 
năvalnic, mai să pună mâna pe ea. Atunci, zeița începu 
să plângă cu lacrimi amare. Luă secera de la brâu și-o 
aruncă cât colo în urma sa. Secera se făcu un râu 
năvalnic, brăzdând pământul în două părți. 

Wolgovan văzu apa şi odată struni calul, săltând 
deasupra-i. Flăcăul venea şi venea, galopând neobosit, 
mâncând pământul, stârnind toate fiarele din codru. 
Boureea întoarse din nou capul, tot lăcrimând. Văzu că 

vânătorul n-o slăbeşte deloc, ţinându-se pe urmele ei ca 
umbra de om. 

Dezlegându-și brâul de la mijloc, îl aruncă în urmă 
rostind un descântec. Topindu-se în lacrimile ei, brâul 
se transformă într-o fecioară cu ochii de lumină şi trupul 
unduios pe nume Rha. Wolgovan se opri, o luă în şaua 
sa şi făcu calea întoarsă. Dură apoi o casă mare din lemn 
şi trăiră fericiți până la adânci bătrâneți. Pruncii lor au 
crescut, luând faţa pământului în stăpânire. De atunci, 
Boureea s-a închis în steiul muntelui şi nu se-arată decât 
odată la o mie de ani, să vadă cum trăiesc pământenii. 
De fiecare dată când iese din piatra muntelui, Boureea 
cântă, învăluind tot pământul în cântarea sa fermecată 
pentru a le aminti oamenilor povestea lumii: 


Stea căzu din cer curat 
Cântecu mni l-o urmat 

În ficior s-o înştimbat 

Ferice, ferice, dacii mnei ferice 


Indrăgi munți și pădure 
Şi porni la vânătoare 
Să vâneze căprioare 


Ferice, ferice, dacii mnei ferice 


La vânat de căprioare 

Cu ochi de mărgăritare 
I-o ieşit o mândră-n cale 
Ferice, ferice, dacii mnei ferice 


Apa-i bună 

Iarba-i mare 

Aur muntele nost are 

Ferice, ferice, dacii mnei ferice 


Uăile joacă la soare 

Laptele-i dulce și moale 
Holdele să coc în vale 

Ferice, ferice, dacii mnei ferice 


Sarea-i multă 

Ptiatra-i tare 

Pădurile cresc în zare 

Ferice, ferice, dacii mnei ferice. 


Mult le-a plăcut legenda zeiței Boureea și-au 


tinut-o minte cu toţii. După ce-au învăţat să scrie, cea 
mai importantă ştiinţă ce trebuiau s-o deprindă era 
pregătirea filelor pentru urice. Era mai simplu să 
mergem la pădure şi să culegem coajă subţire de 
mesteacăn pe care-o desprindeam în fâșii subțiri şi-o 
aşezam la uscat. Ne ajuta și Sagrobolo, când nu era la 

Jupa, instruindu-se cu războinicii. Câte mai meşteriseră 
tinerii luptători acolo! Într-o zi, le-am povestit de 
Erculeanu viteazul, cel ce ridica un munte odată și-l 
zvârlea în altă parte, să-şi deschidă cale pe unde voia s- 
apuce. De-atunci, au izbit cu toporul în piatră făcându- 
și capre de sărit, inele cu mânere de legănat în mâini, 
bolovani de ridicat, scripete cu funii de împins greutăți, 
călindu-şi trupurile. 

Înotau în râuri, făceau întreceri pe câmpie să 
vadă care fuge mai repede, se cățărau pe munți, aruncau 
cu buzduganul, doborau pomi și crăpau lemne. Unde 
erau saci de ridicat, hop şi ei, să hămălească, 
împingându-se şi cotindu-se care să-i salte primu-n 
cârcă. Pasămite așa vroiau ei să-şi crească mădularele 
mari şi puternice, să poată răpune dușmanul pe câmpul 
de luptă. Meştereau arcuri cu săgeți din lemn de pin, 
împleteau scorbace și toți aveau praștii cu care ținteau 
pasărea în zbor. 

După ce s-au înzdrăvenit, au primit spade grele 
de fier, scuturi de lemn acoperite cu piele groasă de 
buhai, pieptar gros de piele întărit cu lemn, coifuri 
asemenea. La cei mai viteji, li se strecurau în pieptar 
plăci subţiri de granit, în faţă şi-n spate, să le protejeze 
carnea şi să oprească pătrunderea vârfului săgeții. Unii, 
mai cu dare de mână, își porunceau plăci de șer prin 
care nimic nu trecea, să poată trăi. Grumazul era mai 

slab și pentru a-l acoperi erau necesare coifuri mari, 
prelungite pe gât în jos. 

Ce nu ştia nimeni era faptul că şi călugării noștri 
aveau războinicii lor, Oastea Slujbașilor Domnului, 
slujitori pe lângă temple. Pe aceştia nu-i cunoștea 
nimeni, trăiau ascunși prin peşteri pe sub pământ, 
hrănindu-se cu buruiene, poame, rădăcini și mila 
Domnului. Ei luptau folosindu-și mintea şi nu era loc pe 
acest pământ unde nu puteau pătrunde, nevăzuţi de 
ochi de om. Nici nu puteau fi simţiţi, într-atât de mare 
era puterea lor. Cine poate pricepe cum pustnicul se 
roagă-n chilie, prinzând aripi în timpul rugăciunii! 
Ridicându-se în văzduh ca o pasăre fără trup, pătrunde 
prin ziduri de piatră şi pică ca trăznetul asupra omului 
păcătos, ucigându-l cu furia Domnului. 

De temut sunt aceşti războinici fără trup, ce taie 
respirația omului în somn, pe nesimţite. Îl sugrumă de 
parcă o gheară-i strânge grumazu, lăsându-l fără 
suflare. Se zbat, dar cei mai mulţi mor fără a ştii cauza. 
Când lui lacov i s-a întâmplat, datorită credinţei sale, a 
luptat şi-a scăpat, crezând că şi-a măsurat forțele cu 
îngerul Adonai. Nimeni altcineva n-a scăpat și nici nu 
va scăpa atâta vreme cât acești călugări vor lupta. 
Ultimul mort a fost un mare împărat, găsit țapăn de 
slugile sale, crezânduse c-a murit de bătrâneţe. Avea 
trupul îngheţat, bulbii ochilor holbaţi, dinţii înfipți în 

limba umflată. Faţa-i era învineţită, ochii înnegriţi, era o 
priveliște într-adevăr de groază. 

Ziceau preoţii bătrâni din Ţara de Piatră că și 
Sântioan proorocu, Înainte Mergătoriu, făcea parte din 
Oastea Slujitorilor Domnului. Şi-ar fi pus el în minte să- 
l piardă pe Irod păcătosul, urât în faţa Zămislitorului. 
Supărat pe vorbele grele rostite împotriva lui, Irod ar fi 
trimis gărzile să-l aresteze taman când proorocul se 
pregătea să-l trimită pe lumea cealaltă. Judecat în pripă, 
fără dreptate, a fost scurtat de cap. Așa s-a sfârşit viața 
proorocului pe pământ, dar pe lumea cealaltă nu știm 
noi ce dreptate și-a primit răul împărat, cu vârf şi- 
ndesat. Toți murim, iar când ajungem acolo trebuie să 
dăm socoteală de ponoasele aduse altora cu nedreptate, 
mai ales sfinţilor slujitori ai Domnului. Bag samă că 
nime n-ar vrea să fi fost în locul lui Irod după ce și-a dat 
sufletul, dând socoteală la Judecata lui de Apoi. 

Scriirea Sântă sporea în file zi de zi, scrisă cu 
ajutorul Evlaviei. Aşternută de mâna mea, fiecare foaie 
era apoi copiată de Evlavia și de călugării tineri în mai 
multe bucăţi. Unul era menit lui Leuketjo, unul Evlaviei, 
unul lui Sagrobolo, două fiind păstrate în templu pentru 
uzul preoţilor. Deoarece lui Leuketjo i-au plăcut runele 
și le-a ales ca scriere a războinicilor, am amestecat 
runele cu slovele strămoşeşti împrumutate de grec şi 
latin, cele lăsate de Luana rămânând să fie folosite doar 
de neamul meu. Am strecurat printre slove semnele 

Găii, lăsând condeiul să alunece parcă în greşală pentru 
a nu fi uitate de lumea viitoare, cu îngăduința 
Domnului. 

Această Carte Sântă nu este cea menită preoților 
sacrii ai Zămislitorului, pe care nici un ochi de muritor 
nevrednic nu trebuie s-o ajungă vreodată, ci o formă 
mai simplă a Scriirii Sânte, sortite oamenilor. Cu toate 
acestea, cel înțelept citește printre rânduri şi pricepe 
zărind doar coloanele de semne înşirate în josul fiecărei 
file, recunoscând dintr-o singură ochire sensul purtat de 
întregul zapis. Pentru Sagrobolo, Leuketjo şi Evdochia 
am pregătit câteva piei de miei şi viței de-abia fătați, 
morți din neștiute pricini. Sărate, bine frăgezite, puse la 
uscat şi rase cu piatră aspră, deveneau cojnice. Ne-am 
străduit să agonisim nişte purpură de la negustorii din 
alte sate pentru a le da culoarea regească cuvenită 
Scriirii Sânte. Bineînţeles, mai aveam piei de la curtea 
regelui în cufărul primit de la Dacaballata. Mulţumit de 
cele rânduite în acele zile, într-o noapte cu clar de lună 
am avut răgaz să pregătesc un nou răvaș pentru 
Dacaballata: 


Bukkija, biwo — viață 

Glustu, skamano, loukarna — lumină 
Mak-w-ino — tinereţe 

Bei-e/o - a trăi 


= 236 = 


Biwo — viu 

(S)tano, (s)tana — loc 
Rou-men-ako — păr lung 
Si-samo — cel mai lung 
Koll-eta — pierdere 
Sor-o — păduche 

Lato 

Skat-e/o — a lăsa șchiop 
Belego -jder 
Trougo-karja — milă 
Kom-man-o — memorie 
Mlig-e/o, sutu — lapte 
Trougo — amărât 
Dumako - ceață 

Bag-jo — greşeală 
Tar-ako — căpușă 
Swekru — socrii 

Brig — munte 

Bussu — buză 

Lută, muro — noroi Galanatsa — 
omor 

Angos — îngustime 
Buzdo — naos 


Cel mai mult le plăcea tinerilor să facem coli de 
hârtie din stuf, papură, paie, foi de ceapă, flori, coji de 

sfeclă roșie şi fel de fel de legume pe care le puneam la 
înmuiat în butoaie. Le mărunțeam cu făcălețe din lemn, 
le trăgeam în cadru, apoi le puneam la uscat pe cârpe. 
Le presam sub un bolovan mare și le întindeam la uscat. 
La urmă, ieşeau file mari, groase, uşor rozalii. Ne-am 
învăţat să facem cerneală din cărbune pisat ori 
funingine înmuiată cu rășină, întărită cu oţet şi ţuică. 
Funingine se găsea din belşug tot anul. Primăvara, 
adunam boabe de soc, fructe de boz, afine, la care 
adăugam coji verzi de nucă culese-n toamnă. 
Amestecându-le,  obţineam o cerneală bună și 
rezistentă. Tot făcând coli, amestecând cerneluri și 
întinzând piei, mai făceau și ei haz, viersuind şugubăţi 
între ei: 


Ruga lui Ulpila 
Care umple fila 
Nu e cu de-a sila 


Îmi povestea Evlavia cum îi auzise cântând, 
râzând pe sub mustață, şi-am zâmbit. Până e pace, se 
mai pot juca, c-apoi nu se ştie ce-a mai fi, de-or trăi ori 
de-or muri, dar măcar se pot înfățișa în fața Domnului 
cu fruntea sus c-au pus osul la păstrarea Sântei Scriiri. 
Tocmai în acele zile mă hotărâsem să le spun povestea 
Păunilor Auriţi din Poieni, unde trăise pe vremuri un 

neam de oameni zdraveni la trup şi la minte. Ziceau 
bătrânii că Poienarii purtau pe creştet un clop mare, 
rotund, cu totul și cu totul de aur, deschis mândru 
precum o coadă de păun în care se oglindeau toate 
razele soarelui, strălucind orbitor în lumină. Fiind mari 
și puternici, acești urieşi de treabă au cioplit stânca 
muntelui, croindu-şi hrube de refugiu în vreme de 
restriște. 

Au săpat în adâncimile pământului, scobind 
albiile râurilor, conducând păraiele toate spre 
Danaistrul sacru, numit pe-atunci Adunaiul. Înainte de 
asta, au pus ei stavilă mărilor și oceanelor întinse pe 
toată fața pământului, că n-aveau un petec de iarbă să- 
și pună piciorul. Au măsurat cu-a lor pricepere 
pământul în lung şi-n lat, găsindu-i inima, înfingând 
acolo un stâlp mare de aur pe-un picior gros de piatră 
cerească, adânc îngropat, să-i călăuzească dacă se 
rătăcesc. Din acel punct, au început ei a trage linii și a 
înființa așezări ce s-au făcut mari şi vestite cetăți. 
Plăcându-le lor soarele, i-au făcut oglindire pe pământ, 
fiecare cetate fiind aşezată pe-un drum ce brăzda lumea 
precum o rază solară. Fost-a asta o mare și înfricoșată 
lucrare, cum numai zeii ar fi putut-o face atunci când 
încă mai umblau pe pământ, înainte de-a se ticăloși 
umplându-se cu oameni netrebnici. De scârbă, s-au dus 
ei înapoi în tăriile cereşti, dar cetățile durate în chip de 
soare au rămas în urma lor. Vreme multă a trecut şi 

zidurile au căzut ori s-au adâncit în lut, dar altele s-au 
ridicat peste ele, atâtea câte neamuri de oameni au 
viețuit. Şi ca să nu uite, le-am spus călugărașilor mei să 
scrie pe-o filă rugăciunea strămoșilor: 


Aţa sării pân inima țării 
Vai de noi neamu peinilor 
Ce mai plâns și suspin 
Vaier, Păiuş şi Aivilia pieri 
Să vă ia din inimă pânea 
De la Sântana până la Sărana 
Şi din Sinteian până-n Sântioan unsă-i huma 
Colo i-a aflat păţania, sculând ei iama 
A sa Vașvă ia, venind aflatam 
Apoi sculai pe Noşculat spre lacu Săsar 
În brigă unse-s frâiele-n ştiubei de frasân 
La Klaus unsă-i palma de pământ 
Împlântată afund, degetele frântu-s-au Vii lin luntre şi 
punte până dincolo de munte Pă gard iama mațu 
pusu-vi-l-a. 
Învinsam. Amen. 

CAPITOLUL XXII 


SAGROBOLO ȘI KALONA Cum se ţine nenorocul 
scai de om 


Vremea trecea, fără putință a mai fi întoarsă 
înapoi. Îmi făceam de lucru prin ogradă, stivuind o 
grămadă de lemne când îl văd pe Sagrobolo, fiul 
Evdochiei și al lui Leukeţjo, în fața mea. Venise să mă- 
ntrebe de soră-sa. 

— Părinte, auzit-am de curând c-am o soră 
ptierdută-n lume. 

— Da, Sagrobolo, o cheamă Atigana. Ce-i vre 
să ştii? 

— Ce s-o ales de ea, părinte? Mama nu ştie 
sămi zâcă pre multe. 

— S-o-nhăitat cu sălbaticii din pădure și-o 
rămas grea, trebuind s-o mărităm iute și să-i găsim sălaș 
până nu afla tată-to. 

— Unde s-o dus, părinte Ulpila? Mă poţi 
duce acolo? 

— Pregătim căruţa, îl luăm pă Gataia și ne 
ducem cum să crapă de zâuă. 

Când întunericul începea să fie brăzdat de 
sulițele înfocate ale soarelui, Sagrobolo era deja la noi în 
curte. Am ieşit afară închinându-mă spre cer, 
murmurându-mi rugăciunea: „Şi ajută-ne Doamne, tu 
Prea Milostive, să umblăm cu bine și să ne întoarcem vii 
şi nevătămaţi acasă. Împrăștie toţi răuvoitorii din calea 
noastră și acoperă-ne cu Duhul Tău sfânt ca şi cu o 
pânză a vânturilor. Amin”. Gataia pregătise deja căruța, 
înșeuând murgul. Încă de cu sară, Evlavia ne lăsase un 
coş cu merinde în bucătărie. L-am luat, ne-am urcat în 
căruţe şi ne-am aşternut la drum. Am luat-o-n jos spre 
Măureni, am urcat apoi spre Şoşșdea, Tormac, Șipet şi 
de-acolo am străbătut plaiurile în șir oblu spre Folea. 
Era un ţinut frumos, cu multe păşuni, câmpii mănoase 
şi puzderie de păduri răsfirate în toate părțile. 

— Băiete, aici i-am găsit culcuş bun surorii 
tale, să nu ştie nime cine-i şi de unde vine. 

— La Folea, așe-i zice satului? 

— Da, Folea, sat de valahi din neamu mneu. 
Hai să cătăm casa. 

I-am făcut semn lui Gataia s-o ia înspre pădurea 
de cer, gârniță și stejar. Acoperind mare parte din 
câmpie, se înălța semeaţă spre văzduhuri. De-acolo 
venea aer răcoros, plăcut de tras în piept şi zvon de 
păsări de toate felurile. Binecuvântată este țara asta 

dăruită de Domnul cu cele de trebuinţă, înveşmântată 
în păduri precum în cel mai ales veșmânt împărătesc. 
Pădurea este o mumă pentru noi oamenii, ea 
primeneşte aerul, adăpostește fiare, bureți, poame, 
buruiene de leac, izvoare să ne potolească setea şi ne dă 
lemnul necesar să ne durăm case. 

Fără pădure nu este viață şi avem răspunderea s- 
o lăsăm urmașilor noștri aşa cum cei dinainte ne-au 
lăsat-o nouă, să ne bucurăm de bogăţiile ei precum de 
cel mai mare câştig. Tot gândindu-mă și povestindu-i 
lui Sagrobolo despre importanţa codrului pentru om, 
ne-am trezit în fața casei târguite cu ani în urmă. Era tot 
la fel, doar o ţâră mai închisă la culoare, lemnul 
schimbându-și faţa de la ploi. 

Curtea era goală, brusturi și scai mari crescuseră 
până la brâu. Nu se vedea caru cu boi. S-o fi dus omu-n 
treaba lui, mi-am zis în gând. Mi-am rotit ochii de jur 
împrejur să cercetez starea bătăturii. Parcă nu-mi 
mirosea a bine. Poiata pentru vite se lăsase într-o rână, 
cu hude în acoperișu de paie. Un coteţ mic pe jumătate 
îngropat în pământ zăcea gol lângă un coştei în care se 
vedea o grămăjoară de fân. O găină cotcodăci mirată de 
pe-o grămadă de gunoi lângă coteţ. Gospodăria era în 
paragină, parcă nimeni n-o locuia. Ce să se fi întâmplat? 
Ne-am uitat unii la alții, îngrijoraţi, îndreptându-ne spre 
uşă. Am dat ușa de-o parte și-am intrat înăuntru. Un 
miros puturos, stătut, ne izbi. Era frig. O mâţă murise 

între ațâțăturile pentru foc de sub cuptor, doar blana și 
oasele rămânând din ea, uscându-se mâncată de viermi. 
Vatra se crăpase, căscându-şi spoiala de lut, albeața 
varului fiind ștearsă de vreme. 

Merseserăm spre cealaltă odaie, trecând prin 
tinda cu scară de lemn, sub care se găsea un şpais 
mititel. Am intrat în a doua odaie și ne-am speriat. Pe-o 
scândură de lemn căptușită cu frunze mucegăite de 
brusturi zăcea o femeie ghemuită, acoperită cu o pânză 
de ştergar înnegrită de praf. În celălalt colţ, se afla o altă 
scândură mai mică şi-o blană de oaie. Femeia gemea 
încet, tuşind, înecându-se cu propriul suflu. Pentru 
numele Domnului, aceasta să fie Atigana? Ne 
aplecarăm asupra femeii, slabă şi obidită, ca o mănuşă, 
cu părul în neorânduială sub năframa zdrenţuită. 

— Atigana, Atigana, tu ești? Am venit să te 
vedem... 

— Cine-i? 

- Ulpila, Gataia şi frate-to Sagrobolo. Cum 
mai e viaţa ta, fiică? 

— Părinte, mă înec. Suflu nu intră adânc în 
tiept şi mă-năbuş. 

— Te-ai îmbolnăvit. Cătăm noi leac păntru 
asta. 

Unde-i Kato-Maro, Atigano, unde ţi-i omu? 

— S-o dus de mult părinte... 

— Unde, Atigană, unde? La lucru? 

— Nu, părinte, pă lumea heielaltă... 

— Păi cum, doară era om tânăr și voinic... 

— Acu doi ani s-o dus la pădure să taie 
lemne și l-o prins un trunti sub el. I-o frânt sptinarea și 
nu s-o mai putut mnișca. L-o rupt luptii de jiu, părinte, 
vuia pădurea de urletele lui, înțepenit sub truntiu ăla... 

— Greu sfârșit şi-o găsit, bdietu om. Da ce 
păcate să şii avut, aşe de tânăr? 

— Mă bătea rău, părinte, mă snopea-n 
bătaie. Dup-on an, s-o-nhăitat cu neşte tălhari de cai din 
alt sat. Bea tot din casă. O vândut boii, caru, jitele, până 
şi paturile le-o dat pă băutură. 

- Vai de mine, tu Atigană, da rele lucruri s- 
or petrecut p-aici! Şi tu di ce zaci aci? Di ce nu te duci 
afară, la aer și la soare? 

— Nu poci, părinte, că mni-o frânt cioantele. 
Nu mă pot mnișca. Mni-o olojit şi pticioarele. 

— Poi de-aia l-o bătut Dumnezo, fiică. Văd 
că s-o înrăit omu şi s-o-ncânit. 

Sagrobolo îmi arătă cu degetul celălalt culcuș, să 
întreb. 

- Şi-n colțul cela cine doarme, Atigană? 

— Băietu meu. 

-  Îibine, sănătos? 

— Bine, Doamne-ţi multam, că multă bătaie 
o mâncat și el de la turbatu ăla. 

— Şi unde-i amu? 

— Mai lucră pă la casele uominilor păntr-on 
pumn de fărină ori o ulcea de lapte, că n-avem ce 
mânca. 

— Vai și-amar de voi... la aci-i frate-to mai 
mnic. O vinit să te cunoască. 

Femeia se smuci să se ridice în capul oaselor, dar 
căzu la loc, sleită de puteri. Iute am apucat-o cu Gataia 
de mâini. Era toată un pumn de oase, împungând de 
sub haine. Ni s-a făcut milă de biata Atigana și 
necazurile ei. Sagrobolo era tare necăjit, gata să 
izbucnească în lacrimi. Se tupilă lângă ea și-o mângâia 
întruna pe păr, tot zicând „surioară, surioară dragă<”. 
Bieţii copii, uite ce-au ajuns din pricina unei babe 
nebune ce sucea minţile tinerilor prin pădure. Am stat 
ce-am stat, când dintr-odată auzirăm pași. Un copil mic 
și slăbuţ intră-n odaie, uitându-se mirat la noi. 

— Ce faci, mamă? Adus-am oareșce de 
mâncare. Vrei oțâră de lapte? 

— Mulţam, țucu-ţi inima, dragu mamii, adă- 
l aci că nu mă pot mnișca deloc < 

— Aduc, mamă, da cine-s uominii ăştia? 

— Un părinte sfânt și untiu-to. Nu i-am mai 
văzut dinainte de-a vini tu pă lume. 

Sagrobolo păși spre băiat și-l pupă pe obraji. 

— Io-s untieşu-to, mă teamă Sagrobolo. Pă 
tine cum te teamă? 

— Kalona îmi zâce mama. 

— Fain nume, băiete. Mamă-ta are nevoie de 
ajutor. Părintele-i vraci şi-o poate ajuta, dar tre să vie cu 
noi. Tu-i vini? 

— Mă duc unde mere muica, n-o las sângură. 

— Hai atunci, dragă, hai să merem. Ce vrei 
să iei cu tine? 

Copilul merse la vatră, căută într-o crăpătură de 
zid și scoase de-acolo o tăbliță mititică de lemn scrijelită 
cu niște semne. 

— Gata? 

— Gata. 

O luarăm în braţe pe suferindă. Atât de slabă era, 
c-o putea duce un singur om. Am așezat-o cu grijă în 
căruță, p-o grămadă de paie și-o blană groasă. 
Copilandrul se aşeză lângă ea, acoperit cu niște zdrențe 
ce curgeau de pe el, toate ferfeniță. Mi se rupea sufletul 
de milă pentru bietul băiat, așa de nenorocit ajunse, de 
unde avuse mă-sa atâta amar de zestre. Bine că l-am 
găsit, să se poată îmbrăca şi hrăni ca oamenii, că tot din 
neamul lui Leuketjo e şi el, săracu. Îndată ce-am ajuns 
în wiko, am dat-o pe mâinile Evdochiei s-o îngrijească. 
Leuketjo s-a dus s-o vadă, părându-i rău de zoalele ei, 

dar parcă tot n-o putea ierta cât a fost de toantă. N-a 
durat mult și s-a stins din viaţă, biată muiere fără minte, 
ducându-se pe cealaltă lume. Fără zăbavă, am 
înmormântat-o cum se cuvine, lângă maică-sa, ţinând 
doliu după datină. 

Kalona a plâns, dar vine la şcoală şi tare s-a 
bucurat Evlavia c-a găsit un alt suflet de îngrijit după 
moartea lui Branaro. Leuketjo l-a şi luat la Jupa să-i arate 
cum se luptă, gândind c-a face mare războinic din el. 
Deocamdată, vlădica Sagrobolo l-a găzduit în odaia sa, 
dar mai mult stă cu noi. Îi place învăţătura, e harnic, 
cuminte și are aplecare spre cele sfinte. Nu întoarce 
vorba şi n-are fumuri de cocon, rabdă de foame în post, 
nevoindu-se cu ușurință. Deunăzi, i-a spus Evlaviei că 
dacă mă-sa şi-a dat duhul, vrea să se facă călugăr. Tare 
m-am bucurat de hotărârea lui. Mare trebuinţă avem de 
orfani ca el, trecuți prin necazuri şi suferințe, 
străduindu-se să ducă Zicerea Domnului mai departe, 
de la coconii cu ifose netrăgând noi mare nădejde. 

CAPITOLUL XXIII 


VIN HUNII Când luna își scaldă faţa în sânge şi 
pământul se cutremură 


Vreme multă a trecut pe fața pământului, cu 
neputinţă de oprit de muritori. În acele timpuri grele s- 
au început păgânii a răspândi moarte printre mucenicii 
lui Crist, cel ce şi-a spus fiul Domnului, mărturisit de 
loan Botizătoru Înainte Mergătoriu. Mulţi au murit 
chinuiți în acele vremuri apărându-și credința, fiind 
arşi, înecați, biciuiţi, bătuţi cu pietre, rupți ori tăiați în 
bucăţi. Este peste putință de înţelegere cum unele 
seminţii sunt în stare a abate atâta cruzime asupra 
semenilor lor, purtaţi fiind de demonii sălășluiți în 
sufletele lor golite pe dinăuntru precum scorburile 
copacilor bătrâni. Aveam ştiinţă de răposaţii întru 
credință de la preoții şi dascălii din acele locuri, care în 
marea lor milă, le adună moaştele și le îngroapă, 
iscălind de aceste fapte grozave pentru biserica de la 
Râm, cu riscul pierderii vieţii lor şi a odraslelor. 

Aşa s-au săvârşit din viața pământească preotul 
Bathusios din Ţara de Piatră, cu tot cu fiii şi fiicele lui, 

mare urâciune în faţa Domnului, pentru care păgânii au 
a da socoteală pe lumea cealaltă. După moartea 
Împăratului Constantin, primul din împărații Râmului 
care şi-a întors fața spre Domnul la povaţa evlavioasei 
sale maici Elena, s-au început desfrânații şi lacomii să se 
lupte pentru domnie. Atunci a început războiul între 
oameni, rupând împărăţia în două, mult plăcându-i 
vrăjmașului zavistia și vrajba. În acei ani, s-au adunat 
mulți împrejurul lui Procopie, nepotul lui Constantin, 
căruia i s-a opus Valens cu mare sfidare. La un an după 
luarea blestematei coroane, pizmaș, Valens s-a pornit cu 
ostaşi asupra lui, răpunându-l cu greutate. Toţi cei care 
l-au sprijinit pe Procopie ca moștenitor prin drept de 
sânge au fost ucişi ori luaţi în robie. 

Scrisa Zosima Înțeleptul în uricele sale că zece 
mii de războinici din susul Elixistrului, cum îl numeau 
ei, au fost duşi în josul acestuia, ca robi ai împăratului, 
răbdând multă foame, frig și umilinţe. Degeaba s-a dus 
căpetenia lor cu hrisovul şi dreptatea în mână arătându- 
i lui Valens cum erau ei legaţi cu legământ vechi de 
Constantin și urmaşii săi, cerând răscumpărarea robilor. 
Răul împărat roman ar fi dat răspuns trufaş, găsind 
scuza lor neserioasă. Pasămite, buiac fiind de trai 
huzurit în palate, gândea că viețile oamenilor i se cuvin, 
de parcă ar fi fost el însuși Zămislitor. Domnului nu-i 
place trufia împăraţilor şi repede l-a trântit în țărână, 
arzându-l în flăcări usturătoare, luându-i sufletul, să 


= 250 — 


priceapă toţi că vieţile împăraţilor se trec ca frunzele 
toamna, dar voia Domnului rămâne în veci. 

În vremuri vechi, uriașul Șarpe de Ape 
învolburate conducea paşii rătăcitului prin tărâmul 
Gheţurilor, ridicându-l spre cununa munților pe şirele 
râurilor ori ducându-l spre Marea Tomisului cea 
păstrătoare de taine adânci. Panglica de apă 
strălucitoare unea oamenii de pe malurile sale pe 
măsură ce scobora la vale, de sus în jos, prelingându-se 
încet până la vărsarea în mare. Vorbeau înţelepţii cum, 
demult de tot, să fi fost cu vreo zece mii de ani înainte, 
marea fusese un lac întins, cu totul înconjurat de-o 
pădure de tei. Nu se ştie din ce pricină s-a urnit 
pământul de la locul său, învolburând Marea cea Mare 
din josul Europei, repezind-o asupra Lacului cu Tei, 
înecându-l. 

S-au fost acoperit atunci de ape cetăți mărețe şi 
mulți au pierit înecaţi, târâți de şuvoaie și talazuri, izbiți 
de ziduri, pietre şi bucăţi de care, fiare şi alte lucruri 
neștiute. Cei care au trăit au povestit urmașilor, să le fie 
de învăţătură şi să nu mânie pe Domnul. De atunci, s- 
au făcut alte cetăți mândre și oamenii au continuat să 
viețuiască în acest colț de lume, muncind pământul. 
Negoţ mare au purtat la gurile sacre ale Danaistrului 
numit Elixistru prin acele locuri, lucru mărturisit de 
înțeleptul Strabon, ai cărui pași au cutreierat cu sute de 

ani înainte cetăţile zidite chiar acolo unde se varsă 
învolburatul râu în Noua Mare. 

De când s-au luptat latinii să fie stăpâni peste 
toate țărmurile udate de Danaistru au apucat să puie 
mâna pe-o parte din ţara strămoșească, cea mai bogată 
halcă de țărână, scormonind în Sânţii Munţi după aur, 
să-şi sature lăcomia. De atunci, Danaistrul desparte și 
învrăjbeşte lumea, după firea acestor împărați care cu 
înfumurare s-au înstăpânit pe întregul pământ, prin 
vicleanul Divide et impera. Multe neamuri au râvnit la 
bogăţiile acestor locuri binecuvântate — persul, grecul, 
latinul și sălbaticii rătăcitori — toţi rupând firimituri din 
trupul acestui pământ, storcându-l de sare, aur, lemne, 
ape şi grâne. 

Numindu-l Danubius ori Donariu, latinii și-au 
adus armatele în josul râului și s-au apucat de ridicat 
temple zeilor şi palate împăraţilor. După multe 
încercări, Valens a învins, l-a ucis pe Procopie şi-a 
năvălit în aceste părți, târând în robie și scrâșnetul 
dinţilor zece mii de războinici din susul Elixistrului. 
După exemplul cel rău al Râmului, duși în ispită, 
asemenea s-au învrăjbit şi neamurile, dezbinându-se cei 
care țineau cu Procopie de cei care s-au dus alături de 
Valens, ademeniţi de viclene făgăduinţe. Întocmai cum 
ghemul întunericului nopții și cel al razelor de lumină 
din zi sunt depănate de tăriile cerești, tot aşa Atanaric şi 
Frigitern, căpeteniile unor fâșii din Ţara de Piatră s-au 

învrăjbit, ducându-se unul într-o parte, celălalt într-alta. 
Nu se amestecau și nu se vedeau cum nu se întâlnesc 
soarele cu luna. 

Botezat de Eusebiu înainte de a-și da duhul, 
Împăratul Constantin, cel ce a dat lege ca ruga la Crist 
să fie de căpătâiul oricui, a apucat să vină pe 
meleagurile copilăriei și să rădice un pod de piatră peste 
râul sacru. Zicea înțeleptul Lactanţiu că Marea Bisilă de 
Rit Rea, de-i zic grecii Sibilă, a proorocit venirea 
Cristului în lume. Fosta împăratul Constantin fiul 
Danaistrului, neam din neamul strămoşilor noştri cei 
plini de cucernicie şi sfinţenie. Aceştia, în marea lor grijă 
şi iubire față de urmaşi, veghează asupra noastră de sus, 
să nu ne rătăcim cu totul, trăgând după noi tot 
pământul binecuvântat în genunea iadului veșnic. 
Podul a fost construit cu mare iscusinţă de meşteri 
vestiți, legând Corabia Sucidava de Oescu Celei pe 
malul celălalt. Mai mare decât podul de la Drobeta, 
Constantin îl făcuse încă o dată și jumătate cât celălalt. 
După săvârșirea acelei mari lucrări, dus a fost la 
Domnul, să mărturisească despre întâmplările de pe 
această lume rătăcită. 

Și mânia Zămislitorului s-a arătat în acele zile. 
Într-o sară, luna a răsărit stropită cu sânge. Era semn că 
balaurul hidos cu nenumărate capete, ascuns în inima 
pământului, va ieşi afară să-și ia tainul de vieţi 
omeneşti. A doua zi, balaurul cel puternic a mușcat din 

soare cale de câteva sulițe, lăsând lumea în beznă grea, 
rece, necruțătoare. În acea noapte, cel ce cutremură 
pământul ca pe-un bulgăr de ţărână l-a scuturat cu tărie, 
încât întreaga lume s-a îngrozit. S-au căscat hăurile fără 
fund să-i înghită pe cei răi, prăvălindu-i de vii în 
adâncurile iadului. Erau semne de piază rea şi mulți se 
aşteptau să piară fără putinţă de scăpare. 

În acea primăvară, Branaro și alți tineri din wiko 
s-au pornit la păscut cu vacile la pădure. Crescuse 
Branaro sub mâna Evlaviei făcându-se un flăcău nalt și 
vânjos, harnic şi repede la muncă, dând ajutor la toate 
prin casă şi bătătură. A învăţat a scrie şi-a ceti, de mare 
folos fiindu-ne la pregătirea tăblițelor pentru Trebo Uro. 
Văzându-l mare și puternic, Leuketjo l-a cerut la oştire, 
să-l înveţe meșteșugul armelor. Fiind atât de cuminte, 
mi s-a făcut milă de el să-l trimit între războinici cruzi și 
l-am mai păsuit pe lângă mine, zicându-i lui Leuketjo că 
am trebuinţă de el la templu. Avea Branaro un glas atât 
de frumos, curat şi îngeresc, de veneau sătenii la 
rugăciune numai să-l asculte pe el cântând. Înalt și zvelt, 
cu fruntea lată acoperită de bucle castanii, nasul drept 
și obrazul prelung luminat de ochii alunii, flăcăul era 
sfios ca o fată mare, fiindu-mi de mare ajutor la sărbători 
în templu. 

Toată ziua cu Evlavia, învățase să scrie frumos, 
iscălind cu răbdare şi stăruinţă pe multe file din Cartea 
Sfântă. Îmi devenise ca un fiu, trăind mai mult în casă 

la noi, decât la mă-sa, biata de ea nu avea cum hrăni 
atâtea guri. Acum, că crescuse și se făcuse folositor la 
atâtea lucrări, l-am oprit la noi, dormind în odaie cu 
Gataia. Cu câteva săptămâni înainte, se trezise Evlavia 
din somn, leoarcă de sudoare, speriată, cu inima 
bătându-i să-i sară din piept. Îngrijorată, îmi spuse 
cum a visat capul lui Branaro căzând în ţărână și 
pădurea arzând în vâlvătăi. Pe cer se arătase un balaur 
mare, cu ochi bulbucaţi, întunecându-l. 

Zi de zi, Branaro și alți flăcăi mânau ciurda de 
vaci pe tăpşanele de lângă codru. Într-o zi, s-au dus mai 
devreme decât de obicei, de-abia se luminase de ziuă. 
Plecaseră adunând vacile și boii de pe la bordeie, 
alături de câteva capre, măgari şi dulăi. Şi-au luat bote 
mari, groase, noduroase. Era mijlocul Cireșarului, când 
aerul e înmiresmat și îndulcit de parfumul greu al 
sânzâienelor. Spre sară, nu se întorseseră încă. Aproape 
că se lăsase întunericul, când Oino-Gustu trimise pe 
Kurkagno și pe Gataia să vadă ce se petrece de nu mai 
vin. Când s-au întors, aveau cu ei doar trei sferturi din 
cireadă. 

-= Ce s-a întâmplat, Kurkagno? 

Unde-s flăcăii? 

— Nici urmă de ei, Kato Ulpila. 
= Ce poate şii? Branaro-i om 
cuminte, n-ar lăsa el ciurda satului de izbeliște. 

— Or fi fugit la Jupa, să să facă 
războinici, îşi dete Oino-Gustu cu părerea. Dac- 
aşe stau lucrurile, iaşteaptă pedeapsă grea. 

— Oamenii şi-or vrea dobitoacele 
înapoi, ce să mânce? 

-= Nu-s tăte aci? 

- Nu..., Ulpila, lipsesc vreo zece vaci 
purtătoare de lapte și alte cinci ce stau a făta. 

— Mare sminteală i-o fi luat pe bdieţii 
flăcăi, da io tot mă frământ. Te pomeneşti că s-o 
fi-ntâmplat ceva rău. 

— Las c-om vede noi cât de iute. 
Mâne-n zori ne răpezim călări până la Jupa să 
cerem socoteală, c-așe-i drept. 

Ne-am culcat cu sufletele potopite de gânduri 
rele. Pe la straja a treia din noapte, s-au zbătut zăvozii, 
lătrând sălbatic. Era o noapte neguroasă, fără stele, 
vestind ploaie la ziuă. Câinii încă băteau când am auzit 
un urlet neomenesc, urmat de altele, amestecate cu 
vaiete și plânsete de muiere. Am dat fuga afară cu 
Gataia purtând opaiţ, îngrijoraţi. Înlemnită, legănându- 
se și smulgându-și părul din cap, am găsit o femeie 
aplecată, cu mâna pe ceva rotund. Ne apropiem și când 
colo, ce ni se-arată ochilor, o grozavă vedere! Capete 
retezate, însângerate fuseseră aruncate pe uliţă în fața 
casei cu Leuketjo. Ne apropiarăm cu firul de lumină și 
atunci am văzut năpraznicul adevăr! 

— Tulai, skutu, skutu, kerna ... urla 
femeia scoasă din minți. 

- Branaro, e capu lui Branaro, 
bdietu! zise Gataia. 

— Vai, vai, vai, Branaro! 

— Bdietu fecior! 

— Ni-l şi pe Teutjorik! Tulai Doamne! 
Mare năcaz! 

— Aci-i creștetul lui Brokkagno! 

— Vai și amar de ei! 

— Dincoace Gluno-maro! 


— Vai, tulai, tulai! Săriiiiiiţi oameni 


— Tulaiiiiii! urla muierea, 
smulgându-și părul din cap. 

S-au adunat oamenii, unul câte unul, bezmetici 
de cap, tot minunându-se. A venit şi Evlavia, de tot 
înlăcrimată, aşa de mult prinse drag de Branaro ca de 
copilul ei. Oino-Gustu şi Kurkagno se făcuseră foc şi 
pară, era mare necaz. Cine să fi ridicat mâna asupra 
flăcăilor şi încă într-o blăstămăţie atât de mare, să le 
reteze capetele? Mai de preţ erau flăcăii pentru sat decât 
câteva dobitoace, cu lapte sau fără, fătătoare ori ba. Cine 


= 257 = 


ar fi putut face asemenea prăpăd? Şi atunci mi-am 
amintit cum îmi apăsa sabia grumazul cu ani în urmă, 
când mă prinseseră barbarii cei sălbatici, fără de limbă, 
cuget și simţire omenească. 
— Barbarii, Oino-Gustu, barbarii dau 
năvală! 
— Ce barbari, Ulpila, omule? Care 
barbari? 
= Aia sălbatici, fără mnilă și inimă! 
Cruzi la suflet ca și cânii! 
— l-ai văzut? 
— Nu amu, cu ani în urmă, înainte de- 

a vini aci, în wiko. 

— Fost-ai ostatic la barbari sălbatici? 
— Da, Oino-Gustu, ăia tăbărâţi din 

Pusta Roșie, de dincolo de veneţii slavini de la 

răsărit. Doar printr-o minune a Domnului am 

rămas cu capul pe umeri. Cum văd omu, se și 
reped cu sabia asupra lui, tăindu-i grumazu. 

— De-i așe, îi de rău, Seno Ulpila, îi 
mare rău... 

Se pornise spre casa lui Leuketjo să-i spună 
nenorocirea. Kurkagno păzea capetele, trimițând 
oamenii pe la bordeiele lor. Se adunase o mare grămadă, 
toți buluc unii peste alţii, călcându-se pe picioare, cu 
mâinile la gură și ochii măriți de spaimă. Nu se mai 

pomenise asemenea grozăvenie în wiko, atâtea capete 
tăiate zăcând în praful uliței. Şi atunci m-am dezmeticit, 
amintindu-mi de trupuri. Dacă au trântit aci capetele, 
unde le sunt restul mădularelor? Trebuia să le găsim 
cumva. Dar cine să se ducă acum la pădure după 
grozăvia întâmplată? Dacă barbarii din Pusta Roșie se 
află în preajma așezării, au să prade, au să spintece, au 
să dea foc. Mare nenorocire ne-a ajuns să ne găsească 
sălbaticii în colţul ăsta de lume. Bogăţii nu sunt, dar 
râvnesc la mâncare — grâne, legume, lapte, carne. 

Cu ce să-şi sature hoardele rebegite de foame şi 
frig, dacă nu cu rodul muncii altora? Cine a văzut 
sălbatici să cetească, să scrie, să are şi să pună sămânță 
pe brazdă? lo unu n-am văzut încă și multă apă a curge 
pe Tamis în jos până or deprinde priceperi omenești. 
Cât de multă răbdare îi trebuie omului la asemenea 
munci şi câtă trudă în soarele arzător, muncind ţărâna 
cu sudoarea frunţii, așa cum a lăsat Zămislitorul 
rânduiala de la facerea lumii. Dar după cum ziceau 
strămoşii noştri, apa trece şi pietrele rămân. Fără preget, 
trebuia să-l înştiințez pe Dacaballata de această 
întâmplare neprevăzută. Leam pus creștetele într-o 
cutie de scânduri și le-am îngropat în afara gardului 
aşezării, rugându-ne toți cu ochii înlăcrimaţi pentru 
primirea sufletelor lor  neprihănite în lăcaşul 
Zămislitorului. Peste măsură de îndurerat, l-am şi trimis 
pe Gataia cu răvașul în acea noapte, după ce-am 

aşternut cu migală un șir mai lung de vorbe folositoare 
regelui, strecurând între rânduri o veste despre căderea 
capetelor bieţilor flăcăi răpuși de hainii barbari: 


Cap - cade — înroșit - de - sânge 
Nek-e-o — omoară 

Skijeno — cuțit 

Makaja — câmp 

Leg-jo, bedo — mormânt 

Aliweto - suferinţă, moarte 

Tanaro — mânios Kladimo - sabie bag, bagă, 

katu - luptă Bru(s)-jeo — luptă 

Aidu, deget — foc 

Smoul-a — cenuşă, foc 

Durno - pumn 

Tek-e/o — a fugi 

Kraknik — a mormăi, a crâcni 

Roumnja — păr 

Manatlo — mână 

Duro — greu 

Waidu — plâns, vaiet 

Damnua - a lega 

Okaro — ascuţit 

CAPITOLUL XXIV 


PREGĂTIREA DE LUPTĂ. RĂZBOINICII 
Luptha! Lupi, la luptă hai hai! 


În anul de la facerea lumii 5878, Gataia a purtat 
răvaş din piele de iepure înscris cu vorbe de-ale 
păgânilor în mijlocul cărora mă aflam. Am aşternut 
acolo cuvinte rostite de stirpea asta de oameni, cât am 
putut mai bine, şi-am iscălit apăsând trifoiul de argint 
înmuiat în cerneală. M-am gândit că-i mai bine să 
folosesc tăblițe meşterite din şipcă subţire de lemn cu 
lut, să nu irosesc preţioasele piei şi coli dăruite de 
Dacaballata în cufărul de lemn. Dar fiind vorba de-un 
mesagiu important pentru neatârnarea țării strămoşeşti, 
am îndrăznit să scot cojnicul de iepure de la păstrare. 

Trebuia să ţin filele de hârtie pentru Scriirea 
Sântă, misie întinsă pe șirul veşniciei, pe când cea 
încredințată de măritul nostru rege ţinea numa de viața 
pământească. Bătrânii călugări spuneau că omul e rău, 
minte, strică și măsluieşte, pricină pentru care noi eram 
datori să fim păzitorii adevărului, să-l transmitem mai 
departe neatins și netulburat. Să ştie lumea ce și cum s- 
a petrecut, vestit fiind că mulți născocitori şi vânzători 
de oameni se vor arăta pentru a-i duce pe ceilalți în 

ispită. Cugetând la toate astea, aşa am scris în răvaş, să 
fie de folos înțelepţilor de la curtea regelui: 


(S)trină — luptă 

Ni-tu — luptă 

Kowako - luptă 
Truzdeo - luptă, trudă 
Teme — întuneric Da — 
a da 

Skanto — tăietură 

Katu - luptă 

Kwrendo gala — luptă 
Sta, stam — a sta 
Brazd-e-o — înțepare, brazdă 
Tak — a sugruma 
Bat-weo, batt — a lovi 
Brosko -— puternic 
Adalo - cerere 

Aku - acu, repede 
Jugo, jugă - jug 
Makină — măruntaie, vântre 
Banatlo — grozamă 
Lagină — suliță 

Iska — apă 

Lută — noroi, tină, lut 
Gandeo - a lua 

Krino - ofilit 

Domo — domestici, domoli 
Tristo — al treilea 

Tranto, keterna — trupă 
Saitu, morketo — necaz 
Latro, braka - nădragi 
Streng — întoarce 

Sakro — urât 

Disamalo — unic, de samă 
Oinako, oinotatu — unitate 


A ascuns Gataia răvașul înfășurat în împletitură 
de paie într-o scorbură de copac, la marginea pădurii 
unde mi s-a arătat lupul sur, strecurându-se pe 
nesimţite în afara wiko după miezul nopții. Când s-a 
întors, mi-a înmânat un mic tub de lemn în care se găsea 
un alt răvaş trimis de Dacaballata. Urma să-l citesc în 
liniște, departe de ochii lui Gataia. El n-ar fi priceput 
nimic orișicum, scris fiind în limba Luanei. L-am 
deschis la lumina slabă a opaițului şi-am cercat să-i aflu 
înțelesu. Când am izbândit să sparg ţifru ajutându-mă 
de unul dintre cilindrele din cufăr, ajungând la tainicul 
înțeles, am înlemnit. Nu era bine, duşmani necruţători 
stau să năvălească din partea de răsărit, puhoaie de 
păgâni cruzi, fără simţire omenească. Sălbaticii tăbărăsc 
iarăşi pe pământul strămoșesc, râvnind la bogăţiile, apa 

şi bucatele de sub acest petic de cer. Dacaballata 
poruncea să-i dau de veste lui Leuketjo și s-adunăm 
oastea păgânilor din wiko să lupte împreună cu 
războinicii regelui nostru, pentru a-i opri pe năvălitori. 
În asemenea vremuri de restriște, toți eram în mare 
pericol, cei aşezaţi aci de mii de ani, dar şi păgânii veniţi 
mai de curând. 

Războinicii lui Leuketjo avuseră mai-nainte 
tabăra către munţi, unde au dus lupte aprige cu neamul 
meu, la Obreja, dar n-au putut să ia cetatea. Mânioşi, s- 
au mutat mai jos, la Jupa, unde-au ridicat valuri de 
pământ să-şi facă sălaș. De-aci, cu repeziciune se 
aruncau în raiduri de prădăciune asupra cetăților cu 
care nu aveau legământ. Acești păgâni dezgoliţi, vopsiți 
pe tot trupul, sălbatici şi necugetaţi, ascultau numa de 
Leuketjo, căci le trimitea merinde când aveau nevoie, 
neputându-se descurca fără el. Lucru de mirare este că 
printre războinicii păgâni s-au pripăşit şi luptători de-ai 
noștri, dintre cei cărora nu le cădea bine disciplina grea 
din oastea noastră. Au dat bir cu fugiţii și s-au băgat 
fraţi de cruce în jurământ de sânge cu străinii. În oastea 
lui Dacaballata nu era îngăduit să prade şi să pustiiască 
cetăți pretine, sub amenințarea unor grele pedepse. Nu 
este nici o deosebire între ei după înfățișare, numa că- 
şi vopsesc trupul cu semne întunecate și călăresc goi pe 
cai, înfășurați în blănuri de sălbaticiuni, nici de șa n-au 
nevoie. Părul și-l ridică țepos pe creştet și urlă ca fiarele 

să sparie vrăjmașul. N-au milă și beau şi sângele 
dușmanului din tigve. Taie capetele celor răpușşi și le țin 
ca pe cel mai scump odor. 

Cu adevărat, când îi vezi urlând, rânjind cu 
minţile pierdute, te-apucă groaza. Măreţul Împărat 
Bourobosta i-a bătut tare încă de pe vremea lui Cezar, 
vestit împărat păgân al Romei, izgonindu-i spre 
marginile hotarelor ţării. l-a împins dincolo de 
Singidunum, de unde multă vreme nu s-a mai auzit de 
ei. Marele Bourobosta a supus popoarele şi seminţiile 
Şarpelui de Piatră cu înţelepciune și blândeţe, făcându- 
i să taie viţele de vie, să beie numa de sărbători, să 
muncească câmpurile și să intre-n cătănie. După sute de 
ani, unii dintre izgoniți s-au întors înapoi la cei rămaşi 
aci, care au crezut de cuviință că-i mai bine să se supună 
legilor înțeleptului împărat. 

Mânaţi înapoi de belşugul Ţării de Aur şi Sare 
izvodit în poveştile lăsate cu gură de moarte de 
înaintaşii lor, o parte dintre păgâni s-au întors, 
aşezându-se în preajma acestui wiko. N-am cunoştinţă 
de alţii, dar s-ar putea să mai fie unii și prin alte părţi, 
că ne înghesuie din toate lăturile să-și facă culcuş pe 
aceste pământuri binecuvântate de Zămislitor. Atâta 
timp cât nu-i prăduiesc pe-ai noștri - şi, de bună samă, 
nici nu le dă mâna s-o facă, nevolnici şi lipsiţi de toate 
cele cum sunt - Dacaballata și regele nu-i cată la faţă. 

A doua zi, taman ce s-a crăpat de ziuă, m-am dus la 
Leuketjo și la Oinu-Gustu să le spun grozava veste. 

— Seno Ulpila, ce vânt te poartă pă la noi la 
crăpat de zâuă? 

— Veşti rele, stăpâne Leuketjo. Legat cu 
mare taină, mni s-o zâs că dușmani stau să năvălească 
la hotarele țării. 

— Mulţămnim de veste, ptiar de nu ne cade 
bine. Cum putem fi de folos? 

— Mâna dreaptă a regelui nostru vă teamă la 
luptă sub stindardu său. 

Pe fețele lor încruntate am văzut mânie, iar 
Leuketjo s-a înroşit la obraji, arzând ca de o pală de 
flăcări bătându-i înspre chip. 

— Baga, kom bago, Bour Bujoriu ioudo-walo, a 
strigat Leuketjo, lovind masa cu pumnul de-a sărit cât 
colo, izbindu-se de perete. 

M-am dus înapoi acasă mulțumit c-am izbândit 
să capăt încuviințarea căpeteniei păgânilor pentru luptă 
unită împotriva năvălitorilor. Îndată m-am aplecat 
asupra unei foi de hârtie pe care am condeiat cu ajutorul 
cilindrului, am sigilat-o cu ceară şi-am legat-o c-o sfoară 
de lână împletită de Evlavia în trii şire groase vopsite în 
roșu, galben şi albastru. Am ascuns-o într-un ştergar 
acoperit de-o împletitură de paie și l-am instruit pe 
Gataia s-o lase în scorbura de la marginea pădurii în 
acea noapte. Vreme de restrişte se apropia, mulți bărbaţi 

vor fi prinși în luptă şi nădăjduiam ca Leuketjo, cu care 
am ajuns să  mă-nţeleg omenește, să nu moară pe 
câmpul de luptă. Nu-mi rămânea decât să mă închin 
Domnului să-l ţină în viață, să-mi pot duce la 
îndeplinire așteptările cerurilor. 

În taină, wiko se pregătea de năvala unor 
vrăjmași nedoriți, iar Leuketjo cu Oino-Gustu mergeau 
în afara satului, în pădure, să lupte între ei, prietenește, 
cu spadele, să încerce tragerea cu arcul şi săgețile, 
călăritul şi alte meşteşuguri soldăţeşti. În curând, 
Leuketjo cu oamenii săi de încredere s-au dus la Jupa, 
unde-au zăbovit câteva zile, să pună la cale planuri de 
luptă. Toţi s-au bucurat că-i rost de bătălie, înmuiindu- 
se și puturoşindu-se precum muierile fără război. Când 
Gataia a lăsat răvașul, a găsit un altul, grăind de 
Dacaballata cum că vine cu solie soldăţească la Jupa, să 
poarte înţelegere cu Leuketjo şi războinicii săi. Am fost 
chemat şi eu, drept cap luminat și tălmăcitor, însoţit de 
Gataia, mai priceput în vorba păgânilor decât mine. 
Ne-am dus în zorii zilei, pe cai, urcând agale pe potecile 
pietroase, ajungând acolo la jumatea zilei. 

Războinicii erau în mare vervă, alergând de ici 
colo, sărind pe cai, urlând, izbindu-şi săbiile, 
apărându-se cu scuturile. În acele vremuri, nu-și 
făureau propriile lor arme, preferând să le ia pradă de 
pe câmpul de luptă drept mare fală a victoriei, odată cu 
capetele învinșilor. Era ceasul la care Dacaballata cu 

solii săi trebuia să-și facă apariţia la zidurile cetăţii. M- 
am așezat cu Leuketjo în fața porţii să-i așteptăm. 
Soarele era bine înfipt în mijlocul bolţii cerești, turnând 
flăcări încinse pe fața pământului. Pâlcuri de pomi 
răcoreau ţărâna cu coroanele lor umbroase, în timp ce 
frunzele foșneau armonios. Nu se simţea nici o adiere 
de vânt. Câteva păsări ţipau în înaltul cerului, 
învârtindu-se-n cerc. Un lup se arătă dintre doi pomi, 
uitându-se spre noi. Dintr-o dată, un fulger aprinse 
cerul rupându-l în două, în bubuitul tunetului. Picuri 
mari și groşi de ploaie se porniră să cadă într-o ropotă 
rapidă, înteţită tot mai tare. Fulgere orbitoare şi tunete 
asurzitoare cădeau una după alta. Gândeai că vine 
sfârşitu lumii. 

Urletul lupului se auzi dintr-o parte. Cerul s-a 
întunecat dintr-o dată, de parcă noaptea se aruncase 
asupra zilei, înghițind-o hulpavă. Nedumeriţi, am auzit 
un fâșâit în spatele nostru. Ne-am întors capetele şi l-am 
văzut pe Dacaballata în lumina unui fulger ce spinteca 
întunecarea văzduhului îngreunat, îmbibat de ploi. 
Medalionul de aur gros ardea ca focul pe pieptul 
puternic, calul alb se ridicase în două picioare, 
nechezând, spada oglindea fulgerul, ochii îi străluceau 
straniu. Lângă cal, lupii săi, rânjindu-și colții fioros, se 
asmuțeau asupra noastră. În spatele lui, luptătorii 
înfăşuraţi în blănuri de lup, călări pe cai, mânuiau 
falxurile să gonească tunetele, ţintind cu săgeți în norii 

plumburii. Leuketjo răcni să deschidă porţile, c-a venit 
solia așteptată. Intrarăm şi ne adăpostirăm sub coroana 
unui pom rămuros. 

Dacaballata și luptătorii săi rămaseră călări, în 
ploaia repede. Caii fornăiau, războinicii strigau în cor: 
„Luptha! Lupi, la lupthai! La luptă hai hai!”, ochii lui 
Dacaballata scânteiau ca ai lupilor de care era 
înconjurat. Descălecă şi, urmat de lupii săi, înmână lui 
Leuketjo stindardul cu cap de lup şi trup de balaur ce 
urla înfiorător în bătaia vântului. Mai înalt cu două 
capuri decât noi, gândeai că se cutremura pământul 
când pășea spre noi, cu fața cioplită în stâncă, în mijlocul 
căreia nasul drept îi fremăta. Avea fruntea lată parcă 
croită dintr-un bolovan, iar braţul care purta stindardul 
era gros cât un picior de bărbat vânjos. Era într-adevăr 
o apariție ce stârnea uimirea. Lăsă stindardul, luă ceva 
din mâna lui Leukeţjo, strigând din nou: 

— Hai la luptă, lupi, luptaţi! Luptă, 
lup de stâncă! îndepărtându-se în întunericul 
vâscos. 

Rămăseserăm muţi de uimire. Ploaia se domolea 
încet, norii cenușii se împrăştiau. Soarele îşi ațintea din 
nou sulițele asupra noastră prin perdeaua rărită de nori, 
sfâşiind-o. Se făcuse lumină. Războinicii barbari 
fuseseră tare mirați de apariția lui Dacaballata și se 
îmbărbătară ştiind că luptă sub stindardul și 

ocârmuirea sa. Ridicară pumnii și armele spre cer 
strigând: 
— Luptă! Hai la luptă, lup de stâncă! 

Zălogul legământului era stindardul cu cap de 
lup prin care vâjâia vântul, scoțând urlete de balaur. 
Împreună cu Gataia, ne așternuserăm înapoi la drum 
spre casă, Leuketjo zăbovind să se sfătuiască cu 
războinicii. Cum ajunserăm acasă, m-am dus imediat în 
încăperea mea, să scriu Slova Sântă a 
Zămislitorului. 

CAPITOLUL XXV 


ȘUVOIUL FIARELOR SE SCURGE SPRE MUNTE 
Năvala sălbaticilor spre cununa sfântă a munţilor 


Războincii din wiko, cei din Ţara de Piatră și 
păzitorii Șarpelui de Stâncă au început pregătirile de 
luptă. Oamenii de rând din așezare nu știau nimic 
despre râvna lor în meşteşugirea de arme, îmblânzirea 
cailor, îngroparea bucatelor la Jupa, în cetate. Nu-şi 
făceau griji fiindcă nu cunoşteau acel soi de barbari 
despre care nu se știa încă nimic în acele vremuri. Eu i- 
am văzut şi-am trăit între ei pentru câteva zile şi m-am 
îngrozit. Mi-a fost cruțată viaţa numa pentru că ştiam 
leacuri, fiindu-le de folos. Mă întreb ce se va întâmpla 
cu alţii, nefolositori lor? Vor fi scurtați de capete ori vor 
fi folosiţi ca robi ai hoardelor de puturoși nețesălaţi, să 
lucreze pământul pentru a le da lor toate roadele, 
lăsându-li-se atât cât să nu moară de foame? 

În locuri însemnate de Oino-Gustu cu pietre şi 
bolovani au început să sape gropi adânci în care au 
ascuns merinde. În alte gropi mult mai tainice, sub 
blestem şi cumplită pedeapsă de moarte, au fost 

îngropate monede de aur și argint, câștigate de 
războinici în urma luptelor, menite să fie găsite mai 
târziu de urmași. Toţi bărbaţii peste şapte ani au fost 
chemaţi la instrucțiune, fiind învăţaţi cum să lupte 
trupeşte, cu mintea și cu armele. Multe dintre fete 
vroiau să învețe și ele meșteşugul armelor, pentru a se 
apăra. În primul rând, toţi trebuiau să deosebească 
soiurile de arme. Apoi trebuiau să se-obişnuiască să 
rabde de foame, de sete, de singurătate și de durere. 

Cel mai greu e să știe să-și țină gura, că nu este 
fiară mai spurcată decât limba omului când nu ascultă 
de minte și mulți își pierd capul din această pricină. Cu 
ajutorul Evlaviei, Evdochiei și a altor muieri ne-am şi 
apucat să le croim călugărilor noștri mantii cu semnul 
șarpelui de piatră încolăcit pe spate. Zărind acest semn, 
căpetenia sălbaticilor mi-a cruțat viaţa, dându-mi 
nădejdea c-am putea salva câţiva călugări purtători ai 
Sântei Ziceri. Trebuia neapărat să meșterim pieptare din 
piele groasă de dibol în care să ascundem filele Scriirii 
Sânte astfel încât, dacă trupul moare, scrierea să dăinuie 
tăinuită cât mai multă vreme. 

Mi-am pus desaga de piele și-am pornit cu Gataia 
să colindăm prin satele dimprejur, pentru a vesti 
căpeteniile de primejdie, să se-apuce de pază şi luptă 
grea. Chiar dacă nu ştiam prea multe despre acești 
barbari, i-am văzut că sunt cruzi, cu ochii însângeraţi de 
mânie, ură şi sălbăticie neomenească. 

Nu știu cruțare, iar când grăiesc parcă împroaşcă 
scârbavnică hâră-n jur. Mă rugam Zămislitorului să-i 
lumineze pe preoții şi războinicii regelui Bour Bujoriu 
să afle mai multe prin trimişii lor împrăştiați în toate 
colțurile pământului. Acestora li se trimitea aur în mare 
taină pentru a cumpăra veşti despre felul în care luptă, 
ce tării ori slăbiciuni au şi în ce fel grăiesc năvălitorii. 
Nime nu rezista strălucirii aurului, în care vedeau 
făgăduinţele unui trai în huzur. 

Tot cu Gataia, i-am înștiințat pe Leukeţjo şi Oino- 
Gustu despre șarpele încolăcit de sub glie, al cărui capăt 
se pierdea în munţii îndepărtați. La nevoie, puteam să 
ne adăpostim acolo și să ne facem pierduţi în creierii 
munţilor, fără a ni se lua urma. Dacă doar o mână de 
năvălitori au dat târcoale pădurii de lângă wiko, 
înseamnă că tabăra lor e pe-aproape. Ajungând în Şipet, 
un sat al neamului meu, un bătrân ne-a spus că sălbaticii 
vin de peste Danaistru. Cică se reped pe cai să prade tot 
ce le iese-n cale, dar știu să-şi meșterească şi bărci din 
trunchiuri de copaci scobite pe dinăuntru. Ar fi învăţat 
de la alţi barbari întâlniți în cale, cruțaţi să robească 
pentru ei, făcându-le cele de trebuinţă. Cei mai mulți se 
ocupă cu călăritul și jaful, aceasta fiind pricină de mare 
fală pentru bărbaţii lor. Din auzite, se spune că sălbaticii 
vin puhoi mânaţi de zeița lor ce li s-a arătat în forma 
unei păsări ori a unei căprioare, conducându-i spre 
ieşirea din mlaștinile aflate în jurul tărâmului lor. 

leşiți dintre smârcuri, trecând râul Rha, 
spulberându-i pe alanii din Oseţia, au dat de molurile 
din Delta Danaistrului. Le place pe lângă ape, pe firele 
cărora urcă-n sus pe meleagurile dinspre munți, târând 
după ei căldare mari. După soi, cică ar fi mici de 
statură, oacheși, mânioși şi cruzi. Veşnic încruntaţi, nu 
ştiu de îndurare, muncă și bordeie. Traiul și-l duc 
mereu călare și din goana calului aruncă săgeți, taie 
capete, dau foc și pradă aşezările din calea lor. 

Spun oamenii că nu s-au mai văzut ființe atât de 
hâde, trăitoare pe caii lor și mai hâzi, mărunți, cu 
picioare scurte și butucănoase, cu fețe turtite, ochii 
mici, pieziși, cruzi şi vicleni, având părul negru şi 
tepos. Cică ar fi spâni, fără barbă, mâncând, beând şi 
dormind de-an călare şi mișcându-se atât de iute, de- 
ai crede că sunt niște fiare jumate om, jumate cal. Într- 
atât de mult stau ei călare în șa, încât le rămân 
picioarele crăcănate. Încă de sute de ani, înțeleptul 
Herodot i-a numit fiii demonilor şi-ai vrăjitoarelor 
alungate în pustia scitică. Nevroind să ştie de omenie, 
aşezare şi sfinţenie, această seminţie este blestemată de 
Domnul să rătăcească dintr-un loc într-altul, fugind de 
ei înşiși și de sufletele lor întunecate roase de-o poftă 
nemăsurată de ucidere și pângărire. 

Vorbeau bărbaţii înţelepţi prin sate că un pâlc de 
sălbatici se arătase în atac fulger, dincoace de 
Danaistru, urcând pe marginea apelor. Tăbărau asupra 

satelor întâlnite în cale, tăind oamenii, prădând și 
arzând tot ce găseau. Cu bieţii săteni pașnici prinși la 
munca câmpului ori prin bordeie, le-a mers cum le-a 
mers. Dar către munte, îi aşteptau daoșii, să-i răpună 
cu meșteșugurile războinice deprinse de la Dacaballata 
şi de la cireacii lui. De data asta, Dacaballata trimise un 
grup de oșteni tineri să se dedea la lupta cu hoaita asta 
de scârbavnici. Aleşi pe sprânceană, tot unu și unu, au 
tras la sorţi care să se ducă, într-atât erau de dornici a 
lupta cu fiarele. De ce le zicea fiare acelor stârpituri 
crăcănate? Nu pentru c-ar fi fost fioroși la înfăţişare, ci 
pentru că omorau omu paşnic, cum le ieşea în cale. Nu- 
i nici o fală pentru un războinic adevărat să ucidă bietul 
țăran. Numa când te lupţi cu cei de-o samă cu tine, 
măsurându-ți tăria, vitejia şi istețimea, atunci te poţi 
numi ostaș. 

Tinerii daoși trimiși mi-au povestit mai târziu 
cum au dus lupta. Rolouzis, Natoporus, Rhemaxos, 
Blegissa, Tsiru și Anipruş stăteau ascunși în pădure, în 
marginea dinspre râu. Abătuseră lupii încotro le 
semnalase iscoada că se-apropie sălbaticii. Era spre 
seară, lumina era tulbure, cețoasă, stinsă. Vreo opt 
spurcăciuni se dăduseră jos de pe cai, să-i adape, 
făcuseră spume la gură deja. Intrară în pădure pe-o 
potecă îngustă, fără urme de paşi, bine pregătită 
dinainte. Vorbeau răstit, gutural, parcă tot strigând 
tăios unul la altul, sfădindu-se într-una. Când se 

afundară binişor, s-apucară de tăiat pari de colibă. Trei 
se duseră la vânat, s-aibă ce mânca. 

Un țipăt de acvilă se auzi, spintecând liniştea. 
Lupii începură să le dea târcoale, amușinând de pe 
coastă. Sălbaticii se împrăștiară care să taie crengi, care 
să caute vânat, unul numa rămăsese cu caii. Trei urşi 
răniți de săgeți scurte fură abătuţi într-acolo, înfuriați 
bine, să-i rupă în bucăţi, cu tot cu cai. Partea aia a 
pădurii era înţesată de capcane săpate între pomi, gropi 
adânci umplute cu pari ascuţiţi şi de-o parte şi de alta, 
împlântați în afund. Deasupra lor, crengi uscate, frunziș 
şi paie, de nu ştiai ce se află dedesubt. Se auzi un răcnet 
înfiorător. Un sălbatic căzuse-n groapă, direct în parii 
deși. Crengile îl acoperiră repede, și nu se vedea unde 
se află. Ceilalți s-au oprit din tăiat, să asculte. S-au 
reapucat, cum nu erau de-ai locului, li se păruse că 
urletul venise de mai de din vale. Lupii se apropiau 
încet, adulmecaseră deja mirosul sângelui. 

Un laţ gros de funie fu lăsat în jos de Tsiru, apucă 
un sălbatic de grumaz, ridicându-l sus, spânzurându-l 
repede. Nu apucă să zică nici pâs. Unul dintre sălbatici 
lovea cu toporul în crengi, fiind mărunt de statură, nu-i 
era ușor. Din spatele unui trunchi de copac, Rhemaxos 
îl prinse de cap și-l răsuci brusc, rupându-i beregata. 
Nici un suspin nu se auzi. Alte două fiare cărau după ei 
parii, să-i scoată din pădure la luminiş, pentru a-i 
desfrunzi. 

Rolouzis și Natoporus săriră din copaci direct pe ei, îi 
trântiră la pământ, înjunghiindu-i în spate c-o lovitură 
scurtă, tăindu-le apoi beregatele. Sângele gâlgâi în 
valuri. Îi lăsaseră acolo, așteptau războinici vechi să 
cerceteze portul, armele și rostul barbarilor, iute, până 
nu vin lupii să se-nfrupte. 

Tinerii oşteni luară cu ei un arc, o tolbă de săgeți 
şi ieşiră la malul apei, să vadă caii. În pădure 
rămăseseră doi sălbatici. Intrară în panică, strigând 
tăios, bolborosit unul către celălalt. Deteră fuga afară 
spre râu, când unul dintre ei s-a prăvălit într-o capcană 
îngropată. Celălalt, înnebunit de furie auzind urletul, 
se târa pe lângă copaci, păşind aproape de rădăcini, să 
nu se-afunde-n groapă. O săgeată-l lovi în ochiul stâng, 
făcându-l să urle grozav. Și-o smulse dintr-o smucire, 
cu tot cu bulbul ochiului,  aruncându-le deoparte, 
răcnind fioros. De sus, se aruncă un oștean pe el, 
punându-l la pământ. Îi răsuci mâinile la spate, apoi îl 
legă fedeleş, trăgându-l după el prin crengile rupte. Tot 
într-un urlet, zbătându-se, îl scoase în afara pădurii, să- 
l vadă ceilalți. 

Din paznicul cailor, rămăsese doar capul și-o 
mână. Îl rupseră urşii și-l mâncaseră, lăsând bucăţi de 
carne sfârtecată pe coastă în sus. Se dăduse semnalul de 
plecare, tot ce trebuia luat era la loc sigur. Apoi l-au 
găsit pe Anipruş rănit, o săgeată-i intrase adânc în 
grumaz. Horcăia din afund, şuierând, sângele 

curgându-i şuvoaie peste ia albă acoperită de pieptarul 
negru de lână. Căzuse cu spinarea sprijinită de-un 
trunchi de mesteacăn. A încremenit cu ochii deschiși, 
privind spre cer, capul îi lunecase pe-un umăr, peste 
pletele nisipii. Se citea mirare în bulbii ochilor albaștri 
şi-o linişte încremenită. Apucaseră să-i șoptească ceva 
la ureche, o rugă murmurată, tainică. L-au legat de 
calul său şi s-au îndepărtat, chemând caii sălbaticilor 
după armăsarii lor. Lupii se-nfruptau din bine- 
meritatul ospăț, după legământul strămoșesc. În urma 
cailor, venea pocitania, cu sângele curgându-i șiroaie 
pe piept în jos, scâncind de durere. 

Anipruș era un tânăr cu totul neprihănit, sufletul 
lui nu ştiuse de muiere şi nici de răul oamenilor mânaţi 
de porniri necuviincioase. După tradiţia străbunilor, 
acești tineri se ridică la ceruri ca fulgerul, ducând 
întrebările și frământările celor trăitori, fiind de mare 
ajutor în vreme de război. L-am înmormântat a doua 
zi învelit într-o scoarță albă de lână, cu torţe la cap. Era 
înconjurat de ortacii săi, reculeşi cu capul în piept, 
măcinaţi în gânduri pentru luptele ce vor veni. Alt rost 
nu au, decât de a lupta, cu fiecare lovire a falxului 
amânând plecarea dincolo, după cât le va îngădui 
Zămislitorul. O turturică albă s-a aşezat pe lespedea de 
piatră pe care a fost întins, lângă umărul său drept. 
Văzându-i îndureraţi şi mirați de împietrirea ortacului 
lor, cel mai drag tuturor, am grăit cu apăsare în glas: 

— Om prea curat și prea nevinovat, înalță-ți 
sufletul în mâinile Prea Milostivului Zămislitor a 
tuturor și a toate. Înainte Mergătoriule, pune înaintea 
Domnului Sfânt apăsarea noastră, că grele încercări și 
mari încrâncenări ne-aşteaptă, pe noi, luptătorii tăi şi pe 
cei ce-asudă scurmând scoarța pământului după hrană. 
Du-te,  strămută-te şi  sălășluieşte-te în lumile 
necuprinse şi aşteaptă puhoiul de suflete ale eroilor ce- 
şi vor da duhul pe câmpul de luptă. Condu-i cu milă, 
dragoste şi pricepere! Mari şi nebănuite hotaruri sunt 
de străbătut până la Tărâmul Zămislitorului, care nu 
pot fi trecute fără călăuză ce dinainte călcatu-le-a. Mai 
întâi, deprinde-ţi sufletul a zbura precum pasărea, 
trecând prin şapte ceruri. Umblând pe pământ cu trup 
îngreunat de carne şi sânge, ai uitat această taină. Auzi- 
mă, credincios înălțat dincolo de nouri! Deschide-ţi 
aripile și du-te la Tatăl Ceresc, lumină din lumină! 
Oşteni, să-i dăm aripi eroului Anipruş! 

— Zburător spre Zămislitor! 

— Zburător spre Zămislitor, fără 
întinăciune, cu adâncă plecăciune! 

— Îndure-se Domnu de el şi de noi! 

— Înalţă-te deasupra și 

veghează asupra pământului sfânt și asupra 
noastră! 

L-am pus apoi cu toţii într-o peşteră adâncă, într- 
un colț afundat, săpând o groapă lungă și îngustă în 


= 279 = 


peretele de stâncă. l-am aşezat trupul în acel cotlon 
alături de armele sale, acoperind huda cu scutul de 
lemn întărit cu piele de dibol. Purta la gât medalionul 
cu numele încrustat și din mare milă iam pus şi-o ulcea 
cu un koson de argint scufundat în apă curată de izvor, 
să-şi potolească arşița în peregrinările sale prin lumile 
neștiute ale cerului. 

Noaptea următoare, după ceasul al 
douăsprezecelea, doi oşteni au fost trimiși după mine. 
Eram dorit la cetatea regelui din munte. Gataia mă 
aştepta în cuhne, privindu-mă nedumerit. L-am lăsat 
cu mare răspundere asupra casei, gredinii, 
dobitoacelor și grijă față de Evlavia. l-am făcut semn să 
mute cufărul cu înscrisuri în Șarpele Întunecat de sub 
glie, să n-apuce sălbaticii la ele, nu care cumva să le dea 
foc din prea multă turbare a minţii. Am pornit apoi la 
drum, călătorind în întuneric pe cai negri, fără torţe, 
războinicii uitându-se după semnele numai de ei 
știute. 

Am fost dus la un templu ce adăpostea, într-o 
parte, un rând de odăi pentru pustnici. Pentru mas de 
noapte, mi s-a încredințat o chilie mică săpată în 
stâncă, ferecată între pereți. Ajunși în fața chiliei, m- 
am uitat și n-am văzut uşă. Un pustnic cu gluga trasă 
pe față împinse ceva cu mâna, murmurând: „Mare e 
puterea Domnului!”. O crăpătură îngustă cât să treacă 
un om într-o dungă se căscase. Păşirăm înăuntru. 

Chilia era neşlefuită, având un opaiț mare de lut pus 
pe-o firidă joasă. În faţa firidei, o laiţă îngustă de piatră, 
cu o călimară şi-un maldăr de coli de mesteacăn. Îmi 
puseră pe firidă o ulcea cu apă, un măr și-o coajă de 
pâne din secară. Mă lăsaseră să mă hodinesc. Nu se 
vedea nici o fereastră, dar nu era îmbâcsit înăuntru, 
pare-mi-se aer primenit venea printr-o spărtură-n zid. 
După un ceas, crăpătura se deschise. Călugărul 
fără chip și fără glas îmi făcu semn să ies. Merseserăm 
în templu, unde câţiva înţelepţi se rugau smeriţi, cu 
fruntea plecată. Patru oşteni ne însoțeau. Pornirăm 
după oşteni, conduși de fratele lipsit de chip şi glas, 
fără a scoate o vorbă, spre ieşirea din templu. În loc să 
ieşim, ne învârtirăm prin templu de câteva ori, prin 
întunericul acela. Nu erau aprinse torţe. De undeva, 
pare-mi-se dinspre fundul altarului, intrarăm într-un 
coridor lung, ce se-adâncea în jos. Socot că ne-afundam 
în stânca muntelui. De la o vreme, coborârăm pe-o 
scară lungă în formă de șarpe încolăcit. Ajunserăm la 
un alt coridor fără capăt, neluminat. Am fost duşi 
încoace şi-ncolo, pe orbecăite. La un moment dat, ne 
oprirăm în fața zidului. „Mare e puterea Domnului”, 
auzirăm. Sub paza  oştenilor, s-a dat deoparte uşa 
tainică din partea ascunsă a fundului turnului, unde 
erau ţinute cojnicele aduse dinspre Soare Răsare. 
Crăpătura s-a deschis şi-am intrat unul câte unul. 

Aci, îngropaţi de vii în miezul muntelui, nu ne 
mai auzea nime. Ni se dezlegaseră limbile. Eram patru 
pustnici bătrâni aduși din toate colțurile țării, să 
buchisim tainele ferecate aci de strămoşii noştri. 
Ne-am înclinat capetele, rostindu-ne numele: 

Ulpila. 
2 Wolgovan. 


- Petre. 

- Isaie. 

Ne-am cercetat cu căutături grăbite. Cel mai 
bătrân era Isaie, chipul fiindu-i brăzdat de linii adânci. 
Trupu-i era subţiat, prelung, spatele oleacă încovoiat de 
greutate anilor. Urma Petre, io și Wolgovan. Isaie ne-a 
adunat în cerc, să ne sfătuim. 

— Cuvioşilor, datu-mni-sa de-nțăles c-aci s- 
ar afla un licăr de lumină, trebuincioasă uătilor noștri 
pentru a buchisi. 

După ce ne obișnuirăm ochii cu întunericul gros, 
văzurăm ceva licărind într-o parte, un soi de pată albă. 
Wolgovan păși într-acolo cu băgare de samă. Se-ntoarse 
cu un bust de calcar, albicios, al cărui cap rotund avea 
hude multe, mărunte. Isaie învârti capul, acesta 
deschizându-se în două jumătăţi. Înlăuntru, se găsea o 
feştilă scufundată în oloi. O aprinse cu amnarul aninat 
de urechea stângă, acoperind-o la loc. Încet, odaia se 
lumină. Văzurăm o masă lungă, dreaptă, din lemn, un 

ulcior cu oloi, un maldăr de file, călimări cu cerneală. În 
jur, o mulţime de rafturi pline de cojnice, pergamente, 
papirusuri, palimpseste, bucoavne, tăblițe. 

— Prea-cuvioșilor, avem poruncă a căta 
cojnice și file cu scriire de la Gedrosia, de-i zâc barbarii 
Sogdia, Balucia ori Ascuţia. 

— Ce buchii or fi având p-acolo, prea- 
înțălept Isaie? 

— Om vedea. Să cătăm dară. 

Ne apucarăm să cotrobăim prin maldărele de pe 
rafturi. Fiecare a venit cu ceva în mână şi ne-am apucat 
să le deschidem. Scriirea era amarnic de întortocheată, 
semănând cu nişte gângănii cu multe picioare. 
Wolgovan dete peste un sul de piele de căprior pe care 
găsirăm scriirea strămoșească şi-un ocolnic. Se-apucă 
să citească cu glas tare: 

— Drepţilor, stă scris aci cum că cătă 
Tărâmul de la Soare Răsare să ajunje pă Drumu de 
Mătase. Acolo s-ar afla Gedrosia ce-a fost a lui Dăriuş 
Persanu, apoi a Marelui Arisandru Makidonu. 

— Bun... răspunse Isaie. Bun... Să purcedem 
dară. Să cătăm ocolnice dară. 

Ne apucarăm să cătăm iară, uitându-ne cu luare 
aminte la un colț al cojnicului. Dacă zăream scriire 
străină, o lăsam și treceam la următorul. lo m-am fost 
nimerită peste un sul de file tare fine la pipăit, oțâră mai 
tapene decât foaia de mesteacăn. lam desfăcut un capăt 

şi-am văzut o scriere mândră, curată, pe limba noastră, 
aşternută cu condeiul în colțuri rotunjite. L-am dus la 
masă şi l-am desfăcut, arătându-le şi ălorlalţi. 

— Ulpila, glăsuieșşte, rogu-te, zise Isaie. 

Mi-am dres glasul și m-am apucat să rostesc 
încet, poticnindu-mă pe alocuri, unde scriirea era oţâră 
ștearsă: 

„Rogu-vă trimiteţi hrisov la Samarkand, 
boiarului Varzakk, fiul lui Nanai thvar din neamu 
Kanakk, de la Nanai vandak, slugă prea-plecată. Mii de 
binecuvântări şi îngenuncheri. Sănătos şi vesel de 
găsivăva, bucuramoi ca de viață nesfârşită. Armat sach 
din Jiuquan şi Asrasch din Guzang sunt bine sănătoşi. 
De tri ani nam mai auzit de nime „di la lontru”. 
Oploşitumam la Ghotam sach, bine sănătosu îi și el. 
Ghotam sach dususa “la lontru”. Țoi scrii cam cât 
sondepărtat și pă ce tărâmuri so preumblat. Și spusau ei 
cum că împăratu cel din urmă dato fuga afară din 
Luoyang pânce fomete și foc pusuisan palat și la cetate 
și palatu ioars şi cetatea dărâmatuisa. Tulai, Luoyang nu 
mai iste pă lume! Ye nu mai iste! Şapoia, hunii, de la 
Changan tăbărâtără până la N'yn'ych, tăt ăia huni carele 
a lu împăratulu fură. Și, boiarule, n-avem știință dacă 
chinejii ceo rămasără acolo pututau scote hunii afară din 
Changan, din Chină ori di pă unde tăbărâtără”. 

M-am oprit, cătând la ceilalți călugări. Ne 
uitarăm unii la alţii, cu mintea încordată. 

— Ulpila, socot c-ai avut mână de aur, zise 
Isaie. Pare-mi-să că ptiar asta cată sfetnicii regelui. 

Mai cetește înc-o dată. 

„ȘI spusau ei cum că împăratu cel din urmă dato 
fuga afară din Luoyang pânce fomete şi foc pusuisan 
palat şi la cetate şi palatu ioars şi cetatea dărâmatuisa. 
Tulai, Luoyang nu mai iste pă lume! Ye nu mai iste! 
Şapoia, hunii, de la Changan tăbărâtără până la 
N'yn'ych, tât ăia huni carele a lu împăratulu erară. ŞI, 
boiarule, n-avem știință dacă chinejii ceo rămasără acolo 
pututau scote hunii afară din Changan, din China ori di 
pă unde tăbărâtără”. 

Iară ne uitarăm unii la alţii, întrebători şi pătrunși 
de-un mare și înfricoşat înțeles al lucrurilor. Hunii ăștia 
dau foc, dărâmă cetăţi, spintecă și lasă oamenii să piară 
de foamete și boli. Trec mari ţări prin foc şi sabie. 

— Ducă-se pe Pustii s-o trezât. Începe 
judecata Domnului pentru astă lume potopită de oștile 
lacome ale cezarilor romani. Ulpila, ia vezi ce mai stă 
scris acolo, mă îndemnă Isaie. 

„Cinstitule boiar, suntu optu anii de când 
trimisuiam pă Saghrak şi Farn aghat la lontru şi n-am 
primitără veste di la ei de tri anii. Fostau ei bine până 
urgia o vinit păstă ei și deatuncilea nam răspuns despre 
cât de departe ajunsau. Amu patru anii trimisam acolea 

bărbați pă nume Artikhu-vandak şî Aspandhat. 
Caravana plecata de la Guzang, fosta şi Wakhush akk 
acolea, ajunsau apoia la Luoyang și zâsau ei că indianii 
și sogdianii muritără cu tății de fome. Trimisulam pă 
Nasyan la Dunhuang, ieșita el în afară, intratan 
Dunhuang, dususa el fără voia me, primita mare 
răsplată și lovitulo mortea...”. 

— Aci slovele-s oțâră ştersă, pre cuvioase 
Isaie. 

— Da, da... răspunse el gândit. Zi mai 
departe, hai, mai departe... 

„Prea mărite stăpâne, mare nădejde pusumiam 
în tine. Pesakk fiu lui Dhruwasp vandak ţâne arjintu 
mneu drept zălog. Takut dususa la zăi, ajutete zăii şi 
sufletu tătânemio. Takhsich-vandak crescuta mare. 
Auzisam că Kharstrang datoru ţii cu arjintu. Greu îi acin 
Dunhuang. Sluga domniei tale, prea plecatu Fri 
khwataw. Trimisam cetire din 
Guzang în cea dea tria lună, a trizăcea zî...”. 

— Cuvioşilor, mai cătaţi, mai cătaţi, ia vedeţi 
ce-ţi mai găsi pân cele polite... Mare-i mnila Domnului... 

Am tot cătat în toate părțile, dar n-am mai găsit 
ceva de folos. Wolgovan dădu de-o scriere pe file moi 
ca fânu, unde cu slove amestecate și peste măsură de 
întortocheate puturăm ceti despre o întâmplare 
petrecută tare demult, în Tărâmul de la Soare Răsare. 

Cu vreo mie de ani în urmă, pe meleagurile oamenilor 
cu ochii piezişi se găsea un trib de barbari rătăcitori 
numit Hsiong Nu. Aceştia aveau obiceiul de-a ataca şi- 
a prădui marea împărăție a Chinului. Pentru a scăpa de 
ei, împăratul chinejilor a poruncit durarea unui zid înalt 
de peste zece metri şi lat de vreo șepte. Într-atât de răi 
erau acei sălbatici încât marele Imperiu de la Soare 
Răsare a închis ţara între ziduri. De vreo cincizeci de ani 
încoace, își spun huni, întorcându-şi ochii spre 
pământurile Europei. Aceştia sunt urmaşii acelor hoți 
rătăcitori, cruzi şi sălbatici ce-au speriat călătorii pe 
Drumul de Mătase. 

— Așa se cade să facem şi noi, grăi Isaie, 
clătinând din cap. 

— Da, prea cuvioase, aşa se cuvine să facem, 
da de ne-om scăpa de ei. 

Călugărul mut intrase pe nesimţite înăuntru. Ne- 
a făcut semn să ieşim afară, unde ne așteptau oştenii. 
Isaie îi arătă ocolnicul și hrisovul cu pricina. Stinse 
lampa, luă înscrisurile, înmânându-le oștenilor şi 
pornirăm spre chilii. Ne învârtirăm pe întuneric, 
urcarăm pe şarpele încolăcit, ajungând la templu şi apoi 
la chilii. Pe firidă, mă aştepta o ulcea de lapte proaspăt 
şi-un codru de pâne. Sorbii laptele încet, gândindu-mă 
cât e lumea asta de mare și de câte suflete are a se îngriji 
Zămislitorul. M-am aşezat apoi pe laiţă, tot rugându- 
mă, moțăind câte-un pic. După ceva vreme, auzii 

călugărul mut. Venise să mă ducă afară, unde mă 
încredinţă celor doi oşteni care m-au adus încoace. O 
luarăm încet la drum. Era înnorat, nu vedeam stelele, 
dar părea să fie înaintea miezului nopții. 

— Viteazule oștean, cât o fi vremea? 

— Să tot șie-on ceas pân la mnezu nopți, 
părinte! 

Pe la straja a treia din noapte, am ajuns acasă. 
Oșştenii plecară de unde veniseră. Gataia şi Evlavia mă 
așteptau cu inima strânsă. Nu știau ce ce întâmplase cu 
mine, unde am fost dus. l-am binecuvântat și ne-am pus 
la masă, la taifas. 

— Unde te-o dus, părinte? Crezut-am noi că 
nu ti-i mai întorce viu acasă, zise Gataia. 

— Gataia, fiule, m-o dus nici io nu știu unde 
şi ptiar de-aş ştii, nu poci să vă spui, n-aş ave îngăduință 
să spui nimăruia. Cu mare poruncă de la palat... 

Am sorbit o supă de zarzavaturi gătită de Evlavia 
și ne-am dus la culcare. Mai era puţin şi se lumina de 
ziuă. 

CAPITOLUL XXVI 


BĂTĂLIA În iureșul luptei 


Pregătirile de luptă erau tot mai grabnice. Puţine 
lucruri se ştiau despre hoaita asta de barbari. De aceea, 
primiserăm ordin să ne dăm toată silința să aflăm cât 
mai multe despre duşman. Măturând stepele după 
hrană pentru ei și caii lor, lăcustele pustiurilor şi-au 
aţintit ochii înguști şi vicleni asupra ținuturilor din jurul 
sacrului Danaistru. Se zice că i-a răzbit foamea. După 
ce-au nimicit cetăți din Ţinutul de la Soare Răsare, s-au 
pus în mișcare spre lumea getică şi latină. Romanii se- 
oploșiseră sub Danaistru, găbuind aurul din Munţii de 
Aur, mult râvnit de împărații lor fuduli ce-au ajuns să 
se creadă zei. În nemăsurata lor neîndurare şi mândrie, 
au ucis mulţi nevinovaţi de altă credinţă. 

Mâniat de răutatea lor şi pentru a-i stăvili, 
Zămislitorul le-a trimis pedeapsă aspră, stârnind 
vânturile tăioase ale stepei, lăsându-i locuitorii fără 
hrană, împingându-i peste paşnicile popoare ale 

Danaistrului.  Sălbaticii dădeau buzna pârjolind, 
spintecând şi prădând tot ce găseau în cale. Cruzimea le 
era nesfârşită, fiind cumpliți ca fiarele sălbatice în 
pornirile lor lipsite de simțăminte omenești. Pentru a 
afla mai multe, înțelepţii regelui Bour Bujoriu Colţatu 
au trimis iscoade în acele colțuri îndepărtate ale lumii. 
Hrisoavele şi olăcăriile domnești plecau în fiecare zi. S- 
au deprins a folosi şi hulubii, cărora le legau de picioare 
fâşii mici de piele şi inele încrustate cu vorbe ţifrate. 

Marea mea răspundere era ca, din pământ, din 
piatră seacă, să ştiu mai multe despre năvălitori. Am 
cugetat o zi și-apoi m-am luat călare cu Gataia, dând 
fuga până la Jupa. De acolo, ne-am întors, nu găsisem ce 
vroiam. M-am apucat să aștern înscris pentru 
Dacaballata, cu mare rugare să-mi trimeată sălbaticul 
acela mie, lor nefiindu-le de nici o trebuință, aşa 
prăpădit şi nărăvit cum era. N-aveau oștenii răbdare să- 
| descoasă de obiceiuri, vorbă și port. Ș-apoi, cum te poți 
înţelege cu cineva care grăiește altă limbă? A lăsat 
Gataia răvașul la locul stabilit şi ne-am pus pe-așteptare. 
Într-o noapte, zăvodul se zbătu ca prins de turbare în 
lanţ. Când am auzit fluierătura de mierlă de trei ori, am 
ieșit afară. Un oștean ne înmână un sac de iută în care se 
zvârcolea ceva. l-am făcut semn lui Gataia să se uite 
înăuntru. Era o stârpitură de om legat fedeleș, având 
capul acoperit în întregime de-o straiță legată-n jurul 
grumazului. 

Așadar, am primit sălbăticiunea. Acum aveam 
de lucru. Nime nu trebuia să bănuiască venirea 
acestuia, speriindu-se de boli necunoscute ori de alte 
primejdii. L-am dus în pivniţa de sub cuhne, priponit 
cu o funie groasă de iută de-un par bătut în pământ. I- 
am dat jos straița de pe cap, uitându-ne la el. Mormăia 
și striga, scuipând în jur, dând cu capul, încercând să 
ne lovească. Se zbătea și dădea din picioare, deşi era 
legat, să izbească dacă ne-apropiam. Era sălbăticit peste 
măsură. Chipul îi era plin de sânge înnegrit, întărit 
crustă peste ochiul scos, umflat cât un ou. L-am lăsat 
acolo, am închis bine ușa tainică după noi priponind-o 
cu pari groși și ne-am dus în casă să ne gândim ce-om 
face cu el. 

De dimineaţă, am luat-o pe Evlavia şi ne-am 
pogorât în pivniţă, să vedem sălbaticul. I-am spus fetei 
să pregătească o căldare cu apă caldă şi-un ştergar 
curat. Ne-am dus jos. Hunul dormea cu gura căscată, 
sforăind, direct pe pământul întărit. Nu era frig în 
pivniță şi mirosea plăcut a verdețuri uscate şia 
zarzavaturi. Cum ne-a simţit, s-a trezit, ridicânduse 
într-o rână, împingându-şi spatele în sus pe perete. 
Bolborosi ceva ce n-am priceput, sunete repezite, 
împinse din gât printre dinţi, cu ură. 

Am luat trifoiul de argint şi m-am apucat să cânt 
rugăciunea de alungare a demonilor — mulţi adusese în 
cârcă, pocitania. Se uita speriat la mine şi furişat la 

Evlavia, cu gura căscată. Când am terminat, i-am 
desfăcut legătura de pe gură. Prima dată strigă tare de 
câteva ori. Se opri, uitându-se la noi c-o privire tâmpă. 
Fata îi împinse cu o botă lungă un codru de pâine pe-o 
frunză de brusture. O luă și-o înfulecă hulpav, dintr-o 
înghiţitură. Evlavia îi împinse apoi o ulcea de lemn cu 
apă. O bău, scurgându-i-se pe bărbie-n jos. Râgâi 
puternic şi se scărpină într-o ureche. Duhnea tare rău, 
a cal asudat, neţesălat cu lunile. L-am lăsat iarăși singur 
cu gândurile lui şi ne-am dus sus. 

Era mult de lucru cu el, trebuia spălat, primenit 
de haine, găsit o găleată să-și facă nevoile. Am luat 
căldarea cu apă încălzită, ştergarul, un opaiţ și ne-am 
dus iarăşi jos. Văzu opaițul și mormări ceva. M-am 
apropiat de el, să-i văd chipul și portul. Avea fața 
tuciurie, nasul turtit și lat, buze groase şi ochii pieziși, 
înguști. Lângă capul lui, în spate, lutul întărit era 
muşcat cu gura. De ură ori vrând să scape, s-a apucat să 
roadă pământul, nădăjduind c-a scăpa pe undeva. Unde 
ar fi putut scăpa și cine l-ar fi putut ajuta într-un loc 
strein? Semăna cu sălbaticii ce m-au luat prizonier și 
atunci mi-am amintit de inelul cu cap de taur primit de 
la căpetenia lor. L-am scos din pieptar şi i l-am arătat, 
spunându-i rar, apăsat: 

— Besi, besi, hala faj dal om. 

Se uită cu luare aminte la inel, apoi la mine și 
începu să bâguie un șir de vorbe neînţelese, tot 
plecându-și capul: 

— Gunzag, Gunzag, Kothos. 

— Ce zice? Se miră Evlavia. Guzgan 
pare-mi-se? 

— Mni-să-mpare că aşe zâce. Să şii 
văzut vreon guzgan azi-noapte? 

— Nu știu, părinte, guzganu care 
coată os înțăleg io c-ar vorovi. 

— Atunci așe i-om zâce, Guzganu 
care coată os. 

Ştiam că Gunzag, era o cetate din Tărâmu de la 
Soare Răsare, dar n-aveam voie să zic şi altora. M-am 
uitat la el cu luare aminte şi-am văzut că purta niște 
haine făcute din iută, toate zdrenţe, legate cu sfoară 
roasă. Am muiat ştergarul în apă şi m-am apucat să-i 
şterg faţa. Se zbătu, urlând, încercând să mă muşte de 
mână. 

- Besi hala faj dal om, am strigat, 
arătându-i inelul. 

S-a liniştit, lăsându-mă să-i curăț găvanul 
ochiului scos. I-am făcut semn Evlaviei să vie lângă 
mine și să-i şteargă chipul de sângele închegat. După 
aceea, l-am lăsat singur și ne-am dus în bucătărie, mai 
aveam de adus câte ceva trebuincios. 

— Evlavie, ia cată tu-n lădoi o 
chemeșe de-a lui Gataia mai vete, s-acoperim 
Guzganu. Tre să-l spălăm, de-om putea. 

— Bine, părinte. 

Luai un cuţit de pe masă și însoţit de Evlavia cu 
cămașa îndoită pe braţ, ne duserăm în pivniță. Am luat 
cuțitul în mână dreaptă, i l-am arătat şi mam dus spre 
el. Când l-a văzut, a început să urle. M-am oprit, am 
luat un capăt de sfoară veche și-am tăiat-o în două 
bucăţi. Se uita la mine înfricoșat. M-am apropiat, am 
apucat sfoara cu care era legat roată și am retezat-o 
rapid. Apoi i-am prins zdreanţa de la gât şi-am despicat- 
o repede de sus în jos. Trebuia să-l scoatem din boarfe, 
să-l spălăm și să-l băgăm în cămașa curată. 

Am tras apoi de cioturile alea de pânze rondioșe 
şi m-am apucat să-l frec cu ştergarul umed. Începu să 
chicotească, pesemne-l gâdilam. l-am întins ștergura, 
să se spele singur. O luă în mână, frecându-se pe unde 
putu. Am ridicat brațul şi i-am arătat să curețe 
subsuoară. Făcu ca mine. Apoi, i-am făcut semn să 
şteargă în zona nevoilor, între picioare, dar a aruncat 
ștergarul cât colo, bombănind. l-am petrecut apoi 
cămașa după cap şi iată că acum era îmbrăcat ca 
oamenii. 

— Domnul şie cu tine, am zis, 
îndepărtându-mă cu Evlavia. 

Găvanul ochiului scos era umflat, înroşit și 
slobozise coptură albă. Trebuia să curăț bine rana, să 
nu moară de puroi, care cu uşurinţă se trage spre cap. 
Am luat o oală şi-am pus lama unui cuţit mic și tăios la 
fiert. Am înmuiat o bucată mică de pânză albă în ţuică 
și ulcioru de alifie vindecătoare pregătită din iarnă. Ne- 
am dus înapoi. Cu o pânză udă i-am spălat din nou 
găvanul ochiului scos. 

Umflătura era urâtă, dându-i înfățișarea unui ciclop cu 
un ochi uriaș înfipt într-o parte. 

Tot îngânând o cântare, i-am arătat din nou 
inelul cu cap de taur, iar când Evlavia s-a apropiat să-i 
pieptene părul strâns într-o coadă, i-am crestat iute 
buboiul cu lama cuţitului încins. Coptura țâșni în jos pe 
obraz, cu sânge înnegrit, împroșcând spre mine. 
Guzgan răcni o dată tare, apoi dete cu mâna pe obraz, 
uitându-se la scursură. Mă privi cu ochiul teafăr și 
mormări ceva. Evlavia îi şterse obrazul, tot șoptind: 

— Gata, gata, Guzgan, ai scăpat de 
buboi. 
— Gaata, gaaataa, o îngână bolnavul. 

Evlavia râse de vorba lui și îndreptându-și 
degetul arătător spre ea zise: 

— Evlavia, Evlavia. 
— Hevalahvia, Hevalahviia, zise el. 
— Evlavia, Evlavia. 

Apoi arătă degetul spre el, zicându-i: 
— Guzgan, Guzgan. 
— Guzgan, Gunzag, Gunzag. 

Încet, i-am uns rana cu alifie, după care i-am 
legat-o c-o bucată de pânză curată muiată-n ţuică, 
trecută-n jurul capului, să-i las ochiul sănătos liber. I- 
am dat apă cu tinctură de plante şi l-am lăsat să 
doarmă. După câteva ore, ne-am dus să-i tundem păru, 
să vedem dacă are păduchi, râie și-alte boli. Spre 
mirarea noastră, avea un cap lung și țuguiat, peste 
măsură de hidos. Ţeasta îi era lucioasă și spână, doar 
deasupra avea o chică de păr sârmos, prins într-o coadă 
lungă. l-am retezat-o repede. Nu părea să aibă păduchi. 
L-am luat noaptea legat şi l-am băgat în părău, să-l 
spălăm bine fără să ne vadă nimenea. Avea râie și-a 
trebuit să-l frecăm cu sare și leac pentru această boală. 
L-am uns cu dohot de mesteacăn pe tot trupul cu o 
cârpă înmuiată, de trei ori pe zi, până când s-a vindecat. 
Ne-am tot gândit ce să facem cu capul lui țuguiat, cum 
să-l ascundem şi Gataia ne-a sfătuit să-i punem o cușmă 
de blană de oaie de-a lui roasă de vremuri. 

După câteva zile, fiindcă nu mai avea stare și 
rodea păreţii întruna, l-am mutat în cotețul porcilor, 
ascuns după scânduri, priponit de-un stâlp din gard. 
Într-o noapte, a izbutit să scape şi dus a fost, nu l-am 
mai găsit. Dis de dimineaţă, am auzit că s-a prăpădit. A 
rupt sforile și-a fugit, intrând peste o muiere singură în 

bordei, siluind-o. Din ce mi-a spus Oino-Gustu, muierea 
i-a dat să bea ceva, iar după ce-a adormit, i-a zdrobit 
capul c-un bolovan. Cum ţeasta lui era întinsă și 
țuguiată, a pârâit repede, scurgându-i creierii pe jos. 
Apoi a strigat la lume să vină. Sătenii s-au adunat, l-au 
hăcuit şi l-au aruncat lupilor, răzbunând astfel moartea 
lui Branaro și-a celorlalţi tineri. 

Toţi sălbaticii din ceata trimisă să vadă ţinuturile 
noastre au fost omorâţi, numa unu dintre ei, Guzgan, a 
scăpat cu viață pentru o vreme, rămas captiv la noi, să-l 
cunoaştem mai bine. Din pricină c-a dat buzna peste 
muiere, siluind-o, biata de ea l-a răpus. Așadar, s-a stins 
și acesta, fără a avea mare haznă de el. Văzând c-ai lor 
nu se întorc cu prăzi și veşti, mai mulți sălbatici se 
pregătiră să vină pe apen sus. Şiruri de triburi de 
spurcăciuni cu carele pe urma lor au păşit dincolo de 
râul Rha, trecând alanii prin ascuțţișul săbiei. 

Cu vreme în urmă, alanii se așezaseră peste 
neamul nostru, împingând o parte dintre ei mai încolo. 
După ce-au luat tot ce-au putut de pe malurile Rhaului, 
și-au aţintit privirile asupra pământurilor învecinate. 
Au spulberat Tanaisul, ucigând localnici și alani, luând 
puţinii rămași sclavi, năvălind apoi asupra Niprului, 
de-i zic grecii Boristene, gonind de-acolo oamenii spre 
Tyras. Parte din neamu nostru s-a căznit să stea pe loc, 
în mare năcaz și suferință. 

Învinsu-l-au pe marele rege Ermanaric, făcându- 
| pe acesta să-și ia viața de rușine și de supărare. Se zice 
că l-ar fi bătut Domnul, fiindcă ar fi pus să fie ruptă-n 
bucăţi legată de patru cai o prea frumoasă femeie ce-ar 
fi fugit de la bărbatul ei în braţele mai tânărului iubit 
care cu mare dragoste o ţinea. Și din aceste rânduri 
multe poate pricepe o minte înțeleaptă, călită în 
buchisirea slovelor de tot soiul. De la fraţii noștri de pe 
Tyras n-aveau decât un pas de făcut până la noi. Au 
căzut pe întunericul nopții trecând Tyrasul prin altă 
parte, oştile noastre așteptându-i la Copanca. 

Reuşind să-i ţină în loc pe huni, s-au apucat ai 
noștri să ridice în mare grabă ziduri înalte, pentru a le 
stăvili trecerea. Neputându-le ţine piept, o parte dintre 
ei au cerut refugiu în Durostorum în josul Danaistrului, 
cerând sprijin din partea oștilor împăratului. Înainte de- 
a pleca, şi-au îngropat toată agoniseala lor în aur, argint, 
cupru şi bronz sub pământ, nădăjduind s-o ia înapoi la 
întoarcere. Supărat c-au dat bir cu fugiţii și n-au apărat 
marginile împărăției, împăratul i-a mustrat. Erau un 
neam de-al nostru nărăvit în beţii și prăduire, izgonit de 
Marele Bourobosta spre marginea împărăției, de unde 
s-au întors înapoi, cerând slujbă de războinici cu 
simbrie. Arătându-se dârji, datoria lor era să ţină 
năvălitorii departe de marginile împărăției. Dar 
negăsind sprijin, tabăra condusă de Atanaric a urcat în 
cununa Munţilor Şarpelui de Piatră, în 

Caucalandenses locus, să se-adune cu oștile carpilor. Au 
ajuns până la râurile Samoș, unde au trăit mai înainte. 
Asta n-a fost rău, străduindu-se ei să apere locurile cele 
mai dragi lor. 

Câteva cete izolate de prădători sălbatici huni nu 

erau o ameninţare pentru războinici, trebuind doar 
stârpite pentru a nu afla mai multe despre pământurile 
noastre. Dar un număr mai mare de năvălitori se 
cuveneau opriți prin luptă vitejească. 
Dacaballata trimise vorbă că bătălia se va da între 
Pyretus şi Hierasus, unde se vor aduna toate seminţiile 
dacilor pentru a-i împinge pe sălbatici îndărăt. Câteva 
valuri de pământ au fost ridicate. Ai noştri vroiau să-i 
silească pe năvălitori să meargă înspre Hierasus, acest 
râu fiind înconjurat de culmi şi păduri, greu de trecut cu 
bărcile. Folosirea bărcilor din trunchiuri scobite furate 
de la localnici i-ar descăleca pe huni, a căror pricepere 
în a mânui caii era deja ştiută. Pasămite în stepele lor 
puteau călări cu iuțime, dar prin munți și păduri e altă 
socoteală. Erau vestiți și de buni ochitori cu arcurile, 
întocmai ca Ochilă, dar despre asta om vorbi mai pe 
urmă. 

Cică arcurile lor erau făurite cu mare migală, 
fiind întărite cu os, făcând săgețile să zboare ca vântul. 
Şaua le era făcută cu așa dichis încât se puteau răsuci și 
arunca săgețile din galopul cailor. l-om vedea noi cât de 
aprigi or fi şi ce tactică de luptă au. Odată dați jos de pe 

cai, las pe-ai noștri, c-aveau ei ac de cojocul 
pârdalnicilor. Printre aceşti sălbatici se obişnuia ca 
imediat ce umblă feciorii să-i și pună pe cai, să se 
deprindă a călări ca şi cum ar umbla pe picioare. Nici ai 
noștri nu erau de lepădat, au învăţat a călări cu aceeaşi 
uşurinţă cu care păşesc pe fața pământului. 

Acesta era un plan întru totul înțelept. Oştenii s- 
au pornit peste munţi, comatii pe jos şi tarabostii pe cai, 
ajungând între cele două râuri, unde-i aşteptau frații. 
Cunoşteau ei trecători tainice pe sub munți şi pe sub 
pământuri, încât iute de tot s-au mișcat, picând asupra 
dușmanului pe nepusă masă. Ziceau preoții bătrâni că 
fâşia asta de pământ binecuvântată de Domnul ar fi fost 
locuită cu multe mii de ani în urmă de-o măreaţă 
seminţie de strămoşi. Ştiau ei a făuri vase din lut de-o 
frumusețe nemaivăzută, minunat zugrăvite. 
Cuprinzând mare parte din trupul țării până dincolo de 
Marhamureș, ar fi conţinut şi limba asta de pământ şi 
nu suferea defel regele nostru gândul s-o lase la 
sălbatici. 

Cum au ajuns acolo, s-au apucat războinicii să 
pârjolească câmpurile, să n-aibă sălbaticii ce mânca. Au 
otrăvit fântânile și apele, să se stingă dușmanii de sete. 
Toţi s-au apucat de săgetat căprioare, cerbi, să pună 
capcane la porci mistreți şi bouri, să împuţineze 
vânatul, da de-or crăpa duşmanii de foame. Au luat 
apoi toate hoiturile și le-au aruncat în ape şi izvoare, 


= 300 = 


spurcându-le, să n-aibă prădătorii picur de apă să pună- 
n gură. Era o privelişte de sfârşitu lumii și te înfiorai 
zărind toate acele hoituri de fiare zvârlite-n apa înroșită 
de sânge. Tot din această pricină, prin sate, de era 
neapărat nevoie, ţăranii foloseau bălegar mult, gros, de 
la dobitoacele din grajd, cu care înfundau fântânile. În 
mijlocul taberei noastre, apa era încă bună, măcar că ai 
noștri se bizuiau mai vârtos pe vin, dar erau deprinşi a 
răbda de foame și de sete cu ușurință. De trebuia, erau 
gata ţăranii să-și ardă bordeiele, să-şi înjunghie vitele, 
să-şi îngroape roadele și să fugă-n creierii munţilor, să 
n-aibă dușmanii ce prădui, pierind de foame. 

Unei părți dintre oșteni li s-a poruncit a tăia 
copacii pădurilor cu topoarele, să-i curețe de crengi și 
frunze şi să-i îmbrace în cămăşi și cușme, să sparie 
dușmanii. Cu tăişul săcurii tăiau şi cu cârligul din partea 
cealaltă apucau creanga, s-o depărteze de trunchi. Încă 
ți se părea că-s vii și te-apuca frica când vedeai puhoi de 
om lângă om, nemișcaţi, gata-gata să sară asupra ta. 
Astfel înșelau ei ochiul dușmanului, făcând să pară mai 
mare numărul oștenilor noștri. Ici şi colo, au tăiat 
trunchiurile pomilor, tăinuind tăietura. La un semn, 
războinici ascunși trăgeau trunchiurile cu frânghii de 
iută acoperite cu scoarță de copac, prăvălindu-le peste 
năvălitori. 


A 


In ceas tainic de noapte, mă chemă 

Dacaballata la sfat. Ochii-i albaștri oţeliţi cătau direct 
spre mine, adumbriţi de sprâncenele arcuite. 

- Bătrâne Ulpila, iată că iară ne-ntâlnim, cu 
voia Zămislitorului. 

— Binecuvântat să şii, stăpâne. 

— Cugetăm cum să facem să păcălim 
dușmanu. Știi dumneata, prostu nu-i prost destul, dacă 
nu-i și fudul. 

— Da, stăpâne, asta-i vorba străbunilor. 

-= No, așe ne-am socotit noi, să măgulim 
dușmanu. Să-l facem să creadă că-i de neînvins. 

— Îs numa uăti și ureti, stăpâne. 

Om trimete câteva cete de 
războinici înaintea lor, să-i întâmpine. Tre să fie de- 
ăştia slabi, să cadă prinși cu ușurință. 

— Așe, musai. 

— Da mai mult, tre să aibă asupra lor 
puţâne arme de luptă, și-alea slabe, rupte și rujinite. 

— Înțăleaptă idee. 

— Şi p-ormă, tre să facem cum putem, da 
unii dintre ei tre să vadă și s-audă bine.... 

— Întocmai, stăpâne. 

— Şi cei mai mulți să șie purtători de 
molimă, Ulpila. 

— Socot că ne trebe nişte molimă din 
Grecia şi ciumă de la Roma să ne scăpăm de ei. 
Stăpâne, pune să fie aduşi bolnavi din aceste ținuturi 
ori ptiar din legipet. 

— Avem deja, nu-i vorbă de-asta. Ce-om 
vrea noi să știm îi cât mai au până dau ortu. 

- Amu, stăpâne, io ți-oi zâce-o p-aia 
dreaptă, după cum mă ştii. Din hoiturile de fiare ia 
musca molimă şi-o poartă la om. Atâta ar și bugăt să- 
i omoare. 

— Şi noi cum ne-om feri de muscă şi 
ţânțar? 

— Facem leac, stăpâne. 

— În cât timp pune boala duşmanu jos? 

— Cum iau boala, într-o săptămână încep 
a suferi şi-a cădea di pă cai. 

— Nu putem aştepta atâta. Tre să lovim ca 
fuljeru. Ş-apoi, tre să părem slabi, să să-ncreadă că ne 
bat. Ulpila, ne trebe ajutor pentru ai noştri, să nu cadă 
betegi. Ai cunoştinţă de vreun leac? 

— Da, stăpâne. În primu și-n primu rând, 
fereala. Să nu s-aproptie omu sănătos de ăla beteag. 
Şi tre să le punem stavilă la suflare. Tot războinicu, 
caii şi jitele să aibe capu acoperit în întregime, cu față 
cu tăt. Numa uătii să şie-n-afară. Și musai, cum moare 
un om ori un dobitoc, îl facem scrum. Grijă cu apa, 
amu că-i botezată pentru dușmani. Să să frece cu sare 
și să să spele bine la izvoarele noste, cu sopon de cela 
bun. lo mă gânesc că ne-a trebui mai cu samă zamă 
neagră din fundu pământului, s-omorâm puricii și 
pădutii, c-ăştia-s capu răutăţâlor. Şi grabnic, trimete- 
mi nouă înţelepţi din Marele Templu să facem leac 
păntru tăt omu. 

— Straşnic, Ulpila. În câteva ceasuri ajung 
aci. Ce vă trebe pentru leac? 

— Avem trebuinţă de usturoi mult, ceapă, 
chimen, hrean, petrinjei. Pădurea-i cât hău și putem 
culege frunze, muguri și scoarță bugătă. 

— Bine, Ulpila. Aducem tăt ce-i nevoie. Da 
stai, mni-să-mpare că tu fost-ai prins de ei. Datu-ţ-o 
oareşce de treabă? 

- Da-tu-mni-o. 

— Ce, Ulpila? 

— Ia ni, on inel cu cap de taur. 

Hmmm, avem trebuinţă să-i luăm matrița. 

— Ia-l, stăpâne, şi dă-l înapoi când termini, 
că de mult folos mni-o fost. 

- No bine no, Ulpila, n-ave grije. 

Pustnicii înţelepţi au sosit cu carele în câteva 
ceasuri. Coliba noastră, ca și cea a căpeteniilor de oști, 
se afla deasupra unei gropi acoperite cu lemn bătut 
mărunt cu lut, apoi iară scânduri, iar lut bătut și tot 
aşa câteva straturi. Dedesubt, se afla un depozit de 
grâne și legume cu câteva arme trântite într-un colț, 
să înşele duşmanu. Dintr-o altă parte, dincolo de-un 
zid tainic, se deschidea o trapă care ne conducea într- 
o pivniţă, de unde, numărând paşii și apăsând unde 
trebuie, intram într-un cotlon de pământ. Mergând 
aşa, intram apoi în trupul lung al unui Șarpe de sub 
Glie, al cărui capăt numa Domnul știe unde duce. 
Nouă ne era hărăzită o odaie largă într-un inel al 
trupului încolăcit al șarpelui, care nu se descolăcea 
decât pentru cei vrednici. De-ajuns era acea odaie 
pentru noi, râvnitori slujitori ai Zămislitorului, cu mai 

multă încărcătură în cuget decât în mâinile noastre. 
La nevoie, ştiam a apăsa pe ici pe colo pentru a 
desfășura inelul şarpelui mai pe îndelete. 

Între pustnicii veniţi, tare m-am bucurat să-i 
descopăr pe Isaie şi pe Wolgovan, cu încă doi mai 
tinerei, bine săltaţi peste cincizeci de ani. Odată ajunși 
în pântecul Șarpelui, ne-am pus la taifas, multe erau 
de drămuit și-mpărțit. Întâi şi-ntâi, era cauza şi 
tămăduirea bolilor, cum să aruncăm jelea între 
dușmani și s-o ținem deoparte de-ai noştri. Lesne de 
înţeles cum, din această pricină, aveam de gândit și 
de pritocit. Ne-am iscodit şi ne-am sfătuit ceasuri 
întregi. 

— Cuvioase Isaie, cuvioşilor pustnici, 
Dacaballata mni-o zâs ce-i de făcut. Nevoie mare-i să 
facem leacuri pentru oastea noastră. Amu tre să ne 
hotărâm ce buruiene să cerem să ne-aducă. Aşadar, ce 
leac facem și din ce? 

— Ulpila, ce boale li-s de trebuinţă pă capu 
dușmanului? 

— Tăte bolele, mai cu samă molimă 
grecească și ciumă de la Roma. 

— Așe... ia să vedem ce-om pute face... zise 
Isaie, uitându-se spre cei doi mai tineri. Cuvioşilor, 
aveți știință de aste boale di pă fața pământului? 

— Mult Înţeleptule Isaie, avem oareșce 
ştiinţă răspunse Rubojan. 

Era un pustnic de pe Rhabon, de la schitul de 
pe Valea Perilor. Avea gluga lăsată pe spate din 
cuviință pentru Isaie. Părul negru ca pana corbului 
era strâns într-o coadă de cal. Sprâncele stufoase 
ascundeau o pereche de ochi negri, străpungători, iar 
nasul drept ducea spre gura ale cărei buze subțiri 
îngăimau molcom vorbele, una după alta, fără grabă. 

Ce aduce boala pă om? întrebă Isaie, dând 
ochii roată, de la unul la altul. 

— Şobolanu,  cuvioase, hoitu 

șobolanului. Purecii sar di pă el și umplu 
lumea de jale și moarte, îl auzirăm vorbind pe 
Rubojan. 

— Așe-i, cuvioșilor? 

— Aşe-i, așe-i  încuviințară toți, 
scuturându-și capetele, închinându-se. 

— Cum facem amu, să dăm drumu la 
boală între duşmani şi s-o ţânem departe de noi? 

— Păi mai este și boala de muscă și ţânţar. 
La câte hoituri zac în apă ... vai de capu nost a şii ... 

— Da, așe-i. 

— Ce-i de făcut, atunci? 

— Tre să protejăm oaminii noştri. Asta 
însamnă să-i acoperim și le dăm alifie să să ungă păstă 
tăt, să nu tragă musca şi țânțaru la ei. 

— Da, aşe-i. Și cu leacu? 

— Ne apucăm de şert leac. 

— Ce ne-ar trebui? Ce zâceţi, cuvioșilor? 
Zâceţi, zâceţi, fiteșcare a ştii altceva, ne îndemnă Isaie. 
ZI tu primu, Ulpila. 

— lo-i las p-ăştia mai tineri, c-or şii cetit 
mai mult. lo-am fost vitregit de soartă, am răspuns, 
cu smerenie. 

— No, atuncia oi zâce io, deschise gura 
Lăpuș, un pustnic nalt, roșcovan, cu ochii plini de 
lumină, din Marhamureș. Auzât-am io de la on 
bătrân din sat de timen. Cică tare-i bun la tăte bolile 


— Da, bun îi, şi creşte pă câmp, din belşug, 
păntru tăt omu smerit, fie Numele Zămislitorului 
preamărit, rosti Isaie, închinându-se. 

Împreună, mână de la mână și cuget lângă 
cuget, am isprăvit de făcut leac de băut din roiniță, 
zamă stoarsă de ceapă, usturoi, propolis, miere, 
țintaură, ştir, arierel, rodu pământului, salvie, păru 
Maicii Domnului, dioc, crucea voinicului, pir, 
limbariță, scaiete, oloi de cimbru, oloi de mărar, oloi 
de chimen, ienupăr, salcâm, hrean, lemn dulce, 
rădăcină de pelin, salvie, mătreața bradului, 
rozmarin, busuioc, oloi de muştar. Am pus şi 
rădăcină de boz, hrean, cimișir, scoarță de plop negru, 

scoarță de salcie şi de alun, sevă de mesteacăn. 
Așteptam să ne-aducă oloi de frunză de măslin, oloi 
de eukalyptus, aloe vera, margaretă roşie, chitrul 
roman, cuişoare, scorţişoară, coriandru de pe 
meleaguri îndepărtate, pomul zis  cryptolepis 
crescător în Ţara Neagră şi rădăcină de astragalus din 
Țara Chinului. Din ce ni s-a spus, se găsesc din unele 
la templul mare și ne-or trimete cât de repede la locul 
luptei. 

Ne-am gândit apoi să înființăm un loc de 
tămăduire a răniților şi bolnavilor într-un cort. Avea 
Bălan de la templul din Zamisegetusa o trusă 
doftoricească ținută într-o cutie mare de lemn strâns 
de-un brâu de bronz, ferecată cu încuietoare și mâner 
de fier. Tăinuia acolo o pensă de bronz, o schijă de 

cuțit mic foarte ascuţit cu apărători de bronz, cinci 
borcănașe mici de lut cu pomăzi şi prafuri. Se găsea 
înăuntru și-o placă de cenușă vulcanică stinsă, bună 
de presărat pe răni pentru oprirea sângerărilor. Am 
mai văzut şi-o placă de marmură pentru preparea 
pomădurilor şi alifiilor și-ncă o placă de alabastru 
pentru amestecarea  prafurilor.  Uitându-ne la 
pomăzile lui, ne-am apucat să amestecăm fel de fel de 
unsori și fierturi de burieni să facem leac. Pentru a 
ţine goangele la distanță, am cerut să ne aducă oloi de 
pom iegipetean, gros, lăptos, numit de greci 
eukalyptos. 

Până ce-au adus eukalyptos de legipet și 
scoarță de kinnamomon din Indii, am stors mult oloi 
de iarba mâței, menta-pisicii ori cătuşnică, deosebit 
de folositoare pentru a îndepărta ţânțarii. Le-am 
amestecat cu oloi de oregano, cimbru, usturoi, 
busuioc, mentă, mărar, roiniță, lavandă, rozmarin, 
mușşcată. Am pus şi zamă neagră de păcură din fundu 
pământului pentru a omorî păduchii și purecii. Alifia 
asta groasă am dat-o ostașilor să se ungă din creştet 
până-n tălpi şi las de goangele s-or apropia de ei, ba 
chiar or lua-o în cealaltă parte. Fiecare ostaş a primit 
câte-un săculeț umplut cu natron amestecat cu frunze 
mărunţite de lavandă, cimbru, iarba mâței, busuioc, 


= 310 = 


mentă, frunze de nuc, păcură și oloiuri aromate, să-l 
poarte la chimir. 

De dincolo de Tanais se scurgeau puhoaiele de 
huni ridicând colbu drumului în copitele cailor şi-n 
roțile grele ale carelor. Ici și colo, câte-un pâlc de 
războinici căliți în luptele grecilor şi romanilor îi 
hărțuiau, lăsându-se prinşi cu uşurinţă. Asta era 
momeala pusă de Dacaballata şi se pare că o mușcau. 
Pe care nu i-au omorât, i-au luat prinși de război, 
supunându-i la chinuri, nădăjduind să afle taine 
despre oștenii noştri. Comatii s-au aranjat în 
formaţiune colț rotunjit cu vârful bătând înspre 
tabăra hunilor. Așa ne-a învăţat Şarpele de Piatră, 
Stăpânitorul Lumii acesteia, la curbura muntelui, 
lângă Mousaios. 

Dacă tai calea duşmanilor pe toate părţile şi-i 
bagi în cotu curburii, încolțindu-i, îi ai la mână. 
Oştenii noştri luptau folosind spade cu tăiș dublu, 
mari și grele, prinse cu amândouă mâinile, apărându- 
se cu scutul. La brâu purtau pumnale și câte-o sabie 
scurtă. În spate, un arc şi-o tolbă cu săgeți. Luptau la 
comanda căpeteniei, care da semnalul în feluri numa 
de ei înţelese. Pe de lături, se aflau câteva rânduri de 
tarabosti călări pe cai, acoperiți cu zale şi scuturi 
lucitoare. Marea taină a acestor călăreţi era că atunci 
când trebuia, își potcoveau caii punându-le 

potcoavele cu spatele înainte, astfel încât atunci când 
li se lua urma, duşmanii se păcăleau, crezând că s-au 
dus în loc să vină. Fiecare dintre aceste părți de oaste 
erau comandate de căpeteniile lor, făcându-i să se 
învârtă şi să se sucească întocmai ca un singur om. 
Mai multe nu ştiu, deoarece eu obișnuiesc să lupt cu 
slovele şi cu mintea, nu cu armele și nici nu mi se 
îngăduie a vorbi prea mult despre faptele 
războinicilor. 

Dacaballata a așteptat până târziu să dea 
semnalul de luptă, nădăjduind ca dușmanul să nu 
poată ținti săgețile. De pe deal, au început a împroşca 
cu catapulte bășici de vite umplute cu funingine, 
pirită, cinabru, sulf şi granit otrăvitor. Întruna 
zvârleau stomace de vacă îndesate cu colbul negru, 
înecăcios, otrăvitor şi orbitor încât se făcu întuneric de 
nu se mai vedea om pe om. O pâclă groasă, 
usturătoare, puturoasă se împrăştie în tabăra 
dușmană. După ce i-au buimăcit, urlând sălbaticii în 
toate felurile de durere şi ciudă, au aruncat ploaie de 
săgeți cu vârfuri otrăvite asupra lor. 

Fără a-i lăsa să se dezmeticească, la un semn, 
au început să izbească cu săbiile în scuturi, răcnind 
sălbatic, în timp ce șuierul draconilor speria caii. La 
momentul cuvenit, buciumele au pornit a suna, 
draconii a urla în vânt, suflătorii în corn şi toboşarii 

începuseră a da semnalul de atac. A început 
încleștarea, aruncându-se unii asupra altora. Săbiile 
zăngăneau, tigvele lungi și subțiri ale hunilor pârâiau, 
crăpate de falxurile împlântate cu putere în căpăţânile 
lor. Apoi i-au înghesuit la colţ, înconjurându-i din 
toate părțile, împingându-i printre rîndurile de daoşi 
aşezaţi între pădure și apa înțesată de hoituri de 
animale peste care cădeau acum puzderie de 
dușmani. Văzând hunii că sunt prinși în chingi, au dat 
să fugă care pe unde puteau. Unii s-au întors înapoi, 
alții au dat să spargă rândurile oștilor noastre, să 
scape din strânsoare, fugind pe apă ori în pădure. 
Războinicii noştri nu-i cruțau şi-i tăiau pe toate 
părţile. 

A curs mult sânge și multe strigăte de moarte 
s-au ridicat spre nouri. Câţi au izbândit să fugă spre 
pădure, le-au ieșit în cale urșii și lupii, hăituiți de 
oştenii noștri. Flămânzi, i-au prins şi i-au târât prin 
pădure, ospătându-se. Așa s-a sfârşit bătălia şi socot 
că dac-au scăpat câţiva huni ca prin urechile acului, 
or fi murit de boală. Tocmai de-aia a dat Dacaballata 
poruncă să fie lăsaţi să scape unii dintre ei, să ducă 
vestea înfrângerii și mai ales boala, pentru a secera 
puhoaiele de spurcăciuni mult timp de-amu-nainte. 

CAPITOLUL XXVII 


DRACCARU LUI SAGROBOLO Ieşirea din ţara 
străbună spre lumea largă 


Bătălia trecuse, dar primejdia rămase. Nu erau 
oştenii noștri dintre aceia care se îmbată cu apă rece, 
gândindu-se că nime nu le poate sta-n cale. 
Dimpotrivă, ei erau mereu cu gândul la luptă, întruna 
cercetând de unde năvălește dușmanul, păzind 
hotarele ţării, purtând vorbă de la neamurile vecine. 
Nime nu ştie ce hărăzește Zămislitorul pentru 
pământeni, sorociți necazurilor şi lipsurilor dintre 
cele mai grele, dar mintea înţeleaptă trebuie să cugete 
la toate, și bune și rele. 

Încă pe când războinicii se pregăteau de lupta 
cu hunii, câţiva dintre tinerii din wiko se zoreau să 
plece pe ape în altă parte a lumii. În acele zile, i-am 
adunat pe Sagrobolo, Kalona, Sangeo, Durda, Thunet, 
Brana şi Goru, apucându-ne să facem o barcă 
împreună cu Gataia. Ne-am gândit că draccarele din 
scânduri de lemn ar fi bune, însăilate una-ntr-alta, 
puse la fiert în udătură de vite și răşini. Unse apoi cu 


= 314 = 


dohot, se fac tari ca piatra de nici sabia nu le poate 
spinteca. A fost mai ușor să începem uitându-ne la o 
covată din lemn scobit cum pluteşte pe apă, fără să se 
scufunde. Uşoară, era lesne dusă de valuri precum o 
coajă de nucă. Tot uitându-ne la albie, ne-am amintit 
de corabia templu rămasă de la cei din neamul lor 
sosiți aci cu vreme în urmă. Ne-am dus la templu să 
cercetăm cum sunt legate scândurile între ele, cum e 
făcut catargul şi cum trebuie agăţțată pânza. 
Sagrobolo zicea că templul e o bună socoteală pentru 
a potoli bănuielile celorlalți. Nu trebuia să ştie nime 
de planurile lor. 

— Părinte Ulpila, bine ar şii să tomnim și 
barca ceie, așe vete cum îi. Mai ştii ce-om pute face 
din ea? 

— Nu-i rău. Tomnind-o, n-a știi nime că-s 
pregătiri de plecare, ci grijă smerită față de templul 
aşezării. 

— Ne putem gândi cum facem, ce 
scânduri înlocuim, zise Gataia. O facem ca nouă. 

— Îi punem şi două capete de balauri, în 
față şin spate, să sparie lumea, spuse Sagrobolo. 

— Da, punem acolo nişte draci beliți. Tare 
binea arăta! se bucură Kalona. 

Așadar, ne-am hotărât să-ncepem a tomni 
vechea corabie. Bine a făcut bietul preot orb, 

odihnească-l Zămislitorul în împărăţia sa, c-a păstrato 
cu sfințenie, de mare ajutor fiindu-ne amu la urgie. 
Ştia Gataia de la tată-so iscusit meşteșug de întărit 
lemnu ca piatra, șerbându-l în gropi cu udătură şi 
răşină de pom. Zicându-ne ce pricepere are, ne-am 
încrezut c-a ştii ce să facă. În ziua aceea, s-au dus la 
pădure să taie copaci, venind cu două căruţe pline de 
trunchiuri lungi, groase de stejari. 

— Bine că le-aţi adus, da așe să zice - cel 
mai bun lemn tre tăiat după Sântioan Botizătoru spre 
săvârşirea Cărindariului și lăsat la aer, ferit la adăpost 
pân-la primăvara. 

— Așe știeam şi io, încuviință Gataia. 

— Are tata vo două căruțe puse deoparte 
de azi-iarnă. Merem să-l cerem? întrebă Sagrobolo. 

— Merem, merem. 

Ne-am dus la Leuketjo, rugându-ne frumos să 
ne dea lemnele tăiate de cu iarnă, să ne facem treaba. 

— Da la ce vă trebe, așe hodoronc-tronc? 

— Tomnim templu, tată, nu-ţi şie cu 
supărare. 

— Aha. Da io-am ţânut truntiurile alea să 
facem ghioage din ele, flăcăule. 

- Ghioage de luptă? 

— Ghioage pentru bătălie. Hmmmm, 
acuma, ia stai să văd. Vi le dau, taman bine uscate, da- 
mi rămâneți datori. 

— Stăpâne, zisei io, poţi lua tu căruțele 
alea, e lemn bun de stejar. 

- Bine, Ulpila, răspunse întorcându-se 
către flăcăi. Lăsați astea şi aduceți-le pe alealalte. 
Tare-s curios ce-ţi face. 

Am mulțumit și ne-am dus în treaba noastră. 
A doua zi, s-au apucat să-l taie frumos în scânduri, 
rindeluindu-le cu grijă. De catarg se ocupa singur 
Gataia, era muncă migăloasă și grea. Între timp, i-am 
luat pe Sagrobolo, Kalona şi Evlavia şi ne-am dus la 
pădure, să adunăm scoarță de mesteacăn. Aveam 
nevoie de multă coajă şi se cădea s-o culegem cu 
măsură și înțelepciune, să nu-mbolnăvim copacii. Am 
dat roată prin pădure ochind câțiva mesteceni și brazi 
bătrâni, gata a se prăvăli peste ceilalți. Ne-am apucat 
să-i răpunem cu toporu. 

Repede a dat fuga Kalona să-l aducă pe 
Kurkagno cu argaţi, să ne-ajute. l-am pus apoi în 
căruţă. Ajunşi acasă, am tras scoarța de pe mesteceni. 
Trunchiurile le-am tăiat aşchii subţiri, lunguieţe. 
Dincolo de curtea noastră, într-un loc ferit de răchiţi, 
pe-un dâmb, am săpat două gropi mari, conice, cu 
vârfu-n jos, bătând bine lutul, să ţâie. Am pus lespezi 

de piatră pe fundul gropii şi-am clădit apoi leţurile. 
Am vărsat acolo scoarţa de mesteceni. A doua hudă 
am săpat-o mai mică, dar la fel de adâncă, oţâră mai 
jos. Între prima hudă și-a doua am făcut un șanț mai 
îngust, ulița gudronului, pe care am pus un lemn lung 
scobit pe dinăuntru. Am dat foc scoarței, acoperind 
gura gropii cu lut. L-am lăsat pe Kalona împreună cu 
un argat să păzească gropile două zile şi două nopți, 
dormind afară. Mai mult eram şi eu pe-acolo, 
urmărind cum curge dohotul în jos, adunându-se în 
aialaltă hudă, unde-am înțepenit un ol mare de lut. 
Ne-a ajutat Domnul și ne-am pricopsit cu vreo cinci 
ocale de dohot, tare trebuincios pentru întărirea 
lemnului de corăbii, să nu-l pătrundă apa. 

După aceea, am pus leţurile de brad în groapă, 
tăiate tot de câte-un un cot, clădindu-le cu vârfurile-n 
jos. Le-am dat foc și le-am acoperit, obținând răşini 
bune și gudron pentru aceleași nevoi. Scândurile le- 
am opărit cu undelemn fiert, le-am lăsat la uscat, apoi 
le-am scufundat în udătură de vite, să le împietrească. 
lar le-am opărit cu undelemn și după ce s-au uscat, 
ne-am apucat să le frecăm cu amestecul de dohot şi 
răşini. Amu pas de le mai putea pătrunde apa, ori pe- 
unde ar fi-ncercat să se strecoare. 

De la o vreme, se porniseră ploile. Turna fără 
încetare, de parcă venise potopul, scoțând pârâul din 

matcă. Nime nu ştia ce se va alege de wiko acum când 
năvălitorii se  năpusteau asupra noastră, 
strâmtorându-ne din toate părțile. Gata fiind corabia 
de mânat pe ape, ne-am și apucat să punem acolo 
lucruri de trebuință pentru o lungă călătorie. Într-o 
dimineață mai potolită, fără căderi mari de apă, neam 
grăbit să încărcăm barca cu ultimele necesități și după 
ce-au postit o săptămână întreagă cu pâine uscată și 
apă, le-am dat binecuvântarea să se îmbarce. S-au 
pornit pe Bârzava și Tamis în jos, intrând pe 
Danaistru. Corabia lui Sagrobolo, cu Evdochia şi 
tinerii călugăraşi Kalona, Thunet, Sangeo, Durda, 
Brana şi Goru purtau Scriirea Sântă plutind pe ape, 
îndepărtându-se în zare. Priveam corabia cu palma 
pusă în dreptul frunţii, petrecând-o cu ruga 
sufletului, cu Gataia lângă mine. Acasă, Evlavia se 
ruga pentru ei să ajungă cu bine pe-un tărâm paşnic. 
Le-am dat nişte ocolnice primite de la Dacaballata cu 
jurământ mare să nu le dea nimănui, ci mai bine să le 
ardă, să n-apuce dușmanii să pună mâna pe ele. 
Kalona m-a încredinţat că aşa vor face, iar de nu, el 
însuși le va înghiţi, rupându-le cu dinţii. Pe acel 
ocolnic se arată cum au umblat strămoșii noștri roată 
în jurul pământului, lăsând hrisoave în urma lor 
pentru alţi îndrăzneți. 

Pe-un ocolnic se dezvăluia cum au urcat de la 
Pontul Euxin pe Boristene în sus, cotind pe alte râuri 
până la lacul Aldauga Nevo și de acolo la Marea 
Hyrcanie de Nisip numită și Marea Baltă Suebică, 
trecând apoi în tărâmul unde ghețurile și noaptea nu 
se mai sfârșesc. Dacă le-or ieşi sălbaticii în cale, 
auzindu-se c-au ucis mulți oameni pe Rha în sus și-n 
jos, le-am spus să coboare pe Danaistru până-n 
Germania și de acolo să intre-n tărâmul negurilor fără 
de sfârşit. După judecata mea, puhoiul hunilor de- 
abia de-acuma stă să se verse, câtă frunză și iarbă, 
asupra pământului nostru. De aceea, ai noştri încă 
mai au răgaz să treacă cu ușurință peste hotarele și 
marginile apelor fără a da față cu ucigașii. 

Am pus cu ei cufărul primit de la Dacaballata, 
cu Scriirea Sântă, înscrisuri, urice, hrisoave și țifruri. 
Eu mi-am păstrat câteva file și vreo două piei subțiri, 
împreună cu medalionul și trifoiul de argint. În cufăr, 
am pus kosoni de aur într-o oală, cupe de aur și de 
argint, iar Evdochia și-a ascuns odoarele primite dar 
de nuntă. Leuketjo nu s-a urcat încă în barcă, luând 
plecarea lor ca pe-o copilărie, neştiind unde vor 
ajunge. El credea că se vor împotmoli pe Tamis în jos 
și se vor întoarce înapoi. Cu voia Domnului, n-a fost 
aşa, ajute-i pronia să ajungă într-un loc bun, unde să 

dureze așezări puternice, mânaţi şi luminaţi de 
Domnul, spre gloria străbunilor. 

Mi se spune Ulpila Ureel. Am fost plămădit în 
glia strămoșască lăsată nouă de Luana, unde am să 
aştept curmarea firului vieţii, înălțându-mi sufletul în 
mâinile primitoare ale Zămislitorului, înfăşurându-se 
molcom pe stâlpul cerului împlântat aci la facerea 
lumii. 

